
1. PASAULIO PABAIGOS DIENA 


Vadinkite mane Jona. Taip pavadino mane gimdytojai, tiksliau ta- 
riant, nedaug trūko, kad būtų pavadinę. 

Jona - Jonas - net jeigu mano vardas būtų buvęs Semas, vis tiek 
būčiau likęs Jona - ne todėl, kad neščiau nelaimes kitiems, bet todėl, 
kad kažkas, gyvas padaras ar negyvas, priversdavo mane trūks plyš 
atsidurti tam tikroje vietoje tam tikru metu. Man pateikdavo trans- 
porto priemones ir dingstis, kartais įprastines, kartais neįtikėtinas, 
bet nurodytą sekundę šitas jūsų Jona atsirasdavo nurodytoje vietoje, 
kaip ir būdavo to nepažįstamojo suplanuota. 

Klausykitės: 

Kai buvau jaunesnis - prieš dvi žmonas, prieš du šimtus penkias- 
dešimt tūkstančių cigarečių, prieš tris tūkstančius litrų svaigalų... 

Taigi, kai buvau gerokai jaunesnis, ėmiau kaupti medžiagą 
knygai, kurią ketinau pavadinti „Pasaulio pabaigos diena“. 

Knyga turėjo būti dokumentinė. 

Joje ketinau aprašyti, ką įžymūs amerikiečiai veikė tą dieną, 
kai pirmoji atominė bomba buvo numesta ant Hirosimos miesto Ja- 
ponijoje. | 

Knyga turėjo būti krikščioniška - tuomet buvau krikščionis. 

Dabar aš bokononistas. 

Jau tuomet būčiau buvęs bokononistas, jei kas būtų pamokęs 
mane karčiai saldžių Bokonono melų. Deja, tuo metu bokononiz- 
mas tebuvo žinomas žvirgždėtų paplūdimių ir koralų liežuvių ap- 
juostoje Karibų jūros salelėje, vadinamoje San Lorenso Respublika. 

Mūsų, bokononistų, įsitikinimu, žmonija suskirstyta į ben- 
drijas, bendrijas, vykdančias Dievo valią, bet niekada nesužinan- 
čias, kuo jos užsiima. Tokią bendriją Bokononas vadina karasu, o 
įnagis - kan-kanas, - atvedęs mane į manąjį karasą, buvo knyga, 
kurios taip ir nebaigiau, knyga, kurią ketinau pavadinti „Pasaulio 
pabaigos diena“. 

2. VAI GRAŽU, TAI GRAŽU 


„Jeigu pastebėsi, kad be jokios logiškos priežasties tavo gyvenimas 
persipynęs su kažkieno kito, - rašo Bokononas, - galimas daiktas, 
tas žmogus yra iš tavo karaso“. 

Kitoje „Bokonono knygų“ vietoje jis aiškina mums: „Žmogus 
sukūrė šachmatų lentą; Dievas sukūrė karasą . Jis turi omenyje, kad 
karasas nepaiso tautinių, organizacinių, profesinių, šeimyninių ir 
klasinių ribų. 

Jis amorfiškas nelyginant ameba. 

„Penkiasdešimt trečiajame kalipse“ Bokononas ragina dainuoti 
kartu su juo: 


Girtuoklis, užknarkęs 
Los Andželo parke, 

Ir medžiotojas liūtų 
Iš džiunglių vešlių, 
Dantistas japonas 

Ir britų valdovė, 

Visi meiliai glaudžias 
Vienam vežime, 

Vai gražu, tai gražu — 
Tiek skirtingų žmogelių 
Susėdę kartu! 


3. KVAILYSTĖ 


Bokononas nėsyk neįspėja, kad žmogus nesumanytų sužinoti savo 
karaso ribas ir ką tai jo bendrijai patikėjo nuveikti Visagalis Dievas. 
Jis tepastebi, kad iki galo šių dalykų jam nelemta atskleisti. 

Autobiografinėje „Bokonono knygų“ dalyje jis pateikia alegoriją, 
vaizduojančią, kokia kvailystė tartis juos patyrus ar supratus. 

„Kartą Rodo saloje pažinojau damą anglikonę iš Niuporto, kuri 
paprašė manęs suprojektuoti ir sumeistrauti būdą jos dogui. Toji 
dama teigė kuo puikiausiai suprantanti Dievą ir jo kelius. Ji negalėjo 
suprasti, kam reikia sukti sau galvą dėl to, kas jau įvykę ar kas dar 
tik nutiks. 

Tačiau kai parodžiau jai brėžinį būdos, kurią siūliau sumeis- 
trauti, ji man atsakė: „Atleiskite, bet aš niekad nesuprasdavau šitų 
dalykų.“ „Duokite jį savo vyrui ar kunigui - tegul perduoda Dievui, - 
tariau. - Neabejoju, nutaikęs laisvą akimirką Dievas paaiškins apie 
šią mano būdą taip, kad net jūs suprasite.“ 

Ji atėmė iš manęs tą užsakymą. Niekada jos nepamiršiu. Ji buvo 
įsitikinusi, kad žmonės, plaukiojantys burlaiviais, Dievui patinka 
kur kas labiau nei tie, kurie plaukioja kateriais. Ji negalėjo pakęsti 
slieko ir cypdavo jį pamačiusi. 

Ji buvo kvailė, kaip ir aš, kaip ir kiekvienas, kuris mano supran- 
tąs, ką daro Dievas (rašo Bokononas). 

4. SPEĖJAMAS SKAIDULŲ SUSIPYNIMAS 


Šiaip ar taip, ketinu į šią knygą įtraukti kiek galima daugiau savo 
karaso narių ir esu nusiteikęs išnagrinėti visa, kas netiesiogiai byloja 
apie tai, kuo mes, žmonija, lig šiol vertėmės. 

Neketinu paversti šios knygos traktatu, propaguojančiu boko- 
nonizmą. Vis dėlto norėčiau bokononiškai apie ją įspėti. Pirmasis 
„Bokonono knygų“ sakinys skamba šitaip: „Visos tiesos, kurias tuoj 
papasakosiu jums, yra begėdiškas melas.“ 

O mano bokononiškas įspėjimas yra štai koks: tas, kuris nesu- 
pranta, kaip paranki religija gali būti pagrįsta melais, nesupras ir 
šios knygos. 

Tokios tokelės. 


Taigi apie mano karasą. 

Tarp jo narių, be abejo, trys vaikai daktaro Felikso Hionikerio, 
vieno iš pirmosios atominės bombos „tėvų“. Pats dr. Hionikeris, be 
jokios abejonės, irgi priklausė mano karasui, nors pasimirė prieš 
tai, kai mano sinukos - mano gyvenimo skaidulos - persipynė su jo 
vaikų sinukomis. 

Pirmasis jo įpėdinių, kurį palytėjo mano skaidulos, buvo Niu- 
tonas Hionikeris, jauniausias iš trijų jo vaikų, jaunesnis iš dviejų 
sūnų. Iš savo studentų brolijos leidinio „Delta Upsilon Ouarterly“ 

sužinojau, kad Niutonas Hionikeris, sūnus Felikso Honikerio, No- 
belio premijos laureato fizikos srityje, davė įžadus stoti į Kornelio 
skyrių, kuriam priklausiau ir aš. 

"Taigi parašiau tokio turinio laišką Niutui: 


„Brangusis misteri Hionikeri, 

nors gal man derėtų kreiptis „Brangusis broli Hionikeri ? 

Esu Kornelio absolventas, dabar pragyvenimui rašantis knygas. 
Šiuo metu kaupiu medžiagą knygai apie pirmąją atominę bombą. 
Joje aprašysiu vien tai, kas vyko 1945 m. rugpjūčio šeštą dieną, tą 
dieną, kai ant Hirosimos buvo numesta bomba. 

Kadangi amžinatilsį Jūsų tėvas visų laikomas vienu iš pagrindi- 
nių tos bombos kūrėjų, būčiau be galo dėkingas, jeigu malonėtu- 
mėte papasakoti man kokių linksmų nutikimų, įvykusių Jūsų tėvo 
namuose tą dieną, kai ji buvo numesta. 

Gaila, bet apie Jūsų šlovingą šeimą žinau mažiau nei derėtų, tad net 
nenutuokiu, ar Jūs turite brolių ar seserų. Jeigu turite, labai norėčiau 
gauti jų adresus, kad galėčiau kreiptis į juos su panašiu prašymu. 

Suprantu, Jūs buvote visai dar mažas, kai ta bomba buvo numes- 
ta, bet tai tik į gera. Savo knygoje rengiuosi sutelkti dėmesį į bombos 
poveikį žmonijai, o ne į techninius aspektus, tad tos dienos įvykiai 
kūdikio akimis - dovanokite už šį posakį - tiktų kuo puikiausiai. 

“Dėl stiliaus ar formos dalykų Jums nėra ko nerimauti. Palikite 
juos man. Pateikite man, taip sakant, vien nuogus griaučius. 

Be abejo, prieš atiduodamas galutinį knygos variantą spaudai, 
parodysiu Jums, kad gaučiau pritarimą. 

Su broliškais linkėjimais.“ 


5. MEDICINOS STUDENTO LAIŠKAS 


Į šį mano laišką Niutas atrašė: 

„Atleiskite, kad taip ilgai neatsakiau į Jūsų laišką. Susidaro įspū- 
dis, jog knyga, kurią rašote, labai įdomi. Aš buvau toks mažas, kai 
numetė bombą, kad nemanau galėsiąs daug kuo padėti. Jums reikė- 
tų kreiptis į mano brolį ir seserį, kurie abu už mane vyresni. Mano 
sesuo, ponia Harison Koners, gyvena Indianapolio mieste (Indianos 
valstija), North Meridian gatvėje Nr. 4918. Šiuo metu tai ir mano 
namų adresas. Man regis, ji mielai Jums padės. Niekas nežino, 
kur mano brolis Frankas. Jis pranyko prieš dvejus metus, tuoj pat 
po tėvo laidotuvių, ir nuo to laiko niekas nėra gavęs nuo jo jokios 
žinios. Ką gali žinoti - gal jis nebegyvas. - 

Man tebuvo šešeri tą dieną, kai ant Hirosimos buvo numesta 
atominė bomba, tad visa, ką pamenu apie tą dieną, man padėjo prisi- 
minti aplinkiniai. 

Pamenu, kad žaidžiau ant svetainės kilimo priešais tėvo kabineto 
duris mūsų namuose Iliume (Niujorko valstija). Durys buvo pra- 
viros, ir pro jas mačiau tėtį. Jis vilkėjo pižama ir chalatu. Jis rūkė 
cigarą, žaisdamas su virvute surištais galais. Tąsyk tėvas nėjo į savo 
darbą laboratorijoje - ištisą dieną su pižama vaikštinėjo po namus. 
Jis neidavo į darbą, kai tik užsimanydavo. 


Kaip tikriausiai žinote, beveik visą gyvenimą tėvas išdirbo 
Bendrojoje lydinių kompanijoje Iliumo mieste. Prasidėjus Manhe- 
teno projektui - bombos kūrimo projektui - tėvas atsisakė išvykti iš 
Iliumo dirbti jame. Jis pareiškė nedirbsiąs tame projekte, jeigu jam 
neleisią dirbti ten, kur jis norėsiąs - o dažniausiai jis norėdavo dirb- 
ti namie. Iš Iliumo jis niekur nenorėdavo išvažiuoti, išskyrus mūsų 
vasarnamį Kodo kyšulyje. Kodo kyšulyje jis ir mirė. Mirė jis per Kū- 
čias. Tikriausiai Jūs ir tai žinote. Taigi tos bombos dieną žaidžiau ant 
kilimo priešais jo kabinetą. Mano sesuo Andžela pasakoja man, kad 
aš ištisas valandas stumdydavęs savo žaislinius sunkvežimiukus, be 
perstojo leisdamas variklio garsus: brm brm brm. Tad aš tikriausiai 
brm brm brimbinau sunkvežimiukus tos bombos dieną, o tėvas savo 
kabinete žaidė su virvute surištais galais. 

Beje, aš žinau, iš kur atsirado ta virvelė, su kuria jis žaidė. Gal pa- 
naudosite tai savo knygoje. Ja buvo aprištas romano rankraštis, kurį 
jam atsiuntė kažkoks kalinys. Romane buvo pasakojama apie pa- 
saulio pabaigą, atėjusią 2000 metais; jis taip ir vadinosi - „2000-ieji 
Viešpaties metai“. Jame buvo rašoma, esą pamišę mokslininkai su- 
kūrė siaubingą bombą, kuri sunaikino visą pasaulį. Kuomet visi: sū- 
žinojo, kad artinasi pasaulio pabaiga, kilusi didžiulė paleistuviška 
orgija, o dešimt sekundžių prieš sprogstant tai bombai, pasirodęs 
pats Jėzus Kristus. Autoriaus pavardė buvo Marvinas Šarpas Hol- 
dernesas. Laiške, kurį jis pridėjo prie rankraščio, rašė kalįs už tai, 
kad nužudė savo brolį. Jis atsiuntė tėčiui rankraštį, nes negalėjo su- 
galvoti, kokių sprogmenų reikia įdėti į tą bombą, ir tikėjosi, kad tė- 
vas pateiks kokių pasiūlymų. 

Aš nesakau, kad perskaičiau tą knygą būdamas šešerių. Ji mėtėsi 
mūsų namuose daugel metų. Mano brolis Frankas ją pasisavino dėl 
nešvankių epizodų. Frankas laikė ją paslėpęs savo miegamajame, 

„sieniniame seife“, kaip jį vadindavo. Iš tikrųjų tai buvo joks seifas, 
tiesiog krosnies dūmtraukis su skardiniu dangčiu. Mudu su Eranku 
vaikystėje perskaitėme tos orgijos aprašymą turbūt tūkstantį kartų. 
Po daugelio metų tą knygą aptiko mūsų sesuo Andžela. Perskaičiusi 
pareiškė, girdi, tai šlykšti, nepadori rašliava, ir sudegino ją su visa 
virvele. Mudviem su Franku Andžela atstojo motiną, nes tikroji 
mano motina mirė, kai aš gimiau. 

Bemaž įsitikinęs, kad tėvas taip ir neperskaitė tos knygos. Kažin 
ar per visą savo gyvenimą jis perskaitė nors vieną romaną ar bent 
jau apsakymą, gal tik visai mažas būdamas. Jis neskaitydavo ir gautų 
laiškų, taip pat žurnalų ir laikraščių. Galimas daiktas, jis perskaitė 
gausybę techninių žurnalų, bet, pasakysiu Jums atvirai, nepamenu, 
kad tėvas kada nors būtų ką skaitęs. 

Kaip minėjau, iš to rankraščio jam tereikėjo virvelės. Toks jis 
buvo žmogus. Niekas negalėjo nuspėti, kas taps nauju jo susidomė- 
jimo objektu. Tos bombos dieną tai buvo virvelė. 

Ar esate skaitęs kalbą, kurią jis pasakė, kai jam buvo įteikta No- 
belio premija? Pateikiu ją visą: „Ponai ir ponios, aš dabar stoviu prieš 
jus todėl, kad niekados nepalioviau žioplinėti tarsi vaikas, pavasario 
rytą traukiantis į mokyklą. Bet kas gali priversti mane sustoti, apsi- 
dairyti ir susimąstyti, o kartais ir kažką sužinoti. Aš esu labai laimin- 
gas žmogus. Ačiū jums.“ 
kioti ją tarp pirštų ir sunarstė iš jos figūrą, vadinamą katės lopšiu. 
Nežinau, kaip tėtis išmoko ją daryti - gal iš savo tėvo. Matot, jo tėvas 
buvo siuvėjas, tad kai tėtis buvo mažas, namuose niekados nestigda- 
vo siūlų ir virvelių. 

Niekada nebuvau matęs tėvą užsiimant tuo, ką kiti pavadintų 
žaidimu; kažką panašaus jis darė tik tą kartą, kai sunarstė tą „katės 

lopšį . Pokštai, žaidimai ir kitų žmonių sugalvotos taisyklės jam buvo 
nė motais. Mano sesuo Andžela turėjo tokį sąsiuvinį, į kurį klijuoda- 
vo visokias iškarpas. Jame buvo ir straipsnis iš žurnalo „Time“, ku- 
riame buvo rašoma, kad, paklaustas, kokius žaidimus mėgstąs lais- 
valaikiu, tėvas atsakė: „Kodėl man turi rūpėti prasimanyti žaidimai, 
kai aplink vyksta tiek tikrų?“ 

Jis, ko gero, pats nustebo padaręs iš virvagalio tą „katės lopšį“, 
kuris galbūt priminė jam vaikystę. Staiga jis išėjo iš savo kabineto ir 
padarė tai, ko kaip gyvas nebuvo daręs. Jis pamėgino žaisti su ma- 
nim. Lig tol jis ne tik kad niekados nežaidė su manim - jis bemaž 
niekados manęs net neužkalbindavo. 

Bet tąsyk jis atsiklaupė ant kilimo šalia manęs, iššiepė dantis 
ir pamostagavo ta suraizgyta virvele man prieš akis, klausdamas: 
„Matai? Matai? Matai? Katės lopšys. Matai katės lopšį? Matai, kur 
miega švelnutė katytė? Miau, miau.“ 

Poros jo odoje atrodė sulig mėnulio krateriais. Iš jo ausų ir šner- 
vių styrojo plaukai. Užuodęs nuo jo sklindantį cigarų kvapą, pasi- 
jutau atsidūręs ties pragaro žiotimis. Iš taip arti mano tėvas atrodė 
šlykščiausias dalykas pasaulyje. Nuolat sapnuoju tą vaizdą. 

Tuomet jis uždainavo. „Čiūčia liūlia, katyte, — traukė jis, - aukš- 
tai drebulytėj, pūstels vėjelis, ims sūpuoti lopšelį. Šakutė tik triokšt, 
mūs katytė su visu lopšiu žemyn keberiokšt!“ 

Aš puoliau į ašaras. Pašokau ant kojų ir kiek kojos įkerta pasi- 
leidau iš namų. 

Esu priverstas baigti. Jau trečia valanda ryto. Ką tik prabudo ma- 
no kambario draugas ir ėmė skųstis, kad mašinėlės tarškėjimas ne- 
leidžia jam miegoti.“ 


6. VABALŲ KAUTYNĖS 


Niutas tęsė savo laišką kitą rytą. Štai ką jis rašė toliau: „Rytas. Vėl ra- 
šau; aštuonias valandas išmiegojęs esu gaivus it rožės žiedas. Ben- 
drabutyje labai ramu - visi paskaitose, išskyrus mane. Man suteiktos 
didžiulės privilegijos. Man nebereikia eiti į paskaitas - praeitą sa- 
vaitę mane išmetė iš parengiamųjų medicinos kursų. Gerai padarė. 
Iš manęs būtų išėjęs sumautas daktaras. 

Pabaigęs šį laišką tikriausiai nueisiu į filmą. Arba, jeigu pasiro- 
dys saulė, eisiu pasivaikščioti į vieną iš tarpeklių. Tarpekliai juk to- 
kie gražūs, ar ne? Šįmet dvi merginos šoko į tarpeklį, susikibusios 
rankomis. Jų nepriėmė į tą studenčių draugiją, į kurią jos norėjo. 
O norėjo jos į „Tri-Deltą“. 

Na, bet grįžkime į 1945 metų rugpjūčio šeštą. Mano sesuo 
Andžela ne kartą man sakė, kad aš ne juokais įskaudinau tėvą tą die- 
ną, kai nepanorau žavėtis tuo „katės lopšiu, nepanorau sėdėti ant 
kilimo su tėčiu ir klausytis jo dainų. Gal aš išties jį įskaudinau, bet 
nemanau, kad būčiau galėjęs smarkiai jį įskaudinti. Pasaulyje būta 
maža žmonių, tokių rambių kaip mano tėvas. Aplinkiniai negalėda- 
vo atkreipti jo dėmesio į save, nes žmonės paprasčiausiai jo nedo- 
mino. Pamenu, kartą, gal metai prieš jo mirtį, pamėginau priversti 
jį papasakoti man ką nors apie mano motiną. Jis negalėjo ničnieko 
apie ją prisiminti. 

Ar esate girdėjęs tą garsią istoriją apie pusryčius tą dieną, kai mo- 
tina su tėčiu išsirengė į Švediją atsiimti Nobelio premijos? Kadaise 
ją papasakojo „Saturday Evening Post“. Motina ištaisė sočius pusry- 
čius. Po jų, rinkdama nuo stalo indus, ji rado prie tėvo kavos puode- 
lio trisdešimt aštuonis centus. Tėvas paliko jai arbatpinigių. 

Ne juokais įskaudinęs tėvą (jeigu aš išties tai padariau), išbėgau į 
kiemą. Nežinojau, kur susirengiau, bet pamačiau savo brolį Franką 
po dideliu lanksvos krūmu. Frankui tuomet buvo dvylika, ir aš ne- 
nustebau jį ten pamatęs. Karštomis dienomis brolis ilgai ten tūno- 
davo. Nelyginant šuo jis išsikapstydavo duobę vėsioje dirvoje palei 
krūmo šaknis. Niekada negalėdavai žinoti, ką Frankas atsineš po tuo 
krūmu. Kartą jis atsinešė nešvankią knygą. Kitąsyk - butelį chereso 
padažams. Tą dieną, kai buvo numesta toji bomba, Frankas turėjo 
šaukštą ir stiklainį. Šaukštu prisėmęs į stiklainį visokių vabzdžių, jis 
vertė juos kautis. 

Tos vabalų kautynės buvo tokios įdomios, kad aš išsyk lioviausi 
verkęs, visai pamiršęs tėtušį. Nepamenu, kokius vabzdžius tuokart 
kiršino Frankas, bet prisimenu, kokias vabalų kautynes rengdavome 
vėliau: ant vieno elniaragio užsiundydavome šimtą rudųjų skruz- 
dėlių, ant vieno šimtakojo - tris vorus, ar sukiršindavome rudąsias 
skruzdes su juodosiomis. Vabzdžiai pešdavosi tik tada, kai kratydavai 
stiklainį. Frankas tąsyk tai ir darė - be perstojo kratė stiklinį indą. 

Netrukus Andžela atėjo manęs ieškoti. Pakėlusi krūmo šaką ji 
tarė: „Štai kur tu!“ o paskui paklausė Franko, ką jis tariasi darąs. 
„Eksperimentuoju.“ Frankas visuomet šitaip atsakydavo kieno nors 
paklaustas, ką jis tariasi darąs. „Eksperimentuoju“, - visada atsa- 
kydavo jis. 

Andželai tuomet buvo dvidešimt dveji. Jau šešeri metai ji buvo 
šeimos galva - nuo to laiko, kai mirė motina, nuo tada, kai aš gimiau. 

Ji dažnai sakydavo turinti tris vaikus - mane, Franką ir tėtį. Ir ji nė 
kiek neperdėdavo. Pamenu, šaltais rytais Frankas, tėvas ir aš išsi- 
rikiuodavome priemenėje, ir Andžela mus apmuturiuodavo, elgda- 
masi su visais vienodai. Skirtumas tik tas, kad mane ji išleisdavo į 
darželį, Franką - į mokyklą, o tėvą - į darbą kurti atominės bombos. 
Pamenu, kaip vieną tokį rytą sugedo radiatorius, užšalo vandentie- 
kio vamzdžiai, o automobilis niekaip nenorėjo užsivesti. Mes visi 
sėdėjome automobilyje, o Andžela tol čirpino starterį, kol išsikrovė 
akumuliatorius. Žinot, ką jis tada pasakė? Jis pasakė: „Įdomu, kaip 
yra su vėžliais?“ „Kuo tie vėžliai jus domina?“ - paklausė jo Andžela. 
„Kai jie sukiša galvą į šarvą, - atsakė jis, - kas darosi su nugarkau- 
lių - išlinksta ar susitraukia?“ 

Beje, Andžela buvo viena iš neapvainikuotų atominės bombos 
didvyrių, bet nemanau, kad kas nors yra pasakojęs šią istoriją. Gal 
jinai jums pravers. Po to nuotykio su vėžliais tėvas taip jais susi- 
domėjo, kad liovėsi kūręs atominę bombą. Galop kažkokie žmonės 
iš Manheteno projekto atvyko į mūsų namus klausti Andželos, ką 
daryti. Jinai patarė išgabenti tėčio vėžlius. Taigi vieną naktį jie įėjo į 
jo laboratoriją ir išvogė vėžlius su visu akvariumu. Tėvas nė žodžio 
nepasakė apie dingusius vėžlius. Kitą dieną jis lyg niekur nieko atėjo 
į laboratoriją dirbti ir ėmė dairytis, su kuo galėtų pažaisti, apie ką ga- 
lėtų mąstyti, bet visa, su kuo jis galėjo Žaisti ir apie ką galėjo mąstyti, 
buvo susiję su ta bomba. 

Ištraukusi mane iš po krūmo Andžela paklausė, kas nutikę tarp 
mudviejų su tėčiu. Aš be perstojo kartojau, koks jis šlykštus ir kaip 
aš jo nekenčiąs. Tada ji plojo man delnu. „Kaip tu drįsti šitaip kalbėti 
apie savo tėvą?! - užriko ji. - Jis yra vienas iš didžiausių žmonių per 
visą istoriją! Šiandien jis laimėjo karą! Ar tu supranti?! Jis laimėjo 
karą!“ Ir dar kartą plojo man delnu. 

Nepykstu ant Andželos, kad tada mane mušė. Tėvas jai buvo vis- 
kas. Vaikinų ji neturėjo. Ji apskritai neturėjo draugų. Ji turėjo vienin- 
telį hobį - grojo klarnetu. 

Dar kartą pasakiau jai baisiausiai nekenčiąs tėvo, ji vėl man su- 
davė. Tuomet Frankas išlindo iš po krūmo ir kumščiu smogė jai į 
pilvą. Taip skaudžiai, kad ji pargriuvusi ėmė raitytis. Atgavusi kvapą, 
ji ėmė šauktis į pagalbą tėtį. 

„Jis neateis, - tarė Frankas ir nusijuokė iš jos. Brolis neklydo. 
Tėvas iškišo galvą pro langą, pažvelgė į mane ir Andželą, besiraitan- 
čius ant žemės ir žliumbiančius, į greta stovintį Franką, ir vėl įtraukė 
galvą. Vėliau jis niekada nepaklausė, dėl ko kilo visas tas triukšmas. 
Žmonės buvo ne jo sritis. 

Ar pakaks? Ar pravers Jūsų knygai? Aišku, Jūs mane suvaržėte, 
paprašęs apsiriboti tuo, kas įvyko bombos dieną. Yra aibės kitų gerų 
anekdotų apie bombą ir tėvą iš kitų dienų. Ar žinote, pavyzdžiui, 
istoriją apie tėvą per pirmąjį bombos išbandymą Alamogorde? Kai 
jinai sprogo, kai pasidarė aišku, kad Amerika gali nušluoti ištisą 
miestą viena vienintele bomba, kažkoks mokslifinkas atsigręžė į 
tėtį ir tarė: „Mokslas dabar patyrė nuodėmę.“ Žinot, ką atsakė tėvas? 
Jis paklausė: „Kas yra nuodėmė?“ 

Su geriausiais linkėjimais, 
Niutonas Hionikeris“ 

7. ŠLOVINGIEJI HIONIKERIAI 


Niutas baigė laišką tokiais trim prierašais: 

„P. S. Negaliu pasirašyti laiško „su broliškais linkėjimais“, nes 
man neleidžia būti Jūsų broliu dėl mano pažymių. Aš tebuvau kan- 
didatas į broliją, o dabar net šią teisę iš manęs atėmė. 

P. P. S. Jūs vadinate mūsų šeimą šlovinga, bet jeigu taip pavadin- 
site ją savo knygoje, manding, padarysite klaidą. Pavyzdžiui, aš esu 
neūžauga: mano ūgis - metras dvidešimt. O paskutinė žinia, gauta 
apie mano brolį Franką, buvo ta, kad jis yra ieškomas Floridos vals- 
tijos policijos, FTB ir Finansų departamento už tai, kad gabeno į 
Kubą nurašytus karinius automobilius. Taigi esu įsitikinęs, kad žodis 
„šlovinga“ Jums ne visai tinka - „garsi , ko gero, būtų arčiau tiesos. 

P. P. P. S. Po paros. Perskaičiau ką parašęs ir man dingtelėjo, kad 
kam nors gali susidaryti įspūdis, esą aš nieko neveikiu, tik slampinė- 
ju, prisimindamas liūdnus dalykus ir gailėdamasis savęs. Iš tikrųjų 
gyvenime man labai pasisekė, ir aš tai žinau. Netrukus aš vesiu nuo- 
stabią žemaūgę merginą. Šiame pasaulyje meilės užtenka visiems, 
žmonėms tereikia apsidairyti. Aš - to įrodymas.“ 


8. NIUTO ROMANAS SU ZINKA 


Niutas neparašė man, kas jo mergina. Bet praėjus dviem savaitėms 
po to, kai gavau nuo jo laišką, visa šalis sužinojo, kad jos vardas 
Zinka - Zinka, ir tiek. Tikriausiai ji neturėjo pavardės. Zinka buvo 
liliputė ukrainietė, „Borzoj“ ansamblio šokėja. Aplinkybės taip su- 
siklostė, kad Niutas pamatė to ansamblio koncertą Indianapolyje, 
prieš išvykdamas į Kornelį. Netrukus ansamblis koncertavo Korne- 
lyje. Po koncerto Niutas laukė užkulisiuose su tuzinu ilgakočių rožių 
„American Beauty“ rankose. 

Laikraščiai pasigavo tą istoriją, kai mažoji Zinka paprašė poli- 
tinio prieglobsčio Jungtinėse Valstijose, bet netrukus ji ir mažasis 
Niutas dingo. į , 

Po savaitės mažoji Zinka prisistatė į Rusijos pasiuntinybę ir pareiš- 
kė, esą amerikiečiai pernelyg dideli materialistai. Ji norinti grįžti namo. 

Niutas prisiglaudė sesers namuose. Indianapolyje. Žurnalistams 
jis perskaitė trumpą pareiškimą. „Tai buvo asmeninis reikalas, - tarė 
jis. - Jausmų protrūkis. Aš dėl nieko nesigailiu. Visa, kas nutiko, - 
vien tik Zinkos ir mano reikalas.“ 

Vienas veiklus amerikiečių žurnalistas, Maskvoje apklausinėjęs 
vietinius šokėjus apie Zinką, padarė negailestingą atradimą, kad 
Zinkai - ne dvidešimt treji, kaip ji pati teigė. 

Ji buvo keturiasdešimt dvejų metų - tiko Niutui į motinas. 


9. VIGEPREZIDENTAS UGNIKALNIŲ KLAUSIMAIS 


Gerokai patinginiaudamas rašiau savo knygą apie dieną, kai buvo 
numesta bomba. 

Maždaug po metų, dvi dienos prieš Kalėdas, lemties įgeidžiu 
atsidūriau Niujorko valstijos mieste Iliume, kur didžiąją dalį savo 
darbų nuveikė daktaras Feliksas Hionikeris, kur užaugo mažasis 
Niutas, Frankas ir Andžela. 

Stabtelėjau Iliume, vildamasis šį bei tą sužinoti. 

Mieste nebegyveno nė vienas Hionikeris, bet nemažai žmonių 
teigė gerai pažinoję senuką ir tris keistus jo vaikus. 

Susitariau susitikti su daktaru Aza Brydu, Bendrosios lydinių 
kompanijos viceprezidentu ir jos Mokslinių tyrimų laboratorijos va- 
dovu. Dr. Brydas tikriausiai irgi buvo iš mano karaso, nors jis iškart 
pajuto man antipatiją. 

„Simpatijos ir antipatijos čia niekuo dėtos“, - rašo Bokononas. 
Tokį įspėjimą lengva užmiršti. 

- Berods, vadovavote daktarui Hionikeriui bemaž visą laiką, kol 
jis dirbo kompanijoje? - paklausiau. 

— Popieriuje, - atsakė jis. 

— Kaip tai suprasti? - paklausiau. 

- Jeigu aš išties vadovavau Feliksui, - paaiškino jis, - tuomet 
esu pasirengęs vadovauti ugnikalniams, potvyniams ir atoslūgiams 


1 


bei paukščių ir lemingų migracijai. Tas žmogus buvo stichija, kurią 
valdyti nebūtų pajėgęs joks mirtingasis. 


10. „SLAPTASIS AGENTAS X-9“ 


Daktaras Brydas paskyrė man audienciją anksti kitą rytą. Jis paim- 
siąs mane iš viešbučio pakeliui į darbą, kad lengviau patekčiau į aky- 
lai saugomą Mokslinių tyrimų laboratoriją. 

Taigi man reikėjo prastumti naktį Iliume. Visas Iliumo naktinis 
gyvenimas prasidėdavo ir baigdavosi „Del Prado“ viešbutyje, ku- 
riame apsistojau. Jo bare, „Kodo kyšulio kambaryje“, trainiodavosi 
kekšės. | 

Taip jau nutiko - „kaip-buvo lemta nutikti“, pasakytų Bokono- 
nas, - ir kekšė, sėdinti prie baro greta manęs, ir mane aptarnaujantis 
barmenas lankė tą pačią vidurinę mokyklą, kaip ir Frankas Hionike- 
ris, vabzdžių kankintojas, vidurinysis vaikas, dingęs sūnus. 

Kekšė, prisistačiusi Sandra, pasiūlė man malonumų, kurių gali- 
ma gauti vien Pigalio aikštėje ir Port Saide. Atsakiau, esą jie manęs 
nedomina, o jai užteko protelio atsakyti, kad ji irgi ne itin suintere- 
suota. Kaip vėliau išaiškėjo, mudu abu pervertinome pajustą anti- 
patiją, nors ne itin smarkiai. Tačiau prieš įvertindami savo emocijas, 
mudu pasikalbėjome apie Franką Hionikerį, jo tėvą, mažumą pa- 
sišnekučiavome apie Azą Brydą, Bendrąją lydinių kompaniją, taip 
pat apie Romos popiežių ir kontraceptines priemones, apie Hitlerį 
ir žydus. Kalbėjome ir apie veidmainius. Pasišnekėjome apie tiesą. 
Kalbėjome apie gangsterius, kalbėjome apie verslą. Prisiminėme 


dorus vargšus, nužudytus elektros kėdėje, ir į ją nepasodintus tur- 
tingus šunsnukius. Šnekėjomės apie lytiškai iškrypusius tikinčiuo- 
sius. Apie daug ką pasikalbėjome. 

Mudu pasigėrėme. 

Barmenas labai maloniai elgėsi su Sandra. Ji jam patiko. Jis ją ger- 
bė. Jis man papasakojo, kad mokantis Iliumo vidurinėje mokykloje, 
Sandra buvo klasės vėliavos komisijos pirmininkė. Jis paaiškino, kad 
trečiaisiais mokslo metais kiekviena klasė turėdavusi išsirinkti savo 
vėliavą, o paskui su pasididžiavimu nešioti tų spalvų juosteles. 

— Kokias spalvas tu išrinkai? - pasiteiravau jos. 

— Oranžinę ir juodą. 

— Geros spalvos, - pagyriau. 

— Man irgi taip atrodė. 

- Ar Frankas Hionikeris buvo klasės vėliavos komisijos narys? — 
paklausiau. 

- Jis buvo niekieno narys, - su panieka atsakė Sandra. - Jis niekur 
nedalyvaudavo, nežaisdavo jokių žaidimų, nėsyk nepakvietė jokios 
merginos į pasimatymą. Man regis, jis kaip gyvas nėra užkalbinęs 
merginos. Mes vadindavome jį „slaptuoju agentu X-9“. 

—- X-9? 

- Suprantate, jis visuomet elgdavosi, tartum eitų iš vieno konspi- 
racinio buto į kitą - niekada negalėdavo ko nors užkalbinti. 

— Gal slaptasis jo gyvenimas išties buvo labai turtingas? - spėjau aš. 

— Ne. 

— Ne, - nusišaipė ir barmenas. - Tiesiog jis buvo vienas iš tų vaiki- 
galių, kurie konstruoja lėktuvų modelius ir nuolatos masturbuojasi. 


11. PAOTEINAS 


- Jis turėjo sakyti kalbą per atestatų įteikimą, - tarė Sandra. 

— Kas toks? - paklausiau. 

— Daktaras Hionikeris - senis. 

— Ką jis pasakė? 

- Jis neatėjo. 

— Tad jums niekas nepasakė kalbos įteikiant atestatus? 

— Ne, pasakė. Daktaras Brydas, tas, su kuriuo jūs turite susitikti 
rytoj, atlėkė visas uždusęs ir kažką pašnekėjo. 

— Ką jis pasakė? 

— Jis pasakė, kad tikisi daugelį iš mūsų padarysiant mokslininko 
karjerą, - atsakė Sandra. Jai tai buvo nė kiek nejuokinga. Atrodė, 
tarsi ji stengtųsi prisiminti pamoką, palikusią jai didžiulį įspūdį. Ji 
uoliai miknojo: - Jis pasakė, kad pasaulio nelaimė yra ta... 

Ji nuščiuvo pamiršusi. 

— Pasaulio nelaimė yra ta, - dvejodama kalbėjo toliau, - kad žmo- 
nės vis dar kupini prietarų, užuot buvę moksliški. Jis pareiškė, kad 
jeigu visi daugiau kibtų į mokslus, nebūtų šitiek visokių nelaimių. 

— Jis pasakė, kad vieną dieną mokslininkai atskleis pagrindinę 
gyvybės paslaptį, - įsiterpė barmenas. Jis pasikasė pakaušį ir susi- 
raukė. - Neseniai skaičiau laikraštyje, kad jie pagaliau sužinojo, kur 
glūdi gyvybės paslaptis. 


- Aš to neskaičiau, - suniurnėjau. 

- Aš skaičiau, - tarė Sandra. - Prieš porą dienų. 

- Gerai sakai, - pritarė barmenas. 

— Tai kame glūdi gyvybės paslaptis? - paklausiau. 

— Pamiršau, - prisipažino Sandra. 

- Proteine, - pareiškė barmenas. - Jie kažką išsiaiškino apie bal- 
tymus. 

— Aha, - pritarė Sandra. - Tikrai taip. 


12. PASAULIO PABAIGOS GARDUMYNAS 


Į mūsų pokalbį „Del Prado“ viešbučio „Kodo kyšulio kambaryje“ 
įsiterpė priėjęs vyresnio amžiaus barmenas. Išgirdęs, kad rašau kny- 
gą apie Hirosimos tragediją, jis papasakojo, ką veikęs tą dieną. Ją jis 
praleidęs tame pačiame bare, kuriame mes dabar sėdime. Jis kalbėjo 
sniaukrodamas, o jo nosis panėšėjo į rinktinę braškę. 

- Tuomet jis nesivadino „Kodo kyšulio“ baru, - kalbėjo jis. - Jis 
vadinosi „Navahų tipi“. Nebuvo visų tų, jetytararai, tinklų ir kriauk- 
lių. Sienos tuomet buvo nukabinėtos indėniškais apsiaustais ir kar- 
vių kaukolėmis. Ant stalų stovėjo tamtamai. Lankytojai turėdavo 
juos mušti, kad išsikviestų padavėją. Valdžia kalbino mane dėvėti 
ant galvos apdangalą iš plunksnų, bet aš atsisakiau. Kartą užsuko 
tikras navahas; jis man pasakė, kad navahai negyvena tipi. „Gėda, 
jetytararai , - pasakiau aš jam. Prieš tai baras vadinosi „Pompėjos 
kambariu“, tad visas tinkas buvo sutrūkinėjęs. Kad ir kaip jie pa- 
vadintų tą kambarį, jetytararai, tų šviestuvų niekad nepakeičia. Jo 
lankytojai, jetytararai, o ir pats miestas, jetytararai, taip pat niekados 
nesikeičia. Tą dieną, kai jie numetė tą, jetytararai, Hionikerio bombą 
ant japonų, užsuko toks valkata ir bandė iškaulyti taurelę. Jis kalbino 
mane įpilti jam ko nors išgerti, nes, girdi, ateinanti pasaulio pabai- 
ga. Taigi sutaisiau jam „Pasaulio pabaigos gardumyną : į išgremžtą 
ananasą supyliau bemaž tris šimtus gramų mėtų likerio, prikroviau 

plaktos grietinėlės, o ant viršaus uždėjau vyšnią. „Še, tu niekingas 
šunsnuki, - tariau aš jam, - nesakyk, kad nieko iš manęs negavai.“ 
Paskui atėjo kitas vyrukas, sako, metu darbą Mokslinių tyrimų la- 
boratorijoje; sako, kad ir ką sukurtų mokslininkas, vis tiek galų gale 
iš to padaromas vienoks ar kitoks ginklas. Sako, nebenoriu talkinti 
tiems, jetytararai, politikieriams kariauti tuos savo karus. Jo pavardė 
buvo Brydas. Klausiu, ar kartais ne giminė to, jetytararai, Mokslinių 
tyrimų laboratorijos boso. Sako, giminė, jetytararai. Sako, esu tos 
laboratorijos boso, jetytararai, sūnus. 


13. TRAMPLINAS 


Dieve, koks šlykštus miestas yra Iliumas! 

„Dieve, - rašo Bokononas, - koks šlykštus yra kiekvienas miestas!“ 

Pro kylantį smogo apklotą krito šlapdriba. Buvo ankstus rytas. 
Važiavau daktaro Brydo linkolnu. Jaučiausi nekaip, po vakarykščio pa- 
sėdėjimo bare tebebuvau mažumą girtas. Vairavo dr. Brydas. Automobi- 
lio ratai nuolatos kliuvo už seniai nebenaudojamų tramvajaus bėgių. 

Brydas buvo rusvaskruostis senis, labai turtingas, gražiai apsi- 
rengęs. Laikėsi jis mandagiai, žvaliai ir ramiai; nuo jo dvelkė pasi- 
tikėjimu savimi. Aš buvau visiška jo priešingybė: nesveikavau, lai- 
džiau dygias, ciniškas pastabas. Naktį permiegojau su Sandra. 

Sieloje it katės kailio svilėsiai tvyrojo šleikštulys. 

Buvau labai prastos nuomonės apie visus žmones, o apie dr. Azą Bry- 
dą žinojau keletą labai kokčių dalykų, kuriuos man papasakojo Sandra. 

Sandra man papasakojo, kad, visų iliumiečių įsitikinimu, daktaras 
Brydas kadaise buvo įsimylėjęs Felikso Hionikerio žmoną. Pasak jos, 
beveik visi manė, kad Brydas - visų trijų Hionikerių vaikų tėvas. 

— Ar jūs bent kiek pažįstate Iliumą? - staiga paklausė manęs 
dr. Brydas. 

— Čia aš pirmą kartą. 

— Tai šeimyninis miestas. 

— Kaip suprasti? 


- Vakarais čia bemaž jokių linksmybių. Visų gyvenimas sukasi 
apie savo šeimą ir namus. 

— Skamba labai pagirtinai. 

— Taip ir yra. Paauglių nusikalstamumas - labai žemas. 

— Džiugu. 

- Žinote, Iliumo istorija labai įdomi. 

— Tai labai įdomu. 

— Kadaise jis buvo tramplinas. 

— Kaip suprasti? 

— Migracijai į Vakarus. 

- A... 

- Žmonės čia apsipirkdavo. 

— Tai labai įdomu. 

— Maždaug toje vietoje, kur dabar Mokslinių tyrimų laboratorija, 
stovėjo senasis sunkiųjų darbų kalėjimas. Ten pat viešai kardavo nu- 
sikaltėlius iš visos apygardos. 

- Turbūt nusikaltėliams tada buvo nė kiek ne saldžiau nei dabar. 

— 1782 metais čia buvo pakartas nusikaltėlis, nužudęs dvidešimt 
šešis žmones. Man dažnai kyla mintis, kad kas nors kada nors turėtų 
parašyti apie jį knygą. Jo pavardė buvo Džordžas Mainoras Mouklis. 
Ant pakylos jis traukė dainą, kurią specialiai parašė ta proga. 

- Apie ką? 

- Žodžius galite sužinoti Istorikų draugijoje, jeigu jums išties įdomu. 

— Man tiesiog rūpi bendra nuotaika. 

- Jis dėl nieko nesigailėjo. 

— Būna tokių žmonių. 

- Jūs tik pamanykite! - tarė Brydas. - Ant jo sąžinės buvo dvi- 
dešimt šeši žmonės! 

— Galvoje netelpa! - pritariau. 


14. TAIS LAIKAIS, KAI AUTOMOBILIAI 
BŪDAVO SU KRIŠTOLO VAZELĖMIS 


Nesveika mano galva sutabalavo ant sustingusio kaklo - žvilgantis 
dr. Brydo linkolnas vėl užkliuvo už tramvajaus bėgių. 

Paklausiau dr. Brydo, kiek žmonių prieš aštuonias traukia į darbą 
Bendrojoje lydinių kompanijoje, jis atsakė, kad trisdešimt tūkstančių. 

Kiekvienoje sankryžoje stovėjo policininkas geltonu lietpalčiu, 
balta pirštine apmauta ranka rodydamas ženklus, prieštaraujančius 
šviesoforo signalams. 

Šviesoforai, akį rėžiantys vaiduokliai, išnirę iš šlapdribos ūko, be 
perstojo beprasmiškai kvailiojo, patardami automobilių lavinai, ką 
daryti. Žalias signalas liepdavo važiuoti, raudonas - sustoti. Geltona 
šviesa reiškė, kad reikia būti budriam, signalas tuoj keisis. 

Dr. Brydas papasakojo man, kaip dr. Hionikeris, visai dar jaunas 
būdamas, vieną rytą lyg niekur nieko paliko savo automobilį mašinų 
sraute miesto viduryje. 

— Policininkai, bandydami išsiaiškinti, kas trukdo eismui, - pa- 
sakojo jis, - aptiko Felikso automobilį pačioje tirštynėje su dirbančiu 
varikliu, cigaru, rūkstančiu peleninėje, šviežiomis gėlėmis vazelėse... 

— Vazelėse? 

— Tai buvo marmonas, dydžio sulig garvežiu. Ant jo paminų buvo 
pritvirtintos krištolo vazelės - Felikso žmona kasryt įmerkdavo į jas 

— Visai kaip „Marie Celeste“, - pasufleravau. 

— Policininkai nutempė automobilį į šalį. Jie žinojo, kieno jis, tad 
paskambino Feliksui ir labai mandagiai pasakė jam, kur jis gali rasti 
savo automobilį. Feliksas atsakė, kad jie galį jį pasilaikyti, nes jam jo 
nebereikia. 

— Jie taip ir padarė? 

— Ne. Jie paskambino jo žmonai, ir ji atvažiavusi pasiėmė tą 
marmoną. 

— Beje, kuo ji buvo vardu? 

- Emilė, - dr. Brydas suvilgė liežuviu lūpas ir įsmeigęs akis į tolį, 
pakartojo tos seniai mirusios moters vardą. - Emilė. 

— Kaip jūs manote - ar niekas neprieštaraus, jei aš papasakosiu tą 
istoriją apie marmoną savo knygoje? 

- Jeigu tik nepapasakosite pačios pabaigos. 

— Pabaigos? 

— Emilė nebuvo pratusi vairuoti tą marmoną. Grįždama namo, 
pateko į rimtą avariją ir susižalojo dubenį... - mašinų srautas sustojo. 
Dr. Brydas užsimerkė, ir jo rankos tvirtai sugniaužė vairą. 

— Todėl ji ir mirė, gimus mažajam Niutui. 

15. LINKSMŲ KALĖDŲ 


Bendrosios lydinių kompanijos Mokslinių tyrimų laboratorija buvo 
prie Iliumo gamyklos pagrindinių vartų, už poros šimtų žingsnių 
nuo kompanijos tarnautojų stovėjimo aikštelės, kurioje daktaras 
Brydas palikdavo savo automobilį. 

Pasiteiravau dr. Brydo, kiek žmonių dirba jo laboratorijoje. 

— Septyni šimtai, - atsakė jis, - bet mažiau nei šimtas užsiima 
moksliniais tyrimais. Kiti šeši šimtai - vienokie ar kitokie ūkvedžiai, 
o aš - jų viršiausias. 

Kai įsiliejome į traukiančių į darbą žmonių srautą, iš paskos einanti 
moteris palinkėjo dr. Brydui linksmų Kalėdų. Mano palydovas atsisu- 
kęs geraširdiškai pažvelgė į blyškių veidų jūrą ir nustatė, kad sveikin- 
toja - tokia panelė Fransina Pefko. Panelė Pefko buvo dvidešimtmetė, 
gražaus, bet tuščia veido, sveika - žodžiu, normali neįdomi būtybė. 

Saldžiųjų Kalėdų proga dr. Brydas pakvietė panelę Pefko pri- 
sidėti prie mūsų, pristatęs ją kaip dr. Nilsako Horvato sekretorę. 
Jis paaiškino man, kas tas Horvartas. „Garsus paviršių chemikas, - 
tarė jis, - darąs stebuklingus dalykus su plėvelėmis.“ 

- Kas naujo paviršių chemijoje? - paklausiau panelės Pefko. 

— Dievuliau, - atsakė ji, - tik neklausinėkite manęs. Aš tik spaus- 
dinu mašinėle tai, ką man liepia, - ir atsiprašė be reikalo paminėjusi 
Viešpaties vardą. 

— O, jūs suprantate daugiau, nei prisipažįstate, - paprieštaravo 
dr. Brydas. 

— Tik jau ne aš, - panelė Pefko nebuvo įpratusi šnekučiuotis su 
tokiais aukštais žmonėmis, kaip daktaras Brydas, tad sutriko. Jos ei- 
sena pasidarė nenatūrali, ji striksėjo it višta, nelenkdama kojų. Veide 
sustingo akmeninė šypsena, ji karštligiškai rausėsi mintyse, ieško- 
dama ką pasakyti, bet ten voliojosi vien nešvarios servetėlės ir pigi 
bižuterija. 

— Na, - geraširdišku griaudžiančiu balsu paklausė dr. Brydas, - 
kaip jums pas mus patinka, išdirbus - kiek? - beveik metus? 

- Jūs, mokslininkai, per daug galvojate, - leptelėjo panelė Pefko 
ir idiotiškai nusijuokė. Nuo draugiško dr. Brydo tono perdegė visi 
jos nervų sistemos saugikliai. Ji pasidarė nepakaltinama. - Jūs visi 
per daug galvojate. 

Stora dusulinga užguitos išvaizdos moteris šlykščių kombinezo- 
nu, kėblindama šalia mūsų, išgirdo panelės Pefko žodžius. Ji atsisu- 
kusi nužvelgė daktarą Brydą su bejėgišku priekaištu akyse. Ji neken- 
tė žmonių, kurie per daug galvoja. Tą akimirką man dingtelėjo, kad 
jinai - tipiškas bemaž visos žmonijos atstovas. 

Iš storulės minos galėjai suprasti, kad ji tuoj pat išprotės, jei kas 
nors ir toliau galvos. 

— Man regis, - atsakė dr. Brydas, - jūs pati įsitikinsite, kad visi 
žmonės galvoja daugmaž tiek pat. Tiesiog mokslininkai mąsto vie- 
naip, kiti žmonės - kitaip. 

— Uh, - kažkokį nesuprantamą garsą išleido panelė Pefko. - Kai 
daktaras Horvatas man diktuoja, jo žodžiai skamba lyg užsienio 
kalba. Net jeigu lankyčiau koledžą, vargu ar suprasčiau, ką jis sako. 
Ojuk jis, ko gero, šneka apie tokius dalykus, kurie gali apversti viską 
aukštyn kojomis ar išversti į išvirkščią pusę kaip atominė bomba. 


Kai pareidavau iš mokyklos, motina klausinėdavo, ką naujo aš su- 
žinojusi, ir aš jai papasakodavau, - guodėsi panelė Pefko. - Dabar 
aš pareinu iš darbo, ji klausia manęs to paties, bet visa, ką sugebu jai 
atsakyti, - panelė Pefko papurtė galvą, ir avietinės jos lūpos geibiai 
nusviro, - nežinau, nežinau, nežinau. 

- Jeigu jūs ko nors nesuprantate, - paragino dr. Brydas, - papra- 
šykite daktaro Horvato paaiškinti. Jis labai gerai moka aiškinti, - jis 
atsigręžė į mane. - Daktaras Hionikeris mėgdavo sakyti, kad mok- 
slininkas, nesugebąs paaiškinti aštuonerių metų vaikui, kuo užsi- 
ima, yra šarlatanas. 

— Tuomet aš kvailesnė už aštuonerių metų vaiką, - graudžiai tarė 
panelė Pefko. - Aš net nežinau, kas yra šarlatanas. 


16. ATGAL Į VAIKŲ DARŽELĮ 


Užlipome keturiais granito laipteliais, vedančiais į Mokslinių tyrimų 
laboratoriją. Šešiaaukštis jos pastatas buvo iš netinkuotų plytų. Įėjo- 
me tarp dviejų iki dantų ginkluotų sargybinių, saugančių įėjimą. 

Panelė Pefko parodė kairiajam sargybiniui rausvą ženkliuką su 
užrašu „Slaptasis sk.“, prisegtą ant kairės krūties iškilimo. 

Daktaras Brydas parodė dešiniajam sargybiniui juodą ženklelį su 
užrašu „Ypat. slaptasis sk.“ ant minkšto švarko atlapo. Dr. Brydas de- 
monstratyviai apkabino mane net neprisiliesdamas, parodydamas 
sargybiniams, kad esu jo didenybės globojamas ir kontroliuojamas. 
Nusišypsojau vienam iš sargybinių, jis man - ne. Pasirodo, valstybės 
saugumas - ne juokai, toli gražu ne juokai. 

Dr. Brydas, panelė Pefko ir aš prašmatniu laboratorijos vestibiu- 
liu pasukome prie lifto. 

— Paprašykite daktaro Horvato, kad kada nors ką nors jums pa- 
aiškintų, - patarė panelei Pefko dr. Brydas. - Pamatysite, gausite tik- 
slų, aiškų atsakymą. 

- Jam teks pradėti nuo pirmos klasės dalykų - o gal net vaikų 
darželio, - atsakė jinai. - Aš daug ko neišmokau. 

- Mes visi daug ko neišmokome, - pritarė dr. Brydas. - Mums 
visiems išeitų į naudą pradėti viską iš naujo, pageidautina - nuo dar- 
želio kurso. 

Mes stebėjome laborantę, įkvepiančią gyvybę eksponatams, juo- 
siantiems vestibiulio sienas. Laborantė buvo aukšta, liekna mergina 
blyškiais skruostais, visa tarsi ledinė. Nuo šalto jos prisilietimo žyb- 
sėjo švieselės, sukosi sraigteliai, kunkuliavo mėgintuvėliai, skimb- 
čiojo varpeliai. 

— Stebuklai, - pareiškė panelė Pefko. 

— Man apmaudu, girdint tą koktų viduramžišką žodį iš laborato- 
rijos šeimos nario lūpų, - tarė dr. Brydas. - Kiekvienas šių ekspona- 
tų pats save paaiškina. Jie sukonstruoti taip, kad žmogui nekiltų joks 
paslaptingumo jausmas. Jie yra gryniausias stebuklo antipodas. 

— Gryniausias stebuklo kas? 

— Gryniausia stebuklo priešingybė. 

— Man taip neatrodo. 

Dr. Brydas atrodė mažumą suirzęs. 

- Šiaip ar taip, - tarė jis, - mes nesiekiame paslaptingumo. Bent 
jau tai pripažinkite. 

17. „MERGINŲ SAUGYKLA“ 


Atsistojusi ant savo stalo dr. Brydo kabineto prieškambaryje, jo sek- 
retorė rišo popierinį klostuotą Kalėdų varpą prie šviestuvo palubėje. 
- Atsargiai, Naome! - sušuko dr. Brydas. - Štai jau pusė metų, kai 
mūsų skyriuje nė vienas žmogus nežuvo per nelaimingą atsitikimą 
gamyboje! Nenukrisk nuo stalo ir nesugadink šio gražaus laimėjimo! 
Panelė Naomė Fost buvo perdžiūvusi linksmo būdo senmergė. 
Tikriausiai ji tarnavo dr. Brydui bemaž visą jo ir savo gyvenimą. 

— Aš nemirtinga, - nusijuokė ji. - Be to, net jeigu nukrisčiau, 
Kalėdų angelai vis tiek mane sugautų. 

— Yra žinomi atvejai, kai jie nespėjo. 

Ant varpo liežuvio kabojo du sulankstyti popieriniai kaspinai. 
Panelė Fost timptelėjo vieną jų. Jis nenoriai išsiskleidė, virsdamas 
ilgu plakatu. 

— Nagi, - tarė panelė Fost, paduodama laisvąjį galą dr. Brydui, 
išskleiskite visą ir prismeikite galą prie skelbimų lentos. 

Dr. Brydas padarė kaip lieptas ir, atsitraukęs atatupstas, garsiai 
perskaitė užrašą džiaugsmingu balsu: 

— Taika pasauliui! 

Panelė Fost nulipusi nuo stalo ištempė antrą popierinį kaspiną. 
„Telydi žmones gera valia!“ - skelbė užrašas jame. 

— Kalėdų šventė visai supaprastėjo, kaip mane gyvą matot, - 


sukikeno dr. Brydas. - Vis dėlto kambarys atrodo šventiškai, labai 
šventiškai. 

— Nepamiršau ir šokolado „merginų saugyklai“, - pasigyrė sekre- 
torė. - Galite manimi didžiuotis. 

Dr. Brydas pliaukštelėjo sau per kaktą, keikdamas save už už- 
maršumą. 

— Ačiū Dievui! Man visai iš galvos išgaravo! 

- Šito nieku gyvu negalima pamiršti! - tarė panelė Fost. - Tai jau 
tradicija: „merginų saugykla“ turi gauti šokolado nuo daktaro Bry- 
do Kalėdų proga, - ji man paaiškino, kad „merginų saugykla“ - tai 
mašinraščio biuras laboratorijos rūsyje. - Merginos priklauso kiek- 
vienam, kuris turi teisę naudotis diktofonu. 

Ištisus metus, pasakojo jinai, „saugyklos“ merginos klausosi be- 
veidžių mokslininkų balsų diktofono juostose, kurias joms atneša 
merginos paštininkės. Kartą per metus merginos išeinančios iš savo 
betoninių vienuolyno sienų dainuoti kalėdinių giesmių ir šitaip už- 
sidirbti šokolado iš dr. Azos Brydo. 

- Jos irgi tarnauja mokslui, - patvirtino dr. Brydas, - net jeigu 
nesupranta nė vieno žodžio. Telaimina Dievas jas visas iki vienos! 


18. VERTINGIAUSIA PREKĖ PASAULYJE 


Kai įėjome į patį dr. Brydo kabinetą, pabandžiau tvarkingai iš- 
rikiuoti savo mintis, kad interviu išeitų prasmingas. Netrukus įsi- 
tikinau, kad mano protinė būklė nė kiek nepasitaisė. O pradėjęs 
klausinėti dr. Brydą apie bombos dieną, pajutau, kad ryšių su vi- 
suomene centrai mano smegenyse nuslopinti svaigalų ir dūmų, 
rūkstančių nuo katės kailio. Kiekvienu savo klausimu aš leidau 
suprasti, kad atominės bombos kūrėjai - šlykščiausios žmogžu- 
dystės bendrininkai. 

Iš pradžių dr. Brydas apstulbo, paskui labai įsižeidė. Atsitraukęs 
nuo manęs atatupstas, jis tarė: 

— Kaip suprantu, jums nelabai patinka mokslininkai? 

— Nepasakyčiau, pone. 

— Susidaro įspūdis, kad visais savo klausimais jūs stengiatės pri- 
versti mane pripažinti, jog mokslininkai - beširdžiai siaurapročiai 
mulkiai, be krislelio sąžinės, visiškai abejingi kitos žmonijos dalies 
likimui, kurių, ko gero, netgi negalima laikyti žmonių padermės 
atstovais. 

— Jūs gerokai perlenkiate. 

- Tikriausiai ne daugiau, nei perlenksite jūs, rašydamas apie tai 
savo knygoje. Aš maniau, kad jūs norite parašyti sąžiningą, objek- 
tyvią Felikso Hionikerio biografiją - jaunam rašytojui mūsų laikais 


tai išties svari užduotis. Bet kur tau - jūs ateinate čionai iš anksto 
nusiteikęs prieš pamišėlius mokslininkus. Ir kur jūs traukėte tokių 
idėjų? Iš humoristinių laikraščių? 

— Vieną šaltinį galiu paminėti - tai daktaro Hionikerio sūnus. 

— Katras? 

— Niutonas, - atsakiau. Buvau pasiėmęs mažylio Niuto laišką, 
tad parodžiau jam. - Beje, ar Niutas labai žemo ūgio? 

— Ne didesnis už stovą skėčiams, - atsakė dr. Brydas; suraukęs 
kaktą jis skaitė Niuto laišką. 

— O kiti du vaikai normalūs? 

- Žinoma! Man labai nemalonu jus apvilti, bet mokslininkų vai- 
kai tokie pat, kaip ir visų kitų žmonių. 

Kaip įmanydamas stengiausi nuraminti dr. Brydą, įtikinti jį išties 
norįs objektyviai pavaizduoti dr. Hionikerį: 

— Aš atvykau čia su vieninteliu tikslu - tiksliai užrašyti tai, ką 
jūs man papasakosite apie daktarą Hionikerį. Niuto laiškas tebuvo 
pati pradžia, tad visa, ką sužinosiu iš jūsų, bus lyg ir atsvara jo žo- 
džiams. 

— Man koktu, kad žmonės šitaip blogai supranta, kas yra moksli- 
ninkas ir kuo jis užsiima. 

— Padarysiu viską, kad atvesčiau juos į protą. 

- Šitoje šalyje dažnas netgi nesupranta, kas yra tikri moksliniai 
tyrimai. 

— Būčiau dėkingas, jei paaiškintumėte man, kas tai. 

— Tai ne pastangos sukurti geresnį filtrą cigaretėms ar minkš- 
tesnes servetėles kosmetikai nuo veido nusišluostyti, ar patva- 
resnius dažus namams - tepadeda mums Dievas. Visi kalba apie 
mokslinius tyrimus, bet mūsų šalyje bemaž niekas jais neužsiima. 
Mūsų bendrovė - viena iš nedaugelio, samdanti žmones tikriems 

moksliniams tyrimams. Dauguma kitų bendrovių, besigiriančių 
savo moksline veikla, iš tikrųjų turi galvoje tai, kad jose apstu tech- 
nikų juodadarbių. Vilkėdami baltais chalatais ir dirbdami pagal re- 
ceptų knygas jie svajoja sukurti stiklų valytuvus ateinančių metų 
oldsmobilio modeliui. 

- O pas jus? 

- O pas mus, ir dar vienoje kitoje šalies firmoje, kurių tiek ma- 
žai, kad net šiurpas krato pagalvojus, žmonėms mokama už tai, 
kad jie plėstų pažinimo ribas ir dirbtų turėdami prieš akis šį vie- 
nintelį tikslą. 

— Bendroji lydinių kompanija - be galo kilni. 

— Nieko čia kilnaus. Naujos mokslo žinios - pati vertingiausia 
prekė pasaulyje. Kuo daugiau turime žinių, kuriomis galime vado- 
vautis savo darbe, tuo turtingesni tampame. 

Jei tuomet būčiau buvęs bokononistas, būčiau užstaugęs, išgirdęs 
tokį teiginį. | 


19. DUMBLO NEBEBUS 


- Jūs norite pasakyti, - paklausiau dr. Brydo, - kad nė vienam 
šios laboratorijos darbuotojui niekas niekada nesako, kuo užsiimti? 
Niekas net neužsimena, ką reikia daryti? 

- Žmonės nuolatos pakiša visokių minčių, bet tikras moksli- 
ninkas nepaiso patarimų iš šalies. Jo galva pilna savų sumanymų, ir 
mums tokia padėtis priimtina. 

- Ar kas nors siūlė savo sumanymus daktarui Hionikeriui? 

— Be abejo. Ypač armijos ir karinio jūrų laivyno vadai. Jiems jis 
buvo tarsi koks stebukladarys, galįs vienu savo burtininko lazdelės 
mostelėjimu padaryti Ameriką nenugalimą. Jie pateikdavo visokių 
pamišėliškų sumanymų - dar ir dabar pateikia. Vienintelis visų jų 
trūkumas tas, kad šiuolaikiniam mokslui jie neįkandami. Daktaro 
Hionikerio lygio mokslininkai, jų manymu, privalo užpildyti sprage- 
les mūsų moksle. Pamenu, prieš pat Felikso mirtį vienas jūrų pėsti- 
ninkų generolas priskreto prie jo, kad ką nors padarytų su dumblu. 

— Dumblu? 

— Jūrų pėstininkai bemaž du šimtmečius klampoja po dumblą, 
ir jiems tai įgriso, - paaiškino dr. Brydas. - Generolas, įpareigotas 
kalbėti jų vardu, nutarė, kad žmonija turi padaryti pažangą ir šioje 
srityje, idant jūrų pėstininkams daugiau netektų kautis dumble. 

— Ką tas generolas turėjo galvoje? 


— Kad nebūtų dumblo. Kad jo niekur nebeliktų. 

— Manding, - spėjau aš, - šią problemą galima būtų išspręsti 
panaudojus kalnus kokio chemikalo ar daugelį tonų sveriančius 
mechanizmus... 

— Generolas turėjo galvoje kitką - mažytę tabletę ar nedidutį apa- 
ratą. Mat jūrų pėstininkams įgriso ne tik maknoti po dumblą, bet ir 
tampyti visokius griozdus. Jie panoro nuo šiol nešioti ką nors lengva. 

— Ką atsakė daktaras Hionikeris? 

- Feliksas žaismingai - o jis visuomet būdavo žaismingas - pa- 
aiškino, kad, ko gero, esama medžiagos, kurios vienintelis grūdelis, 
netgi tik pro mikroskopą įžiūrimas, gali padaryti bekraščius purvy- 
nus, pelkes, liūnus, klampynes, lakiojo smėlio telkinius ar upokšnius 
ir balas kietus kaip šis stalas. 

Dr. Brydas tvojo kumščiu, aptrauktu sena, dėmėta oda, per stalą. 
Stalas buvo inksto formos iš žalsvai nudažyto plieno. 

- Vienas jūrų pėstininkas galėtų neštis tiek tos medžiagos, kad 
užtektų išvaduoti pelkėse įklimpusią šarvuočių diviziją. Pasak Fe- 
likso, tai užduočiai užtektų kiekio, kuris tilptų vieno jūrų pėstinin- 
ko panagėje. 

— Neįmanoma. 

- Jūs tai pasakytumėte, aš tai pasakyčiau - bemaž visiems šitaip 
atrodo. Bet Žžaismingajam Feliksui tai atrodė visiškai įmanoma. Fe- 
likso fenomenas pasireiškė tuo - nuoširdžiai tikiuosi, jog paminėsi- 
te tai kur nors savo knygoje - kad seni galvosūkiai jam atrodydavo 
naujutėlaičiai. 

- Jaučiuosi lyg Fransina Pefko, - prisipažinau, - ar visos maši- 
ninkės iš „merginų saugyklos“. Daktaras Hionikeris niekad nebūtų 
sugebėjęs man paaiškinti, kaip krislelis medžiagos, telpantis panagė- 
je, gali padaryti visą pelkę kietą kaip jūsų stalas. 


- Aš jums sakiau, kad Feliksas puikiai mokėjo aiškinti... 

- Vis tiek... 

— Man jis sugebėjo tai išaiškinti, - atsakė dr. Brydas, - ir aš ne- 
abejoju galįs išaiškinti tai jums. Užduotis - išvaduoti jūrų pėstinin- 
kus iš dumblo, ar ne? 

— Taip. 

— Gerai, klausykite įdėmiai. Štai kaip yra. 


20. LEBDAS NR. 9 


— Kai kurie skysčiai, - aiškino man dr. Brydas, - kristalizuojasi — 
stingsta - keliais būdais, kitais žodžiais tariant, jų atomai kaupiasi ar 
sukimba tvarkinga nepaslankia jungtimi. 

Tas senis dėmėtomis rankomis paragino mane įsivaizduoti, kad 
patrankos sviedinius pievelėje priešais teismo rūmus ar apelsinus 
kraitelėje galima sukrauti keliais būdais. | 

— Taip yra ir su kristalų atomais, todėl du vienos medžiagos kris- 
talai gali turėti visai nepanašias fizines savybes. 

Jis papasakojo man apie vieną gamyklą, kurioje buvo auginami 
dideli etileno diamino tartrato kristalai. Tie kristalai buvę naudoja- 
mi tam tikroms gamybos operacijoms. Tačiau vieną dieną gamyklos 
darbuotojai pastebėjo, kad jų auginami kristalai nebeturi pageidau- 
tinų savybių. Jų atomai ėmė kauptis ir kibti, tai yra stingti, kitaip. 
Kristalais virstantis skystis nepakito, bet kristalai virto šlamštu - ga- 
mybai jie nebetiko. 

Šio reiškinio priežastys buvo nesuprantamos. Kenkėjas pasirodė 
esąs tai, ką dr. Brydas pavadino „sėkla“, - nepageidautinos struk- 
tūros kristalo grūdelis. Nežinia iš kur atsiradęs tas grūdelis išmokė 
atomus kitaip kauptis ir sukibti, tai yra kristalizuotis ar stingti. 

— Dar kartą įsivaizduokite patrankos sviedinius pievelėje prie- 
šais teismo rūmus ar apelsinus kraitelėje, - pasiūlė dr. Brydas. Ir jis 


padėjo man suvokti, kad apatiniojo sviedinių ar apelsinų sluoksnio 
išsidėstymas nulemia, kaip krausis ir sukibs paskesni. 

— Apatinis sluoksnis - toji sėkla, kuri nulemia, kaip elgsis kiek- 
vienas paskesnis sviedinys ar apelsinas - iki pat begalybės. O dabar 
tarkime, - patenkintas sukikeno dr. Brydas, - kad vanduo gali kris- 
talizuotis, kitaip tariant, sustingti, daugeliu būdų. Tarkime, ledas, 
ant kurio čiuožinėjame ar kurį metame į viskį su soda - tai, ką galė- 
tume pavadinti „ledu Nr. 1“, - tėra viena iš ledo atmainų. Tarkime, 
vanduo žemėje sušalęs visuomet įgauna ledo Nr. 1 pavidalą todėl, 
kad jokia „sėkla“ niekad nepamokė jo, kaip pavirsti ledu Nr. 2, N. 3, 
Nr. 4?.. Ir tarkime, kad viena jo atmaina, - jis vėl pabarbeno į stalą 
seniokiška ranka, - pavadinkime ją ledu Nr. 9 - šio stalo kietumo 
kristalas, tirpstantis, pavyzdžiui, 38 ar, dar geriau, 54 laipsnių Celsi- 
jaus temperatūroje. 

— Gerai, kol kas dar seku jūsų mintį, - tariau. 

Dr. Brydą pertraukė garsus iškilmingas šnabždesys sekretorės 
kabinete - kuždėjosi mašininkės iš „merginų saugyklos“. 

Jos rengėsi dainuoti. 

Jos užtraukė, kai mudu su dr. Brydu pasirodėme tarpduryje. Be- 
veik šimtas merginų smeigtuku prisisegė apykakles iš balto popie- 
riaus ir vaizdavo choristes. Dainavo jos gražiai. 

Mane apėmė nuostaba ir kokčiai sentimentalus ilgesys. Mane vi- 
suomet nepaprastai jaudina tas retai panaudojamas lobis - saldus 
dainuojančios merginos balsas. | 

Merginos traukė „Betliejaus miestelį . Tikriausiai negreit pa- 
miršiu, kiek jausmo jos įdėjo į šiuos žodžius: „Tų metų lūkesčiai, 
džiaugsmai ir rūpesčiai telydi mus šiąnakt". | 

21. JŪRŲ PĖSTININKAI ŽYGIUGJA TOLIAU 


Kai senasis dr. Brydas, panelės Fost padedamas, išdalijo kalėdinį 
šokoladą merginoms, grįžome į jo kabinetą. 

Ten jis man tarė: 

— Kur mes sustojome? A, taip! 

Ir senukas liepė man įsivaizduoti JAV jūrų pėstininkus kažkokio- 
je Dievo pamirštoje pelkėje. 

- Jų sunkvežimiai, tankai ir patrankos klimpsta, - krimtosi jis, - 
grimzta į dvokiantį purvą ir liūną. 

Jis iškėlė smilių ir pamerkė man akį. 

— Bet įsivaizduokite, jaunuoli, kad vienas pėstininkas, pasiėmęs 
mažytę kapsulę su ledo Nr. 9 gabalėliu, mokančiu atomus kitaip 
jungtis ir sukibti, arba sustingti. Jeigu tas pėstininkas įmestų tokį 
kristaliuką į artimiausią balą?.. 

— Bala užšaltų? — spėjau aš. 

— O visa klampynė aplink tą balą? 

— Jinai sustingtų? 

— O visos balos toje klampynėje? 

— Užšaltų? | 

— O visi akivarai ir šaltiniai toje sustingusioje klampynėje? 

— Užšaltų? 

— Be jokios abejonės! - sušuko jis. - O JAV jūrų pėstininkai 
pakiltų iš to liūno ir nužygiuotų toliau! 


22. GELTONOSIOS SPAUDOS ATSTOVAS 


— O tokios medžiagos esama? - paklausiau. 

— Ne, ne, ne, ne, - tarė dr. Brydas, vėl pristigęs kantrybės man 
aiškinti. - Aš jums papasakojau viską vien tam, kad bent kiek supra- 
stumėte, koks nepaprastas novatorius kartais būdavo Feliksas, kai 
reikėdavo spręsti kokią seną problemą. Tai, ką iš manęs ką tik iš- 
girdote, jis papasakojo tam jūrų pėstininkų generolui, kuris nedavė 
jam ramybės su dumblu. Feliksas kasdien valgydavo mūsų kavinu- 
kėje vienas. Niekas negalėjo atsisėsti šalia, kad nepertrauktų jo min- 
čių grandinės - tokia buvo nerašyta taisyklė. Bet tas generolas tąsyk 
atlėkęs prisitraukė kėdę prie jo stalelio ir ėmė kalbėti apie dumblą. 
Tai, ką jums papasakojau. Feliksas jam tuomet nesusimąstęs atsakė. 

— Tokios... tokios medžiagos iš tikrųjų nėra? 

— Aš ką tik jums pasakiau, kad nėra! - užsiplieskė dr. Brydas. - 
Netrukus Feliksas mirė! Jeigu būtumėt įdėmiai klausęsis, ką aš sten- 
giausi jums išaiškinti apie tikrus mokslininkus, tokio klausimo nė 
nebūtumėt pateikęs! Tikras mokslininkas užsiima tuo, kas žavi jį, o 
ne aplinkinius. 

— Aš vis galvoju apie tą pelkę... 

— Galite liautis galvojęs! Aš tik iliustravau vieną jo būdo savybę! 

- Jeigu upeliai, tekantys per tą pelkę, sušaltų į ledą Nr. 9, kas nu- 
tiktų upėms ir ežerams, į kuriuos jie įteka? 

- Jie užšaltų. Bet jokio ledo Nr. 9 nėra. 


— O vandenynai, į kuriuos įteka tos sustingusios upės? 

— Be abejo, jie užšaltų, - atkirto jis. - Manding, jūs jau rengiatės 
lėkti į turgų ir visiems paskelbti sensacingą žinią apie ledą Nr. 9. 
Kartoju: jo nėra! 

— O šaltiniai, įtekantys į tuos užšalusius ežerus ir upokšnius, o 
visi požeminiai vandenys, maitinantys tuos šaltinius? 

— Jie užšaltų, kad jus kur nelabasis! - sušuko jis. - Bet jeigu aš 
būčiau žinojęs, kad esate geltonosios spaudos atstovas, - atsistoda- 
mas didingai tarė jis, - nebūčiau gaišęs dėl jūsų nė minutės! 

— O lietus? | 

- Jo lašai sustingtų į kietas ledo Nr. 9 vinutes, ir tai būtų pasaulio 
pabaiga! O kartu ir interviu pabaiga! Viso gero! 


23. PASKUTINĖ PYRAGĖLIŲ PARTIJA 


Bent jau vienu atžvilgiu dr. Brydas klydo: ledas Nr. 9 egzistavo. 

Mūsų žemėje. 

Ledas Nr. 9 buvo paskutinė Felikso Hionikerio dovana žmonijai, 
kurią jis sukūrė, išeidamas pelnyto poilsio. 

Niekas net nenujautė, kad jis sukūrė tą medžiagą. Jokių savo iš- 
radimo aprašymų jis nepaliko. 

Tiesą sakant, kūrimui buvo reikalinga sudėtinga aparatūra, bet 
Mokslinių tyrimų laboratorijoje ji buvo. Dr. Hionikeriui tereikė- 
jo apsilankyti pas savo kolegas - šį bei tą pasiskolinti (dėl ko virto 
mielu įkyruoliu visiems aplinkiniams), kol galop, taip sakant, iškepė 
paskutinę savo pyragėlių partiją. 

Jis gavo ledo Nr. 9 skiltelę. Tai buvo melsva medžiaga, tirpstanti 
45,8“ C temperatūroje. 

Feliksas Hionikeris įsidėjo skiltelę į buteliuką, o šį - į kišenę, ir išvy- 
ko į Kodo kyšulį su trim savo vaikais, ketindamas sutikti ten Kalėdas. 

Andželai tuo metu buvo trisdešimt ketveri, Frankui - dvidešimt 
ketveri, o mažajam Niutui - aštuoniolika. 

Senukas per Kūčias mirė, nepapasakojęs apie ledą Nr. 9 niekam, 
išskyrus savo vaikus. 

Jo vaikai išsidalijo ledą Nr. 9. 

24. KAS YRA VAMPYTERIS 


Tai priminė man bokononistų vampyterio sąvoką. 

Vampyteris — tai karaso ašis. Nerasi karaso be vampyterio, teigia 
mums Bokononas, lygiai kaip nerasi rato be stebulės. 

Vampyteriu gali būti bet kas: medis, uola, gyvūnas, mintis, 
knyga, melodija, Šv. Gralio taurė. Bet kuriuo atveju jo karaso 
nariai sukasi aplink jį didingame spiralinio ūko chaose. Karaso 
nariai, aišku, sukasi aplink bendrą vampyterį dvasinėmis orbito- 
mis, t. y. sukasi ne jų kūnai, o dvasios. Kaip ragina mus dainuoti 
Bokononas: 


Sukamės ratu, sukamės, kol vos bepastovime, 
Su skardiniais sparnais ir švininėmis kojomis... 


Pasak Bokonono, vampyteriai atsiranda ir pranyksta. 

Kiekvienu metu bet kuris karasas turi du vampyterius, vieno ku- 
rių svarba auga, antro nyksta. 

Bemaž neabejoju: kai kalbėjausi su dr. Brydu Iliume, kaip tik 
tuo metu bepražystąs mano karaso vampyteris buvo tas kristalo pa- 
vidalą įgavęs vanduo, tas melsvas brangakmenis, ta lemties sėkla, 
pavadinta ledu Nr. 9. 

Tuo metu, kai aš Iliume kalbėjausi su dr. Brydu, Andžela, Fran- 
klinas ir Niutonas Hionikeriai turėjo ledo Nr. 9 gabaliukų, taip 
sakant, amžinatilsį tėvo atplaišėlių. 

Esu įsitikinęs: tai, kas buvo lemta nutikti toms ledo skiltelėms, 
labiausiai rūpėjo mano karasui. 


25. KAS BUVO SVARBIAUSIA DB. HIONIKEBIUI 


Pradžiai tiek apie mano karaso vampyterį. 

Po nemalonaus interviu su dr. Brydu Bendrosios tyrimų kompa- 
nijos Mokslinių tyrimų laboratorijoje buvau patikėtas panelei Fost. 
Jai buvo prisakyta išgrūsti mane lauk. Vis dėlto prikalbinau ją prieš 
tai parodyti man dr. Hionikerio laboratoriją. 

Pakeliui paklausiau, ar ji gerai pažinojo dr. Hionikerį. Atvirą ir 
įdomų savo atsakymą ji palydėjo pikantiška šypsena. 

— Sakyčiau, jo negalėjai pažinti. Aš štai ką noriu pasakyti: kai 
žmogus sako kažką gerai ar menkai pažįstąs, jis turi galvoje paslap- 
tis, kurios jam buvo ar nebuvo patikėtos. Jis kalba apie intymius 
dalykus - šeimyninius, susijusius su meile, - porino man toji malo- 
ni senutė. - Daktarui Hionikeriui visi šie dalykai egzistavo, kaip ir 
kiekvienam žmogui, bet jam jie buvo ne patys svarbiausi. 

— O kas jam buvo svarbiausia? - paklausiau. 

— Daktaras Brydas nuolatos kartoja man, kad daktarui Hionike- 
riui svarbiausia buvo tiesa. 

— Susidaro įspūdis, kad jūs su tuo nesutinkate? 

— Nežinau, sutinku ar ne. Man tik sunku suprasti, kaip tiesa ir 
niekas daugiau gali patenkinti žmogų. 

Panelė Fost buvo pribrendusi Bokonono mokslui. 


26. KAS YRA DIEVAS 


— Ar jūs kada nors kalbėjotės su daktaru Hionikeriu? - paklau- 
siau panelės Fost. 

- Ką jūs, žinoma! Aš dažnai su juo kalbėdavausi. 

— Ar koks pašnekesys įstrigo jums atmintyje? 

— Kartą jis sakė galįs eiti lažybų, kad aš negaliu pasakyti nieko, 
kas būtų absoliuti tiesa. Tad aš jam pasakiau: „Dievas yra meilė.“ 

—- O kąjis atsakė? 

- Jis atsakė: „Kas yra Dievas? Kas yra meilė?“ 

— Hm. 

— Betgi Dievas išties yra meilė, - tarė panelė Fost, - kad ir ką būtų 
atsakęs daktaras Hionikeris. 


27. MARSIEČIAI 


Kambarys, kuriame buvo dr. Hionikerio laboratorija, buvo šeštame, 
paskutiniame, pastato aukšte. 

Tarpdurys buvo perjuostas purpurine juosta, o ant sienos kaban- 
ti bronzinė plokštė aiškino, kodėl šis kambarys šventas: 

ŠIAME KAMBARYJE DAKTARAS FELIKSAS HIONIKERIS, NO- 
BELIO PREMIJOS LAUREATAS FIZIKOS SRITYJE, PRALEIDO PA- 
SKUTINIUS 28 SAVO GYVENIMO METUS. „PRIEŠAKINĖS MOK- 
SLO POZICIJOS BUVO TEN, KUR BUVO JIS.“ ŠIO ŽMOGAUS 
SVARBA ŽMONIJOS ISTORIJOJE - NEPAMATUOJAMA. 

Panelė Fost pasisiūlė atkabinti purpurinę juostą, kad galėčiau 
užeiti į vidų ir artimiau pabendrauti su ten tebeplevenančiomis 
dvasiomis. 

Sutikau. 

— Viskas taip, kaip jis paliko, - aiškino ji, - tik vienas stalas buvo 
visas nuklotas gumos žiedais. 

— Gumos žiedais? 

— Tik neklausinėkite manęs, kam jie buvo reikalingi. Neklausinė- 
kite manęs, kam buvo reikalinga visa, kas čia yra. 

Senukas paliko laboratoriją baisiausiai apverstą. Mano dėme- 
sį išsyk patraukė gausybė visur besivoliojančių pigių žaislų: sulau- 
žytas aitvaras, žaislinis giroskopas, apvyniotas virvele, pasirengęs 


užzvimbti ir atgauti pusiausvyrą, vilkutis, vamzdelis burbulams leis- 
ti bei akvariumas su pilimi ir dviem vėžliais dugne. 

— Jam patikdavo parduotuvės, kur viskas kainuoja iki dešimties 
centų, - paaiškino panelė Fost. 

— Matau. 

- Kai kurie garsiausi jo bandymai buvo atlikti su įranga, nekaina- 
vusia nė vieno dolerio. 

— Skatiką sutaupysi - skatiką įgysi. 

Be abejo, nestigo ir įprastų laboratorinių įrengimų, bet jie atrodė 
veikiau visų tų pigių, linksmų žaislų priedai. 

Dr. Hionikerio stalas buvo užverstas laiškais. 

- Nemanau, kad jis yra atsakęs bent į vieną laišką, - svarstė pane- 
lė Fost. - Jei žmogus norėdavo gauti atsakymą, turėdavo skambinti 
jam telefonu ar ateiti pas jį. 

Ant rašomojo stalo stovėjo įrėminta fotografija. Kadangi ji buvo 
atsukta nugarėle, pabandžiau atspėti, kas joje. 

— Jo žmona? 

- Ne. 

— Kuris nors vaikas? 

- Ne. 

- Jis pats? 

— Ne. 

Taigi pasižiūrėjau. Nuotrauka vaizdavo kuklų nedidelį paminklą 
kareiviams, pastatytą priešais miestelio teismo rūmus. Ant jo buvo 
ir lentelė su pavardėmis miestelėnų, žuvusių per įvairius karus, ir 
pamaniau, kad paminklas ir buvo nufotografuotas dėl tos lentelės. 
Pavardes galėjai įskaityti, tad bemaž tikėjausi aptikti tarp jų Hioni- 
kerių pavardę, bet apsirikau. 

— Tai buvo vienas iš jo hobių, - paaiškino panelė Fost. 


- Kas? 

- Fotografuoti patrankų sviedinių krūveles priešais teismo rūmus 
įvairiose vietovėse. Matyt, čia jie buvo labai neįprastai sukrauti. 

- Aišku. 

— Jis buvo nepaprastas žmogus. 

— Sutinku. 

- Galbūt po milijono metų visi bus tokie protingi kaip jis ir viską 
matys jo akimis. Bet jis visai nepanėšėjo į eilinį mūsų dienų žmo- 
gų - tarsi būtų marsietis. 

- Galjis išties buvo iš Marso? - spėjau aš. 

- Tuomet pasidarytų bemaž aišku, kodėl trys jo vaikai tokie 
keisti. 


28. MAJONEZAS 


Mudviem belaukiant lifto nusileisti į pirmą aukštą, panelė Fost gar- 
siai vylėsi, kad atvažiuotų ne penktas liftas. Nespėjus man paklausti, 
kodėl ji to pageidauja, pasirodė penktas liftas. 

Liftininkas buvo senas negras Laimeno Enderso Noulzo pavarde. 
Noulzas buvo beprotis, bemaž tuo neabejoju, ir dar atgrasios laiky- 
senos: jis griebdavo sau už užpakalio ir sušukdavo „Taip, taip kas- 
kart, kai tardavosi gerai ką pasakęs. 

— Sveiki, bičiuliai antropoidai, lelijų puokštės ir vėjo malūnai, — 
kreipėsi jis į panelę Fost ir mane. - Taip, taip! 

— Prašom į pirmą aukštą, - šaltai tarė jam mano palydovė. 

Noulzui tereikėjo nuspausti mygtuką - durys būtų užsidariusios, 
ir liftas būtų nuvežęs mus į pirmą aukštą — bet kol kas jis neketino 
to daryti. Ko gero, jis neketino to daryti daugel metų. 

— Vienas žmogus man sakė, - tarė jis, - kad šitie liftai - tai majų 
architektūra. Šiandien pirmąkart išgirdau. Aš jam ir sakau: „Vadi- 
nasi, aš - majonezas*?“ Taip, taip! O kol jis svarstė mano žodžius, 
aš pribloškiau jį tokiu klausimu, kad jis net atsilošė ir gavo dusyk 
rimčiau susimąstyti! Taip, taip! 

— Ar negalėtume važiuoti žemyn, prašau jūsų, misteri Noulzai, - 
maldavo panelė Fost. 

— Aš jam sakau, - postringavo Noulzas, - čia yra tyr-imų 


laboratorija. Tyr-imas juk kilęs iš žodžio „tyrė“, ar ne? Vadinasi, jie 
verda kažkokią tyrę! Išsistatė sau tokį pastatą, prigrūdo majonezi- 
nių liftų, suvarė šitiek pamišėlių - ir kam? Ogi kad virtų savo tyrę! 
Taip, taip! 

— Labai įdomu, - atsiduso panelė Fost. - Ar negalėtume dabar 
važiuoti žemyn? 

- Žemyn ir tegalime važiuoti, - atrėžė Noulzas. - Mes dabar vir- 
šuje. Paprašytumėt nuvežti aukštyn, ir aš ničniekuo negalėčiau jums 
padėti. Taip, taip! 

— Taigi važiuokime žemyn, - tarė dr. Brydo sekretorė. 

- Tuojau pat. Šis džentelmenas pagerbė daktarą Hionikerį? 

- Taip, - patvirtinau aš. - Jūs jį pažinojote? 

- Artimai, - atsakė negras. - Žinot, ką aš pasakiau, kai jis 
pasimirė? 

- Ne. 

- Aš pasakiau: „Daktaras Hionikeris nemirė.“ 

— Tikrai? 

- Jis tiesiog perėjo į kitą matmenį. Taip, taip! 

Jis nuspaudė mygtuką, ir mes nuvažiavome žemyn. 

— Arjūs pažinojote Hionikerių vaikus? - paklausiau jo. 

— Vaikiūkščiai, pasiutę kaip vilkiūkščiai, - atsakė jis. - Taip, taip! 


29. MUS PALIKĘ, BET NEUŽMIRŠTI 


Iliume norėjau nuveikti dar vieną darbą: nufotografuoti senuko 
kapą. Taigi grįžau į savo viešbučio kambarį, ir, pamatęs, kad Sandros 
nebėra, pasiėmiau fotoaparatą ir nusisamdžiau taksi. 

Tebekrito šlapdriba, aitri, pilka. Pamaniau, kad tokiu oru pada- 
ryta kapo nuotrauka gan gražiai atrodys ir gal netgi tiks „Pasaulio 
pabaigos dienos“ viršeliui. 

Kapinių sargas prie vartų paaiškino man, kaip surasti Hionikerių 
laidojimo vietą. | 

— Tikrai pastebėsite, - užtikrino jis. - Ten stovi didžiausias žy- 
meklis visose kapinėse. 

Jis nemelavo. Žymeklis pasirodė besąs septynių metrų aukščio ir 
bemaž metro storio falas, aplipdytas šlapdriba. 

— Dievaži, tinkamas paminklas atominės bombos tėvui! - nusi- 
juokiau, lipdamas iš taksi su savo aparatu. 

Paprašiau vairuotojo atsistoti šalia paminklo, kad jaustųsi maste- 
lis, ir pavalyti jį aplipdžiusį sniegą, idant matytųsi velionio pavardė. 

Jis taip ir padarė. 

Ant šios originalios kolonos, tesaugo mane Dievas, sprindinėmis 
raidėmis buvo parašytas žodis: 

MAMA. 


30. TIK MIEGI 


— Mama? - negalėjo patikėti taksistas. 
Nuvalęs didesnį plotą, atidengiau šitokį dvieilį: 


Mama, mama, meldžiu aš vieno - 
Saugok mus kiekvieną dieną. 


Andžela Hioniker 


Po šiuo eilėraštuku buvo kitas: 


Tu nemirei - 

Tik miegas akis tau užmerkė. 
Mes turime džiaugtis 

Ir liautis verkę. 


Franklinas Hionikeris 


O dar žemiau buvo kvadratinė betonuota įduba su kūdikio del- 
no atspaudu. Po ja buvo parašyta: 

„Mažylis Niutas“. 

- Jeigu čia motinai, - stebėjosi taksistas, - ką, velniai griebtų, jie 
galėjo pastatyti tėvui? — ir nepadoriu gestu parodė, koks žymeklis 
tiktų. 

Tėvą aptikome netoliese. Jo paminklas - kaip vėliau sužinojau, 
vykdant testamente nurodytą velionio valią - buvo marmurinis 
kubas, kurio kiekviena briauna buvo keturiasdešimties centimet- 
rų ilgio. 

TĖVAS - buvo iškalta ant jo. 

31. BAR VIENAS BRYDAS 


Išvažiuojant iš kapinių, taksistui parūpo, kokia jo motinos kapo 
būklė, tad jis paklausė, ar aš neprieštarausiu, jei padarysime nedi- 
delį lanką pažiūrėti. 

Jo motinos kapą ženklino graudus mažas akmuo - bet tai netu- 
rėjo jokios reikšmės. 

Paskui vairuotojas paklausė, ar aš neprieštarausiu, jei trumpam 
užsuksime dar į vieną vietą, šįsyk - į antkapių parduotuvę priešais 
kapines. | 

Tuomet dar nebuvau bokononistas, tad sutikau gerokai susier- 
zinęs; kiekvienas bokononistas, žinia, džiugiai sutinka keliauti, kur 
tik jam pasiūlo. Pasak Bokonono, „keisti kelionių pasiūlymai - tai 
Dievo šokių pamokos.“ 

Užrašas virš antkapių parduotuvės skelbė, kad ji priklauso Avra- 
mui Brydui ir sūnums. Kol taksistas kalbėjosi su pardavėju, vaikš- 
čiojau tarp paminklinių akmenų - paminklų be jokių užrašų, kol 
kas - niekieno atminimui. 

Tarp eksponatų aptikau vieną nedidelį profesinį pokštą: virš 
akmeninio angelo kabojo kalėdinis amalas, jam po kojomis gulėjo 
krūvelė kedro šakelių, o aplink marmurinį kaklą vyniojosi vėrinys iš 
lempučių eglutėms puošti. 

— Kiek jis kainuoja? - paklausiau pardavėjo. 

— Jis neparduodamas. Jam šimtas metų. Jį iškalė mano prosenelis 
Avramas Brydas. 

- Šitas verslas toks senas? 

— Tikrai taip. 

— Ojūs irgi Brydas? 

— Jau ketvirtos iš šiose vietovėse gyvenančios kartos. 

— Ar kartais ne giminė daktaro Azos Brydo, Mokslinių tyrimų 
laboratorijos direktoriaus? 

- Jo brolis, - jis prisistatė kaip Marvinas Brydas. 

— Pasaulis yra mažas, - pastebėjau. 

— Kai suguldai į kapines - taip. 

Marvinas Brydas buvo lipšnus, bet kartu vulgarus, kandus, bet ir 
sentimentalus vyras. 

32. DINAMITO PINIGAI 


- Aš ką tik buvau jūsų brolio kabinete. Aš rašytojas. Ėmiau iš jo 
interviu apie daktarą Hionikerį, - pasakiau Marvinui Brydui. 

— Tai keistas šunsnukis buvo! Ne mano brolis - turiu galvoje 
Hionikerį. 

— Tą paminklą savo žmonai jis pirko iš jūsų? 

— Aš jį pardaviau jo vaikams. Jis pats čia niekuo dėtas. Jis taip ir 
neprisirengė kaip nors pažymėti jos kapą. Paskui, po metų ar dau- 
giau po jos mirties, čionai atėjo trys Hionikeriukai: stambi, aukšta 
mergina, berniukas ir mažylis. Jie norėjo didžiausio akmens, kurį 
tik buvo galima nupirkti, be to, abu vyresnieji buvo atsinešę po ei- 
lėraštį - norėjo, kad jie būtų iškalti antkapyje. Gal jums kyla juokas, 
žiūrint į tą paminklą, bet tiems vaikams tai buvo didžiausia paguo- 
da, kurią tik jie galėjo įsigyti už pinigus. Jie ateidavo į jį pažiūrėti ir 
padėti gėlių net nežinau, kiek kartų per metus. 

- Jis tikriausiai brangiai kainavo. 

— Už jį buvo sumokėta Nobelio premijos pinigais. Už juos buvo 
nupirkti du dalykai: vasarnamis Kodo kyšulyje ir tas paminklas. 

— Dinamito pinigai, - nusistebėjau, mąstydamas apie dinami- 
to griaunamąją jėgą ir visišką paminklinio akmens bei vasarnamio 
ramybę. 

— Kaip? 

— Nobelis išrado dinamitą... 

— Ką gi, visko pasitaiko... 

Jei tuomet būčiau buvęs bokononistas, mąstydamas apie tą ste- 
buklingai painią įvykių grandinę, susiejusią dinamito pinigus su šia 
konkrečia antkapių parduotuve, ko gero, būčiau ėmęs kuždėti „kru- 
ta, kruta, kruta“. 

Mes, bokononistai, visuomet kuždame „kruta, kruta, kruta“, kai 
mąstome, koks sudėtingas ir nenusakomas yra gyvenimo mašinos 
mechanizmas. 

Bet, būdamas krikščionis, tuomet tesugebėjau pasakyti: 

— Kartais gyvenime pasitaiko išties juokingų dalykų. 

— O kartais - visai nejuokingų, - atsakė Marvinas Brydas. 


Paklausiau Marvino Brydo, ar jis pažinojęs Emilę Hioniker, Felikso 
žmoną, Andželos, Franko ir Niuto motiną, moterį, prislėgtą tos pa- 
baisiškos kolonos. 

— Ar ją pažinojau? - jo balse pasigirdo tragiškos gaidelės. - Ar 
aš ją pažinojau, pone? Aišku, aš ją pažinojau. Aš pažinojau Emilę. 
Mes kartu lankėme Iliumo vidurinę mokyklą. Buvome klasės vėlia- 
vos komisijos pirmininkai. Jos tėvas buvo Iliumo „Muzikos krau- 
tuvės“ savininkas. Ji mokėjo groti visais instrumentais. Aš taip ją 
įsimylėjau, kad mečiau futbolą ir pabandžiau išmokti groti smuiku. 
Paskui mano vyresnysis brolis Aza grįžo iš Masačusetso Technikos 
instituto pavasario atostogų, ir aš padariau klaidą: supažindinau jį 
su savo mergina. Jis paveržė ją iš manęs štai šitaip, - Marvinas Bry- 
das spragtelėjo pirštais parodydamas, kaip lengvai brolis atėmė iš jo 
merginą. - Aš sudaužiau smuiką, kainavusį 75 dolerius, į bronzinį 
bumbulą lovos kojūgalyje, paskui nuėjau į gėlių parduotuvę, nusi- 
pirkau dėžę, į kurią paprastai deda tuziną rožių, įkišau į ją sudaužytą 
smuiką ir pasiunčiau jai per „Western Union“ kurjerį. 

— Ji buvo graži, ar ne? 

— Graži? — aidu pakartojo jis. - Pone, kai aš išvysiu pirmąjį mo- 
teriškos lyties angelą - jei Dievas nutars, kad aš nusipelnęs jį pama- 
tyti, - man lūpa atvips žvelgiant ne į veidą, o į sparnus. Gražiausią 

veidą, koks tik begali būti, aš jau esu matęs. Iliume nebuvo nė vieno 
vyro, kuris nebūtų jos įsimylėjęs - slapčia ar atvirai. Ji galėjo išsi- 
rinkti kurį tik nori vyrą, - jis nusispjovė ant savo parduotuvės grin- 
dų. - Reikėjo gi jai imti ir ištekėti už to šunsnukio olando! Ji buvo 
susižadėjusi su mano broliu, bet tuomet mieste pasirodė tas šlykštus 
žaltys ir paveržė ją iš mano vyresniojo brolio štai šitaip, - Marvinas 
Brydas vėl spragtelėjo pirštais. 

— Rasi vadinti tokį garsų velionį kaip Feliksas Hionikeris šunsnu- 
kiu - nedėkinga, nemokšiška, nepažangu, neintelektualu ir apskritai 
valstybės išdavimas. Puikiai žinau, koks nekaltas, švelnus ir svajin- 
gas jis neva buvęs, kaip jis nėra musės nuskriaudęs, kaip jam nerū- 
pėję pinigai, valdžia, prašmatnūs drabužiai, automobiliai ir visa kita, 
koks nepanašus į mus visus jis buvęs, koks už mus visus pranašesnis, 
koks nekaltas - stačiai Jėzus, tik kad ne Dievo sūnus... | 

Marvinas Brydas nusprendė, kad pabaigti minties nereikia, tad 
man teko paprašyti jį tai padaryti. 

— Bet kas? — tarė jis. - Bet kas? - jis priėjo prie lango, pro kurį 
buvo matyti kapinių vartai. - Bet kas, - sumurmėjo jis vartams, 
šlapdribai ir Hionikerių kolonai, boluojančiai tolumoje. 

— Bet koks, po velnių, - tarė jis, - nekaltas yra žmogus, padėjęs 
sukurti tokį dalyką kaip atominė bomba? Ir kaip galima sakyti, esą 
jis buvęs gero būdo, kai nė piršto nepajudino, kada pati geriausia, 
pati gražiausia moteris pasaulyje - jo paties žmona - merdėjo, nes 
nepatyrė meilės ir užuojautos... 

Jis krūptelėjo. | 

— Kartais man dingteli mintis, ar jis tik negimė negyvas. Dar 
nesu sutikęs žmogaus, kuriam taip menkai rūpėtų gyvieji. Kartais 
man kyla mintis, kad pasaulio bėda ir glūdi tame, jog pernelyg daug 
aukštas pareigas turinčių žmonių yra negyvi it šaltas akmuo. 

44. VIN-DITAS 


Antkapių parduotuvėje pirmąsyk patyriau vin-ditą - Bokonono 
kalboje šis žodis reiškia netikėtą, labai asmeniško pobūdžio stum- 
telėjimą bokononizmo link, skatinantį patikėti, kad Visagalis Die- 
vas vis dėlto žino viską apie tave ir parengęs tau kažkokių nuodug- 
nių planų. 

Manasis vin-ditas buvo susijęs su akmeniniu angelu, virš kurio 
kabojo amalas. Taksistas užsimanė žūtbūt įsigyti tą angelą ir papuoš- 
ti juo motinos kapą. Jis stovėjo priešais statulą su ašaromis akyse. 

Marvinas Brydas vis dar spoksojo pro langą į kapinių vartus, ką 
tik išsakęs savo nuomonę apie Feliksą Hionikerį. . 

— Gal tas mažytis šunsnukis olandas išties buvo mūsų laikų 
šventasis, - pridūrė jis, - bet jis niekad nedarė to, ko nenorėjo, vel- 
niai jį griebtų, ir gaudavo, velniai jį griebtų, visa, ko įsigeisdavo... 
Muzika... 

— Atleiskite, nesupratau? - paklausiau. 

- Štai dėl ko jinai už jo ištekėjo. Ji sakydavo, esą jis girdįs tik pačią 
kilniausią - žvaigždžių - muziką, - jis papurtė galvą. - Nesąmonės! 

Paskui kapinių vartai jam priminė, kada jis paskutinį kartą matė 
Franką Hionikerį, modelių konstruotoją, vabzdžių kankintoją. 

— Frankas, - ištarė jis. 

— Kaip ten buvo su juo? 


— Paskutinį kartą mačiau tą vargšą keistą vaiką, kai jis išėjo pro 
tuos kapinių vartus. Tėvo laidotuvės dar nebuvo pasibaigusios, ve- 
lionis dar nebuvo nuleistas į duobę, kai Frankas išėjo pro vartus. Jis 
pamojo ranka pirmai pro šalį važiavusiai mašinai - naujam pon- 
tiakui su Floridos valstijos numeriais, mašina sustojo, Frankas į ją 
įlipo, ir niekas daugiau jo nematė. 

— Girdėjau, kad jo ieško policija? 

— Tai buvo atsitiktinumas, lemties užgaida. Frankas nebuvo joks 
nusikaltėlis. Jam stigo drąsos. Visa, ką jis bent kiek mokėjo - tai mo- 
deliuoti. Vienintelis darbas, kuriame jis kiek ilgiau išsilaikė - „Dže- 
ko laisvalaikio pramogų parduotuvėje“, kur jis pardavinėjo mode- 
lius, konstravo juos ar patarinėjo pirkėjams, kaip juos konstruoti. 
Išsidanginęs iš čia į Floridą, jis gavo darbą modelių parduotuvėje 
Sarasotos mieste. Vėliau išaiškėjo, kad toji parduotuvė tebuvo prie- 
danga nusikaltėlių gaujai, kuri vogdavo kadilakus, pakraudavo juos 
tiesiai į tankų desanto laivus ir gabendavo į Kubą. Štai taip Frankas 
ir įsivėlė į visą šį reikalą. Farai jo nesučiupo todėl, kad jis negyvas. 
Jis paprasčiausiai bus per daug visko prisiklausęs, beklijuodamas pa- 
trankų bokštelius ant karinio laivo „Misuris“ denio. 

— Arjūs žinote, kur dabar Niutas? 

— Tikriausiai pas savo seserį Indianapolyje. Paskutinis dalykas, 
kurį girdėjau apie jį - kad susidėjo su ta lilipute ruse ir buvo išmestas 
iš parengiamųjų medicinos kursų Kornelyje. Ar jūs galite įsivaiz- 
duoti neūžaugą, kuris bando tapti gydytoju? O toje pat nelaimingoje 
šeimoje - dar ta stambi, drovi mergina, per metrą aštuoniasdešimt 
ūgio. Tas žmogus, taip garsėjęs savo didžiu protu, neleido jai baigti 
vidurinės mokyklos, kad ir toliau turėtų moterį, kuri juo rūpintųsi. 
Jai liko vienintelis džiaugsmas - klarnetas, kuriuo ji grojo Iliumo 
vidurinės mokyklos orkestre „Šimtas žygeivių“. Baigusi mokyklą, ji 


nėsyk su niekuo neišėjo iš namų. Draugų ji neturėjo, o seniui niekad 
nė į galvą neatėjo duoti jai pinigų, kad galėtų kur nueiti. Žinote, ką 
ji darydavo? 

— Ne. 

— Naktį ji dažnai užsirakindavo savo kambaryje, paleisdavo plok-. 
štelę ir pritardavo savo klarnetu. Mano galva, didžiausias šio am- 
žiaus stebuklas - kad toji mergina vis dėlto susičiupo vyrą. 

— Kiek jūs norite už šitą angelą? - paklausė taksistas. 

— Aš jau sakiau: jis neparduodamas. 

— Kažin ar kas iš aplinkinių gyventojų dar moka šitaip kalti iš 
akmens, - pastebėjau. 

— Vienas mano sūnėnas moka, - atsakė dr. Brydas. - Azos sūnus. 
bombą ant Hirosimos, jis metė laboratoriją, pasigėrė, ir, atėjęs čia 
pas mane, pasiprašė priimamas tašyti akmenis. 

— Dabar jis čia dirba? 

— Ne, jis dirba skulptoriumi Romoje. 

— Bet jeigu kas nors jums pasiūlytų pakankamą sumą, - neatlyžo 
taksistas, - jūs juk ją paimtumėte, ar ne? 

— Ko gero. Bet suma turėtų būti nemenka. 

— O kur ant tokio paminklo rašoma pavardė? - paklausė taksistas. 

— Pavardė jau parašyta - ant pjedestalo, - bet mes jos nematėme, 
nes priešais buvo prikrauta šakelių. 

— Jo neatsiėmė? - pasismalsavau. 

- Už jį nesumokėjo. Štai kaip buvo: vienas vokietis imigrantas 
keliavo į Vakarus su savo žmona, ir ji čia, Iliume, mirė nuo raupų. 
Taigi jis užsakė jai ant kapo šį angelą, parodęs mano proseneliui, kad 
turi pinigų už jį sumokėti. Bet paskui jį kažkas apvogė, bemaž iki pa- 
skutinio skatiko. Visa, kas jam liko - žemės sklypelis, kurį jis buvo 

pirkęs Indianoje, bet niekad nebuvo matęs. Taigi jis patraukė tolyn, 
pasakęs, kad grįšiąs sumokėti už tą angelą. 

— Bet taip ir negrįžo? - paklausiau. 

— Ne, - Marvinas Brydas bato smaigaliu nustūmė dalį šakelių į 
šalį, kad parodytų mums iškiliomis raidėmis užrašytą ant pjedestalo 
pavardę. - Kažkokia kvaila pavardė, - tarė jis. - Jei tas imigrantas 
turėjo kokių palikuonių, jie tikriausiai ją suamerikonino. Dabar jie 
turbūt kokie Džonsai, Blekai ar Tompsonai. 

— O čia jūs klystate, 2 suniurnėjau. 

Man pasirodė, kad kambarys griūna ant šono, jo sienos, lubos 
ir grindys akimirksniu virto gausybės tunelių žiotimis - tunelių, 
kertančių laiką visomis kryptimis. Išvydau bokononišką viziją: visa 
klaidžiojanti žmonija - vyrai, moterys ir vaikai - susiliejo į daiktą 
kiekvienoje amžinybės sekundėje. 

— O čiajūs klystate, - pakartojau vizijai pranykus. 

- Jūs pažįstate Žmonių šia pavarde? 

— Taip. 

Mat tai buvo ir mano paties pavardė. 


35. „LAISVALAIKIO PRAMOGŲ PARDUOTUVĖ“ 


Grįžtant į viešbutį, pamačiau „Džeko laisvalaikio pramogų parduo- 
tuvę“, kurioje kadaise dirbo Franklinas Hionikeris, ir paliepiau tak- 
sistui sustojus manęs palaukti. 

Užėjęs į vidų pamačiau, kad Džekas pats vadovauja visam minia- 
tiūrinių ugniagesių mašinų, traukinių, lėktuvų, laivų, namų, žibintų, 
medžių, tankų, raketų, automobilių, nešikų, konduktorių, policinin- 
kų, ugniagesių, mamyčių, tėvelių, kačiukų, šuniukų, vištų, kareivių, 
ančių ir karvių ūkiui. Jis buvo išblyškęs lyg numirėlis, paniuręs, ne- 
švarus ir be perstojo kosėjo. 

— Koks vaikas buvo Franklinas Hionikeris? - pakartojo jis mano 
klausimą ir ilgai ilgai kosėjo. Jis papurtė galvą, parodydamas man, 
kad dievinęs Franką kaip ir visus kitus žmones. - Į šį klausimą aš at- 
sakysiu ne žodžiais. Aš galiu jums parodyti, koks vaikas buvo Fran- 
klinas Hionikeris, - jis nusikosėjo. - Pasižiūrėsite ir pats suprasite. 

Džekas nusivedė mane į parduotuvės rūsį. Čia jis buvo įsiren- 
gęs kambarėlį, kuriame gyveno. Jame stovėjo dvigulė lova, indauja 
ir viryklė. 

Džekas atsiprašė, kad lova nepaklota. 

- Žmona prieš savaitę mane paliko, - jis nusikosėjo. - Nuo to 
laiko man vis dar nepavyksta susitvarkyti savo gyvenimo. 

Jis nuspaudė jungiklį, ir tolimąjį rūsio galą užliejo akinanti šviesa. 


Priėję prie šviesos šaltinio, pamatėme, kad jis atstoja saulę fantas- 
tiškai mažytei šaliai, išdėliotai ant stačiakampio lakšto, tokio tobulo 
stačiakampio formos lyg gyvenvietė Kanzaso valstijoje. Kiekvienas 
nenuorama, užsigeidęs sužinoti, kas darosi už šios žalios salos ribų, 
būtų neišvengiamai nusiritęs nuo pasaulio krašto. 

Visų detalių mastelis buvo taip gerai išlaikytas, medžiagos ir at- 
spalviai parinkti taip vykusiai, kad man net nereikėjo prisimerkti, 
kad patikėčiau, jog tai tikra šalis - su kalnais, ežerais, upėmis, miš- 
kais, miestais ir visa kuo, ką brangina doras pilietis. 

Ir visur it spagečiai vinguriavo geležinkelio bėgiai. 

— Pažvelkite į namų duris, - pagarbiai tarė Džekas. 

— Dailios. Gražumėlis. 

— Jos su tikromis rankenomis, ir net belstukai iš tiesų veikia. 

— Dievuliau! 

— Jūs klausiate, koks vaikas buvo Franklinas Hionikeris. Jis su- 
meistravo visa tai, - Džekas nuščiuvo. 

— Pats? 

— Na, aš mažumą padėjau, bet viską dariau pagal jo sumanymą. 
Tas vaikis buvo genijus. 

— Nesiginčysiu. 

- Žinot, jo brolis - neūžauga. 

- Žinau. 

— Jis kai ką sulitavo iš apačios. 

— Atrodo kaip tikra. 

— Nelengva buvo, darbo ne vienai dienai. 

— Roma irgi ne per dieną buvo pastatyta. 

- Žinot, šeimoje tas vaikas nejuto jokios šilumos. 

— Esu girdėjęs. 

- Čia buvo tikrieji jo namai. Jis čia praleido tūkstančius valandų. 


Kartais jis net nepaleisdavo traukinių - tiesiog sėdėdavo ir žiūrėda- 
vo kaip mes dabar. 

— Yra į ką pasižiūrėti. Galima sakyti, lyg būtum nukeliavęs į Eu- 
ropą. Kai įdėmiai pasižiūri - tiek daug dalykų akims paganyti. 

— Jis matydavo tai, ko mes su jumis nematome. Nei iš šio, nei 
iš to jis nuplėšdavo kokią kalvą, kuri jums ir man atrodytų tikrų 
tikriausia. Ir būdavo teisus. Jis įtaisydavo ežerą ten, kur ką tik buvo 
kalva, pastatydavo virš jo estakadą, ir viskas atrodydavo dešimt kar- 
tų geriau nei lig tol. 

— Retas turi tokį talentą. 

— Gerai sakot! - užsidegė Džekas, bet nuo to įkarščio jį vėl suėmė 
kosulys. Kai išsikosėjo, akys paplūdo ašaromis. - Aš patariau tam 
vaikiščiui stoti į koledžą ir studijuoti techniką, kad paskui galėtų 
dirbti „American Flyer“ ar panašioje kompanijoje - kokioje stam- 
bioje, kuri padėtų jam įgyvendinti visus jo sumanymus. 

- Jūs pats nemažai jam padėjote. 

— Gaila, bet negalėjau - neturėjau galimybių, - guodėsi Džekas. — 
Duodavau jam ką galėdavau, bet bemaž viską šitiems dalykams jis 
nusipirko iš to, ką užsidirbdavo mano krautuvėje. Jis niekam daugiau 
nėra išleidęs nė dešimties centų - negėrė, nerūkė, neidavo į kiną, į 
pasimatymus su merginomis, nesikraustė iš proto dėl automobilių. 

— Mūsų šaliai tikrai reiktų daugiau tokių žmonių. 

Džekas gūžtelėjo pečiais. 

— Ko gero, tie Floridos gangsteriai bus jį nudaigoję. Iš baimės, 
kad jis papasakos ką žinąs. 

— Ko gero. 

Džekas nesusilaikęs pradėjo verkti. 

— Kažin ar tie niekingi šunsnukiai turi menkiausią supratimą, ką 
jie užmušė! - aimanavo jis. 


Savo kelionės į Iliumą ir toliau metu, o truko ji dvi savaites ir apėmė 
Kalėdas, leidau vienam vargšui poetui Šermano Krebso pavarde ne- 
mokamai gyventi mano bute Niujorke. Mano antroji žmona paliko 
mane, motyvuodama, esą aš per didelis pesimistas, kad optimistė 
galėtų su manim gyventi. 

Krebsas buvo barzdotas žydas pelenų pilkumo plaukais ir spa- 
nielio akimis. Nebuvo jis artimas mano draugas. Susipažinau su juo 
viename pobūvyje, kur jis prisistatė kaip Poetų ir dailininkų, pasi- 
sakančių už neatidėliotiną branduolinį karą draugijos JAV skyriaus 
pirmininkas. Jis maldavo pastogės, nebūtinai tokios, kuri apsaugotų 
nuo bombų, ir taip jau pasitaikė, kad ją turėjau. 

Kai grįžau į savo butą, vis dar negalėdamas atitokti nuo tų maiš- 
tingų dvasinių asociacijų, kurias sukėlė tas neatsiimtas akmeninis 
angelas Iliume, pamačiau, kad mano butas nusiaubtas kažkokio 
beprasmiško siautėjimo. Krebsas išsidangino, bet prieš išeidamas 
jis prikalbėjo tarpmiestiniu telefonu tris šimtus dolerių, penkiose 
vietose pradegino mano kušetę, užmušė mano katę, nupjovė mano 
avokado medį ir nuplėšė mano vaistinėlės dureles. 

Ant geltono linoleumo, kuriuo buvo išklotos virtuvės grindys, jis 
parašė šį eilėraštį (kaip vėliau išaiškėjo — išmatomis): 

Turiu aš virtuvę, 

Bet jai šio to stinga - 

Kol nebus šiukšlių šalintuvo, 
Tol nebūsiu tikrai laimingas. 


Ant sienos apmušalų virš mano lovos moters ranka lūpdažiu 
užrašė dar vieną žinutę: „Ne, ne, ne, - pasakė Katytė Murklytė.“ 

Negyvai mano katei po kaklu buvo pakabintas popieriaus lapelis 
su užrašu: „Miau“. 

Nuo to laiko Krebso nebemačiau. Vis dėlto aš įtariau, kad jis buvo 
iš mano karaso. Jei taip, tuomet jis atliko jame reng-rengo vaidme- 
nį. Pasak Bokonono, reng-rengas — tai asmuo, nukreipiąs žmones 
nuo kažkokios mąstymo krypties, savo paties gyvenimo pavyzdžiu 
tą kryptį paversdamas absurdu. 

Galimas daiktas, širdies gilumoje buvau linkęs mesti tą akmeni- 
nį angelą iš galvos kaip visiškai beprasmį, o paskui padaryti išvadą 
apie viso šio pasaulio beprasmybę, bet pamačius, ką padarė Krebsas, 
ypač ką jis padarė su mano meilia katyte, nihilizmas man nebetiko. 

Kažkas — gyvas padaras ar tam tikros jėgos - nenorėjo, kad aš 
būčiau nihilistas. Krebso misija - nežinia, ar jis tai suvokė - buvo 
išvaduoti mane iš tos filosofijos kerų. 

Šaunuolis, Krebsai, šaunuolis. 


37. MŪSŲ BIENŲ GENEROLAS MAJOBAS 


Paskui, vieną dieną, vieną sekmadienį, aš sužinojau, kur yra bėg- 
lys nuo teisingumo, modelių konstruotojas, didysis Dievas Jehova 
ir Belzebubas vabzdžiams stiklainiuose, - sužinojau, kur galima pa- 
matyti Frankliną Hionikerį. 

Jis buvo gyvas! | 

Ši žinia buvo išspausdinta specialiame Niujorko „Sunday Times“ 
priede. Jame reklamavosi viena „bananų“ respublika. Viršelyje buvo 
merginos profilis - tokios gražios, kad net širdis plyšo bežiūrint; 
vargu ar galiu tikėtis kada nors tokią pamatyti. 

Už merginos buldozeriai vertė palmes - tiesė platų prospektą, 
kurio gale stūksojo plieniniai trijų naujų pastatų griaučiai. 

„San Lorenso Respublika žengia į priekį! — skelbė užrašas virše- 
lyje. - Sveika, laiminga, pažangi, laisvę mylinti, graži šalis darosi itin 
patraukli tiek Amerikos investuotojams, tiek ir turistams.“ 

Neskubėjau skaityti, ką apie ją rašo. Man pakako merginos vir- 
šelyje - man jos buvo per akis, mat pamilau ją iš pirmo žvilgsnio. 
Ji buvo labai jauna, labai rimta, be to, visa švytėjo gailesčiu artimui 
ir išmintimi. 

Ji buvo ruda it šokoladas, o plaukai buvo lyg aukso linai. 

Viršelyje buvo parašyta, kad ji - Mona Amons Monzano, salos 
diktatoriaus įdukra. 


Atverčiau leidinį, vildamasis pamatyti daugiau tos dangiškos 
maišyto kraujo madonos nuotraukų. 

Vietoje jų aptikau portretą salos diktatoriaus, Tėtušio Migelio 
Monzano, bemaž aštuoniasdešimtmečio gorilos. 

Šalia Tėtušio portreto buvo įdėta nesubrendusio jaunuolio 
siaurais pečiais ir lapės veidu nuotrauka. Jis vilkėjo balta it sniegas 
kariška palaidine, papuošta brangakmeniais, kurių raštas vaizdavo 
saulę, skleidžiančią spindulius. Jo akys su ratilais po jomis buvo arti 
viena kitos. Matyt, visą gyvenimą jis liepdavo kirpėjams neliesti 
viršugalvio ir kirpti tik plaukus galvos šonuose ir pakaušyje, tad 
„pompadur“ stiliumi karštai susuktos garbanos sudarė neįtikėtino 
aukščio kubą. 

Šis nesimpatiškas vaikis buvo pristatytas kaip generolas majoras 
Franklinas Hionikeris, San Lorenso Respublikos mokslo ir pažan- 
gos ministras. | 

Jam buvo dvidešimt šešeri. 


38. PASAULINĖ BARAKUDŲ SOSTINĖ 


San Lorensas, kaip sužinojau iš šio Niujorko „Sunday Times“ priedo, 
buvo aštuoniasdešimties kilometrų ilgio ir trisdešimties pločio. Visi 
keturi šimtai penkiasdešimt tūkstančių jo gyventojų buvo „karštai 
pasišventę laisvojo pasaulio idealams“. 

Aukščiausias jo taškas, Makeibo kalnas, iškilęs 3 300 m virš jūros 
lygio; sostinė - Bolivaras, „...neapsakomai šiuolaikiškas miestas, pa- 
statytas greta uosto, kuriame tilptų visas JAV karinis jūrų laivynas“. 
Pagrindinės eksporto prekės - cukrus, kava, bananai, indigo dažai 
ir rankdarbiai. 

„O meškeriotojų nuomone, San Lorensas be jokių išlygų yra pa- 
saulinė barakudų sostinė.“ | 

Man parūpo, kaip Franklinas Hionikeris, kuris net nebaigė vidu- 
rinės mokyklos, susirado tokį prašmatnų darbą. Iš dalies atsakymą 
sužinojau iš straipsnio apie San Lorensą, po kuriuo buvo pasirašęs 
Tėtušis Monzanas. 

Pasak Tėtušio, Frankas - architektas, sukūręs „San Lorenso ge- 
neralinį planą, apimantį naujus kelius, kaimo vietovių elektros tin- 
klus, šiukšlių perdirbimo stotis, viešbučius, ligonines, poliklinikas, 
geležinkelius“ - žodžiu, visas sritis. Nors straipsnis buvo trumpas 
ir glaustas, Tėtušis spėjo penkis kartus pavadinti Franką „daktaro 
Hionikerio sūnumi, jo krauju“. 

Tie jo žodžiai man atsidavė kanibalizmu. 
Tėtušio supratimu, Frankas aiškiai buvo stebuklingos senio 
mėsos gabalas. 

39. FATA MORGANA 


Šis tas daugiau paaiškėjo iš kito priedo straipsnio, pernelyg puoš- 
naus stiliaus rašinio, pavadinto „Ką San Lorensas reiškia vienam 
amerikiečiui“. Be jokios abejonės, jį parašė vaiduoklis - jis buvo 
pasirašytas generolo majoro Franklino Hionikerio. 

Rašinyje Frankas pasakojo, kaip vienui vienas skendo kartu su 
grimztančiu prašmatnių dvidešimties metrų ilgio kateriu. Jis neaiš- 
kino ką jame veikė ar kaip atsitiko, kad jis buvo vienas. Vis dėlto jis 
paminėjo, kad išplaukė iš Kubos. 

„Prašmatnusis kateris skendo, o kartu su juo - ir beprasmis 
mano gyvenimas, - rašė jis. - Keturias dienas, be dviejų sausainių ir 
kiro, nieko daugiau neturėjau burnoje. Žmogėdriškų ryklių pelekai 
raižė aplink mane šiltą jūros vandenį, kuris virte virė nuo barakudų 
aštriais it durklai dantimis. 

Pakėliau akis į Kūrėją, pasiryžęs susitaikyti su Jo sprendimu, kad ir 
koks jis būtų, ir mano akys užkliuvo už didingos viršūnės, kyšančios 
virš debesų. Nejaugi tai fata morgana - žiaurus apgaulingas miražas?“ 

Pasiėmęs žodyną, susiradau „fata morgana“ ir sužinojau, kad tai 
miražas, pavadintas fėjos Morganos, gyvenusios ežero dugne, var- 
du. Ji garsėjo tuo, kad pasirodydavo Mesinos sąsiauryje, tarp Kalab- 
rijos ir Sicilijos. Trumpai tariant, fata morgana buvo poetų prasi- 
manytas mėšlas. 


Tačiau nuo savo skęstančio laivo denio Frankas matė ne negailes- 
tingą fata morgana, o Makeibo kalno viršūnę. Paskui bangelės par- 
stūmė prašmatnųjį Franko laivą į uolėtą San Lorenso krantą, tarsi 
Dievas būtų panorėjęs, kad jis čia atsidurtų. 

Frankas net kojų nesušlapęs išlipo į krantą ir ėmė klausinėti, kur 
esąs. Rašinyje apie tai nebuvo nė žodžio, bet tas šunsnukis turėjo 
termose ledo Nr. 9 gabaliuką. 

Kadangi neturėjo paso, Frankas buvo patupdytas į kalėjimą salos 
sostinėje Bolivare. Ten jį aplankė Tėtušis Monzanas, kuriam parūpo, 
ar tik Frankas nebus nemirtingojo dr. Felikso Hionikerio giminaitis. 

„Prisipažinau esąs jo giminė, - rašo straipsnyje Frankas, - ir nuo 
tos akimirkos man plačiai atsivėrė visi San Lorenso galimybių vartai.“ 

40. VILTIES IR GAILESTINGUMO NAMAI 


Taip jau nutiko - „taip turėjo nutikti“ - pasakytų Bokononas, - kad 
vienas žurnalas pavedė man parašyti reportažą iš San Lorenso. Ne 
apie Tėtušį Monzaną ar Franką, o apie Džiulianą Kaslį, amerikietį, 
susikrovusį milijonus iš cukraus. Keturiasdešimties sulaukęs, jis pa- 
sekė dr. Alberto Šveicerio pavyzdžiu, įsteigė džiunglėse nemokamą 
ligoninę ir paskyrė savo gyvenimą kitos rasės nelaimėliams. 

Kaslio ligoninė vadinosi „Vilties ir gailestingumo namais džiun- 
glėse“. Tos džiunglės buvo San Lorenso saloje, laukiniais kavame- 
džiais apaugusiame šiauriniame Makeibo kalno šlaite. 

Kai išskridau į San Lorensą, Džiulianui Kasliui buvo šešiasde- 
šimt. 

Dvidešimt metų jis gyveno visiškai nesavanaudiškai. 

O tuomet, kai gyveno savanaudiškai, bulvarinių laikraščių skaity- 
tojai jį pažinojo ne prasčiau nei Tomį Menvilį, Adolfą Hitlerį, Benitą 
Musolinį ar Barbarą Haton. Garsą jis pelnė ištvirkavimu, girtavimu, 
nutrūktgalvišku vairavimu ir karinės tarnybos vengimu. Jis turėjo 
stulbinantį talentą: švaistyti milijonus, nepraturtinant žmonijos nie- 
kuo, išskyrus sielvartą. 

Jis buvo vedęs penkis kartus ir turėjo vieną sūnų. 

Vienturtis sūnus, Filipas Kaslis, buvo savininkas ir valdytojas vieš- 
bučio, kuriame ketinau apsistoti. Viešbutis vadinosi „Casa Mona, 


garbei Monos Amons Monzano, šviesiaplaukės negrės, kurios nuo- 
trauka puošė Niujorko „Sunday Times“ priedo viršelį. Viešbutis 
buvo naujutėlaitis - vienas iš pastatų, matomų Monos portreto fone 
tame priedo viršelyje. 

Nejutau, kad bangos blokštų mane į San Lorensą, vykdydamos 
kažkieno valią, bet jutau, kad tai daro meilė. Fata morgana - mira- 
žas patirti, ką reikštų būti mylimam Monos Amons Monzano - vir- 
to galinga jėga beprasmiškame mano gyvenime. Įsivaizdavau, kad 
ji gali padaryti mane gerokai laimingesnį, nei lig šiol pavyko bet 
kuriai kitai moteriai. 


41. KARASAS DVIEM 


Lėktuve, kuris skrido iš Majamio į San Lorensą, buvo dvi eilės kė- 
džių po tris kiekvienoje. Taip jau nutiko, - „taip turėjo nutikti“, - 
kad greta manęs sėdėjo Horlikas Mintonas, naujasis JAV pasiuntinys 
San Lorenso Respublikoje, ir jo žmona Klerė. Jie buvo malonūs tra- 
paus sudėjimo žilaplaukiai senukai. 

Mintonas man papasakojo esąs profesionalus diplomatas, pir- 
mąsyk paskirtas ambasadoriumi. Lig tol, - papasakojo jis man, — 
juodu su žmona tarnavę Bolivijoje, Čilėje, Japonijoje, Prancūzijoje, 
Jugoslavijoje, Egipte, Pietų Afrikos Respublikoje, Liberijoje ir Pa- 
kistane. 

Juodu buvo meilūs vienas kitam it balandėliai. Jie be persto- 
jo malonino vienas kitą dovanėlėmis: gražiais reginiais pro lėktu- 
vo iliuminatorių, įdomiomis ar pamokančiomis ištraukomis iš to, 
ką skaitė, atsitiktiniais prisiminimais. Mano manymu, juodu buvo 
nepriekaištingas pavyzdys to, ką Bokononas vadina diuprasu, t. y. 
karasu, susidedančiu viso labo iš dviejų žmonių. 

„Į tikrą diuprasą, - sako mums Bokononas, - negali įsiterpti nie- 
kas, net vaikai, gimę iš santuokos tarp jo narių.“ 

Todėl aš neįtraukiu Mintonų į savo, taip pat Niuto, Azos Bry- 
do, Andželos, Laimeno Enderso Noulzo ir Šermano Krebso karasą. 
Mintonų karasas buvo mažutis, tik iš dviejų žmonių. 

— Manau, jūs labai džiaugiatės? - paklausiau aš Mintono. 

— Ko aš turėčiau džiaugtis? 

— Kad jums suteiktas pasiuntinio rangas. 

Mintonas ir jo žmona persimetė tokiais gailesčio kupinais žvilgs- 
niais, kad supratau pasakęs nesąmonę. Bet jie nusileido man. 

— Taip, - susiraukęs atsakė Mintonas, - aš labai džiaugiuosi. Man 
suteikta didžiulė garbė. 

Visą laiką šitaip: apie ką beprašnekčiau, Mintonai nesileido į 
kalbas. 

Pavyzdžiui: 

- Jūs tikriausiai mokate daug kalbų? - paklausiau. 

— Šešias ar septynias - per mudu abu, - atsakė Mintonas. 

— Tai turbūt labai malonu? 

— Kas malonu? 

— Kai gali susikalbėti su šitiek skirtingų tautų. 

- Labai malonu, - bukai pritarė Mintonas. 

— Labai malonu, - patvirtino jo žmona. 

Ir juodu toliau skaitė storą mašinraščio tekstą, pasidėję jį ant po- 
rankio tarp savęs. 

— O sakykit, - kreipiausi aš kiek vėliau, - kokį įspūdį jūs susidarė- 
te per visas savo tolimas keliones - ar žmonės visur širdies gilumoje 
yra daugmaž vienodi? 

— Hmė 

— Ar įsitikini, kad žmonės širdies gilumoje yra daugmaž vienodi, 
kad ir kur nukeliautum? 

Jis pažvelgė į žmoną, norėdamas įsitikinti, kad ji irgi išgirdo šį 
klausimą, paskui atsigręžė į mane. 

— Daugmaž vienodi, kad ir kur nukeliautum, - sutiko jis. 

— Aha, - atsakiau. 


Beje, Bokononas mums aiškina, kad diupraso nariai visuomet 
miršta ne ilgesniu kaip savaitės skirtumu. Kai atėjo laikas mirti Min- 
tonams, jie mirė tą pačią sekundę. 


42. DVIRAČIAI AFGANISTANUI 


Lėktuvo gale buvo nedidelis baras, tad nuėjau tenai išgerti taurelės. 
Ten sutikau dar vieną tautietį, H. Lou Krosbį iš Ivenstono miesto 
Ilinojaus valstijoje, ir jo žmoną Heizelę. 

Tai buvo nutukusių penkiasdešimtmečių pora. Juodu kalbėjo 
sniaukrodami. Krosbis pasipasakojo man esąs dviračių gamyklos 
Čikagoje savininkas, iš savo darbuotojų nesusilaukęs nieko, išskyrus 
nedėkingumą. Jis ketinąs perkelti savo verslą į dėkingąjį San Lorensą. 

- Jūs gerai pažįstate San Lorensą? - paklausiau. 

— Pirmąkart jį pamatysiu, bet man patinka visa, ką apie jį gir- 
dėjau, - atsakė H. Lou Krosbis. - Ten žmonės drausmingi. Ten 
gali būti ramus, kad kasmet padėtis nesikeis. Vyriausybė ten ne- 
skatina kiekvieno tapti kokiu originaliu šmikiu, kokio niekas dar 
nebuvo matęs. 

— Nesupratau, pone“ 

- Dievuliau, pas save, Čikagoje, mes nebegaminame dviračių. 
Vietoje gamybos dabar turime žmonių tarpusavio santykius. Tie 
išminčiai zulina kelnes, stengdamiesi prigalvoti naujų būdų, kaip 
padaryti visus laimingus. Iš darbo atleisti negalima nė vieno, kad ir 
ką jis iškrėstų, o jeigu kas netyčia ir pagamina kokį dviratį, profsą- 
junga apkaltina mus žiauriu, nežmonišku elgesiu, vyriausybė kon- 
fiskuoja jį kaip mokestį ir dovanoja kokiam neregiui Afganistane. 

- O jūs manote, kad San Lorense bus geriau? 

- Žinau, kad bus geriau, po šimts pypkių! Žmonės ten tokie ne- 
turtingi, tokie įbauginti ir tokie neraštingi, kad jie dar turi šiek tiek 
sveiko proto! 

Krosbis paklausė, kokia mano pavardė ir kuo verčiuosi. Kai pa- 
sakiau, jo žmona Heizelė pareiškė, girdi, ši pavardė paplitusi India- 
noje. Ji pati irgi esanti iš šios valstijos. 

— Vajetau, - tarė ji, - jūs - indianiškis? 

Prisipažinau. 

— Aš irgi, - džiaugsmingai sugageno ji. - Niekas neturi gėdytis 
esąs iš Indianos. 

— O aš ir nesigėdiju, - atsakiau. - Nepažįstu nė vieno žmogaus, 
kuris to gėdytųsi. 

- Indianiškiai daug pasiekia gyvenime. Mudu su Lou dusyk ap- 
keliavome Žemės rutulį, ir visur, kur tik nusigaudavome, sutikdavo- 
me indianiškių, einančių vadovaujančias pareigas. 

— Tai gerai nuteikia. 

- Pažįstate to naujojo viešbučio Stambule valdytoją? 

- Ne. 

— Indianiškis. O karinį, kaip ten jis vadinasi, Tokijuje? 

— Atašė, - pasufleravo jai vyras. 

- Indianiškis, - tarė Heizelė. - Ir naujasis pasiuntinys Jugoslavi- 
joje... 

— Indianiškis? - spėjau aš. 

- Ne vien jis. Dar „Life“ žurnalo, leidžiamo Holivude, redakto- 
rius. Paskui tas vyras Čilėje... 

— Taip pat indianiškis? 

— Kur beeitum, visur sutiksi kokį pasižymėjusį indianiškį, - tarė 
Heizelė. 

- Žmogus, parašęs „Ben Hurą“, irgi iš Indianos. 

— O Džeimsas Vitkombas Railis? 

- Jūs taip pat iš Indianos? - paklausiau aš jos vyro. 

— Ne, aš iš prerijų valstijos. Kaip sako, iš Linkolno krašto. 

— Kalbant apie Linkolną, - triumfuodama pareiškė Heizelė, - jis 
irgi buvo indianiškis. Jis užaugo Spenserio apygardoje. 

— Be abejo, - patvirtinau. 

- Indianiškiai turi savyje kažką tokio... - pasakė Heizelė. - Jeigu 
kas sudarytų jų sąrašą - apstulbtum pamatęs. 

- Tikra tiesa, - pritariau. 

Ji tvirtai sugniaužė man ranką. 

— Mes, indianiškiai, privalome laikytis kartu. 

- Tikrai. 

— Vadinkite mane motuše. 

- Kaip? 

- Kiekvienam jaunam indianiškiui, kurį sutinku, aš sakau: „Gali 
vadinti mane motuše.“ 

- Ehe. 

— Noriu išgirsti iš jūsų lūpų, - ragino jinai. 

— Motuše? 

Ji nusišypsojo ir paleido mano ranką. Kažkoks laikrodinis me- 
chanizmas joje:sustojo. Sustabdžiau jį, pavadinęs Heizelę motuše, ir 
dabar ji prisukinėjo jį kitam indianiškiui, kuris jai pasitaikys. 

Heizelę apsėdusi manija domėtis indianiškiais visame pasaulyje 
buvo klasikinis pavyzdys netikro karaso, tariamos bendrijos, nie- 
kuo neprisidedančios vykdant Dievo valią, klasikinis pavyzdys to, 
ką Bokononas vadina grandfalionu. Štai dar keletas kitų grandfalio- 
nų: komunistų partija, „Amerikos revoliucijos dukterys, kompanija 

„General Electric“, „Tarptautinis keistų vaikinų ordinas“ ir kiekviena 
tauta bet kuriuo metu bet kurioje pasaulio dalyje. 
Kaip Bokononas ragina dainuoti kartu su juo: 


Jei nori patirti, kas yra grandfalionas, 
Tereikia nuvilkti žievelę balionui. 

43. PAVYZDYS 


H. Lou Krosbis laikėsi nuomonės, kad dažniausiai diktatūra —- 
labai geras dalykas. Nebuvo jis koks baisus žmogus, nebuvo ir kvai- 
lys. Tiesiog jam patiko gintis nuo pasaulio kažkokiu šiek tiek gyvu- 
lišku kvailiojimu; vis dėlto didžiuma to, ką jis šnekėjo apie nedraus- 
mingą žmoniją, buvo ne tik juokinga, bet ir teisinga. 

Proto ir humoro jausmo jam labiausiai pristigdavo tada, kai jis 
imdavo kalbėti apie tai, kuo iš tikrųjų turį užsiimti žmonės šioje 
Žemėje. 
čius. 

— Tikiuosi, San Lorense iš tikrųjų taip gera, kaip jums kad pa- 
sakojo, - tariau. 

— Man pakaks pasišnekėti su vienu žmogumi, kad tuo įsitikin- 
čiau, - atsakė jis. - Kai Tėtušis Monzanas savo garbės žodžiu pa- 
tvirtina, kad toje salelėje yra taip ar anaip - šventa. Vadinasi, taip 
yra, taip ir bus. 

— Man patinka tai, - įsiterpė Heizelė, - kad jie visi kalba angliškai 
ir yra krikščionys. Viskas todėl gerokai paprasčiau. 

— Ar žinote, kaip jie sprendžia nusikalstamumo problemą? — 
paklausė manęs Krosbis. 

— Ne. 

— Nusikalstamumo ten paprasčiausiai nėra. Tėtušis Monzanas 
nusikaltimą padarė tokiu atgrasiu dalyku, kad kiekvienam čiabuviui 
pasidaro koktu vien nuo minties apie jį. Girdėjau, gali padėti pinigi- 
nę ant šaligatvio vidurio, o kai po savaitės grįši, ji tebegulės ten pat, 
niekas iš jos nebus dingę. 

— Oho. 

— Ar žinot, kokia ten bausmė už vagystę? 

— Nežinau. 

— Kablys, - atsakė jis. - Jokių baudų, jokių lygtinių bausmių ar 
trisdešimt dienų kalėjimo. Bausmė - kablys. Kablys už vagystę, už 
žmogžudystę, už padegimą, už išdavystę, už išžaginimą, už žiūrėji- 
mą pro rakto skylutę. Pažeidei įstatymą - bet kurį, velniai griebtų, 
įstatymą — ir tau kablys. Visi tai supranta, tad jokioje kitoje pasaulio 
šalyje žmonės taip gražiai nesielgia kaip San Lorense. 

— Kas yra kablys? 

- Sukalami du stovai su skersiniu ant viršaus, o paskui ant to 
skersinio pakabinamas kablys, toks, kaip žuvims gaudyti, tik didžiu- 
lis. Paskui paima žmogėną, kuris buvo toks kvailas, kad pažeidė įsta- 
tymą, įkiša to kablio smaigalį į pilvą, perveria kiaurai ir paleidžia - 
šitaip jis ir tabaluoja, dievaži, velniškai gailėdamasis prasikaltęs. 

— Dieve brangus! 

— Nesakau, kad tai gerai, - porino Krosbis, - bet nesakau ir kad 
blogai. Man kartais kyla mintis, ar panašiais būdais nebūtų galima 
išspręsti nepilnamečių nusikalstamumo problemos. Nors demokra- 
tiškai šaliai kablys, ko gero, pernelyg kraštutinė priemonė. Viešas 
korimas geriau tiktų. Sunėrei keletą automobilius vogusių paaug- 
lių ant žibintų stulpų priešais jų namus, pakabinęs ant kaklo užra- 
šą: „Mama, štai tavo vaikas“ - ir po kelių tokių kartų automobilių 
signalizacija išnyks kaip karietos ar arklių traukiami tramvajai. 

— Mes matėme tą daiktą vaškinių figūrų muziejuje Londone, - 
tarė Heizelė. 

— Kokį daiktą? - paklausiau jos. 

- Kablį. Siaubų rūsyje. Ant kablio kabojo vaškinis žmogus. Vaiz- 
das buvo toks tikroviškas, kad aš ko nesusivėmiau. 

- Haris Trumenas visai nepanėšėjo į Harį Trumeną, - tarė 
Krosbis. 

— Atleiskite, nesupratau? 

- Vaškinių figūrų muziejuje, - paaiškino Krosbis. - Trumeno 
statula visai nepanaši į jį. 

— O ant kablio kabojo koks konkretus žmogus? - paklausiau jo 
Žmonos. 

- Kažin. Žmogus, ir tiek. 

— Kaip pavyzdys? - paklausiau. 

- Taip. Tas reginys buvo už juodos aksominės užuolaidos, tad tu- 
rėjai ją atitraukti, norėdamas pamatyti. O ant užuolaidos buvo pri- 
segtas raštelis, kad vaikams žiūrėti nepatartina. 
ir jie visi žiūrėjo. 

- Toks įspėjimas vaikus masina it medus, - pasakė Heizelė. 

— O kaip vaikai reagavo, išvydę tą žmogų ant kablio? - pasi- 
teiravau. 

- Visai taip pat, kaip suaugusieji, - atsakė Heizelė. - Pasižiūrėda- 
vo ir, nieko nesakę, nueidavo prie kito eksponato. 

— O koks buvo kitas eksponatas? | 

- Geležinė kėdė, kurioje žmogų iškepė gyvą, - atsakė Kros- 
bis. - Už tai, kad nužudė savo sūnų. 

- Bet kai jį iškepė, - saldžiu balsu pasakojo savo prisiminimus 
Heizelė, - išaiškėjo, kad vis dėlto žudikas ne jis. 

44. KOMUNISTŲ UŽTARĖJAI 


Kai vėl atsisėdau prie Klerės ir Horliko Mintono diupraso, žinojau 
apie juos kiek daugiau. O papasakojo man Krosbiai. 

Krosbiai nebuvo pažįstami su Mintonu, bet žinojo, kokį jis turi 
vardą. Jie man papasakojo, kad Valstybės departamentas kadaise iš- 
metė Mintoną iš tarnybos už prielaankumą komunizmui ir kad mul- 
kiai komunistai, o gal net blogesni už juos, privertė priimti jį atgal. 

— Tas baras lėktuvo gale - labai mielas, - pasakiau Mintonui atsi- 
sėdęs. 

— Hm? - juodu su žmona vis dar skaitė rankraštį, gulintį tarp jų. 

- Jaukus baras lėktuvo gale. 

— Gerai. Džiaugiuosi tai girdėdamas. 

Porelė skaitė toliau, matyt, nenusiteikusi kalbėtis su manim, bet 
netrukus Mintonas netikėtai į mane atsisuko ir įsakmiu tonu pa- 
klausė, nutaisęs karčiai saldžią šypseną: 

— Beje, kas jis toks? 

— Kas? 

— Tas vyras, su kuriuo jūs kalbėjotės bare. Mes nuėjome tenai iš- 
gerti ir prie pat durų išgirdome judu šnekantis. Tas vyriškis kalbėjo 
labai garsiai. Jis sakė, esą aš prijaučiąs komunistams. 

— Dviračių gamintojas H. Lou Krosbio pavarde, - atsakiau jusda- 
mas, kaip kaista skruostai. 

— Mane išmetė iš tarnybos už pesimizmą. Komunizmas čia buvo 
niekuo dėtas. 

— Jį išmetė per mane, - paaiškino jo žmona. - Vienintelis tikras 
įkaltis prieš jį buvo laiškas, kurį į Niujorko „Times“ aš parašiau iš 
Pakistano. 

— Ką jame rašėte? 

— Daug ką, - atsakė jinai, - nes mane labai liūdino, kad amerikie- 
čiai nesugeba įsivaizduoti, ką reiškia būti kitos tautos atstovu ar būti 
kitos tautos atstovu ir tuo didžiuotis. 

— Suprantu. 

— Bet nagrinėjant lojalumo bylą, kaltintojai be perstojo prisi- 
mindavo vieną sakinį, - atsiduso Mintonas. - „Amerikiečiai, - tarė 
jis, cituodamas žmonos laišką „Times“ žurnalui, - amžinai ieško 
meilės tokiu pavidalu, kokio ji niekuomet neįgauna, tokiose vieto- 
se, kur jos niekad negali būti. Tikriausiai tai susiję su pranykusio- 
mis sienomis.“ 


108 


45. KODĖL KITUR NEKENČIA AMERIKIEČIŲ 


Klerės Minton laiškas „Times“ žurnalui buvo išspausdintas juo- 
džiausiu senatoriaus Makarčio eros laikotarpiu, tad jos vyrą išmetė 
iš tarnybos praėjus dvylikai valandų po žurnalo pasirodymo. 

— Kuo tas laiškas buvo toks baisus? - paklausiau. 

- Pati niekingiausia valstybės išdavimo forma, - paaiškino Min- 
tonas, - tai teigti, esą amerikiečiai nėra mylimi visur, kur tik jie nu- 
keliautų, kad ir ką bedarytų. Klerė norėjo įtikinti, jog Amerikos už- 
sienio politika turi būti grindžiama neapykantos mums suvokimu, 
o ne įsivaizduojama meile mums. 

— Bet amerikiečių išties daug kur nekenčia. 

— Daug kur nekenčia žmonių apskritai. Klerė savo laiške paste- 
bėjo, kad amerikiečiai, kuomet jų nekenčia, yra baudžiami už tai, 
kad yra žmonės, ir kad kvailai elgiasi tie, kurie mano galį kažkaip 
išsisukti nuo tos bausmės. Bet lojalumo komisija nekreipė į tai jokio 
dėmesio. Jos nariai tesuvokė viena: jog mudu su Klere jaučiam, kad 
amerikiečiai nėra visur mylimi. | 

— Ką gi, džiaugiuosi, kad ta istorija gerai baigėsi. 

— E? - sumykė Mintonas. 

- Galop viskas pasibaigė geruoju, - atsakiau. - Štai jūs vykstate į 
pasiuntinybę, kuriai pats vadovausite. 

Mintonas ir jo žmona vėl persimetė tuo gailesčio kupinu diup- 
rasišku žvilgsniu. 

— Taip, - pritarė man Mintonas. - Dabar mums į burną skris 
kepti karveliai. 

46. KAIP BOKONONISTAI SPRENDŽIA 
CIESORIAUS KLAUSIMĄ 


Kalbėjau su Mintonais apie teisinį Franklino Hionikerio statusą: 
šiaip ar taip, jis buvo ne tik stambi žuvis Tėtušio Monzano vyriausy- 
bėje, bet ir bėglys, besislapstantis nuo JAV teisingumo. 

- Visa tai nurašyta, - atsakė Mintonas. - Jis nebe JAV pilietis, 
o ten, kur šiuo metu gyvena, rodos, užsiima gerais darbais. 

- Jis atsisakė pilietybės? 

— Kiekvienas, kuris prisiekia ištikimybę svetimai valstybei arba 
tarnauja jos ginkluotosiose pajėgose ar vyriausybėje, praranda pi- 
lietybę. Pasiskaitykit, kas parašyta jūsų pase. Negali regzti tarptau- 
tinio romano, kuris tiktų į humoristinio žurnalo puslapius, kaip 
kad daro Frankas, ir likti po dėdės Semo - lyg po vištos perekšlės — 
sparneliu. 

— Ar San Lorense jį mėgsta? 

Mintonas pakilnojo rankraštį, kurį su žmona skaitė, tartum jį 
sverdamas. 

— Kol kas nežinau. Pasak šios knygos - nemėgsta. 

— Kokia čia knyga? 

— Vienintelė moksliška knyga, kada nors parašyta apie San Lo- 
rensą. 

— Bemaž moksliška, - pataisė jį Klerė. 

— Bemaž moksliška, - nuolankiai pakartojo Mintonas. - Kol kas 
ji dar neišleista. Tai vienas iš penkių egzempliorių, - jis atkišo jį 
man, ragindamas skaityti, kiek man patiks. 

Atvertęs titulinį puslapį, sužinojau, kad knyga vadinasi: „San 
Lorensas: kraštas, istorija ir gyventojai“. Autorius buvo Filipas Kas- 
lis - viešbučio savininkas, sūnus didžiojo altruisto Džiuliano Kaslio, 
susitikti su kuriuo vykau. 

Atverčiau pirmą pasitaikiusią vietą. Taip jau nutiko, kad ji atsi- 
vertė skyriuje apie salos šventuolį, paskelbtą už įstatymo ribų, - Bo- 
kononą. 

Atsivertusiame puslapyje išvydau citatą iš „Bokonono knygų“. 
Jos žodžiai, iššokę iš rankraščio, įkrito man į sąmonę ir ten buvo 
pasitikti išskėstomis rankomis. 

Tie žodžiai buvo perfrazuotas Jėzaus patarimas: „Atiduokite 
ciesoriui tai, kas ciesoriaus.“ 

Bokononas perfrazavo juos šitaip: 

„Nekreipkite jokio dėmesio į ciesorių. Ciesorius neturi nė men- 
kiausio supratimo, kas iš tikrųjų darosi.“ 

A7. DINAMINĖ ĮTAMPA 


Taip pasinėriau į Filipo Kaslio knygą, kad net nepakėliau nuo jos 
akių, kai mūsų lėktuvas dešimčiai minučių nusileido Puerto Riko 
salos mieste San Chuane. Nepakėliau akių net tada, kai kažkas man 
už nugaros susijaudinęs šnibžtelėjo, kad į lėktuvą įsėdo liliputas. 

Po kurio laiko ėmiau dairytis to neūžaugos, bet jo nepamačiau. 
Užtat priešais Heizelę ir H. Lou Krosbius pamačiau blondinę arklio 
veidu ir sidabro spalvos plaukais, kurios lig tol lėktuve nebuvo. Vieta 
šalia jos atrodė neužimta, bet jeigu joje būtų sėdėjęs liliputas, net jo 
viršugalvio nebūčiau matęs. 

Tačiau tuo metu mane domino San Lorensas - kraštas, istorija, 
gyventojai - tad nesistengiau to neūžaugos pamatyti. Šiaip ar taip, 
neūžaugos tėra pramoga kvailomis ar ramiomis akimirkomis, o 
mane tuo metu rimtai nuteikė ir netgi sujaudino Bokonono teorija, 
kurią jis vadino „dinamine įtampa, jo manymu, - neįkainojama pu- 
siausvyra tarp gėrio ir blogio. 

Pirmąkart išvydęs terminą „dinaminė įtampa“ Filipo Kaslio kny- 
goje, nusijuokiau, kaip įsivaizdavau - pranašiojo juoku. Pasak jau- 
nojo Kaslio, tai buvo vienas iš mėgstamiausių Bokonono terminų, o 
aš tariausi žinąs šį tą, ko nežino Bokononas, - kad šį terminą išpo- 
puliarino Čarlzas Atlasas, žmogus, mokęs auginti raumenis paštu 
siuntinėjamomis knygelėmis. 

Skaitydamas toliau, netrukus sužinojau, kad Bokononas puikiai 
žinojo, kas toks Čarlzas Atlasas. Tiesą sakant, Bokononas netgi bai- 
gė jo raumenų auginimo mokyklą. 

Čarlzo Atlaso įsitikinimu, raumenis galėjai auginti be jokių svar- 
menų ar tampyklių, tiesiog supriešindamas vienas raumenų grupes 
su kitomis. 

Bokonono įsitikinimu, gerą visuomenę galėjai sukurti tiktai su- 
priešindamas gėrį su blogiu, be to, palaikydamas tarp jų nuolatinę 
įtampą. 

Kaslio knygoje pirmąsyk perskaičiau bokononišką eilėraštį, arba 
kalipsą. Štai kaip jis skambėjo: 


Ak, koks negeras 

Tėtušis Monzanas! 

Bet jei jo nebūtų - 

Iš liūdesio žūčiau... 

Sakykit, jei galit: 

Kas matytų, koks doras 
Senasis Bokononas - 

Jei nebūtų niekšelio Monzano? 

48. VISAI KAIP ŠV. AUGUSTINAS 


Iš Kaslio knygos sužinojau, kad Bokononas gimė 1891 m. anglikonų 
šeimoje. Jis buvo negras, Britanijos pavaldinys iš Tobago salos. 

Tikroji jo pavardė buvo Lajonelis Boidas Džonsonas. 

Jis buvo jauniausias iš šešių turtingos šeimos vaikų. Šeima pra- 
turtėjo, kai Bokonono senelis aptiko ketvirčio milijono dolerių ver- 
tės piratų lobį, matyt, užkastą Juodabarzdžio - Edvardo Tyčo. 

Juodabarzdžio lobį Bokonono šeima investavo į asfaltą, kokoso 
riešutus, kakavos pupeles, naminius gyvulius ir paukščius. 

Mažas būdamas, Lajonelis Boidas Džonsonas gerais pažymiais 
mokėsi anglikonų mokyklose ir labiau už daugumą bendraamžių 
domėjosi tikyba. Nepaisant šio susidomėjimo išoriniu organizuotos 
religijos spindesiu, jaunasis Bokononas tikriausiai mėgo lėbauti, nes 
„Keturioliktajame kalipse“ jis ragina mus dainuoti: 


Kai jaunas buvau, toks linksmas nedorėlis, 
Stikliukas tik traukė ir gražios merginos - 
Visai kaip jaunystėj šventą Augustiną. 
Vėliau Augustiną šventuoju padarė... 

Tad jeigu šventuoju ir aš kada tapsiu, 
Tikiuosi, mamyte, kad tu nenualpsi. 

49. AUDRINGOS JŪROS IŠMESTA ŽUVIS 


Lajoneliui Boidui Džonsonui nestigo intelektualių ambicijų, tad 
1911 metais mažyčiu burlaiviu „Kurpaitė“ jis vienas išplaukė iš Tobago 
į Londoną, turėdamas tikslą studijuoti aukštojoje mokykloje. 

Jis įstojo į Londono ekonominių ir politinių mokslų akademiją. 

Mokslus jam nutraukė I-asis pasaulinis karas. Jis įstojo į pėsti- 
ninkus, pasižymėjo mūšiuose, gavo jaunesniojo karininko laipsnį 
ir keturis kartus buvo paminėtas vadovybės suvestinėse. Per antrąjį 
mūšį prie Ipro jis apsinuodijo dujomis, dvejus metus išgulėjo ligoni- 
nėje ir buvo išleistas į atsargą. 

Ir jis vėl vienas „Kurpaite“ išplaukė namo, į Tobagą. 

Kai iki namų tebuvo likę dvylika kilometrų, jį sulaikė vokiečių 
povandeninio laivo U-99 įgula. Fricai paėmė jį į nelaisvę, o jo bur- 
laiviuką panaudojo kaip taikinį šaudymo pratyboms. Kai povande- 
ninis laivas plūduriavo paviršiuje, jį netikėtai užklupo anglų eskad- 
rinis minininkas „Varnas“. 

Anglai paėmė Džonsoną ir vokiečius į nelaisvę, o U-99 pa- 
skandino. 

„Varnas“ plaukė į Viduržemio jūrą, bet taip iki jos ir nenusigavo, 
nes sugedo vairavimo sistema, tad laivas tegalėjo bejėgiškai sūpuotis 
ant bangų arba didingai suktis ratu pagal laikrodžio rodyklę. Galop 
jis atsidūrė Žaliojo Rago salose ir ten pasiliko. 


116 


Džonsonas išbuvo tose salose aštuonis mėnesius, laukdamas ko- 
kios transporto priemonės, kuri nugabentų jį į Vakarų pusrutulį. 

Galų gale jį paėmė įgulos nariu žvejybinis laivas, kuris vežiojo 
nelegalius imigrantus į Niu Bedfordo uostą Masačusetso valstijoje. 
Audra išmetė laivą į krantą ties Niuporto miestu Rodo saloje. 

Per tą laiką Džonsoną apėmė įsitikinimas, kad kažkokia jėga kaž- 
kodėl stengiasi kažkur jį nublokšti. Taigi jis kuriam laikui pasiliko 
Niuporte, norėdamas pasižiūrėti, ar ne ši vieta jam buvo skirta lemties. 
Jis nusisamdė sodininku ir dailide garsiajame Ramfordo dvare. 

Tuo laikotarpiu jis išvydo daugelį įžymių Ramfordų svečių, tokių 
kaip Dž. P. Morganas, generolas Dž. Peršingas, Franklinas Delanas 
Ruzveltas, Enrikas Karuzas, Vorenas Gamalielis Hardingas ir Haris 
Hudinis. Kaip tik tuo metu baigėsi I-asis pasaulinis karas, nusinešęs 
dešimt milijonų gyvybių, palikęs dvidešimt milijonų sužeistųjų, tarp 
jų ir DžŽonsoną. 

Karui pasibaigus jaunasis Ramfordų šeimos palaidūnas Reming- 
tonas Ramfordas IV-asis sumanė apiplaukti savo motorine jachta 
„Šechrazada“ pasaulį, užsukdamas į Ispaniją, Prancūziją, Italiją, Grai- 
kiją, Egiptą, Indiją, Kiniją ir Japoniją. Jis pakvietė Džonsoną lydėti jį 
kelionėje pirmuoju padėjėju, ir šis sutiko. 

Kelionės metu Džonsonas pamatė daug pasaulio stebuklų. 

Per rūką kitas laivas trenkėsi į „Šechrazadą“ Bombėjaus uoste, 
ir Džonsonas vienintelis liko gyvas. Jis pagyveno Indijoje dvejus 
metus ir tapo Mohando Gandžio pasekėju. Jį suėmė už tai, kad 
vadovavo būriams žmonių, kurie gulėsi ant bėgių, protestuodami 
prieš britų valdymą. Atkalėjęs skirtą laiką, Džonsonas Britanijos 
valdžios lėšomis buvo parplukdytas į gimtąjį Tobagą. 

Čia jis pasistatė kitą burlaivį, kurį pavadino „Kurpaite II“, ir plau- 
kiojo juo po Karibų jūrą, vis tebesivildamas, kad jį užklups audra, 
išmesianti į krantą tikrai ten, kur pageidaus lemtis. 117 


1922 metais jis slėpėsi nuo uragano Portoprenso mieste Haityje, 
o tuo metu saloje viešpatavo JAV jūrų pėstininkai. 

Į Džonsoną tenai kreipėsi nepaprastai guvaus proto savamokslis 
idealistas Erlas Makeibas, JAV jūrų pėstininkų kapralas. Šis ką tik de- 
zertyravo iš armijos, pagrobęs kareivių laisvalaikiui skirtas lėšas. Jis pa- 
siūlė Džonsonui pusę tūkstančio dolerių, kad nugabentų jį į Majamį. 

Juodu išplaukė į Majamį. 

Tačiau per audrą jų burlaivis nuskendo, atsitrenkęs į San Lorenso 
uolas. Džonsonas ir Makeibas nuogutėliai sugebėjo išplaukti į kran- 
tą. Kaip šį nuotykį aprašo pats Bokononas: 


Lyg audringos jūros 
Išmesta žuvis 
Blaškiausi ant kranto, 
Kol tapau savim. 


Jį pakerėjo padėties paslaptingumas: nuogas išlipo į nepažįsta- 
mos salos krantą. Todėl jis pasiryžo pasiduoti tam nuotykiui iki galo 
ir patirti, kaip toli gali nusigauti žmogus, be siūlelio ant kūno išniręs 
iš jūros. | 

Jis pasijuto gimęs iš naujo: 

Kaip kūdikis būki - 

Moko Biblija kiekvieną, 

Tad kūdikis lieku 


Dar ir šiandieną. 


Bokonono vardą jis gavo labai paprastai. Salos gyventojai šitaip 
tardavo jo pavardę Džonsonas. 

Šis tas apie vietinę tarmę. 

San Lorenso tarmę lengva suprasti, bet sunku užrašyti. Sakyda- 
mas, kad ją lengva suprasti, turiu galvoje tik save. Kitiems ji pasi- 

rodė taip pat sunkiai suvokiama, kaip ir baskų kalba, tad, ko gero, 
man padeda telepatija. 

Savo knygoje Filipas Kaslis pateikia San Lorenso tarmės foneti- 
nius ypatumus; jam labai pavyko perteikti jos skambesį. Pavyzdžiui 
jis pasirinko nemirtingą „Kur pažvelgsi : 


Kur pažvelgsi - visur balta, 
Gal ir saulei kartais šalta? 
O, kad ji atbėgtų čia - 
Kailiniais apgaubčiau ją. 


Pasak Kaslio, tas pats eilėraštis San Lorenso tarme skamba šitaip: 


Ton karpaksi - teker voltu, 
Var an sotei siran koltu? 
Fe rag na parnartu sa - 
Trentunais vardautau ka. 


Beje, netrukus po to, kai Džonsonas tapo Bokononu, gelbėjimo 
valtis iš jo sudužusio burlaivio buvo rasta ant kranto. Vėliau tą valtį 
nudažė aukso spalva ir pavertė salos aukščiausiojo pareigūno lova. 

„Bokononas sukūrė legendą, - rašė savo knygoje Filipas Kaslis, - 
kad atėjus pasaulio pabaigai auksinė valtis vėl išplauks.“ 

00. SIMPATINGAS LILIPUTAS 


Skaityti Bokonono gyvenimo aprašymą man sutrukdė H. Lou Kros- 
bio žmona Heizelė. | 

— Niekad nepatikėsite, - tarė jinai atsistojusi tarpueilyje šalia ma- 
nęs, - bet aš ką tik aptikau šiame lėktuve dar du indianiškius. 

— Kad aš skradžiai prasmegčiau! 

- Jie gimė ne Indianoje, bet šiuo metu ten gyvena. Indianapolyje. 

- Labai įdomu. 

— Norite su jais susipažinti? 

— Manot, kad man derėtų? 

Mano klausimas ją suglumino. 

— Betgi jie indianiškiai, kaip ir jūs! 

— Kokios jų pavardės? 

- Jinai - Koners, jisai - Hionikeris. Juodu brolis ir sesuo, jisai — 
liliputas. Bet simpatingas liliputas, - ji pamerkė akį. - Supratingas 
mažylis. 

— Arjis vadina jus motuše? 

— Ko nepaprašiau, kad vadintų, bet paskui susilaikiau, pamaniu- 
si, jog nemandagu prašyti liliputą tokio dalyko. 

— Nesąmonė! 


120 


51. GERAI, MOTUŠE 


Taigi nuėjau į lėktuvo paskuigalį pasišnekėti su Andžela Hioniker- 
Koners ir mažuoju Niutonu Hionikeriu, mano karaso nariais. 

Išaiškėjo, kad Andžela esanti ta blondinė arklio veidu ir sidabro 
spalvos plaukais, kurią pastebėjau anksčiau. 

Niutas išties buvo mažytis jaunuolis, tačiau ne groteskiškos iš- 
vaizdos. Savo ūgiu jis panėšėjo į brodingnagietį greta Guliverio, o ir 
laikėsi taip pat atsargiai ir apdairiai. 

Rankoje jis laikė stiklą šampano, įeinančio į jo bilieto kainą. Stik- 
las jo rankoje atrodė taip, kaip normalaus ūgio žmogaus rankoje būtų 
atrodęs akvariumas, bet jis gurkšnojo iš jo elegantiškai ir laisvai, tarsi 
tinkamesnio derinio kaip jis ir tas stiklas negalėtų nė būti. 

Tuo metu, kai skridome virš paties Dievo sutverto vandens tel- 
kinio - Karibų jūros — tas mažasis šunsnukis termose, keliaujan- 
čiame jo bagaže, turėjo ledo Nr. 9 kristalą; nelaimingoji jo sesuo 
taip pat. 

Išspaudusi visą malonumą, kokį tik galėjo, iš to, kad supažindino 
indianiškius, Heizelė paliko mus vienus. 

— Atminkite, - tarė ji prieš nueidama, - nuo šiol vadinkite mane 
motuše. 

— Gerai, motuše, - atsakiau. 

— Gerai, motuše, - atsakė Niutas. Jo balsas, kaip ir reikėjo tikėtis 

iš menkučių jo gerklų, buvo laibas, bet jis sugebėjo suteikti jam 
neabejotinai vyrišką skambesį. 

Andžela pabrėžtinai elgėsi su juo kaip su kūdikiu, o jis leidosi 
taip maloniai ir kilniadvasiškai, kad net nustebau, nesitikėdamas to 
iš tokio žmogeliuko. 

Niutas ir Andžela prisiminė mane ir mano rašytus laiškus, tad 
pakvietė atsisėsti šalia į laisvą trečią kėdę jų eilėje. 

Andžela atsiprašė neatsakiusi nė į vieną mano laišką. 

— Negalėjau prisiminti nieko, kas sudomintų knygos skaitytoją. 
Galėjau ką nors prasimanyti apie tą dieną, bet pamaniau, kad jums 
to nereikia. Tiesą sakant, toji diena niekuo nebuvo ypatinga. 

— O štai šis jūsų brolis parašė man labai gerą laišką. 

Andžela nustebo. 

— Niutas? Kaip Niutas galėjo ką nors prisiminti? - ji atsigręžė į 
brolį. - Brangusis, tu juk ničnieko neprisimeni apie tą dieną? Juk tu 
buvai visai dar kūdikis. 

- Atsimenu, - nedrąsiai paprieštaravo jis. 

- Gaila, kad nemačiau to laiško, - ji leido suprasti, kad Niutas 
tebėra pernelyg nesubrendęs, kad galėtų pats bendrauti su aplinki- 
niais. Andžela buvo be galo nejautri moteris ir visiškai nesuvokė, ką 
Niutui reiškia jo mažas ūgis. 

- Brangusis, tu privalėjai parodyti man tą laišką, - barė ji brolį. 

— Atleisk, - atsiprašė Niutas, - aš nepagalvojau. 

— Neslėpsiu, - tarė man Andžela, - daktaras Brydas man sakė, kad ne- 
turėčiau jums talkinti. Pasak jo, jūs nesiekiate pavaizduoti tėtį tokį, koks 
jis buvo, - iš jos balso pajutau, jog dėl šios priežasties aš jai nemalonus. 

Mažumą nuraminau ją, pasakęs, kad tos knygos aš, ko gero, nie- 
kad nebaigsiu, nes aiškiai nebeįsivaizduoju, ko aš ja siekiu ar ko 
turėčiau siekti. 

— Na, jeigu jūs kada nors vis dėlto pabaigsite tą knygą, pasisten- 
kite pavaizduoti tėtį šventuoju, nes jis toks ir buvo. 

Pažadėjau padaryti visa, ką galėsiu, kad jis atrodytų toks, ir pa- 
klausiau, ar juodu su Niutu vykstą į San Lorensą susitikti su Fran- 
ku - vėl pabūti visa šeima kartu. 

- Frankas tuokiasi, - atsakė Andžela. - Mes skrendame į jo su- 
žadėtuves. 

— Nejaugi? Kas toji laiminga mergina? 

— Aš jums parodysiu, - tarė Andžela, išsitraukdama iš ranki- 
nės piniginę, kurioje buvo kažkas panašaus į plastmasinę armoni- 
ką. Kiekvienoje klostėje buvo įkišta fotografija. Andžela pervertė 
nuotraukas, ir aš išvydau mažylį Niutą Kodo kyšulio paplūdimyje, 
dr. Hionikerį, atsiimantį Nobelio premiją, negražias pačios Andže- 
los dvynukes ir Franką, laidantį virvute pririštą lėktuvo modelį. 

Paskui ji parodė man nuotrauką merginos, kurią ketino vesti 
Frankas. 

Pasijutau, lyg gavęs spyrį į tarpukojį. 

Iš nuotraukos, kurią rodė, į mane žvelgė Mona Amons Monzano, 
moteris, kurią pamilau. | 

02. NEPAJUTĘS SKAUSMO 


Kai Andžela išskleisdavo savo plastmasinę armoniką, ji nenorėdavo 
vėl jos suskleisti tol, kol pašnekovas neperžiūrės visų nuotraukų. 

- Štai žmonės, kuriuos aš myliu, - pareiškė ji. 

Taigi žiūrėjau į žmones, kuriuos ji mylėjo. Į organinį stiklą nelygi- 
nant gintaras prieštvaninius vabzdžius ji įklampino bemaž visų mūsų 
karaso narių atvaizdus. Šioje kolekcijoje stigo tik grandfalionerio. 

Daug nuotraukų vaizdavo dr. Hionikerį, bombos, trijų vaikų ir 
ledo Nr. 9 tėvą. Žmogus, kurį kai kas manė esant liliputo ir milžinės 
tėvu, buvo nedidutis. 

Andželos prieštvaninių gyvių kolekcijoje man labiausiai patiko 
nuotrauka, kurioje jis gynėsi nuo žiemos šalčio, susimuturiavęs į 
paltą, apsiavęs kaliošus, su šaliku ant kaklo ir megzta vilnone kepure 
su didžiuliu bumbulu ant viršugalvio. 

Trūkčiojančiu nuo graudulio balsu Andžela paaiškino man, kad 
ši nuotrauka buvo padaryta Hajanyje gal tik kokios trys valandos 
prieš senuko mirtį. Vieno laikraščio reporteris atpažino, jog tai ne 
elfas, pasirodantis per Kalėdas, o tas didis žmogus. 

- Jūsų tėvas mirė ligoninėje? 

— Oi ne! Jis mirė mūsų vasarnamyje, sėdėdamas didžiuliame 
baltame pintame krėsle, atsuktame į jūrą. Niutas su Franku nuėjo 
pabraidžioti po sniegą paplūdimyje. 

— Sniegas buvo labai šiltas, - prisiminė Niutas. - Atrodė, tarsi 
braidytum po apelsinų žiedus. Labai keistas jausmas. Kituose vasar- 
namiuose nebuvo nė vieno Žmogaus... 

- Mūsų vasarnamis vienintelis buvo šildomas, - paaiškino An- 
džela. 

- Daugelio mylių atstumu - nė gyvos dvasios, - stebėdamasis 
prisiminė Niutas. - Mudu su Franku sutikome pajūryje tą didelį 
juodą Labradoro veislės šunį. Mes mėtėme į vandenyną pagalį, o šis 
jį parnešdavo. 

- O aš tuo metu grįžau į kaimą, norėdama nupirkti daugiau lem- 
pučių eglutei, - tarė Andžela. - Mes visuomet puošdavome eglutę. 

- Ojūsų tėvui patikdavo kalėdinė eglutė? 

- Jis niekada to nesakė, - tarė Niutas. 

— Man atrodo, patikdavo, - atsakė Andžela. - Tiesiog jis nelabai 
mėgdavo rodyti savo jausmus. Kai kurie žmonės to nemėgsta. 

- O yra tokių, kurie mėgsta, - tarė Niutas, vos pastebimai gūžte- 
lėdamas pečiais. 

- Šiaip ar taip, - pasakojo Andžela, - grįžę namo radome jį 
krėsle, - ji papurtė galvą. - Tikriausiai jis nepajuto jokio skausmo. 
Atrodė, kad jis tik miega. Jeigu būtų jautęs menkiausią skausmą, taip 
nebūtų atrodęs. 

Ji praleido vieną įdomią šios istorijos dalį. Ji nepapasakojo man, 
kad kaip tik per tas Kūčias jinai, Frankas ir Niutas pasidalijo senuko 
ledą Nr. 9. 

04. „FABRITEKO“ PREZIDENTAS 


Andžela paragino mane peržiūrėti kitas nuotraukas. 

— Nepatikėsite, bet čia aš, - ji parodė man metro aštuoniasdešim- 
ties centimetrų ūgio paauglę, vilkinčią Iliumo vidurinės mokyklos 
orkestro uniforma, su klarnetu rankose, susikišusią plaukus po ke- 
puraite. Ji droviai, žvaliai šypsojosi. 

Paskui Andžela, moteris, kuriai Dievas nedavė nieko, kas padėtų 
susigriebti vyrą, parodė man savo antrosios pusės nuotrauką. 

— Tai čia - Harisonas K. Konersas, - pasakiau apstulbęs. Jos vyras 
buvo reto grožio, ir atrodė, tarsi pats tai žinotų. Jis buvo dabišius, o 
jo akys žvelgė su tingiu donžuanišku susižavėjimu. 

— Kuo... kuo jis verčiasi? - paklausiau. 

- Jis yra „Fabriteko“ prezidentas. 

— Elektronika? 

— Net jei žinočiau - jums nepasakyčiau. Tai labai slapta veikla 
vyriausybės užsakymu. 

— Ginkluotė? 

— Na, šiaip ar taip - karinė pramonė. 

— Kaip judu susitikote? 

— Jis dirbo asistentu tėvo laboratorijoje, - atsakė Andžela. - Pa- 
skui išvyko į Indianapolį ir įsteigė „Fabriteką . 

— Vadinasi, jūsų vedybos buvo laiminga ilgo romano pabaiga? 

— Ne. Jis niekuo neparodydavo žinąs apie mano egzistavimą. 
Man jis ganėtinai patiko, bet jis atkreipė į mane dėmesį tik po tėčio 
mirties. 

— Vieną dieną jis užsuko į Iliumą. Aš slampinėjau po tuos di- 
džiulius senus namus, mąstydama apie tai, kad mano gyvenimas 
baigėsi... - ji papasakojo man apie baisias dienas ir savaites po tėvo 
mirties. - Mudu su Niutu - vieninteliai tuose didžiuliuose senuo- 
se namuose. Frankas buvo dingęs, o vaiduokliai keldavo dešimt 
kartų didesnį triukšmą nei mudu su Niutu. Visą savo gyvenimą 
paaukojau rūpinimuisi tėčiu: vežiodavau jį į darbą ir namo, apmu- 
turiuodavau per šalčius, išrengdavau per karščius, valgydindavau, 
apmokėdavau jo sąskaitas. Staiga man nebeliko ką veikti. Artimų 
draugų neturėjau, be Niuto, nebuvo nė vieno žmogaus, kuriam 
galėčiau pasiguosti. 

— Tuomet, - toliau pasakojo jinai, - kažkas pabeldė į duris. Ati- 
dariau —- ogi Harisonas Konersas. Kaip gyva nebuvau mačiusi to- 
kio gražaus vyro. Pakviečiau jį į vidų, ir mudu pasikalbėjome apie 
paskutines tėčio gyvenimo dienas bei šiaip apie senus laikus. 

Andžela dabar ko neverkė. 

— Už dviejų savaičių mes susituokėme. 

54. KOMUNISTAI, FAŠISTAI, ROJALISTAI, 
PARAŠIUTININKAI IR VENGIANTIEJI 
KARINĖS TARNYBOS 


Grįžęs į savo vietą lėktuvo salone, ėmiau toliau skaityti Filipo Kaslio 
rankraštį, jausdamasis gerokai prasčiau, kadangi Frankas paveržė iš 
manęs Moną Amons Monzano. 

Susiradau rodyklėje „Monzano, Mona Amons,, ir rodyklė palie- 
pė man žiūrėti įrašą „Amons, Mona“. 

Taigi pasižiūrėjau „Amons, Mona“ ir radau bemaž tiek pat nu- 
rodytų puslapių, kaip ir prie paties Tėtušio Monzano pavardės. 

Po „Amons, Mona“ ėjo „Amonsas, Nestoras“. Taigi atsiverčiau 
keletą puslapių, skirtų Nestorui, ir sužinojau, kad jis - Monos tėvas, 
suomis, gyvenęs San Lorense, architektas. 

Per II-ąjį pasaulinį karą Nestorą Amonsą paėmė į nelaisvę rusai, 
paskui išvadavo vokiečiai. Užuot grąžinę į tėvynę, išvaduotojai pri- 
vertė jį tarnauti vermachto inžineriniame dalinyje, kai šis buvo pa- 
siųstas kautis su jugoslavų partizanais. Jį paėmė į nelaisvę četnikai, 
serbų partizanai rojalistai, o paskui partizanai komunistai, užpuolę 
četnikus. Nestorą išvadavo italų parašiutininkai, netikėtai užklupę 
komunistus, ir išsiuntė į Italiją. 

Italai privertė jį projektuoti gynybinius įtvirtinimus Sicilijoje. Nesto- 
ras pasivogė Sicilijoje žvejų laivą ir nusigavo į neutralią Portugaliją. 

Ten jis susipažino su karinės tarnybos vengiančiu amerikiečiu 
Džiulianu Kasliu. 

Sužinojęs, kad Amonsas architektas, Kaslis pakvietė jį vykti kar- 
tu į San Lorenso salą ir suprojektuoti jam ligoninę, kuri vadinsis 
„Vilties ir gailestingumo namais džiunglėse“. 

Amonsas sutiko. Jis suprojektavo tą ligoninę, vedė čiabuvę, var- 
du Silija, sugyveno su ja nuostabią dukrą ir pasimirė. 

55. NIEKADA NESUDARINĖK RODYKLĖS 
SAVO KNYGAI PATS 


Apie „Amons, Monos“ gyvenimą rodyklė pateikė siurrealistiškai 
padriką vaizdą: jai įtakos turėjo gausybė prieštaringų jėgų, o reagavo 
į jas Mona maišatingai. 

„Amons, Mona, - rašė rodyklė, - įdukrinama Monzano, kad pa- 
keltų jo populiarumą, psl. 149-9, 216; vaikystė „Vilties ir gailestin- 
gumo namų“ teritorijoje, psl. 63-81; vaikiškas romanas su E Kasliu, 
psl. 72; tėvo mirtis, psl. 89; motinos mirtis, psl. 92; gėdijasi tapusi 
erotiniu šalies simboliu, psl. 80, 95, 166, 209, 247, 400-406, 566, 
678; susižada su E Kasliu, psl. 193; įgimtas naivumas, psl. 67- 
71, 80, 95, 116, 209, 274, 400-406, 566, 678; gyvena su Bokononu, 
psl. 92-8, 196-7; eilėraščiai apie ją, psl. 2, 26, 114, 119, 311, 316, 
477, 501, 507, 555, 689, 718, 799, 800, 841, 846, 908, 971, 974; jos 
pačios eilėraščiai, psl. 89, 92, 193; grįžta pas Monzaną, psl. 199; grįŽ- 
ta pas Bokononą, psl. 197; pabėga nuo Bokonono, psl. 199, pabėga 
nuo Monzano, psl. 197; bando susibjauroti, kad nebebūtų erotinis 
simbolis čiabuviams, psl. 90, 95, 116, 209, 247, 400-406, 566, 678; 
mokosi pas Bokononą, psl. 63-80; rašo laišką Jungtinėms Tau- 
toms, psl. 200; virtuoziškai groja ksilofonu, psl. 71.“ 

Parodžiau šį įrašą rodyklėje Mintonams, girdi, man jis skam- 
ba lyg kerinti meilės deivės per prievartą biografija - ką jie apie 

tai maną? Netikėtai susilaukiau itin kvalifikuoto atsakymo - taip 
kartais nutinka gyvenime. Mat paaiškėjo, kad Klerė Minton kadai- 
se buvo profesionali rodyklių sudarinėtoja. Lig tol nebuvau girdėjęs 
apie tokią profesiją. 

Ji papasakojo man, kad iš pajamų, kurias ji gaudavo sudarinėdama 
rodykles, jos vyras kadaise sugebėjo baigti koledžą, kad šios profesijos 
žmonės gerai uždirba ir kad retas sugeba gerai atlikti šį darbą. 

Pasak jos, tik nepaprastai mėgėjiškas rašytojas pats imasi sudari- 
nėti rodyklę savo knygai. Paklausiau, ką ji mananti apie Filipo Kaslio 
darbo kokybę. 

— Komplimentas autoriui, įžeidimas skaitytojui, - atsakė ji. - Pa- 
taikavimas sau, - pridūrė įžvalgaus, bet draugiškai nusiteikusio ži- 
novo tonu. - Aš visuomet nesmagiai jaučiuosi matydama rodyklę, 
sudarytą paties autoriaus. 

— Nesmagiai? 

— Pats sudarydamas savo kūrinio rodyklę, autorius atskleidžia 
apie save daug dalykų, - paaiškino ji man. - Įgudusiai akiai tokia 
rodyklė - begėdiškas savęs išstatymas parodai. 

- Iš rodyklės ji gali nusakyti sudarinėtojo charakterį, - tarė jos vyras. 

— Nejaugi? - nustebau. - Ką jūs galite pasakyti apie Filipą Kaslį? 

Ji šyptelėjo. 

— Tokių dalykų aš nelinkusi pasakoti nepažįstamiems žmonėms. 

— Atleiskite. 

- Jis aiškiai įsimylėjęs Moną Amons Monzano, - tarė jinai. 

— Kaip suprantu, tai galima pasakyti apie kiekvieną San Lorenso 
vyriškį. 

— Jo jausmai savo tėvui dvilypiai, - aiškino ji. 

— Tai galima pasakyti apie kiekvieną vyrą pasaulyje, - atsargiai 
raginau ją. 

- Jis čia jaučiasi nesaugus. 

- O koks mirtingasis jaučiasi kitaip? - paklausiau. Tuomet ne- 
žinojau, kad šis mano klausimas - labai bokononiškas. 

- Jis niekada jos neves. 

— Kodėl? 

— Aš pasakiau visa, ką ketinau. 

- Džiaugiuosi sutikęs rodyklių sudarinėtoją, kuri gerbia asmeni- 
nį kitų Žmonių gyvenimą. 

— Niekada nesudarinėkite rodyklės savo knygai pats, - pamokė ji. 

Diuprasas, - aiškina mums Bokononas, - yra vertingas įnagis 
slėpiningos bekraštės meilės aplinkoje įgyti ir ugdyti įžvalgiems 
pastebėjimams, kurie gali atrodyti keisti, bet yra teisingi. Mintonų 
sugebėjimas tiek daug įžvelgti knygų rodyklėse neabejotinai patvir- 
tino šį teiginį. Diuprasas, - sako mums Bokononas, - yra maloniai 
pasipūtęs junginys. Mintonų diuprasas nebuvo išimtis. 

Kiek vėliau sutikau ambasadorių Mintoną lėktuvo tarpueilyje vie- 
ną, be žmonos, ir jis man leido suprasti, kad jam svarbu, jog aš rimtai 
Žiūrėčiau į tai, ką jo Žmona sugeba išsiaiškinti iš knygų rodyklių. 

- Žinote, kodėl Kaslis niekuomet neves tos merginos, nors jisai ją 
myli, nors jinai jį myli, nors jie kartu užaugo? - sušnabždėjo jis. 

— Ne, pone, nežinau. 

— Todėl, kad jis - homoseksualas, - sukuždėjo Mintonas. - 
Jinai tai irgi mato iš rodyklės. 

56. SAVIEIGIS VOVERĖS RATAS 


Kai bangos išmetė Lajonelį Boidą Džonsoną ir kapralą Erlą Ma- 
keibą nuogus į San Lorenso krantą, perskaičiau aš, juos pasitiko 
žmonės, kurių būklė buvo kur kas prastesnė nei jų. Sanlorensiečiai 
neturėjo nieko, išskyrus ligas, kurias nežinojo ne tik kaip gydyti, 
bet netgi kaip pavadinti. Skirtingai nuo jų, Džonsonas ir Makeibas 
turėjo spindinčius lobius: buvo raštingi, ambicingi, smalsūs, įžūlūs, 
nepagarbūs autoritetams, turėjo humoro jausmą ir nemažai žinių 
apie išorinį pasaulį. 
Dar kartą pacituosiu „Kalipsus“: 


Ak, kokius varganus žmones 
Išvydau čionai! 

Engė juos negailestingai 
Katalikų kunigai. 

Kas yra muzika, jie nežinojo, 
Ir kas yra alus, 

Kur tik bandė įkelti koją - 
Viešpatavo „Kaslio cukrus“. 


Pasak Filipo Kaslio, čia pavaizduota turtinė diferenciacija išties 
atspindi padėtį San Lorense 1922 metais. Beje, „Kaslio cukraus“ 
korporaciją įsteigė Eilipo Kaslio prosenelis. 1922 metais jai priklau- 
sė kiekvienas dirbamos žemės lopinėlis saloje. 

„Kaslio cukraus“ korporacija San Lorense, - rašė jaunasis 
Kaslis, - niekados negavo pelno, tačiau, nieko nemokėdama dar- 
bininkams už jų triūsą, ji nepatirdavo ir nuostolių, sukrapštydama 
tiek pinigų, kad jų vargais negalais užtekdavo išmokėti atlyginimus 
darbininkų kankintojams. 

Valdymo forma buvo anarchija, išskyrus ne itin gausius atvejus, 
kai „Kaslio cukraus“ korporacija užsimanydavo ką nors įsigyti ar ko 
nors pasiekti - tuomet įsigalėdavo feodalizmas. Salos aukštuomenę 
sudarė „Kaslio cukraus“ plantacijų prižiūrėtojai - iki dantų apsi- 
ginklavę baltieji iš svetur. Bajoriją sudarė svarbesni čiabuviai, kurie 
už smulkias dovanėles ir kvailas privilegijas viršininkų nurodymu 
žudydavo, žalodavo arba kankindavo savo gentainius. Dvasiniais 
poreikiais tautos, įkliuvusios į šį šėtonišką voverės ratą, rūpinosi 
saujelė išpampusių kunigų. 

San Lorenso katedra, susprogdinta 1923 metais, visuotinai buvo 
laikoma vienu iš žmogaus rankomis sukurtų Naujojo pasaulio 
stebuklų“, - rašė Kaslis. 

07. NEGERAS SAPNAS 


Joks stebuklas, kad kapralas Makeibas ir Džonsonas sugebėjo per- 
imti vadovavimą San Lorensui. Prieš juos daug kas tai darė, ir 
visi iki vieno įsitikino, jog vadovauti San Lorensui visai nesunku. 
O priežasties būta paprastos: be galo išmintingas Viešpats sutvėrė 
šią salą bevertę. 

Ernanas Kortesas pirmasis raštiškai paskelbė užkariavęs San Lo- 
rensą, nors iš to negavo jokios naudos. 1519 metais jis su savo vyrais 
išlipo į krantą gėlo vandens, suteikė salai pavadinimą, pareiškė, kad 
ji priklauso imperatoriui Karoliui V, ir daugiau čia negrįžo. Paskes- 
nės ekspedicijos atvykdavo čia ieškoti aukso, deimantų, rubinų ir 
prieskonių, bet, nieko neradusios, pramogai arba apskelbusios ereti- 
kais sudegindavo keletą čiabuvių ir plaukdavo toliau. 

„Kai Prancūzija 1682 metais paskelbė, kad San Lorensas priklauso 
jai, - rašė Kaslis, - joks ispanas neprieštaravo. Kai Danija 1699 me- 
tais paskelbė, kad San Lorensas priklauso jai, neprotestavo nė vienas 
prancūzas. Kai 1704 metais Olandija paskelbė, kad San Lorensas jos, 
nė vienas danas dėl to nesiginčijo. Kai Anglija 1706 metais pareiš- 
kė, esą San Lorensas priklausąs jai, nepasipriešino nė vienas olan- 
das. Kai Ispanija 1720 metais pareiškė susigrąžinanti San Lorensą, 
nė vienas anglas nepakėlė balso. Kuomet 1786 metais negrai, anglų 
gabenami iš Afrikos į vergiją, paėmė laivą į savo rankas, atplukdė jį 

į San Lorensą ir paskelbė salą nepriklausoma valstybe, tiksliau ta- 
riant, imperija, valdoma imperatoriaus, nepaprieštaravo nė vienas 
ispanas. 

Imperatorius Tum-bumva buvo vienintelis žmogus, manęs, kad 
salą verta ginti. Šiuo atžvilgiu Tum-bumva buvo tiesiog maniakas, 
tad jis privertė pastatyti San Lorenso katedrą ir fantastiškus gyny- 
binius įtvirtinimus salos šiauriniame krante, kurių teritorijoje šiuo 
metu yra vadinamojo respublikos prezidento rezidencija. 

Tų gynybinių įtvirtinimų niekas niekuomet nepuolė, negana to, 
nė vienas sveiko proto žmogus dar nėra nurodęs priežasties, dėl 
kurios reikėtų juos pulti, mat jie niekados nieko negynė. Sakoma, 
kad tūkstantis keturi šimtai žmonių padėjo galvas juos statydami. 
Maždaug pusė jų buvo viešai nubausti mirtimi už nepakankamai 
uolų darbą.“ 

„Kaslio cukraus“ korporacija pasirodė San Lorense 1916 metais, 
kai I-ojo pasaulinio karo metu kilo cukraus bumas. Jokios valdžios 
saloje tuo metu nebuvo. Bendrovės vadovai manė, kad esant tokioms 
aukštoms cukraus kainoms, cukrašvendres apsimokės auginti net 
molynuose ir žvirgždo karjeruose. Niekas jiems nepaprieštaravo. 

Kai Makeibas ir Džonsonas 1922 metais pasirodė saloje ir pa- 
reiškė imą ją valdyti, „Kaslio cukraus“ kompanija nuolankiai pasi- 
traukė į šalį, tarsi išvydusi negerą sapną. 

08. KITOKIA TIRONIJA 


„Naujieji San Lorenso užkariautojai bent jau vienu aspektu nepa- 
nėšėjo į savo pirmtakus, - rašė jaunasis Kaslis. - Makeibas ir Džon- 
sonas svajojo paversti San Lorensą Utopija. 

Tam tikslui Makeibas iš pagrindų pakeitė šalies ekonomiką ir 
įstatymus. 

Džonsonas sukūrė naują religiją.“ 

Kaslis dar sykį pacitavo „Kalipsus“: 


Norėjau, kad viskas 

Atrodytų prasminga, 

Kad būtume ne rūškani, 

O visi laimingi. 

Tad prikūriau melų 

Apie šviesų rytojų 

Ir šį liūdną pasaulį 

Aš paverčiau ro-ju-mi. 

Man beskaitant kažkas timptelėjo už švarko rankovės. Pakėliau akis. 

Tarpueilyje šalia manęs stovėjo mažasis Niutas. 

— Pamaniau, - tarė jis, - gal pageidaujate grįžti į barą ir išlenkti 
keletą taurelių. 

Taip ir padarėme, tad netrukus Niuto liežuvis tiek atsirišo, kad jis 
šį bei tą papasakojo man apie savo draugę liliputę, rusų šokėją. Savo 
meilės gūžtą, kaip jis man sakė, juodu susisuko jo tėvo vasarnamyje 
Kodo kyšulyje. 

— Gal aš niekada nevesiu, bet užtat patyriau, kas yra medaus mėnuo. 

Jis man papasakojo apie idiliškas valandas, kurias juodu su Zinka 
praleido vienas kito glėbyje, įsitaisę ant seno pinto Felikso Hionike- 
rio krėslo, atgręžto į jūrą. 

Zinka jam šokdavusi. 

— Įsivaizduokite: moteris šoka man vienam. 

— Matyt, jūs nieko nesigailite? 

- Ji sudaužė man širdį. Tai man nelabai patiko. Bet tai kaina, kurią 
aš turėjau sumokėti. Šiame pasaulyje gauni tik tiek, už kiek sumoki. 

Jis pasiūlė galantišką tostą. 

— Už mylimąsias ir žmonas! - sušuko jis. 

59. UŽSISEKITE SAUGOS DIRŽUS 


Sėdėjau bare su Niutu, H. Lou Krosbiu ir pora nepažįstamų vyrų, kai 
iliuminatoriuose pasirodė San Lorensas. Krosbis kalbėjo apie šmikius. 

- Jūs žinote, ką turiu galvoje, sakydamas „šmikis“? 

— Šį žodį aš žinau, - atsakiau, - bet man jis aiškiai nekelia tokių 
ekscentriškų asociacijų, kaip jums. 

Krosbis buvo užmynęs ant kamščio, tad kaip kiekvienas girtas 
žmogus tarėsi galįs kalbėti atvirai, bet neužgauliai. Jis atvirai ir ne- 
užgauliai kalbėjo apie Niuto ūgį - ligi tol nė vienas baro lankytojas 
apie jį neužsiminė. 

- Aš turiu galvoje ne tai, kad žmogus mažas kaip šitas vaiki- 
nukas, - jis uždėjo platų lyg ližė delną Niutui ant peties. - Ne ūgis 
daro žmogų šmikiu, o jo mąstysena. Esu matęs vyrų, keturis kartus 
didesnių už šį mažą vaikinuką, kurie buvo šmikiai. Kita vertus, esu 
matęs nedidukų vyrų - tiesą sakant, kiek didesnių už šitą, bet vis tiek 
velniškai mažo ūgio, dievaži, kuriuos pavadinčiau tikrais vyrais. 

— Dėkui, - maloniai tarė Niutas, net nedirstelėjęs į pabaisišką 
ranką, gulinčią ant peties. Kaip gyvas nebuvau matęs Žmogaus, 
šitaip gerai prisitaikiusio prie tokio žeminančio fizinio trūkumo. 
Net krūptelėjau iš to susižavėjimo. 

— Jūs kalbėjote apie šmikius, - priminiau Krosbiui, vildamasis, 
kad šis atitrauks Niutą prislėgusią ranką. 

- Tiktai taip, po šimts pypkių, - išsitiesdamas tarė Krosbis. 

— Kol kas jūs nepasakėte mums, kas yra šmikis, - priminiau. 

- Šmikis yra tas, kuris tariasi esąs toks velniškai gudrus, kad 
negali nė sekundės pabūti užsičiaupęs. Kad ir ką kas pasakytų, jam 
būtinai reikia ginčytis. Pasakyk, kad tau kažkas patinka, ir, pama- 
tysi, jis tau ims aiškinti, kodėl tai neturi tau patikti. Šmikis kiek 
įmanydamas stengiasi, kad tu visą laiką jaustumeisi esąs mulkis. 
Kad ir ką tu pasakytum, jis žino, jog yra kitaip. 

— Ne itin patrauklus bruožas, - pasakiau. 

— Mano duktė kartą norėjo ištekėti už šmikio, - niūriai tarė Krosbis. 

- Tikrai? 

— Aš sutraiškiau jį kaip utėlę, - Krosbis vožė kumščiu per barą, 
prisiminęs, ką anas šmikis sakė ir darė. - Dievuliau! - sušuko 
jis. - Juk mes visi baigėme koledžą! 

Jo žvilgsnis vėl nukrypo į Niutą. 

- O tu lankei koledžą? 

— Kornelio, - atsakė Niutas. 

— Kornelio! - nudžiugo Krosbis. - Dieve brangus, aš irgi lankiau 
Kornelį! 

- Jis taip pat, - Niutas linktelėjo galvą į mano pusę. 

— Trys Kornelio auklėtiniai viename lėktuve! - negalėjo patikėti 
Krosbis; artinosi dar viena grandfalioniška šventė. 

Euforijai mažumą atslūgus, Krosbis paklausė Niutą, ką šis veikiąs. 

— Darbuojuosi teptuku. 

— Dažai namus? 

— Tapau paveikslus. 

— Kad aš skradžiai prasmegčiau, - tarė Krosbis. 

— Prašom grįžti į savo vietas ir užsisegti saugos diržus, - paragi- 
no stiuardesė. - Mes skrendame virš Monzano oro uosto Bolivaro 
mieste, San Lorenso saloje. 


140 


— Vajėzau! Velniai griebtų, luktelk minutę, - tarė Krosbis, nulei- 
dęs akis į Niutą. - Staiga man dingtelėjo, kad jau esu kažkur girdėjęs 
tavo pavardę. 

— Mano tėvas sukūrė atominę bombą, - Niutas nepasakė, kad Fe- 
liksas Hionikeris buvo vienas iš atominės bombos kūrėjų. Jis pasakė, 
kad Feliksas sukūrė bombą pats vienas. 

— Tikrai? - abejojo Krosbis. 

- Tikrai. 

— Aš galvojau apie kažką kitką, - tarė Krosbis. Jis įtemptai mąstė. 
— Ten buvo kažkas apie šokėją. 

— Atrodo, mums reikia eiti į savo vietas, - su juntama įtampa tarė 
Niutas. 

— Kažkas apie rusų šokėją, - nuo svaigalų Krosbis buvo tiek ap- 
kvaitęs, kad jam atrodė visai natūralu mąstyti balsu. - Pamenu, 
kažkokiame vedamajame straipsnyje rašė, kad toji šokėja, ko gero, 
buvo šnipė. 

- Ponai, būkite malonūs, grįžkite į savo vietas ir užsisekite saugos 
diržus, - vėl paragino stiuardesė. 

Niutas pakėlė nekaltas akis į H. Lou Krosbį. 

— Jūs įsitikinęs, kad ten buvo minima Hionikerio pavardė? - ir 
kad, neduok Dieve, nebūtų palaikytas kuo kitu, jis paraidžiui ištarė 
savo pavardę Krosbiui. 

- Gal aš ir suklydau, - nusileido dviračių gamintojas. 

60. NUSKRIAUSTA TAUTA 


Iš oro sala atrodė nuostabiai taisyklingas stačiakampis. Jūroje sty- 
rojo niekam nereikalingos šiurpios išvaizdos akmeninės adatos, ap- 
juosusios salą ratu. 

Pietiniame salos gale dunksojo Bolivaro uostas. 

Vienintelis miestas saloje. 

Šalies sostinė. 

Jis buvo pastatytas pelkėtoje plokštikalnėje. Monzano oro uosto 
pakilimo-nusileidimo takai driekėsi palei vandenyną. 

Į šiaurę nuo Bolivaro kilo statūs kalnai, nusėję likusią salos dalį 
šlykščiomis kupromis. Jie vadinosi Sangre de Kristo kalnagūbriu, 
bet man panėšėjo į kiaules, susigrūdusias prie lovio. 

Praeityje Bolivaras buvo vadinamas įvairiai: Kaz-ma-kaz-ma, 
Santa Marija, Sent Luisu, Sent Džordžu, Port Gloriu ir kitaip. Da- 
bartiniu vardu Simono Bolivaro, didžiojo Lotynų Amerikos idealisto 
ir didvyrio garbei, jį 1922 metais pavadino Džonsonas ir Makeibas. 

Miestas, kurį pirmąsyk išvydo Džonsonas ir Makeibas, buvo pa- 
statytas iš šakų, skardos, pintinių ir molio, o pamatus jam atstojo ka- 
takombos aitrioje purvo, atmatų ir nešvarumų tyrėje, po kurią lakstė 
trilijonai laimingų maitėdų. 

Daugmaž tokį pat Bolivarą išvydau ir aš, tik iš vandenyno pusės vi- 
sas tas landynes užstojo netikras veidas iš naujos architektūros pastatų. 

Džonsonui ir Makeibui nepavyko ištraukti žmones iš skurdo ir 
mėšlo. 

Nepavyko ir Tėtušiui Monzanui. 

Niekam negalėjo pavykti, nes San Lorensas buvo toks pat bevai- 
sis, kaip tokio pat dydžio plotas Sacharoje ar Šiaurės ašigalyje. 

Tuo pat metu jo gyventojų tankumas buvo ne mažesnis negu bet 
kurioje kitoje šalyje, įskaitant Indiją ir Kiniją: kiekvienoje gyventi 
netinkamoje kvadratinėje mylioje spaudėsi keturi šimtai penkias- 
dešimt čiabuvių. 

"„Idealistinėje San Lorenso pertvarkos stadijoje Makeibas ir Džon- 
sonas paskelbė, kad visos šalies pajamos bus paskirstytos po ly- 
giai visiems suaugusiems šalies gyventojams, - rašė Filipas Kas- 
lis. - Pirmą ir paskutinį kartą, kai tai buvo pabandyta padaryti, 
kiekvienas gavo tarp šešių ir septynių dolerių per metus.“ 

61. KAPRALO VERTĖ 


Monzano oro uosto muitinės pašiūrėje mums visiems buvo įsaky- 
ta pateikti apžiūrai savo bagažą ir iškeisti visus pinigus, kuriuos 
ketinome išleisti San Lorense, į vietinę valiutą - kapralus, - o vie- 
nas kapralas, Tėtušio Monzano teigimu, buvo vertas pusės Ame- 
rikos dolerio. 

Pašiūrė buvo nauja ir tvarkinga, bet visos sienos jau buvo krei- 
vai šleivai nukabinėtos skelbimais. 

KIEKVIENAS, SUGAUTAS SAN LORENSE IŠPAŽĮSTANT BOKO- 
NONIZMĄ, - įspėjo vienas, - MIRS ANT KABLIO! 

Kitas plakatas vaizdavo Bokononą - gyslotą juodaodį senį, rū- 
kantį cigarą. Jis atrodė išmintingas, geraširdis ir pašaipus. 

Po plakatu buvo parašyta: IEŠKOMAS GYVAS AR MIRĘS. PRE- 
MIJA - 10000 KAPRALŲ! 

Iš arčiau pažvelgiau į plakatą ir pamačiau, kad apačioje per- 
spausdinta kažkokia policijos anketa, kurią jis gavo užpildyti dar 
1929 metais. Matyt, ji buvo pridėta tam, kad Bokonono medžioto- 
jai pamatytų jo pirštų atspaudus ir braižą. 

Mane sudomino kitkas: kai kurie žodžiai, kuriuos nutarė įrašy- 
ti į anketą 1929-aisiais Bokononas. Visur, kur įmanoma, jis laikėsi 
transcendentalaus požiūrio, pavyzdžiui, atsižvelgė į tokius dalykus 
kaip gyvenimo trumpumas ir amžinybės ilgumas. 

Skiltyje „Pašaukimas“ jis parašė: „Būti gyvam“. 

Pagrindiniu užsiėmimu jis nurodė: „Būti mirusiam“. 

MŪSŲ ŠALIS KRIKŠČIONIŠKA! UŽ BET KOKIAS KOJYNES BUS 
BAUDŽIAMA KABLIU, - įspėjo kitas skelbimas. Man jis nieko ne- 
reiškė, nes dar nežinojau, kad dvasiškai bokononistai bendrauja su- 
glausdami padus. 

Pati didžiausia mįslė man buvo ši: kaip Bokononas, toks artimas 
kapralo Makeibo draugas, tapo nusikaltėliu. Mat nespėjau perskai- 
tyti visos Filipo Kaslio knygos. 

62. KODĖL HEIZELĖ NEIŠSIGANDO 


San Lorense iš lėktuvo išlipome septyniese: Niutas su Andžela, am- 
basadorius Mintonas su žmona, HA. Lou Krosbis su pačia ir aš. Praėję 
pro muitinę, buvome išginti laukan ant paradinės pakylos. 

Ten mes atsidūrėme prieš nebylią minią. 

Į mus spoksojo ne mažiau kaip penki tūkstančiai sanlorensiečių. 
Čiabuviai buvo avižinių dribsnių spalvos gymio. Jie buvo labai liesi. 
Nesimatė nė vieno storulio. Kiekvienam stigo dantų. Dažno kojos 
buvo kreivos ar ištinusios. 

Visų akys apsiblaususios. 

Nuogos moterų krūtys buvo menkutės. Laisvi raiščiai, kuriais 
vyrai buvo prisidengę tarpukojus, prastai slėpė varpas, kurios kabo- 
jo it sieninio laikrodžio švytuoklės. 

Šunų buvo gausu, bet nė vienas nelojo. Kūdikių irgi buvo apstu, 
bet nė vienas neverkė. Tai šen, tai ten minioje kas kosteldavo, bet 
daugiau jokio garso. 

Prieš minią įsitempę stovėjo karinio orkestro muzikantai. Jie ne- 
grojo. 

Už orkestro stovėjo garbės sargyba, iškėlusi dvi vėliavas - JAV 
dryžuotąją ir žvaigždėtąją bei San Lorenso. Šalies vėliava vaizdavo 
jūrų pėstininkų kapralo antsiuvus sodriai mėlyname fone. Vėjas ne- 
pūtė, tad vėliavos karojo nutįsusios. 

Man pasirodė, kad tolumoje girdžiu, kaip kūjis tranko varinį 
būgną. Iš tikrųjų tokio garso nebuvo. Tiesiog lipnus varinis San Lo- 
renso karštis atsiliepė mano sieloje. 

— Visa laimė, kad čia krikščioniška šalis, - sukuždėjo savo vyrui 
Heizelė. - Antraip man būtų mažumą baugu. 

Už mūsų stovėjo ksilofonas. 

Ant jo žvilgėjo ženklas iš granatų ir krištolo. 

Jisai skelbė: MONA. 

63. IŠDIDI IR LAISVA 


Į kairę nuo mūsų paradinės pakylos stovėjo išrikiuoti eilute šeši 
propeleriniai naikintuvai: - karinė JAV pagalba San Lorensui. Ant 
kiekvieno lėktuvo fiuzelažo tarsi kokio kraujo ištroškusio vaiko 
ranka buvo nutapytas smauglys, bebaigiąs sutraiškyti šėtoną. Krau- 
jas sruvo šėtonui iš ausų, nosies ir nasrų. Šakės sprūdo šėtonui iš 
raudonų nagų. | 

Priešais kiekvieną lėktuvą stovėjo avižinių dribsnių spalvos gy- 
mio lakūnas, taip pat neišleisdamas nė garso. 

Paskui tą išpurtusią tylą sudrumstė įkyrus gaudesys, panašus į 
uodo zvimbimą - artinosi sirena. Sirena buvo įrengta ant žvilgančio 
juodo Tėtušio kadilako stogo. 

Limuzinas sustojo prieš mus, net dūmai ėmė rūkti iš padangų. 

Iš jo išlipo Tėtušis Monzanas, jo įdukra Mona Amons Monzano 
ir Franklinas Hionikeris. 

Tėtušiui geibiai, bet įsakmiai mostelėjus ranka, minia užtraukė 
San Lorenso himną. Jo melodijai buvo panaudota daina „Namai 
prerijose“. Žodžius 1922 metais sukūrė Lajonelis Boidas Džonso- 
nas - Bokononas. Štai kaip jie skambėjo: 


Ak, kokia puiki mūs šalis, 
Čia vyras narsus it ryklys, 
O moterys tyros 

Lyg baltos lelijos, 

Vaikai visad seka 

Tėvy pėdomis. 

San, San Lorensai, 
Laiminga, turtinga sala! 
Joks priešas nepuls, 

Nes tikrai jį sukuls 

Išdidi ir laisva mūs tauta! 

64. TAIKA IR GAUSA 


Himną sugiedojus minioje vėl stojo kapų tyla. 

Tėtušis, Mona ir Frankas atsistojo ant pakylos šalia mūsų. Kol 
jie ėjo, tratėjo vienas būgnas. Jis nuščiuvo, kai Tėtušis dūrė pirštu 
į būgnininko pusę. | 

Monzanas virš marškinių buvo pasikabinęs dėklą, į kurį įki- 
šo chromuotą 45-to kalibro revolverį. Jis buvo labai senas, kaip 
ir dažnas mano karaso narys. Jo fizinė būklė buvo prasta. Ėjo jis 
mažais žingsneliais, vos vilkdamas kojas. Vis dar buvo storas, 
bet lašiniai sparčiai tirpo, nes paprasto kirpimo uniforma karo- 
jo ant jo lyg maišas. Rupūžiškų jo akių obuoliai buvo geltoni. Jo 
rankos drebėjo. 

Jo asmens sargybinis buvo generolas majoras Franklinas Hio- 
nikeris, vilkįs balta uniforma. Laibarankis, siaurapetis Frankas pa- 
nėšėjo į vaiką, kuriam neleidžia gultis, nors tokiu metu jis visada 
jau seniai miega. Jam ant krūtinės puikavosi medalis. 

Juodu - Tėtušį ir Frankliną - mačiau neryškiai. Ne todėl, kad 
kas nors būtų juos užstojęs: negalėjau atplėšti akių nuo Monos. 
Mane apėmė jaudulys, linksmybė, pamišimas, man plyšo širdis. 
Mona įkūnijo visa, ko aš kada troškau iš moters savanaudiškose, 
neprotingai reikliose savo godose. Taikos ir gausos joje turėjo už- 
tekti amžiams, telaimina Dievas jos šiltą kreminę sielą! 


Toji mergina - o ji buvo viso labo aštuoniolikos - kerėjo savo 
ramybe. Rodės, ji viską supranta, ir tuo pat metu pati yra visa, 
ką reikia suprasti. „Bokonono knygose“ ji minima vardu. Štai ką 
vienoje vietoje rašo apie ją Bokononas: „Mona pasižymi visa ko 
paprastumu.“ 

Vilkėjo jinai balta graikiško stiliaus suknute. 

Mažos rudos kojytės buvo apautos sandalais. 

Šviesūs auksiniai jos plaukai buvo lygūs ir ilgi. 

Jos šlaunys buvo išgaubtos it lyra. 

O Viešpatie! | 

Taika ir gausa amžiams. 

Ji buvo vienintelė graži mergina San Lorense. Ji buvo tautos 
brangenybė. Pasak Filipo Kaslio, Tėtušis įdukrino ją tam, kad ma- 
žumą prislopintų savo valdymo rūstybę angelišku švelnumu. 

Ksilofonas buvo atridentas į pakylos priekį, ir Mona ėmė juo 
groti. Ji skambino „Vakarop“ Viskas buvo vieni tremolo - garsai 
ištvindavo, atslūgdavo, vėl ištvindavo. 

Minia apgirto nuo to grožio. 

Paskui atėjo metas Tėtušiui mus pasveikinti. 

65. LABAI TINKAMAS METAS 
ATVYKTI Į SAN LORENSA 


Tėtušis buvo savamokslis, tarnavęs liokajumi pas kapralą Makeibą. 
Jis nėsyk nebuvo išvykęs iš salos. Angliškai jis kalbėjo pusėtinai. 

Visa, ką kuris nors iš mūsų, stovinčių ant pakylos, ištardavo, 
nuriaumodavo į minią pro milžiniškus garsiakalbius. 

Visi garsai, išsklidę iš tų garsiakalbių, nugriaudėdavo plačiu, 
trumpu bulvaru, nusidriekusiu už minios, atsimušdavo į stiklinius 
trijų pastatų bulvaro gale fasadus ir atkvaksėdavo atgal. 

— Sveiki atvykę, - pasveikino Tėtušis. - Jūs atkeliavote pas geriau- 
sius draugus, kokius tik kada yra turėjusi Amerika. Daug šalių ne- 
supranta Amerikos siekių, bet tik ne mes, ponas ambasadoriau, - jis 
nusilenkė H. Lou Krosbiui, dviračių fabriko savininkui, palaikęs jį 
naujuoju pasiuntiniu. 

- Žinau, kad jūsų šalis puiki, ponas prezidente, - atsakė Kros- 
bis. - Visa, ką esu apie ją girdėjęs, man be galo patinka. Tik viena 
smulkmena... 

— E? 

— Aš nesu ambasadorius, - atsakė Krosbis. - Gaila, bet aš tik pa- 
prastas eilinis verslo žmogus, - jam buvo skaudu pasakyti, kas iš 
tikrųjų yra ambasadorius. - Štai šis vyriškis yra tas svarbus asmuo. 

— A! - Tėtušis nusišypsojo iš savo klaidos. Staiga šypsena pra- 

nyko. Jis susiraukė nuo kažkokio skausmo, susirietė ir užsimerkė. 
Iš visų jėgų jis stengėsi atsilaikyti prieš tą skausmą. 

Frankas Hionikeris priėjo jam padėti - vangiai, nemokšiškai. 

- Viskas gerai? 

— Atleiskite, - sukuždėjo Tėtušis šiek tiek išsitiesdamas. Jo aky- 
se žvilgėjo ašaros. Monzanas jas nusišluostė ir išsitiesė visu ūgiu. — 
Dovanokite. 

Kurį laiką jis tarsi nesusigaudė kur esąs, ko susirinkusieji iš jo 
nori. Paskui prisiminė. Paspaudė ranką Horlikui Mintonui. 

— Taigi jūs esate tarp draugų. 

- Neabejoju, - maloniai atsakė Mintonas. 

— Tarp krikščionių, - pridūrė Tėtušis. 

— Puiku. 

- Tarp antikomunistų, - tarė Tėtušis. 

- Puiku. 

- Čia nėra nė vieno komunisto, - pasigyrė Tėtušis. - Jie baisiau- 
siai bijo kablio. 

— Neabejoju, - atsakė Mintonas. 

- Jūs tinkamu metu pas mus atvykote, - aiškino Tėtušis. - Rytoj - vie- 
na iš laimingiausių dienų mūsų šaliesistorijoje. Rytoj - mūsų didžiausioji 
tautos šventė - Šimto demokratijos aukų diena. Be to, tą dieną susižadės 
generolas majoras Hionikeris ir Mona Amons Monzano - žmogus, pats 
brangiausias man, pats brangiausias visam San Lorensui. 

— Linkiu jums daug laimės, panele Monzano, - šiltai tarė Minto- 
nas. - Ir sveikinu jus, generole Hionikeri. 

Jaunuoliai padėkodami linktelėjo galvas. 

Dabar Mintonas prašneko apie vadinamąsias šimtą demokratijos 
aukų. 

— Nerasi Amerikoje moksleivio, - begėdiškai melavo jis, — 

kuris nežinotų, kokią kilnią auką I-ajame pasauliniame kare 
padėjo San Lorensas. Šimtas narsių sanlorensiečių, kurių atminimą 
rytoj pagerbsime, atidavė visa, ką gali atiduoti laisvę mylintys žmo- 
nės. Jungtinių Amerikos Valstijų prezidentas įpareigojo mane at- 
stovauti jam rytojaus iškilmėse ir įmesti į jūrą gėlių vainiką - ame- 
rikiečių liaudies dovaną San Lorenso liaudžiai. 

— San Lorenso liaudis dėkoja jums, jūsų prezidentui ir kilniajai 
Jungtinių Amerikos Valstijų liaudžiai už šitokį dėmesį, - tarė Tėtu- 
šis. - Mums bus didžiulė garbė, jei rytoj per sužadėtuves įmesite į 
jūrą gėlių vainiką. 

— Tai man bus didžiulė garbė. 

Tėtušis paprašė mūsų suteikti jam garbę savo dalyvavimu aukų 
pagerbimo ir sužadėtuvių iškilmėse. Pusiaudienį mes turį ateiti į 
jo rūmus. 

— Ak, kokie bus šitos poros vaikai! - sušuko Tėtušis, ragindamas 
mus įsižiūrėti į Franką ir Moną. - Kokio kraujo! Kokio grožio! 

Jį vėl suėmė skausmas. 

Jis vėl užsimerkė, stengdamasis jį nugalėti. 

Tėtušis laukė, kada skausmas nurims, bet jis nepraėjo. 

Nepakeliamo skausmo draskomas, jis nusigręžė nuo mūsų, atsi- 
suko į minią ir mikrofoną. Pabandė mostelėti miniai ranka, bet ne- 
pavyko. Pamėgino kažką jai pasakyti, bet nepavyko. 

Paskui žodžiai vis dėlto išsiveržė jam iš burnos. 

- Eikite namo, - suriko jis dusdamas. - Eikite namo! 

Minia išsilakstė lyg skruzdės. 

Tėtušis vėl atsigręžė į mus. Jo veidas iš skausmo vis dar buvo gro- 
teskiškai perkreiptas... 

Ir susmuko. 

66. GALINGIAUSIAS DALYKAS PASAULYJE 


Jis nemirė. 

Nors tikrai atrodė negyvas; jei ne kartais jį vis supurtydavę trau- 
kuliai, būtum neabejojęs, kad jis miręs. 

Frankas garsiai ėmė klykti, girdi, Tėtušis nemirė, girdi, jis negali 
mirti. Jis kraustėsi iš proto. 

— Tėtuši! - šaukė jis. - Tu negali numirti! Negali! 

Frankas atsagstė Tėtušiui marškinius, ėmė trinti jam riešus. 

— Duokite jam oro! Duokite Tėtušiui oro! 

Naikintuvų lakūnai tekini atskuodė mums padėti. Vienam už- 
teko proto iškviesti oro uosto greitosios pagalbos tarnybą. 

Negavę įsakymo, orkestro ir garbės sargybos kariai ir toliau sto- 
vėjo taip įsitempę, kad net tirtėjo. 

Apsidairęs Monos, pamačiau, kad ji, vis tokia pat rami, pasitrau- 
kė prie pakylos turėklų. Mirtis - jei mirtis čionai artinosi - jos ne- 
trikdė. 
gančių prakaito lašelių, kaip pamaniau - nuo jos artumo. 

Tėtušis tarsi atgavo sąmonę. Delnu, kuris pleveno it sugauto 
paukščio sparnai, jis pamojo Frankui. 

— Tu... - pralemeno jis. 

Mes visi nuščiuvome, kad išgirstume, ką jis sako. 

Jo lūpos krutėjo, bet mes girdėjome vien kažkokį vapesį. 

Kažkam šovė mintis, kuri tuomet pasirodė nuostabi - dabar, tai 
prisiminus, ji atrodo klaiki. Kažkas, manding - vienas iš lakūnų, nu- 
ėmė nuo stovo mikrofoną ir prikišo jį prie vapančių Tėtušio lūpų, 
kad geriau girdėtume jo žodžius. 

Nuo naujųjų pastatų atsimušė giltinės barškesiai ir visokiausi 
traukulingi rypavimai. 

Paskui pasigirdo žodžiai. 

— Tu, - prašvokštė jis Frankui, - tu - Franklinai Hionikeri - tu 
būsi naujas San Lorenso prezidentas. Mokslas - tu esi jo gavęs. Mok- 
slas - galingiausias dalykas pasaulyje. 

- Mokslas, - ištarė Tėtušis. - Ledas. 

Geltoni jo akių obuoliai persivertė, ir jis vėl prarado sąmonę. 

Pažvelgiau į Moną. 

Jos mina nepakito. 

Užtat šalia jos stovinčio lakūno veidas buvo visas suakmenėjęs, 
įsitempęs nuo nesutramdomo jaudulio - tarsi jam prie krūtinės būtų 
segę Kongreso garbės medalį. 

Nuleidau akis ir išvydau tai, ko man nederėjo matyti. 

Mona buvo nusiavusi vieną sandalą, tad smulkutė ruda jos kojytė 
buvo basa. | 

Ta kojyte ji be perstojo minkė - nepadoriai minkė - lakūno bato 
keltį. 


156 


67. KA-REM-PLYVYYS! 


Tėtušis nemirė - bent jau tada. 

Jį išvežė dideliu raudonu oro uosto furgonu, kuriuo vežiodavo 
mėsą. 

Mintonus nuvežė į jų pasiuntinybę amerikietišku limuzinu. 

Niutą su Andžela nuvežė į Franko namus San Lorenso limuzinu. 

Krosbius ir mane nuvežė į „Kaza Monos“ viešbutį vieninteliu ša- 
lies taksi, į katafalką panašiu 1939 metų laidos kraisleriu su atlen- 
kiamomis sėdynėmis. Ant jo šono buvo užrašyta: „Kaslio pervežimų 
korporacija“. Jis priklausė Filipui Kasliui, „Kaza Monos “savininkui, 
sūnui visiškai nesavanaudiško žmogaus, paimti iš kurio interviu aš 
atvykau. 

Krosbiai ir aš buvome sunerimę. Nerimą mums kėlė klausimai, 
atsakymus į kuriuos turėjome gauti tučtuojau. Krosbiams rūpėjo, 
kas toks Bokononas. Juos šiurpino mintis, kad kažkas gali būti nusi- 
statęs prieš Tėtušį Monzaną. 

O aš tučtuojau privalėjau gauti atsakymą į visai kitokį klausimą: 
kas buvo tas šimtas demokratijos aukų. 

Krosbiai sulaukė atsakymo pirmi. Jie nesuprato sanlorensie- 
čių tarmės, tad man teko vertėjauti. Pagrindinis Krosbio klausi- 
mas mūsų vairuotojui buvo šitoks: „Kas, velniai griebtų, tas šmikis 
Bokononas?“ 

— Labai blogas žmogus, - atsakė taksistas. Iš tikrųjų jis ištarė štai 
ką: „Lobu brodus zmanus“. 

— Komunistas? - paklausė Krosbis, išgirdęs mano vertimą. 

- Žinoma! 

— Arjis turi kokių sekėjų? 

— Nesupratau, pone? 

— Ar yra tokių, kurie mano, kad jo mintys yra geros? 

— Oi, ne, - ko neišsigandęs atsakė vairuotojas. - Niekas nėra 
tiek pamišęs. 

- Kodėl jo nesugauna? - rūsčiai paklausė Krosbis. 

— Tą žmogų sunku surasti, - paaiškino taksistas. - Labai gudrus. 

— Tikriausiai žmonės jį slepia ir maitina, antraip jis jau būtų 
pagautas. 

— Niekas jo neslėpti, niekas jo nemaitinti. Visi pernelyg protingi, 
kad šitaip elgtųsi. 

— Jūs tuo įsitikinęs? 

- Žinoma, - atsakė vairuotojas. - Kiekvienas, kuris paslėpti tą 
seną pamišėlį ar leisti jam permiegoti, gaus kablį. Niekas nenori 
savo kailiu patirti, kas yra kablys. 

Paskutinį žodį jis ištarė: „ka-rem-plyyys“. 

68. SAN-TAS FOI-KU 


Paklausiau vairuotojo, kas buvo tas šimtas demokratijos aukų. Mat 
pastebėjau, kad bulvaras, kuriuo dabar važiuojame, pavadintas Šim- 
to demokratijos aukų vardu. 

Taksistas papasakojo man, kad praėjus valandai po to, kai buvo 
užpultas Perl Harboras, San Lorensas paskelbė karą Vokietijai ir Ja- 
ponijai. 

San Lorensas surinko šimtą vyrų kautis už demokratiją. Juos su- 
sodino į laivą ir išsiuntė į JAV, kur jie turėjo būti apginkluoti ir pa- 
rengti kariauti. 

Vos tik išplaukusį iš Bolivaro prieplaukos laivą paskandino vo- 
kiečių povandeninis laivas. 

— Ton žmonus, pone, - tarė jis, - an bovu san-tas daimo-prin- 
cijos foi-kų. 

Kitaip tariant, jis pasakė: „Tie žmonės, pone, ir buvo šimtas de- 
mokratijos aukų.“ 

Krosbiai ir aš patyrėme įdomų dalyką: tapome pirmaisiais naujo 
viešbučio lankytojais. Mes pirmieji turėjome pasirašyti „Kaza Mo- 
nos“ svečių knygoje. 

Krosbiai pirmieji priėjo prie administratoriaus stalo, bet H. Lou 
Krosbį taip išgąsdino tuštutėlė knyga, kad jis negalėjo prisiversti pa- 
sirašyti. Jis turėjo apsispręsti. | 

— Pasirašykite jūs, - pasiūlė jis man ir, nepabūgęs, kad palaikysiu 
jį prietaringu, pareiškė norįs nufotografuoti vyrą, kuris dėliojo mo- 
zaiką ant ką tik nutinkuotos vestibiulio sienos. 

Šešių metrų aukščio mozaika vaizdavo Moną Amons Monzano. 
Vyriškis, kuris ją dėliojo, buvo jaunas ir raumeningas. Jis sėdėjo ant ko- 
pėčių viršaus, vilkėdamas vien baltomis šiurkščios drobės kelnėmis. 

Jis buvo baltaodis. 

Dailininkas dėliojo iš aukso kruopelių plaukelius ant gulbiško 
Monos sprando. 

Krosbis priėjo prie jo fotografuoti, bet netrukus grįžo ir pa- 
reiškė, esą tas vyras — didžiausias šmikis, kurį jis kada nors yra 
sutikęs. Krosbio veidas buvo pomidorų sulčių spalvos, kai mums 
pranešė tą Žinią. 

- Kad ir ką sakytum, jisai viską apverčia aukštyn kojom, - skun- 
dėsi jis. 

Taigi tuomet aš priėjau prie dailininko, kurį laiką jį stebėjau, o 
paskui tariau: 

— Aš jums pavydžiu. 

— Visuomet žinojau, - atsiduso jis. - Jei tik pakankamai ilgai iš- 
lauksiu, kas nors prieis prie manęs ir ims pavydėti. Nuolatos kartoju 
sau: būk kantrus - pamatysi, anksčiau ar vėliau prieis koks pavy- 
duolis. 

- Jūs amerikietis? 

— Man nusišypsojo tokia laimė, - atsakė jis ir lyg niekur nieko 
dirbo toliau. Jam net nerūpėjo pasižiūrėti, kaip aš atrodau. - Jūs irgi 
norite mane nufotografuoti? 

— Turite ką nors prieš? 

— Mąstau - vadinasi, esu - vadinasi, mane galima fotografuoti. 

— Gaila, bet nepasiėmiau fotoaparato. 

— Tai pasiimkite, dėl Dievo meilės! Jūs juk nesate iš tų, kurie pa- 
sikliauja savo atmintimi, ar ne? 

— Nemanau, kad labai greitai pamiršiu tą veidą, kurį jūs dėliojate. 

— Pamiršite, kai numirsite - kaip ir aš. Kai mirsiu, užmiršiu vis- 
ką, - patariu ir jums taip pat pasielgti. 

- Jinai jums pozavo tai mozaikai, ar jūs dirbote iš nuotraukos, ar 
kaip? 

- Aš dirbu „iš ar kaip“. 

— Kaip? 

— Aš dirbu „iš ar kaip, - jis pliaukštelėjo sau per smilkinį. — 
Viskas šioje pavydėtinoje mano galvoje. 

- Jūs ją pažįstateė 

— Man nusišypsojo tokia laimė. 

— Frankas Hionikeris - laimingas žmogus. 

— Frankas Hionikeris - šūdo krūva. 

- Jūs tikrai atviras. 

— Be to, turtingas. 

— Malonu tai girdėti. 

— Jeigu norite sužinoti gerai nusimanančio apie tuos dalykus 
žmogaus nuomonę, pinigai ne visada atneša žmonėms laimę. 

— Ačiū už informaciją. Ką tik išvadavote mane nuo begalės 
rūpesčių - buvau beuždirbąs šiek tiek pinigų. 

— Kokiu būdu? 

— Rašydamas. 

— Kadaise aš parašiau knygą. 

— Kokiu pavadinimu? 

— „San Lorensas: kraštas, istorija ir gyventojai.“ 

70. BOKONONO AUKLĖTINIAI 


— Tikriausiai, - pasakiau aš dailininkui, - jūs esate Filipas Kaslis, 
Džiuliano Kaslio sūnus. 

— Man nusišypsojo tokia laimė. 

— Aš atvykau čia susitikti su jūsų tėvu. 

— Jūs komivojažierius, prekiaujantis aspirinu? 

— Ne. 

— Labai gaila. Tėvui baigiasi aspirinas. Tai gal prekiaujate stebuk- 
lingais vaistais? Tėvas labai mėgsta retkarčiais iškrėsti kokį stebuklą. 

— Aš ne komivojažierius, prekiaujantis vaistais. Aš rašytojas. 

— Kodėl jūs manote, kad rašytojas nėra komivojažierius, prekiau- 
jantis vaistais“ 

— Sutinku. Pripažįstu, kad esu prasikaltęs tuo, kuo esu kaltina- 
mas. 

— Tėvui reikia kokios knygos, kurią jis galėtų paskaityti merdin- 
tiems ar tiems, kuriuos kamuoja baisūs skausmai. Kažin ar esate ką 
nors tokio parašęs. 

— Kol kas ne. 

— Man regis, už tokią knygą susisemtumėte krūvą pinigų. Štai 
jums dar vienas vertingas patarimas. 

— Manding, galėčiau perdirbti „Dvidešimt trečiąją giesmę“ - taip 
pakeisti, kad niekas nesuprastų, jog tai ne originalus mano kūrinys. 

— Bokononas jau bandė ją perdirbti, - atsakė jis man. - Įsitikino, 
kad joje neįmanoma pakeisti nė žodžio. 

- Jūs jį pažįstate? 

— Man nusišypsojo tokia laimė. Jis mane mokė, kai aš buvau ma- 
žas, - Kaslis jaunesnysis švelniai mostelėjo ranka į mozaikos pusę. — 
Jis ir Moną mokė. 

- Jis buvo geras mokytojas? 

— Mudu su Mona mokame skaityti, rašyti, atlikti paprastus arit- 
metikos veiksmus, - atsakė Filipas. - Jūs tai ir norėjote sužinoti? 


71. LAIMĖ BŪTI AMERIKIEČIU 


H. Lou Krosbis priėjo, norėdamas dar sykį įgelti šmikiui Kasliui. 

— Kaip jūs pats save vadinate, - nusišaipė jis, - bytniku ar dar 
kaip nors? 

— Aš vadinu save bokononistu. 

— Šioje šalyje tai uždrausta įstatymu, ar ne? 

— Man nusišypsojo laimė būti amerikiečiu. Aš prisipažįstu esąs 
bokononistas, kada tik užsimanau, po šimts pypkių, ir kol kas niekas 
dėl to nėra prie manęs prisikabinęs. 

— Aš manau, kad žmogus privalo laikytis įstatymų tos šalies, ku- 
rioje atsidūrė. 

— Nieko naujo jūs man nepasakėte. 

Krosbis pasiuto iš pykčio. 

— Pisau tave, Džoni! 

— Pisau tave, Džekai, - lipšniu balsu atsakė Kaslis, - taip pat Mo- 
tinos dieną ir Kalėdas. 

Krosbis nužingsniavo vestibiuliu prie administratoriaus ir tarė: 

— Aš noriu įduoti tą žmogų, tą šmikį, tą vadinamąjį dailininką 
valdžios organams. Jūsų graži mažytė šalis nori pritraukti čia turistų 
ir investuotojų į jos pramonę. Po to, kai šis žmogus šitaip su ma- 
nim kalbėjo, aš nenoriu daugiau matyti San Lorenso - ir jeigu koks 
nors draugas paklaus manęs apie šią šalį, liepsiu laikytis nuo jos kiek 

galima atokiau, kad ją kur velnias. Gal tas paveikslas ant sienos ir 
bus gražus, bet, dievaži, kaip gyvas nesu matęs tokio užgaulaus, 
atstumiančio šunsnukio kaip tas šmikis, kuris jį kuria. 

Atrodė, kad administratoriui pasidarė bloga. 

— Pone... - pralemeno jis. 

- Sakykit, - netverdamas įtūžiu paliepė Krosbis. 

- Pone, jis - šio viešbučio savininkas. 

72. „ŠMIKIŲ HILTONAS“ 


H. Lou Krosbis su savo žmona išsirašė iš „Kaza Monos“. Krosbis 
pavadino šį viešbutį „šmikių hiltonu“ ir pareikalavo patalpų Ame- 
rikos pasiuntinybėje. 

Taigi likau vienintelis svečias šimto kambarių viešbutyje. 

Mano kambarys buvo malonus. Jo langai, kaip ir visų, išėjo į 
Šimto demokratijos aukų bulvarą, Monzano oro uostą ir už jo ty- 
vuliuojančią Bolivaro prieplaukos įlanką. „Kaza Mona“ panėšėjo 
į knygų spintą: šoninės ir galinė sienos buvo masyvios, o priekis 
dengtas melsvai žaliu stiklu. Miesto lūšnynų ir šiukšlynų nebuvo 
matyti, nes jie buvo viešbučiui iš šonų ir už jo. 

Mano kambaryje buvo įrengtas oro kondicionierius, tad jame 
buvo bemaž vėsu. Net nusičiaudėjau iš tvoskaus karščio įėjęs į šią 
vėsią patalpą. 

Ant stalelio prie lovos stovėjo puokštė šviežių gėlių, bet lova 
buvo neklota. Net pagalvės pasigedau - ant lovos tegulėjo nauju- 
tėlis nuogas čiužinys. Spintoje nebuvo pakabų, o tualete - tualeti- 
nio popieriaus. 

Taigi išėjau į koridorių ieškoti kambarinės, kuri aprūpintų mane 
trūkstamais dalykais. Jame nesimatė nė gyvos dvasios, bet tolima- 
jame gale vienos durys buvo praviros, ir pro jas sklido vos gir- 
dimi garsai. 

Priėjęs prie durų pamačiau už jų didžiulį kambarį, jo grindys 
buvo užklotos pigiu audeklu. Kambarys buvo pradėtas dažyti, bet 
abu dažytojai man pasirodžius nedirbo ką privalėjo. Jie sėdėjo ant 
palangės, kuri juosė visą stiklu dengtą sieną. 

Nusiavę batus, jie užsimerkę sėdėjo vienas priešais kitą. 

Jie buvo suglaudę savo basų kojų padus. 

Vienas ir kitas laikė rankomis savo kulkšnis, kad suteiktų savo 
kūnui trikampio nepaslankumą. 

Atsikrenkščiau. 

Abu vyrai nusirito nuo palangės ir nukrito ant dažais aptašky- 
to audeklo. Jie nusileido keturpėsti ir liko tokioje pozoje: išrietę 
pasturgalius, įbedę nosis į grindis. 

Jie pamanė, kad jiems dabar galas. 

- Atleiskite, - pasakiau apstulbęs. 

- Neišduokite, - gailiai ėmė maldauti vienas jų, - būkite geras, 
būkite geras - neišduokite. 

— Ko neišduoti? 

— Ką matėte! 

- Aš nieko nemačiau. 

- Jeigu jūs mus išduosite, - pasakė tas pats, prispausdamas 
skruostą prie grindų ir žvelgdamas į mane maldaujančiomis aki- 
mis, - mes mirsime ant ka-rem-plio. 

- Klausykite, draugai, - tariau, - gal aš įėjau per anksti, o gal - 
per vėlai, bet, kartoju, aš nemačiau nieko, ką vertėtų kam nors pa- 
sakoti. Prašom keltis. 

Jie atsikėlė, neatitraukdami akių nuo manęs. Jie tirtėjo ir gūžėsi 
iš baimės. Galop man vis dėlto pavyko juos įtikinti, kad aš niekad 
niekam nepapasakosiu ką matęs. 

O mačiau aš, be abejo, bokononišką boko-maru - apsikeitimo 
sąmone - ritualą. 

Mūsų, bokononistų, įsitikinimu, padinį artumą su kitu žmogumi 
įmanoma pasiekti tik tuomet, kai jį myli - na ir, aišku, abiejų žmo- 
nių padai turi būti švarūs ir gražiai prižiūrėti. 

Kojynių ritualo esmę perteikia šis „Kalipsas“: 

Tai suglausime padus, 

Taip stipriai, kaip tik galim, 

Taip mylėsime vieni kitus, 

Kaip mylim motiną žemelę. 

73. JUODOJI MIRTIS 


Grįžęs į savo kambarį, pamačiau, kad Filipas Kaslis - dailininkas, 
istorikas, savo knygos rodyklės sudarinėtojas, šmikis ir viešbučio 
savininkas - deda tualetinio popieriaus ritinėlį tualete. 

— Labai ačiū. 

— Labai prašom. 

- Štai kur, sakyčiau, viešbutis, pasitinkantis svečią tikrai nuoširdžiai. 
Kiek viešbučių savininkų patys šitaip rūpintųsi svečio patogumu? 

— O kiek viešbučių savininkų turi iš viso vieną svečią? 

— Dar neseniai turėjote tris. 

— Geri laikai buvo. 

- Žinot, gal aš pasakysiu ne itin malonų Šia bet man sun- 
ku suprasti, kaip jūsų interesų ir gabumų žmogus gali justi potraukį 
viešbučių verslui. 

Jis sumišęs susiraukė. 

— Aš nesielgiu su svečiai taip gražiai, kaip reikėtų, ar ne? 

— Pažinojau keletą žmonių iš Kornelio viešbučių mokyklos, ir man 
kažkodėl atrodo, kad jie būtų elgęsi su Krosbiais šiek tiek kitaip. 

Jis susigėdęs pritariamai linktelėjo. 

- Žinau, žinau, - jis skėstelėjo rankomis. - Nors nušauk - 
nežinau, kam pasistatydinau šį viešbutį. Matyt, kad turėčiau kokį 
užsiėmimą. Kad nereikėtų dykinėti, kad nereikėtų jaustis vieni- 

šam, - jis purtė galvą. - Aš galėjau tapti atsiskyrėliu arba atidaryti 
viešbutį - jokio kompromisinio pasirinkimo neturėjau. 

— Kaip žinau, jūs išaugote tėvo ligoninėje? 

— Taip. Kartu su Mona. 

— O ar jums nekyla pagunda susitvarkyti savo gyvenimą taip, 
kaip savąjį susitvarkė tėvas? 

Jaunasis Kaslis šyptelėjo. 

— Tėvas - juokingas žmogus, - tarė jis, vengdamas tiesaus atsaky- 
mo. - Tikriausiai jis jums patiks. 

— Tikiuosi. Tokių nesavanaudiškų žmonių kaip jis - reta. 

— Kadaise, - prisiminė Filipas, - kai man buvo apie penkiolika, 
graikų laive, gabenančiame pintus baldus iš Honkongo į Havaną, 
kilo maištas. Maištininkai paėmė laivą į savo rankas, bet nemokėjo 
jo vairuoti ir sudaužė į uolas prie Tėtušio Monzano pilies. Visi iki 
vieno paskendo, į krantą išplaukė tik žiurkės ir pinti baldai. 

Atrodė, kad Kaslis baigė savo pasakojimą, bet dėl visa ko pa- 
klausiau: 

— Na ir kas? 

— Ogi tas, kad kažkas nemokamai įsigijo baldų, o kažkas užsi- 
krėtė buboniniu maru. Tėvo ligoninėje per dešimt dienų mirė tūks- 
tantis keturi šimtai žmonių. Ar esate kada matęs žmogų, mirštantį 
nuo buboninio maro? 

- Ši nelaimė mane aplenkė. 

- Limfmazgiai kirkšnyse ir pažastyse ištinsta sulig arbūzu. 

- Įsivaizduoju. 

- Žmogui mirus jo kūnas pajuosta - nors sanlorensiečiai ir taip 
ne itin šviesaus gymio. Kai maras įsisiautėjo, „Vilties ir gailestin- 
gumo namai džiunglėse“ ėmė panėšėti į Aušvicą ar Buchenvaldą. 
Lavonų krūvos buvo tokios aukštos ir plačios, kad buldozeriai 

klimpo, kai bandydavo nustumti juos į bendrą kapą. Tėvas daug 
dienų dirbo nesudėdamas bluosto, bet nedaug gyvybių jam pavyko 
išgelbėti. 

Kraupią Kaslio istoriją pertraukė suskambęs telefonas. 

— O Dieve, - nusistebėjo Filipas. - Aš net nežinojau, kad telefo- 
nai jau įjungti. 

Pakėliau ragelį. 

- Klausau. 

Man skambino generolas majoras Franklinas Hionikeris. Jis at- 
rodė uždusęs ir mirtinai išsigandęs. 

— Klausykite! Jūs tučtuojau privalote atvykti į mano namus. 
Mums reikia pasikalbėti! Tas reikalas gali turėti didžiulės svarbos 
jūsų gyvenimui! 

— Ar negalėtumėte bent jau užsiminti, koks tai reikalas? 

— Ne telefonu, ne telefonu. Atvykite į mano namus. Tučtuojau! 
Prašau jūsų! 

— Gerai. 

- Aš nejuokauju. Šitas dalykas tikrai turės didelės reikšmės jūsų 
gyvenimui. Kaip joks kitas lig šiol, - ir jis padėjo ragelį. 

— Kas čia tokio? - pasismalsavo Kaslis. 

— Neturiu nė menkiausio supratimo. Frankas Hionikeris nori 
tučtuojau mane pamatyti. 

— Neskubėkite. Nesinervinkite. Jisai yra idiotas. 

- Jis sakė, kad reikalas svarbus. 

— Iš kur jis gali žinoti, kas yra svarbu? Iš banano aš išdrožčiau 
geresnį vyrą nei jis. 

- Šiaip ar taip, pabaikite savo pasakojimą. 

— Kur aš sustojau? 

— Ties buboniniu maru. Buldozeriai klimpo stumdami lavonus. 

— A, taip. Žodžiu, vieną naktį nėjau gulti - laikiausi šalia 
dirbančio tėvo. Negalėjome rasti gyvo ligonio, kurį galėtume gy- 
dyti - lovose gulėjo vien numirėliai. Ir tėvas ėmė kikenti, - pasa- 
kojo toliau Filipas. - Jis negalėjo sustoti. Jis išėjo į lauką, pasišvies- 
damas tamsoje prožektoriumi. Jis vis dar kikeno. Prožektoriaus 
spindulį jis šokdino po lauke sukrautą lavonų krūvą. Jis uždė- 
jo ranką man ant pakaušio - ir žinote, ką man pasakė tas įstabus 
žmogus? - paklausė Kaslis. | 

— Ne. 

— „Sūnau, - pasakė man tėvas, - vieną gražią dieną visa tai bus 
tavo.“ 

74. „KATĖS LOPŠYS“ 


Nuvažiavau į Franko namus vieninteliu San Lorenso taksi. 

Pravažiavome pro šlykščius lūšnynus. Pakilome Makeibo kalno 
šlaitu. Oras ten buvo vėsesnis. Tvyrojo ūkana. 

Franko namai kadaise priklausė Nestorui Amonsui, Monos 
tėvui, „Vilties ir gailestingumo namų džiunglėse“ architektui. 

Pastatą kadaise suprojektavo Amonsas. 

Namas buvo apžergęs krioklį, nuo kurio kylančiame ūke kyšojo 
konsolių prilaikoma terasa. Namo konstrukciją sudarė gudriai per- 
pinti lengvučiai plieno stulpai ir skersiniai, kurių tarpuose žiojėjo 
įvairių formų angos, žvilgėjo stiklai, vietinės uolienos ar plaikstėsi 
drobinės užuolaidos. 

Namas kėlė įspūdį, kad jo paskirtis - ne tiek apsisaugoti nuo iš- 
orės, kiek skelbti, kad jo viduje darbuojasi įnaringa asmenybė. 

Mane pasitiko mandagus tarnas ir pranešė, kad Frankas dar ne- 
grįžęs, bet tuoj turįs parsirasti. Jis nurodęs pasirūpinti, kad man nie- 
ko nestigtų ir kad patogiai jausčiausi. Aš turėsiąs pasilikti vakarie- 
nei, o paskui ten pernakvoti. Tarnas, prisistatęs kaip Stenlis, buvo 
pirmas mano sutiktas nutukęs sanlorensietis. 

Stenlis nuvedė mane į man skirtą kambarį. Ėjome per namo 
„širdį natūralaus akmens laiptais, tarp kurių turėklų buvo įstatyti 
plieno stačiakampiai - vieni tušti, kiti užpildyti - be jokios tvarkos. 

Mano lova buvo porolono lakštas, patiestas ant natūralaus akmens 
atbrailos. Mano kambario.sienos buvo drobinės. Stenlis parodė man, 
kaip panorėjęs galiu jas susukti į viršų arba nuleisti. 

Paklausiau Stenlio, ar namie yra dar kas nors, ir jis atsakė, kad 
vien tik Niutas. Liliputas esąs terasoje virš krioklio - tapąs paveikslą. 
Andžela, paaiškino jis, išėjusi pasižvalgyti po „Vilties ir gailestingu- 
mo namus džiunglėse“. 

Nuėjęs į krioklį apžergusią svaiginančio aukščio terasą, pama- 
čiau ten mažąjį Niutą, miegantį geltoname krėsle. 

Jo tapomas paveikslas stovėjo ant molberto prie aliuminio turėk- 
lų. Rėmus jam atstojo ūkanotas dangus, jūra ir slėnis. 

Niuto paveikslas buvo mažas, juodas ir gruoblėtas. 

Jis užtepė storą, lipnų dažų sluoksnį ir pridarė jame brėžių. 
Tie brėžiai sudarė kažką panašaus į voratinklį, ir man dingtelėjo 
mintis, ar paveikslas nevaizduoja lipnių beprasmiškos žmogaus eg- 
zistencijos tinklų, džiūstančių tamsią, be mėnesienos naktį. 

Nežadinau liliputo, sukūrusio šį šiurpų vaizdą. Rūkiau, klausyda- 
masis įsivaizduojamų balsų krioklio šniokštime. 

Niutą pažadino sprogimas kažkur žemai, toli nuo mūsų. Nu- 
griaudėjęs slėnyje garsas nuskriejo į padangę. Patranka Bolivaro 
pakrantėje, paaiškino man Franko mažordomas. Ji, girdi, iššauna 
kiekvieną dieną penktą valandą. 

Mažasis Niutas ėmė krutėti. 

Pusiau pro miegus jis prikišo juodais dažais ištepliotas rankas 
prie burnos ir skruostų, tad ant jų liko juodos dėmės. Paskui pasi- 
trynė delnais akis, ir aplink jas taip pat liko juodi dryžiai. 

— Sveiki, - tarė jis man mieguistu balsu. 

— Sveiki, - atsakiau. - Man patinka jūsų paveikslas. 

— Ar suprantate, ką jis vaizduoja? 

- Turbūt kiekvienas žiūrovas įžiūrės jame skirtingus dalykus. 

— Čia - „katės lopšys“. 

- A, - pasakiau. - Puiku. Šitie brėžiai - tai virvelė, ar ne? 

— Vienas iš seniausių Žaidimų pasaulyje - „katės lopšys“. Net es- 
kimai jį moka. 

— Nejaugi?! 

— Gal šimtą tūkstančių metų ar daugiau suaugusieji kiša vaikams 
prieš akis suraizgytas virvutes. | 

— Uhu. 

Niutas liko susirangęs ant savo kėdės. Jis išskėtė dažais ištepliotus 
delnus, tarsi tarp jų būtų išraizgytas „katės lopšys“. 

- Nenuostabu, kad vaikai užauga pamišėliais. Tas „katės lopšys“ 
tėra keli iksai tarp kažkieno delnų, o vaikučiai spokso, spokso, spok- 
so į visus tuos iksus. 

- Irė 


— Jokios, po velnių, katės, jokio, po velnių, lopšio. 

75. PERDUOKITE MANO LINKĖJIMUS 
ALBERTUI ŠVEICERIUI 


Tuomet Andžela Hioniker-Koners, išstypusi Niuto sesuo, įėjo į 
terasą su Džiulianu Kasliu, Filipo tėvu, „Vilties ir gailestingumo 
namų džiunglėse“ steigėju. Kaslis vilkėjo baltu lino kostiumu, 
kuris kabojo ant jo lyg maišas, ryšėjo siaurutį kaklaryšį iš virve- 
lės. Ūsai irgi buvo siauručiai. Jis buvo plikas, liesas ir, manding, 
šventasis. 

Jis prisistatė man ir Niutui. Kad nesugalvotume palaikyti jį šven- 
tuoju, jis kalbėjo lūpų kampučiu - kaip gangsteriai iš kino filmų. 

- Kaip suprantu, jūs esate Alberto Šveicerio sekėjas, - kreipiausi 
įji 

— Iš tolo... - jis banditiškai išsišiepė. - To pono aš nesu sutikęs. 

- Jis tikriausiai žino apie jūsų veiklą, kaip ir jūs žinote apie jo. 

— Gal žino, o gal ir ne. Ar esate kada jį matęs? 

— Ne. 

— Tikitės kada nors pamatyti? 

— Galimas daiktas, kada nors pamatysiu. 

— Ką gi, - tarė Džiulianas Kaslis, - jei kartais savo kelionių metu 
sutiktumėte daktarą Šveicerį, galite jam perduoti, kad jis nėra man 
didvyris, - jis užsirūkė didelį cigarą. Kai cigaras gerai įsidegė, jis 
parodė žėruojančiu galiuku į mano pusę. 

— Galite jam perduoti, jog man jis ne didvyris, - tarė jis, - bet 
galite pridurti, kad jo dėka Jėzus Kristus pasidarė man didvyris. 

— Aš manau, jis nudžiugs tai išgirdęs. 

— Man nusišvilpti, ar jis nudžiugs, ar ne. Šitas dalykas rūpi tik 
mudviem su Jėzumi. 

76. DŽIULIANAS KASLIS PRITARIA NIUTUI, 
KAD VISKAS YRA BEPRASMIŠKA 


Džiulianas Kaslis ir Andžela priėjo prie Niuto paveikslo. Kaslis sulenkė 
smilių ir pro susidariusią skylutę prisimerkęs ėmė žiūrėti į paveikslą. 

— Ką apie jį manote? - paklausiau. 

— Juoda. Kas čia - pragaras? 

— Jis reiškia tai, ką reiškia, - atsakė Niutonas. 

— Vadinasi, pragaras, - suniurzgė Kaslis. 

— Man ką tik sakė, kad čia „katės lopšys“, - pasakiau. 

— Saviškių informacija visuomet praverčia, - tarė Kaslis. 

— Man jis neatrodo labai gražus, - pasiskundė Andžela. - Man jis 
atrodo šlykštus, bet aš ničnieko nenusimanau apie šiuolaikinį meną. 
Kartais pagalvoju, kad būtų gerai, jei Niutas privačiai pasimokytų 
tapybos - tuomet žinotų, ar sukuria ką nors vertingo, ar ne. 

— Savamokslis? - paklausė Niuto Džiulianas Kaslis. 

— Argi visi Žmonės nėra savamoksliai? - atsakė tas. 

— Puikus atsakymas, - pagarbiai tarė Kaslis. 

Pamėginau atskleisti gilesnę „katės lopšio“ prasmę, kadangi Niu- 
tas atrodė nenusiteikęs pakartoti tą savo tiradą. 

— Taigi šis paveikslas vaizduoja visa ko beprasmybę! - nutai- 
sęs išminčiaus miną ir linguodamas galvą atsakė Kaslis. - Visiškai 
pritariu! 

— Jūs tikrai pritariate? - paklausiau. -. Prieš minutę jūs sakėte 
kažką apie Jėzų. 

— Apie ką? - neišgirdo Kaslis. 

— Apie Jėzų Kristų. 

— A, - numykė Kaslis, - apie jį. 

Jis gūžtelėjo pečiais: 

- Žmonės turi apie kažką kalbėti vien tam, kad jų kakarinės 
neužsitrauktų ir neapviltų, jei kartais kada nors prireiks pasakyti 
kažką išties prasminga. 

— Aišku, - supratau, kad man bus nelengva parašyti apie jį 
straipsnį, kurį galėtų skaityti kiekvienas. Teks sutelkti visą dėmesį 
į šventajam pritinkančius poelgius, visiškai nepaisant šėtoniškų jo 
minčių ir pasisakymų. 

- Galite pacituoti mano žodžius, - tarė jis: - „Žmogus yra nie- 
kingas; jis nesukuria nieko, ką vertėtų sukurti, nežino nieko, ką 
vertėtų žinoti.“ 

Jis pasilenkė ir paspaudė Niutui dažais ištepliotą ranką. 

- Teisingai? 

Niutas pritariamai linktelėjo, nors atrodė, tarsi jo galvoje šmėste- 
lėjo įtarimas, jog pasakyta kiek per stipriai. 

— Teisingai, - sutiko jis. 

Tuomet šventasis priėjo prie Niuto paveikslo ir nuėmė jį nuo 
molberto. 

— Šlamštas - kaip ir visa kita, - tarė jis, plačiai šypsodamas mums 
visiems, ir sviedė paveikslą nuo terasos. Oro srauto pagautas jis 
nusklendė tolyn, stabtelėjo, grįžo atgal ir rėžėsi į krioklį. 

Niutas negalėjo ištarti nė žodžio. 

Andžela atsikvošėjo pirma. 

— Brangusis, tavo veidas visas ištepliotas dažais. Eik nusiprausk. 

71. ASPIRINAS IR BOKO-MARU 


— Pasakykit man, daktare, - kreipiausi į Džiulianą Kaslį, - kokia 
Tėtušio Monzano sveikata? 

- Iš kur aš galiu žinoti?! 

— Aš pamaniau, kad jūs jį gydydavote. 

— Mes nesikalbam... - Kaslis nusišypsojo. - Tiksliau sakant, jis 
su manim nesikalba. Paskutinį kartą su manim kalbėdamas - o tai 
buvo prieš kokius trejus metus - jis man pasakė, kad nuo kablio 
mane gelbsti vien tik JAV pilietybė. 

— Kuo jam neįtikote? Jūs čia atvykote ir už savo pinigus įsteigėte 
ligoninę, joje nemokamai gydote žmones... 

- Tėtušiui nepatinka, kaip mes elgiamės su sveiku pacientu, - at- 
sakė Kaslis, - ypač su mirštančiu sveiku pacientu. Mat „Vilties ir gai- 
lestingumo namuose“ mes suteikiame pageidaujantiems paskutinį 
patepimą pagal Bokonono bažnyčios kanonus. 

— Kaip atrodo tos apeigos? 

— Labai paprastai. Prasideda nuo klausimų ir atsakymų. Norite 
atsakinėti į mano klausimus? 

— Atleiskite, bet aš dar nesu arti mirties. 

Jis šiurpiai man pamerkė. 

- Jūs išmintingai elgiatės, būdamas toks atsargus. Žmonės, gau- 
nantys paskutinį patepimą, linkę numirti, kai jiems užsimenama 

apie mirtį. Bet, mano galva, mes neleisime jums peržengti nebūties 
ribą, jei nesiliesime pėdomis. 

— Pėdomis? 

Jis papasakojo man apie bokononistų požiūrį į pėdas. 

— Tuomet man aiškėja, ką aš mačiau viešbutyje, - aš papasakojau 
apie du dažytojus, susėdusius ant palangės. 

- Žinot, tai padeda, - tarė jis. - Žmonės, praktikuojantys šį 
dalyką, iš tikrųjų geriau žiūri vienas į kitą ir visą pasaulį. 

- Mmm. 

— Boko-maru. 

— Nesupratau, pone? 

- Šitaip vadinamas tas pėdų sąlytis, - paaiškino Kaslis. - Jis pa- 
deda. Man džiugu, kai kas padeda žmogui. Žinia, tokių dalykų, ku- 
rie padeda, maža. 

— Tikriausiai. | 

— Ko gero, jei ne aspirinas ir boko-maru, nesusitvarkyčiau toje 
savo ligoninėje. 

— Kaip suprantu, - tariau, - šioje saloje vis dar yra vienas kitas 
bokononistas - nepaisant visų įstatymų, nepaisant ka-rem-plio? 

Kaslis nusijuokė. 

- Jūs dar nesupratote? 

- Ko? + 

— San Lorense visi iki vieno yra atsidavę bokononistai, nepaisant 
ka-rem-plio. 

78. PLIENINIS ŽIEDAS 


— Prieš daugel metų ėmę vadovauti šiai nelaimingai šaliai, — 
pasakojo Džiulianas Kaslis, - Bokononas su Makeibu išvijo kunigus. 
Tuomet Bokononas sukūrė naują religiją - cinišką, bet ir žaismingą. 

- Žinau. 

— Taigi išaiškėjus, kad jokios valdžios aparato ar ekonomikos 
pertvarkos neišgelbės žmonių nuo to baisaus vargo, religija tapo 
vieninteliu vilties laidu. Tiesa pasidarė žmonėms priešas, nes ji buvo 
tokia baisi, tad Bokononas pasišovė teikti jiems vis gražesnių ir gra- 
žesnių melų. 

— Kaip atsitiko, kad jis buvo paskelbtas už įstatymo ribų? 

— Tai buvo jo paties sumanymas. Jis paprašė Makeibą paskelbti jį, 
o kartu ir jo religiją, už įstatymo ribų, idant suteiktų daugiau pikan- 
tiškumo ir paslaptingumo religiniam žmonių gyvenimui. Beje, jis 
parašė apie tai eilėraštuką. 

Kaslis perskaitė tą kūrinėlį, neįtrauktą į „Bokonono knygas“: 

Tad valdžiai aš tariau „sudiev, 

Galiu net pasakyt kodėl: 

Gera religija, vaikinai, - 

Taip pat tėvynės išdavimas. 

- Bokononas taip pat pasiūlė kablį, kaip deramą bausmę bo- 
kononistams, - pasakojo jis. - Buvo jį matęs ponios Tiuso muzie- 
jaus siaubų kambaryje, - jis nemaloniai pamerkė akį. - Taip pat 
dėl pikantiškumo. 

- Ar daug žmonių mirė ant kablio? 

— Ne iš pradžių, ne iš pradžių. Ir pradžių tai buvo grynas akių 
dūmimas. Gudriai buvo skleidžiami gandai apie egzekucijas, bet 
niekas nepažinojo nė vieno šitaip mirusio žmogaus. Makeibas sma- 
ginosi, svaidydamas kraugeriškus grasinimus bokononistams, kitaip 
tariant, visiems. O Bokononas maloniai slapstėsi džiunglėse, - toliau 
pasakojo Kaslis, - kur visą dieną rašė, pamokslavo ir valgė skanės- 
tus, atneštus jo mokinių. Makeibas sutelkdavo bedarbius - tai yra 
bemaž visus salos gyventojus - didelėms Bokonono medžioklėms. 
Maždaug kas pusmetį Makeibas triumfuodamas apskelbdavo, esą 
Bokononas apsuptas plieniniu žiedu, ir šis negailestingai traukiasi. 
O paskui to negailestingojo žiedo vadovai, dažną kurių iš apmau- 
do ištikdavo apopleksija, būdavo priversti pranešti Makeibui, kad 
Bokononas padarė tai, kas neįmanoma. Jis pabėgo, išgaravo, liko 
gyvas ir dar vieną dieną skaitys savo pamokslus. Stebuklas! 

79. KOBĖL SURAMBĖJO MAKEIBO SIELA 


— Makeibui ir Bokononui nepavyko pakelti tai, ką priimta va- 
dinti gyvenimo lygiu, - aiškino Kaslis. - Gyvenimas iš tiesų buvo 
toks pat trumpas, gyvuliškas ir niekingas, kaip ir anksčiau. Bet žmo- 
nėms nebereikėjo kreipti dėmesio į tą baisią tiesą. Gyvai legendai 
apie žiaurų tironą mieste ir geraširdį šventąjį džiunglėse plintant, 
augo ir žmonių laimė. Jie visi buvo nusamdyti etatiniais aktoriais 
vaidinime, kurį jie suprato, kurį suprasti pajėgė ir paploti už kurį 
galėjo kiekvienas žmogus. 

— Taigi gyvenimas virto meno kūriniu, - nusistebėjau. 

— Taip. Bet čia būta vieno negerumo. 

— Kokio? 

— Toji drama labai skaudžiai atsiliepė dviejų pagrindinių aktorių 
- Makeibo ir Bokonono - sieloms. Jauni būdami, jie labai panėšėjo 
kits į kitą: abu buvo pusiau angelai, pusiau piratai. Bet toji drama 
reikalavo, kad nunyktų piratiškoji Bokonono ir angeliškoji Makei- 
bo pusės. Tad Makeibas ir Bokononas sumokėjo už liaudies laimę 
baisia kaina: Makeibas patyrė tirono kančias, Bokononas - šventojo. 
Juodu abu praktiniais sumetimais tapo pamišėliais. 

Kaslis sulenkė kairės rankos smilių. 

- Ojau tuomet žmonės iš tikro ėmė mirti ant ka-rem-plio. 

— Bet Bokonono taip ir nesugavo? - paklausiau. 

— Makeibas šitiek neišprotėjo. Jis niekad rimtai nesistengė 
sučiupti Bokononą, nors tai būtų buvę lengva. 

— O kodėl jo nesučiupo? 

- Makeibui visuomet užteko proto suvokti: jei nebus šventojo, 
prieš kurį reikia kariauti, jis pats pasidarys nereikalingas. Tėtušis 
Monzanas irgi tai supranta. 

— Ar žmonės vis dar miršta ant kablio? 

— Pakabintojo laukia neišvengiama mirtis. 

- Aš turėjau galvoje kitką: ar Tėtušis išties taiko žmonėms šią 
bausmę? 

— Kas dveji metai jis įvykdo vienam mirties bausmę - taip sakant, 
kad puodas nenustotų viręs, - daktaras pažvelgė į temstantį dangų ir 
atsiduso. - Kruta, kruta, kruta. | 

— Nesuprantu, poneė 

— Mes, bokononistai, šitaip sakome, - paaiškino jis, - kai jaučia- 
me, jog aplinkui dedasi daug paslaptingų dalykų. 

- Jūs taip pat bokononistas?! - apstulbau aš. 

Jis ramiai pažvelgė į mane. 

- Jūs irgi. Pamatysite. 

80. KRIOKLIU KOŠTUVAI 


i“ 


Andžela su Niutu ir mudu su Džiulianu Kasliu sėdėjome terasoje 
virš krioklio ir gėrėme kokteilius. Nuo Franko vis dar negavome 
jokios žinios. 

Paaiškėjo, kad ir Andžela, ir Niutas mėgsta išgerti. Kaslis man 
prisipažino praradęs vieną inkstą savo palaidūniško gyvenimo me- 
tais, tad, deja, esąs priverstas gerti vien imbierinį limonadą. 

Išmaukusi kelias taureles Andžela ėmė skųstis, kaip pasaulis 
apgavęs jos tėvą. 

- Jisai davė tiek daug, o gavo tiek mažai. 

Paraginau ją pateikti pasaulio šykštumo pavyzdžių ir išgirdau ke- 
letą konkrečių skaičių. 

- Bendroji lydinių kompanija mokėdavo jam keturiasdešimt 
penkių dolerių premiją už kiekvieną patentą, gautą jo darbo pagrin- 
du, - pasakojo ji. - Tokio pat dydžio premiją, kaip ir kiekvienam ki- 
tam kompanijos darbuotojui, - ji graudžiai palingavo galvą. - Ketu- 
riasdešimt penkis dolerius, bet jūs tik pagalvokit, kokiems dalykams 
buvo skirti kai kurie iš tų patentų! 

— Hm, - numykiau aš. - Manau, jis dar gaudavo ir atlyginimą? 

— Didžiausias jo atlyginimas per visą gyvenimą buvo dvidešimt 
aštuoni tūkstančiai dolerių per metus. 

— Sakyčiau, visai neblogai. 

Ji baisiai įsižeidė. 

- Žinote, kiek uždirba kino žvaigždės? 

— Kartais labai daug. 

— O jūs žinote, kad metinis daktaro Brydo atlyginimas buvo 
dešimčia tūkstančių dolerių didesnis negu tėčio? 

— Tai tikrai buvo neteisinga. 

— Man koktu nuo to neteisingumo. 

Andžela buvo tokia suirzusi, kad aš pakeičiau temą. Paklau- 
siau Džiuliano Kaslio, kas, jo manymu, ištiko paveikslą, kurį jis 
įmetė į krioklį. 

- Apačioje yra kaimelis, - paaiškino jis man. - Gal penkios ar 
dešimt lūšnų. Beje, jame gimė Tėtušis Monzanas. Krioklys išplovė 
ten uolose didžiulį dubenį. Kaimiečiai užtiesė virš to dubens tankų 
vielos tinklą. Iš to dubens vanduo išteka į upelį. 

- Jūs manote, kad Niuto paveikslas dabar tame tinkle? - paklausiau. 

- Ši šalis labai neturtinga - jei kartais to nepastebėjote, - tarė 
Kaslis. - Tame tinkle niekas ilgai neužsibūna. Manau, Niuto pa- 
veikslas šiuo metu jau džiovinamas saulėje kartu su mano cigaro 
nuorūka. Keturios kvadratinės pėdos lipnios drobės, keturios te- 
kintos porėmio lazdelės suleistais kampais, be to, keletas smeigtu- 
kų ir cigaras. Bendrai paėmus, neblogas laimikis kokiam nors labai 
neturtingam žmogeliui. 

— Man kartais norisi klykti, - tarė Andžela, - kai imu galvoti, 
kiek daug moka kai kuriems žmonėms ir kiek mažai mokėdavo tė- 
čiui - nors jis davė tiek daug, - rodės, ją tuoj ištiks isterija. 

— Neverk, - švelniai prašė jos Niutas. 

- Kartais negaliu susivaldyti. | 

- Eik atsinešk savo klarnetą, - paragino ją brolis. - Jis visuomet 
tau padeda. 

Iš pradžių man šis pasiūlymas pasirodė gan juokingas, bet iš 
Andželos reakcijos supratau, kad jis rimtas ir naudingas. 

— Kai mane apima tokia nuotaika, - paaiškino ji Kasliui ir man, — 
kartais niekas daugiau nepadeda. 

Bet ji drovėjosi, tad iškart klarneto neatsinešė. Mums teko prisi- 
spyrus maldauti, kad mums pagrotų, o jai teko išgerti dar du kok- 
teilius. 

- Ji groja tiesiog nuostabiai, - pažadėjo mums Niutas. 

— Be galo norėčiau išgirsti, kaip jūs grojate, - tarė daktaras. 

— Gerai, - galop tarė Andžela, netvirtai atsistodama. - Gerai — 
pagrosiu. 

Kai jinai nebegalėjo mūsų išgirsti, Niutas atsiprašė už jos elgesį. 

— Pastaruoju metu jai buvo sunku. Jai reikia poilsio. 

— Jinai serga? - paklausiau. | 

— Jos vyras velniškai bjauriai su ja elgiasi, - paaiškino Niutas. 
Jis parodė mums nekenčiąs jauno ir gražaus Andželos vyro, nepa- 
prastai klestinčio Harisono Konerso, „Fabriteko“ prezidento. 

- Jis retai kada parsiranda namo - o jei pareina, tai girtas ir visas 
ištepliotas lūpdažiais. 

— Iš jos kalbos aš supratau, kad jų santuoka labai laiminga, - 
pasakiau. 

Mažasis Niutas sudėjo delnus penkiolikos centimetrų atstumu, 
išskėtė pirštus: 

— Matot katę? Matot lopšį? 

81. BALTAODĖ NUOTAKA GELEŽINKELIO 
STOTIES NEŠIKO SŪNUI 


Nežinojau, kas pasigirs iš Andželos klarneto. Niekas negalėjo nė 
įsivaizduoti, kas iš jo pasigirs. 

Tikėjausi kažko liguisto, bet nenumaniau, kad toji liga bus tokia 
gili, tokia nuožmi ir bemaž nepakeliamai graži. 

Andžela suvilgė ir pašildė klarneto liežuvėlį, bet pasirengdama 
neišleido nė vieno garso. Jos akys apsiblausė, ilgi, kaulėti pirštai 
lakiojo po nebylius mygtukus. 

Nekantriai laukdamas, prisiminiau, ką sakė Marvinas Brydas: nuo 
to nykaus gyvenimo su tėvu Andželą gelbėjo vien kambarys, kuria- 
me užsirakinusi ji savo instrumentu pritardavo plokštelių muzikai. 

Niutas uždėjo plokštelę ant didelio patefono, stovėjusio kamba- 
ryje šalia terasos, ir grįžo su tuščiu voku. Padavė jį man. 

Plokštelėje buvo įrašyta fortepijono muzika, kurią skambino 
Midas Laksas Luisas; ji vadinosi „Kačių namų fortepijonas“. 

Norėdama labiau įsijausti, Andžela leido Luisui atlikti pirmą- 
jį kūrinį vienam, neprisidėdama prie jo, tad perskaičiau, kas buvo 
parašyta apie pianistą plokštelės voke. 

„Gimė Liusvilio mieste (Kentukio valstija) 1905 metais, - skai- 
čiau. - Muzika susidomėjo tik po šešioliktojo gimtadienio, kai 
tėvas nupirko jam smuiką. Po metų jaunasis Luisas atsitiktinai 

išgirdo Džimį Jansį skambinant fortepijonu. „Štai kur buvo tikro- 
ji muzika“, - prisimena Luisas. Luisas mokėsi skambinti fortepi- 
jonu bugivugio ritmus, visa, ką gali, perimdamas iš vyresnio už jį 
Jansio, kuris iki mirties liko jam artimas draugas ir garbinimo objek- 
tas. Kadangi Luiso tėvas buvo geležinkelio stoties nešikas, - skaičiau 
aš, - šeima gyveno prie geležinkelio. Netrukus traukinių judėjimo 
ritmas jaunajam Luisui įaugo į kraują, ir jis parašė kūrinį fortepijo- 
nui bugivugio ritmu, pavadintą „Ūkaujančio traukinio bliuzu“. 

Atitraukiau akis nuo voko. Pirmasis plokštelės kūrinys baigėsi, 
ir patefono adata traškėdama iš lėto sukosi neįrašytu tarpu prie ant- 
rojo. Ant voko perskaičiau, kad antrasis kūrinys vadinasi „Drako- 
niškas bliuzas“. 

Midas Laksas Luisas sugrojo keturis taktus vienas, o tuomet prie 
jo prisidėjo Andžela Hioniker. 

Ji grojo užsimerkusi. 

Aš buvau pritrenktas - ji grojo nuostabiai. 

Ji improvizavo geležinkelio stoties nešiko sūnaus muziką; nuo 
tyro lyrizmo ji perėjo prie šaižaus goslumo, paskui ėmė blaškytis 
it išsigandęs vaikas, o galop jos melodija ėmė panėšėti į heroino 
sukeltą košmarą. 

Jos glissando bylojo apie rojų ir pragarą bei visa, kas yra tarp 
vieno ir kito. 

Toji muzika tegalėjo reikšti viena iš dviejų: moteris sirgo šizofre- 
nija arba buvo šėtono apsėsta. 

Man pasišiaušė plaukai, tarsi prieš mano akis Andžela raitytųsi 
ant grindų su drimbančiomis iš burnos putomis ir kuo sklandžiau- 
siai vapėtų visomis Babelio bokšto kalbomis. 

Muzikai pasibaigus suklykiau Džiulianui Kasliui, kuris irgi buvo 
apkerėtas: 

— O Dieve - gyvenimas! Kas pajėgia suprasti vieną vienintelę jo 
minutę! 

— Net nesistenkite, - patarė jis. - Apsimeskite, kad suprantate, 
ir gana. 

— Labai... labai geras patarimas. 

Aš visas suglebau. 

Kaslis perskaitė dar vieną eilėraštį: 


Tigras turi medžioti, 
Paukštis turi skraidyti, 
Žmogus - atsisėdęs mąstyti: 
Kodėl? Kodėl? Kodėl? 


Tigras turi numigti, 
Paukštis - nutūpt ant šakų. 
Žmogus turi tart sau: 
Suprantu. 


- Iš kur jisai? - paklausiau. 

— Iš kur daugiau, jei ne iš „Bokonono knygų ? - 

— Mielai įsigyčiau egzempliorių. 

— Sudėtinga, - atsakė Kaslis. - Jinai nespausdinama - ji per- 
rašinėjama ranka. Aišku, tokio daikto, kaip pilnas egzempliorius, 
apskritai nėra - Bokononas kas dieną vis ką nors priduria. 

— Religija! - paniekinamai sušnirpštė nosimi mažasis Niutas. 

— Ką jūs norite pasakyti? - nesuprato Kaslis. 

— Matot katę? - paklausė Niutas. - Matot lopšį? 


192 


82. LA-MA-KI-B0 


Generolas majoras vakarienės nepasirodė. 

Jis paskambino ir prisispyrė kalbėti su manim ir nieku dau- 
giau. Jis man pasakė budįs prie Tėtušio patalo - Monzanas mirš- 
tąs, kamuojamas baisaus skausmo. Frankas atrodė išsigandęs 
ir vienišas. 

— Klausykit, - tariau, - kodėl man negrįžus į viešbutį? Mudu ga- 
lėsime pasikalbėti, kai krizė baigsis. 

- Ne, ne, ne. Pasilikite tenai! Man reikia, kad būtumėte tenai - 
kad galėčiau išsyk surasti! - jį apėmė panika, kad galiu išsprūsti jam 
iš nagų. Kadangi negalėjau suprasti to susidomėjimo manimi prie- 
žasties, irgi ėmiau panikuoti. 

— Ar negalėtumėte man užsiminti, kodėl norite sa manim pasi- 
matyti? 

— Ne telefonu. 

— Kažkas susijusio su jūsų tėvu? 

— Kažkas susijusio su jumis. 

— Kažkas, ką aš padariau? 

— Kažkas, ką jūs padarysite. 

Išgirdau ragelyje kudakuojant vištą, paskui prasiveriant duris ir 
iš kažkokio kambario sklindančius ksilofono garsus. Melodija buvo 
ta pati - „Vakarop“. Paskui durys užsidarė, ir aš nieko nebegirdėjau. 

— Būčiau labai dėkingas, jei bent iš tolo užsimintumėte, ko jūs 
iš manęs tikitės - kad galėčiau, taip sakant, nusiteikti. 

— Za-ma-ki-bo. 

— Kas? 

— Tai bokononistų žodis. 

— Aš nežinau jokių bokononistų žodžių. 

— Džiulianas Kaslis su jumis? 

— Taip. 

— Paklauskite jo, - patarė Frankas. - Aš turiu eiti, - jis padėjo 
ragelį. 

Tad paklausiau Džiuliano Kaslio, ką reiškia za-ma-ki-bo. 

— Norite paprasto atsakymo ar išsamaus? 

— Pradėkime nuo paprasto. 

- Likimas. Neišvengiama lemtis. 


194 


63. DR. ŠLICHTERIS FON KIONIGSVALDAS 
BAIGIA LYGINTI REZULTATĄ 


— Vėžys, - diagnozavo Džiulianas Kaslis per vakarienę, kai 
pasakiau jam, kad Tėtušis skausmingai miršta. 

— Kieno vėžys? 

— Bemaž visa ko. Sakot, šiandien jis susmuko ant pakylos? 

— Kaip maišas, - patvirtino Andžela. 

— Vaistų poveikis, - pareiškė Kaslis. - Dabar jo būklė tokia, kad 
vaistai ir skausmai maždaug atsveria vieni kitus. Daugiau vaistų 
jį pražudytų. 

— Aš pats nusižudyčiau, - suniurnėjo Niutas. Jis sėdėjo ant aukš- 
tos sudedamos kėdės, kurią imdavo su savim eidamas į svečius. 
Ji buvo pagaminta iš aliuminio vamzdelių ir brezento. „Ant jos sė- 
dėti nepalyginamai smagiau negu ant žodyno, atlaso ir telefono abo- 
nentų knygos, - pasakė neūžauga, ją sudėdamas. 

- Šitaip, žinia, pasielgė kapralas Makeibas, - tarė Kaslis. - Jis 
paskyrė liokajų savo įpėdiniu ir nusišovė. 

— Irgi sirgo vėžiu? - paklausiau. 

— Nesu įsitikinęs, bet manau, kad ne. Spėju, kad jį nukamavo 
nuolatinės piktadarystės. Bet tai nutiko prieš man čia atvykstant. 

— Koks linksmas pokalbis! - nusišaipė Andžela. 


193 


— Galbūt visi sutiks su manim, kad laikai dabar labai linksmi, - 
tarė Kaslis. 

- Ką gi, - pasakiau, - man rodos, jūs turite daugiau priežasčių būti 
linksmas nei dauguma žmonių - užsiimdamas šitokiais dalykais. 

- Žinot, kadaise aš irgi turėjau jachtą. 

— Nesuvokiu jūsų minties. 

- Jei turi jachtą - taip pat gali būti linksmesnis nei dauguma 
Žmonių. 

- Jeigu nesate Tėtušio daktaras, - paklausiau, - tai kas jį gydo? 

- Vienas iš mano darbuotojų, toks daktaras Šlichteris fon Kio- 
nigsvaldas. 

— Vokietis? | 

- Daugmaž. Jis keturiolika metų tarnavo SS daliniuose. Šešerius 
iš jų išdirbo Aušvico koncentracijos stovyklos gydytoju. 

— Atgailauja „Vilties ir gailestingumo namuose“? 

- Taip, - atsakė Kaslis, - ir nepaprastai veiksmingai išsijuosęs 
gelbsti žmones nuo mirties. 

- Šaunuolis. 

— Taigi. Jeigu nesulėtins spartos ir dirbs ištisą parą, jo išgelbėtų 
žmonių skaičius ir skaičius tų, kuriuos pasiuntė myriop, susilygins 
3010 metais. 

Taigi dar vienas mano karaso narys - dr. Šlichteris fon Kionigs- 
valdas. 

64. UŽGĘSTA ŠVIESA 


Praėjus trims valandoms po vakarienės, Frankas dar nebuvo par- 
ėjęs. Džiulianas Kaslis atsiprašęs grįžo į „Vilties ir gailestingumo na- 
mus džiunglėse“. 

Andžela, Niutas ir aš sėdėjome terasoje virš krioklio. Apačioje 
gražiai švytėjo Bolivaro žiburiai. Virš Monzano oro uosto admi- 
nistracinio pastato stūksojo didžiulis iliuminuotas kryžius. Motoro 
varomas, jis iš lėto, su elektriniu pamaldumu suko ratus. 

Į šiaurę nuo mūsų saloje buvo įr kitų apšviestų vietų. Kalnai jas 
užstojo, bet mes matėme danguje šviesos kamuolius. Paklausiau 
Stenlio, Franko Hionikerio liokajaus, kokios ten pašvaistės. 

Jis parodė jas, vesdamas ranka prieš laikrodžio rodyklę: 

— „Vilties ir gailestingumo namai džiunglėse“, Tėtušio rūmai ir 
Jėzaus fortas. 

— Jėzaus fortas? 

— Mūsų karių rengimo stovykla. 

— Ji pavadinta Jėzaus Kristaus garbei? 

— Aišku. Kodėl gi ne? 

Šiaurinėje pusėje greitai ėmė augti dar vienas šviesos kamuolys. 
Nespėjus man paklausti, iš kur jis, pamatėme, kad tai į kalną kylan- 
čių mašinų žibintų šviesos. Jos artinosi prie mūsų. Tai buvo karinių 
mašinų kolona. 

Ją sudarė penki amerikiečių gamybos kariniai sunkvežimiai. 
Juose sėdėjo kulkosvaidininkai. 

Kolona sustojo priešais Franko namus. Kareiviai tuoj pat išlipo, 
ir kiekvienas ėmė kasti sau apkasą ir lizdus kulkosvaidžiams. Mudu 
su liokajumi nuėję paklausėme kareiviams vadovaujančio karinin- 
ko, kas čia darosi. 

- Mums įsakyta saugoti naująjį San Lorenso prezidentą, - vietine 
tarme atsakė šis. 

- Jo šiuo metu nėra, - pranešiau aš. 

- Aš nieko nežinau. Man įsakyta čia apsikasti. Nieko daugiau 
nežinau. 

Papasakojau apie šį pokalbį Andželai ir Niutui. 

- Jūs manote, kad esama kokio tikro pavojaus? - paklausė manęs 
Andžela. 

— Aš pats čia pirmą kartą. 

Tuo metu įvyko elektros tinklų avarija, ir visos šviesos San Lo- 
rense užgeso. 

Franko tarnai atnešė mums žibalinių lempų ir paaiškino, kad San Lo- 
rense elektros tinklų avarijos dažnos, taigi mums nesą ko nerimauti. 
Vis dėlto man sunkiai sekėsi vyti nerimą šalin po to, kai Frankas 
užsiminė apie mano za-ma-ki-bo. 

Nuo jo žodžių aš pajutau, kad mano paties valia yra tokia pat ne- 
reikšminga, kaip paršelio, atvežto į Čikagos skerdyklas. 

Vėl prisiminiau akmeninį angelą Iliume. 

Klausiausi kareivių kieme. Jie triūsė žvangindami kastuvais, 
dunksėdami kirtikliais, kažką niurnėdami. 

Niekaip nepavyko sekti Andželos ir Niuto pokalbio gijos, nors 
tema buvo ganėtinai įdomi. Jie man pasakė, kad tėvas turėjo brolį 
dvynį, kaip du vandens lašai panašų į jį. Juodu nė karto nesusitiko. 
Dvynio vardas buvo Rudolfas. Kai paskutinį kartą gavo nuo jo žinią, 
jis gamino grojančias dėželes Šveicarijos mieste Ciūriche. 

— Tėvas apie jį beveik neužsimindavo, - tarė Andžela. 

— Tėvas apskritai apie jokį žmogų beveik neužsimindavo, - pa- 
reiškė Niutas. 

Juodu man papasakojo, kad tėvas turėjęs ir seserį, vardu 
Silija. Niujorko Šelterio Ailendo rajone ji augindavusi didžiuosius 
šnaucerius. 

- Ji visuomet atsiunčia mums kalėdinį atviruką, - pasakė Andžela. 

— Su didžiojo šnaucerio atvaizdu, - pridūrė mažasis Niutas. 

— Dievaži, keista, kokie skirtingi išauga žmonės skirtingose šei- 
mose, - pastebėjo Andžela. 

- Labai teisingai ir gerai pasakyta, - pritariau. Atsiprašiau šios 
žavingos kompanijos ir nuėjęs pas liokajų Stenlį paklausiau, ar kur 
nors namie kartais nėra „Bokonono knygų“ egzemplioriaus. 

Stenlis apsimetė nesuprantąs, apie ką aš kalbu, paskui suniurnėjo, 
girdi, „Bokonono knygos“ - tai šlykštynė, tada tvirtai pareiškė, jog 
kiekvieną, kuris jas skaito, reikia bausti mirtimi ant kablio, o po ku- 
rio laiko atnešė man egzempliorių nuo stalelio prie Franko lovos. 

Knyga buvo rašyta ranka, sunki, dydžio sulig nesutrumpintu 
žodynu. Nusitempiau ją į savo miegamąjį, ant porolono lakštu deng- 
tos natūralios uolienos. | 

Rodyklės knygos gale nebuvo, tad man sunkiai sekėsi sužinoti, 
ką reiškia za-ma-ki-bo. Tiesą sakant, tą vakarą nieko nepešiau. 

Sužinojau keletą dalykų, bet nauda iš jų buvo menka. Antai suži- 
nojau apie bokononistinę kosmogoniją, pasak kurios, Mėnulis Pabu 
glamonėjęs Saulę Borazizę, tikėdamasis, kad toji pagimdys jam ne- 
apsakomai karštą kūdikį. 

Bet vargšė Borazizė gimdė vien šaltus, nedegančius vaikus, ir 
Pabu pasidygėjęs juos išmesdavo. Vaikai - tai planetos, kurios laiko- 
si atokiai nuo savo rūsčiojo tėvo. 

Paskui Pabu išmetė ir pačią Borazizę, ir ši apsigyveno šalia savo 
mylimiausios dukters Žemės. Žemę ji labiausiai mylėjo todėl, kad 
joje gyvenę žmonės, o šie žvelgdavę į ją su meile ir užuojauta. 

Na ir kokią išvadą iš savo paties kosmogonijos daro Bokononas? 

„Fomos! Melagystės! - rašė jis. - Krūva fomų!“ 

86. DU TERMOSIUKAI 


Sunku patikėti, kad aš užmigau, bet veikiausiai taip ir nutiko, 
kitaip nepaaiškinsi, kodėl pasijutau pažadintas trenksmų ir švie- 
sos srauto. 

Pirmam trenksmui pasigirdus, išsiritau iš lovos ir pasileidau į 
namų vidurį beprotiškos ugniagesio savanorio ekstazės genamas. 

Šitaip galvotrūkčiais belėkdamas, ko neatsitrenkiau į Niutą ir 
Andželą, kurie irgi skuodė iš savo lovų. 

Visi trys staiga sustojome ir sutrikę ėmėme aiškintis, iš kur tie 
košmariški garsai aplink mus, ir netrukus suvokėme, jog tai radijas, 
indų plovykla ir vandens siurblys, triukšmingai atgaivinti atsiradu- 
sios elektros. 

Jau buvome tiek pakirdę, kad suvokėme savo padėties komizmą 
ir kad mūsų reakcija į tariamai mirtiną pavojų buvo žmogiška, bet 
ganėtinai juokinga. Norėdamas parodyti, kad esu iliuzinės savo lem- 
ties šeimininkas, išjungiau radiją. | 

Visi trys ėmėme kikenti. 

Ir nenorėdami kvailai vienas prieš kitą pasirodyti, ėmėme varžy- 
tis, kuris iš mūsų yra geriausias žmogaus prigimties žinovas, kuris 
turi didesnį humoro jausmą. 

Greičiausias pasirodę besąs Niutas. Jis garsiai pastebėjo, kad 
aš laikau rankose savo pasą, piniginę ir laikrodį. Neturėjau jokio 

supratimo, ką pasigriebiau mirties akivaizdoje - nežinojau, kad 
apskritai kažką pasičiupau. 

Aš linksmai atsikirtau, klausdamas Andželos ir Niuto, kodėl juo- 
du abu laiko rankose vienodus maždaug puslitrio talpos termosus, 
dažytus raudonomis ir juodomis juostomis. 

Tai, kad jie turi tuos termosus, jiems buvo naujiena. Jie apstulbo 
pamatę juos savo rankose. 

Nuo aiškinimų juos išgelbėjo vėl pasigirdęs dunksėjimas lauke. 
Buvau pasiryžęs tuoj pat sužinoti, iš kur tas triukšmas, tad apsišar- 
vavęs įžūlumu, tokiu pat nepateisinamu, kokia dar neseniai buvo 
mano panika, ėmiausi tirti ir aptikau Franką. Šis kieme krapštėsi 
prie generatoriaus, įtaisyto ant sunkvežimio. 

Tas generatorius ir buvo naujasis mūsų elektros šaltinis. Jį sukan- 
tis benzininis variklis čiaudėjo ir rūko. Frankas bandė jį pataisyti. 

Šalia jo buvo dieviškoji Mona. Ji stebėjo Franką kaip visada rimtu 
veidu. 

— Kad žinotumėt, kokią naujieną jums turiu! - sušuko jis man ir 
nusivedė į namus. 

Andžela su Niutu vis dar sukiojosi svetainėje, bet kažkaip jau 
spėjo kažkur nukišti savo keistus termosus. 

Tuose termosuose jie laikė, žinia, dr. Felikso Hionikerio palikimo 
dalytes, mano karaso vampyterio dalytes - ledo Nr. 9 gabaliukus. 

Frankas nusivedė mane į šalį. 

- Ar jau visai pabudote? 

- Esu budrus kaip visuomet. 

— Tikiuosi, visai pakirdote iš miego, nes mudviem reikia tučtuo- 
jau pasikalbėti. 

— Pradėkite. 

— Susiraskime kokią nuošalią vietelę, - Frankas paliepė Monai 
patogiai įsitaisyti ir tarė: - Jei tavęs prireiks - pašauksime. 

Visas apsalęs pažvelgiau į Moną. Dingtelėjo mintis, kad man 
niekad nereikėjo nė vieno žmogaus taip, kaip jos. 

67. MANO IŠVAIZDA 


Franklinas Hionikeris... Šitas sutrauktveidis vaikiščias kalbėjo ėriu- 
ko balsu ir su tokiu pat pasitikėjimu savimi. Armijoje girdėjau sa- 
kant, kad toks ir toks kalba taip, tarsi jo tiesioji žarna būtų popierinė. 
Generolas Hionikeris kaip tik toks ir buvo. Vargšas Frankas bemaž 
neturėjo bendravimo su žmonėmis patirties, nes vaikystėje jų veng- 
davo - buvo „slaptasis agentas X-9“. 

Dabar, stengdamasis pasirodyti nuoširdus ir mane įtikinti, jis 
kalbėjo familiariomis frazėmis, pvz., „man patinka jūsų išvaizda“ ar 
„noriu pasikalbėti su jumis be jokių užuolankų, kaip vyras su vyru!“ 

Jis nusivedė mane į savo „urvą, kaip jį kad pavadino, kad galėtu- 
me „...pasišnekėti be jokių pagražinimų - o skiedros tegul sau lekia, 
kur joms patinka“. 

Taigi uoloje iškirstais laiptais nusileidome į tikrų tikriausią urvą, 
ėjusį po kriokliu. Čia stovėjo pora braižymo lentų, trys šviesios, nie- 
kuo neuždengtos kėdės, knygų lentyna su architektūros knygomis 
vokiečių, prancūzų, suomių, italų ir anglų kalbomis. 

Viskas buvo apšviesta elektros lempučių, kurios mirksėjo į taktą 
generatoriaus pukšėjimui. 

Įdomiausia, kad urvo sienos buvo ištapytos paveikslais, ku- 
rių autorius su darželinuko drąsa jiems panaudojo monotoniškas 
pirmykščio žmogaus spalvas - molio, žemės ir anglies. Man nereikė- 

jo klausti Franko, kiek metų šiems urviniams paveikslams - jų am- 
Žių aš nustačiau iš to, ką jie vaizdavo. O vaizdavo jie ne mamutus, ne 
kardadančius tigrus ar urvinius lokius su išpampusiomis varpomis. 

Įvairiausiais rakursais jie vaizdavo Moną Amons Monzano, kai ji 
buvo maža mergytė. 

— Čia... čia dirbdavo Monos tėvas? - paklausiau. 

— Taip. Jis buvo tas suomis, kuris suprojektavo „Vilties ir gailes- 
tingumo namus džiunglėse“. 

- Žinau. 

— Bet aš jus atvedžiau čia pasikalbėti ne apie tai. 

— O apie jūsų tėvą? 

— Apie jus, - Frankas uždėjo delną man ant peties ir pažvelgė 
man į akis. Pasijutau nesmagiai. Frankas norėjo pasirodyti bičiuliš- 
kas, bet jo galva, panaši į keistą šviesos apakintą pelėdžiukę, tupinčią 
ant aukšto balto stulpo, kėlė man nemalonų įspūdį. 

—-Ar negalėtumėte pereiti prie reikalo? 

— Nepilstysime iš tuščio į kiaurą, - tarė jis. - Aš neblogai nutuo- 
kiu apie žmones - nesvarbu, kad aš pats tai sakau, - o jūsų išvaizda 
man patinka. 

- Ačiū. 

— Mano manymu, mudu galėtume neblogai sutarti. 

— Neabejoju. 

— Mes papildome vienas kitą. 

Apsidžiaugiau, kai jis nuėmė delną man nuo peties. Jis sunėrė pirš- 
tus kaip dantračius. Tikriausiai viena ranka vaizdavo jį, kita - mane. 

- Mudu reikalingi vienas kitam, - jis pakrutino sunertus pirštus, 
parodydamas, kaip veikia dantračiai. 

Tylėjau, bet savo išore rodžiau jam draugišką nusiteikimą. 

— Ar suprantate, ką noriu pasakyti? - pagaliau paklausė Frankas. 

- Jūs ir aš... mudu kartu kažką darysime? 


— Būtent! - Frankas suplojo delnais. - Jums daugiausia tenka 
bendrauti su žmonėmis, su plačia auditorija, aš daugiausia susiduriu 
su technika, mechanizmais. Aš įpratęs, taip sakant, būti užkulisiuo- 
se - rūpintis, kad viskas eitųsi sklandžiai. 

— Iš kur jūs galit žinoti, koks aš žmogus? Mes ką tik susipažinome. 

- Iš jūsų drabužių, iš kalbos manieros, - jis vėl uždėjo delną man 
ant peties. - Man patinka jūsų išvaizda! 

— Jau sakėt. 

Frankas karštligiškai troško, kad pabaigčiau jo mintį ir kad pa- 
daryčiau tai su entuziazmu, bet aš vis dar buvau pasimetęs. 

— Ar aš turiu suprasti, kad... kad jūs siūlote man kažkokias parei- 
gas čia, San Lorense? 

Jis pliaukštelėjo delnais. Jis netvėrė džiaugsmu. 

— Tikrai taip! Kaip jūs žiūrite į šimtą tūkstančių dolerių per 
metus? 

— Dieve brangus! - sušūkau. - Ką man reikės daryti už tokius 
pinigus? 

— Beveik nieko. Užtat kiekvieną vakarą gersite iš auksinių taurių, 
valgysite iš auksinių lėkščių ir turėsite nuosavus rūmus. 

— Kokios tai pareigos? 

— San Lorenso Respublikos prezidento. 

68. KODĖL FRANKAS NEGALĖJO 
BŪTI PREZIDENTAS 


— Aš? Prezidentas? - netekau žado. 

— O kas dar gali juo būti? 

— Niekai! 

— Nesakykite „ne“, kol rimtai nepagalvojote, - Frankas įdėmiai 
mane stebėjo. 

— Ne! 

- Jūs rimtai nepagalvojote. 

— Pakankamai, kad suprasčiau, jog tai beprotybė. 

Frankas vėl sunėrė krumplius. 

— Mudu dirbsime kartu. Aš visą laiką jums talkinsiu. 

— Puiku. Taigi jei mane nukneckins, tai ir jus kartu. 

— Nukneckins? 

— Nušaus! Nužudys! 

Frankas sutriko. 

— Kodėl kažkas turėtų jus nušauti? 

— Kad taptų prezidentu. 

Frankas papurtė galvą. | 

— San Lorense niekas nenori būti prezidentu, — tikino jis. - Jų 
religija tai draudžia. 

— O jūsų religija irgi draudžia? Manding, jūs ketinote būti 
naujuoju prezidentu? 

— Aš... - pralemeno jis ir užsikirto. Atrodė, tarsi jį slėgtų kažko- 
kios mintys. 

— Jūs ką? - paklausiau. 

Jis atsisuko į vandens čiurkšlę, kuri urvui atstojo užuolaidas, ir 
tarė man: | 

— Mano supratimu, branda ateina tuomet, kai imi suprasti savo 
trūkumus. 

Panašiai brandą apibrėžė ir Bokononas. Pasak jo, „Branda - tai 
skaudus nusivylimas, nuo kurio nėra vaistų, nebent juokas išties vis- 
ką gydo.“ | 

— Aš žinau turįs trūkumų, - toliau aiškino Frankas. - Paveldėjau 
juos iš tėvo. 

- Kokių? 

— Man kyla aibės puikių sumanymų, visai kaip kadaiše tėvui, 
— pasakė man ir kriokliui Frankas, - bet jis visiškai sutrikdavo prieš 
auditoriją. Aš taip pat sutrinku. 

89. DAFLIS 


- Ar imsitės šių pareigų? - susirūpinęs paklausė Frankas. 

— Ne, - atsakiau. 

— Ar nepažįstate ko nors, kas galėtų jų norėti? - Frankas pateikė 
klasikinę iliustraciją to, ką Bokononas vadina dafliu. Bokononistams 
daflis - tai likimas tūkstančių žmonių, atsidūrusių stapo rankose. 
Stapas - tai rūke pasimetęs vaikas. 

Nusijuokiau. 

— Kažkas juokinga? 

- Nekreipkite dėmesio, kai aš juokiuosi, - paprašiau. - Šiuo at- 
žvilgiu garsėju kaip iškrypėlis. 

— Jūs juokiatės iš manęs? 

Papurčiau galvą. 

- Ne. 

— Garbės žodis? 

— Garbės žodis. 

- Žmonės visuomet iš manęs šaipydavosi. 

— Tikriausiai jūs tai tik įsivaizduodavote. 

- Jie net šaukdavo man. To aš tikrai neišsigalvojau. 

- Kartais žmonės būna negeri kitiems patys to nenorėdami, - 
šio savo teiginio garbės žodžiu nebūčiau patvirtinęs. 

- Žinot, kaip mane užkabinėdavo? 


— Ne. 

— Man šaukdavo: „Ei, X-9, kur eini?“ 

— Nieko baisaus čia nematau. 

— Mane šitaip vadindavo, - niūriai prisiminė Frankas, - „slap- 
tuoju agentu X-9“. 

Neprisipažinau tai žinąs. 

— „Kur eini, X-9*, - pakartojo Frankas. 

Įsivaizdavau, kas buvo tie pašaipūnai, ir kur galop nuginė juos 
lemtis. Šmaikštuoliai, kadaise užkabinėdavę gatvėje Franką, be 
abejo, buvo gražiai įsitaisę lavonui pritinkančiose tarnybose Iliumo 
Bendrojoje lydinių, Elektros energijos ir Telefonų kompanijose. 

O štai čia - kad aš skradžiai prasmegčiau - „slaptasis agentas 
X-9“, generolas majoras, siūlo padaryti mane karaliumi... urve, 
užuolaidas kuriam atstojo tropinis krioklys. 

- Jie būtų ne juokais nustebę, jei būčiau sustojęs ir pasakęs, kur einu. 

- Jūs norite pasakyti, kad turėjote kažkokią nuojautą galop atsi- 
dursiąs čia? - mano klausimas būtų tikęs bokononistui. 

— Aš eidavau į „Džeko laisvalaikio pramogų krautuvę“, - atsakė 
Frankas, bet netikėtos atomazgos aš nepajutau. 

- A... 

- Jie visi žinojo, kad einu ten, bet jie nenujautė, kas ten dėdavosi. 
Jie būtų labai nustebę - ypač mergaitės - sužinoję, kas ten iš tikrųjų 
dėdavosi. Mergaitės manė, kad apie jas ničnieko neišmanau. 

— O kas ten iš tikrųjų dėdavosi? 

— Aš kiekvieną dieną barškindavau Džeko žmoną. Todėl mo- 
kykloje amžinai užmigdavau per pamokas. Todėl mano gabumai iki 
galo taip ir neatsiskleidė. 

Jis nuvijo šalin tuos atgrasius prisiminimus. 

— Liaukitės spyriotis. Būkite San Lorenso prezidentas. Jūsų asme- 
nybė tokia, kad jums tikrai gerai seksis. Būkite geras! 

90. VIENINTELIS KEBLŲMAS 


Ir nakties metas, ir urvas, ir krioklys - ir akmeninis angelas Iliume... 

Ir 250 tūkstančių cigarečių, ir trys tūkstančiai litrų svaigalų, ir 
dvi žmonos, ir nė vienos žmonos... 

Ir niekur manęs nelaukia jokia meilė... 

Ir nykus rašaluoto rašeivos gyvenimas... 

Ir mėnulis Pabu, ir saulė Borazizė, ir jų vaikai... 

Visi jie susimokę sudarė vieną kosminį vin-ditą, vieną galin- 
gą stumtelėjimą bokononizmo link, į tikėjimą, kad Dievas tvarko 
mano gyvenimą ir kad jis numatęs man užduotį. 

Ir viduje aš susarūninau, tai yra tylomis nusileidau, regimiems 
mano vin-dito reikalavimams. 

Viduje aš sutikau tapti naujuoju San Lorenso prezidentu. 

Išoriškai aš likau atsargus ir įtarus. 

- Čia kažkur vis tiek turi būti pakastas kažkoks šuo! - bandžiau 
išsisukinėti. 

— Nieko panašaus. 

— Bus rinkimai? 

— Dar niekados nebuvo. Mes pranešime, kas naujasis prezidentas, 
ir tiek. 

- Ir niekas neprieštaraus? 

— Niekas niekam neprieštarauja. Jiems nerūpi. Jiems į viską nu- 
sispjaut. 

— Koks nors keblumas vis tiek turi būti! 

- Vienas lyg ir yra, - pripažino Frankas. 

— Taip ir maniau! - ėmiau trauktis nuo savo vin-dito. - Koks? 
Koks tas keblumas? 

— Tiesą sakant, čia ne visai keblumas - jeigu nenorite to daryti, 
galite nedaryti. Bet sumanymas neblogas. 

— Nagi išklausykime tą gerąjį sumanymą. 

— Na, jeigu jūs ketinate būti prezidentu, manau, jums reikėtų ves- 
ti Moną. Bet jeigu nenorite - nebūtina. Jūsų balsas čia lemiamas. 

- Oji norės už manęs tekėti? 

- Jeigu sutinka tekėti už manęs, sutiks ir už jūsų. Jums tereikia 
jos paprašyti. 

- O kodėl ji turėtų sutikti? 

- „Bokonono knygose“ išpranašauta, kad ji ištekės už būsimojo 
San Lorenso prezidento, - paaiškino Frankas. 

91. MONA 


Frankas atvedė Moną į jos tėvo urvą ir paliko mudu vienus. 

Iš pradžių man buvo sunku su ja kalbėtis - drovėjausi. 

Jos suknutė buvo permatoma. Dangaus žydrumo. Ji buvo papra- 
sto sukirpimo, per juosmenį perrišta siaurute juostele. Visam kitam 
formą suteikė pati Mona. Jos krūtys panėšėjo į granatus, jei taip no- 
rite, bet labiausiai - į jaunos merginos krūtis. | | 

Ji buvo bemaž basa. Jos kojų nagai buvo be galo rūpestingai pri- 
žiūrėti. Auksiniai sandalai beveik nedengė kojų. 

- La... laba diena, - pasisveikinau. Širdis pašėlusiai daužėsi 
krūtinėje, ausyse užvirė kraujas. 

- Klaidos padaryti neįmanoma, - patikino ji mane. 

Nežinojau, kad šitaip bokononistai sveikinasi su droviu žmo- 
gumi, tad ėmiau karštligiškai balsu svarstyti - įmanoma padaryti 
klaidą ar neįmanoma. 

— Dievuliau, jūs neįsivaizduojate, kokią gausybę klaidų jau esu 
pridaręs! Prieš jus - klaidų darymo pasaulio čempionas! - pliur- 
piau aš šitaip ir panašiai. - Ar jūs nujaučiate, ką Frankas man ką tik 
pasakė? 

— Apie mane? 

- Apie viską, bet ypač apie jus. 

- Jis pasakė jums, kad jeigu panorėsite, aš būsiu jūsų. 

— Taip. 

— Tai tiesa. 

— Aš... aš... aš... 

— Taip? 

— Nežinau, ką toliau sakyti. 

— Boko-maru padės, - pasiūlė ji. 

— Kas? 

— Nusiaukite batus, - paliepė Mona, ir pati be galo grakščiai 
nusiavė sandalus. 

Esu vėtytas ir mėtytas; sykį paskaičiavau turėjęs daugiau kaip 
penkiasdešimt tris moteris. Galiu pasakyti, kad esu matęs moteris 
išsirengiant visais įmanomais būdais. Daugel kartų uždanga prasi- 
skleisdavo man bežiūrint, ir aš išvysdavau įvairiausius šio baigiamo- 
jo akto variantus. 

Bet dabar aš pirmąsyk nevalingai ėmiau aistringai šnopuoti vien 
todėl, kad moteris nusiavė sandalus. 

Pamėginau nusiauti batus. Dar nė vienam jaunavedžiui taip pra- 
stai nesisekė. Vieną batą nusispyriau, bet antrojo raišteliai tvirtai 
susimazgė - nusiplėšiau nykščio nagą, bandydamas jį atmazgyti, bet 
galop nuroviau batą jo neatrišęs. 

Nusimečiau kojines. 

Mona jau sėdėjo ant grindų, ištiesusi kojas, sunėrusi putlias ran- 
kas už nugaros atramai, atlošusi galvą, užsimerkusi. 

Niekas nebetrukdė man atlikti savo pirmąjį... savo pirmąjį... savo 
pirmąjį - Dieve brangus... 

Boko-maru. 


214 


92. POETAS APDAINUOJA 
SAVO PIRMĄJĮ BOKO-MARU 


Žemiau pateikti žodžiai ne Bokonono. Jie mano. 


Mielas klajūne, 

Neregimas... ūke. 

Aš... 

Mano siela... 

Kaip seniai kankina klajūną meilė, 
Kaip seniai jis vienišas blaškos. 
Jau kadai sakiau, 

Kur gali susitikt dvi sielos - 
Bet klydau. 

Mano padai, mano padai! 
Mano siela, mano siela, 
Keliauk tenai, 

Mieloji siela; 

Bučiuoju. 

000000000. 

— Ar dabar tau lengviau su manim kalbėtis? - paklausė Mona. 

— Tarsi pažinočiau tave tūkstantį metų, - prisipažinau. Man 
norėjosi verkti. - Aš myliu tave, Mona. 

— Aš myliu tave, - pasakė ji paprastai. 

— Koks kvailys buvo Frankas! 

— Kodėl? 

— Kad tavęs išsižadėjo. 

— Jis manęs nemylėjo. Jis ketino mane vesti vien todėl, kad to 
norėjo Tėtušis. Jis myli kitą. 

—- Ką? 

— Moterį, kurią pažinojo Iliume. 

Ta laimingoji tikriausiai buvo „Džeko laisvalaikio pramogų 
krautuvės“ savininko žmona. 

- Jis tau pasisakė? 

- Šiąnakt, kai pranešė, kad esu laisva ir galiu tekėti už tavęs. 

— Mona? 

- Ką? 

— Ar... ar tavo gyvenime yra dar kas nors? 

Ji sumišo. 

— Daug kas, - pagaliau atsakė. 

— Kuriuos tu myli? 

— Aš myliu visus. 

- Taip pat kaip mane? 

— Taip, - rodės, jai nė į galvą neateina, kad tai man kelia 
susirūpinimą. 

Atsikėliau nuo grindų, atsisėdau ant kėdės ir ėmiau autis kojines 
ir batus. 

— Kaip suprantu, tu... atlieki... darai tai, ką prieš kelias akimirkas 
darei... ir su kitais? 

— Boko-maru? 

— Boko-maru. 

- Žinoma! 

- Noriu, kad nuo šiol tai darytum vien su manim, - pareiškiau. 

Ašaros suplūdo jai į akis. Ji nepaprastai mėgo kaitalioti partne- 
rius, ir ją supykdė, kad aš stengiuosi ją sugėdinti. 

— Aš darau žmones laimingus, - teisinosi ji. - Mylėti - gerai, my- 
lėti nėra blogai. 

— Kadangi aš tavo vyras, noriu, kad visą savo meilę atiduotum 
man. 

Ji spoksojo į mane, ir akys jai ėmė šokti ant kaktos iš nuostabos. 

— Sin-vatas! 

— Kas tai tokio? 

- Sin-vatas! - sušuko jinai. - Žmogus, kuris nori visos kito mei- 
lės. Tai labai negeras dalykas. 

— Santuokoje, mano manymu, tai labai geras dalykas. Kitaip nė 
negali būti. 

Ji vis dar sėdėjo ant grindų, aš, apsiavęs kojines ir batus, stovė- 
jau. Jaučiausi labai aukštas, nors toks nesu, ir labai stiprus, nors toks 
nesu. Jutau pagarbą savo balsui, kurio nebepažinau. Jame buvo justi 
negirdėtos šaižios, įsakmios gaidelės. 

Šitaip bekalbėdamas valdingu tonu, staiga suvokiau, kas daro- 
si - kas jau darosi. Aš jau pradėjau valdyti. 

Pasakiau Monai matęs, kaip ji atlieka kažkokį vertikalų boko- 
maru su lakūnu ant garbės pakylos netrukus po to, kai atvykau į San 
Lorensą. 

- Žiūrėk, kad daugiau su juo nebendrautum! - paliepiau. - Kuo 
jis vardu? 

— Aš net nežinau, - sušnabždėjo jinai, nudelbusi akis. 

— O jaunasis Filipas Kaslis? 

— Tu turi galvoje, ar mes užsiiminėjome boko-maru? 

— Aš turiu galvoje viską. Kaip suprantu, judu kartu augote? 

— Taip. 

- Judu abu mokė Bokononas? 

Prisiminusi ji visa vėl nušvito. 

— Tikriausiai tais laikais dažnai užsiiminėdavote boko-maru? 

— O taip! - nudžiugo jinai. 

— Su juo nuo šiol taip pat nesimatysi, aišku? 

— Ne. 

- Ne? 

— Už sin-vato aš netekėsiu. 

— Vadinasi, sudiev? - visos mano viltys žlugo. 

— Bokononas sako, kad labai negerai nemylėti visų žmonių vie- 
nodai. O kaip moko tavo religija? 

— Aš... aš netikintis. 

— O aš- tikinti. 

Lioviausi valdęs. 

— Aš jau supratau, - atsakiau. 

— Sudiev, bedievi, - ji pasuko prie uolienoje iškaltų laiptų. 

- Mona... 

Ji stabtelėjo. 

— Ką? 

- Jeigu panorėsiu - ar galėsiu perimti tavo tikėjimą? 
- Žinoma. 

— Aš to noriu. 

- Gerai. Aš tave myliu. 

- Ir aš tave myliu, - atsidusau aš. 

94. AUKŠČIAUSIAS KALNAS 


Taigi auštant aš susižadėjau su gražiausia pasaulio moterimi. Ir su- 
tikau tapti San Lorenso prezidentu. 

Tėtušis dar nemirė, tad Frankas nutarė, kad man derėtų gauti jo 
palaiminimą - jeigu tai įmanoma. Taigi kai saulė Borazizė patekėjo, 
mudu su Franku nuvažiavome džipu, kurį pasiėmėme iš prezidentą 
saugančių kareivių, į Tėtušio rūmus. 

Mona pasiliko Franko namuose. Nekaltai ją pabučiavau, ji ne- 
kaltai nuėjo miegoti. 

Mudu su Franku važiavome kalnais, pro laukinius kavamedžius, 
o mums iš dešinės žėravo saulė. 

Aukščiausiojo salos kalno - Makeibo viršukalnės - didybė atsi- 
skleidė, visa savo banginiška didybe prisistatė man kaip tik saulei te- 
kant. Savo dydžiu kalnas kėlė baimę - tarp kitų jis tikriausiai atrodė 
kaip mėlynasis banginis tarp savo gentainių; stebino tik keistas ak- 
meninis kaištis pačioje jo viršūnėje. Savo proporcijomis jis prilygo 
žeberklo nuolaužai, kyšančiai iš banginio nugaros, ir jis taip netiko 
šitam kalnui, kad paklausiau Franko, ar jis ne Žmogaus pastatytas. 

Jis man paaiškino, jog šis atsikišimas susidarė savaime. Jis dar pa- 
sakė, kad nė vienas žmogus lig šiol neįkopė į Makeibo viršūnę. 

— Neatrodo, kad būtų labai sunku į ją įkopti, - kilo man mintis 
po jo žodžių. Iki pat to akmeninio kaiščio šlaitų galėjai lipti ne ką 


sunkiau negu laiptais. Beje, pats tas kaištis buvo su įdubomis ir įkir- 
timais — tarsi tam, kad būtų patogiau lipti. 

- Gal jis šventas ar kas nors tokio? - paklausiau. 

— Kada nors gal ir buvo. Bet tikrai ne nuo Bokonono laikų. 

— Tai kodėl niekas nėra į jį įkopęs? 

— Niekam nekilo toks noras. 

— Galaš į jį įkopsiu. 

— Prašom. Niekas jums nekliudo. 

Paskui važiavome tylėdami. 

Po kurio laiko paklausiau: 

— O kas yra šventa bokononistams? 

— Mano žiniomis, net Dievas nėra jiems šventas, - pagalvojęs 
atsakė jis. 

— Vadinasi, nieko švento? 

- Išskyrus vieną dalyką. 

Pabandžiau atspėti: 

— Vandenyną? Saulę? 

- Žmogų, - atsakė Frankas. - Žmogų, ir tiek. 

95. PAMATAU KABLĮ 


Pagaliau privažiavome rūmus. 

Jie buvo žemi, juodi, šiurpios išvaizdos. 

Senoviškos patrankos vis dar pūpsojo dantytoje sienoje. Atsikišę 
bokšteliai buvo apaugę vijokliais, ambrazūrose paukščiai susisuko 
lizdus. 

Šiaurinis parapetas sudarė tęsinį klaikios prarajos, kuri leidosi du 
šimtus metrų į drungną jūrą. 

Žvelgiant į tokias akmenų sąvartas visuomet kyla klausimas: kaip 
menkučiai žmogeliai pernešė tokius didžiulius akmenis? Tos akme- 
nų sąvartos pačios ir atsako į šį klausimą: tuos didžiulius akmenis 
pernešė bukas siaubas. 

Tie rūmai buvo pastatyti vykdant valią Tum-bumvos, San Loren- 
so imperatoriaus, pamišėlio, pabėgusio vergo. Sako, Tum-bumva jų 
projektui panaudojęs paveiksliuką, kurį aptiko iliustruotoje vaikiš- 
koje knygelėje. 

Knygelės tikriausiai būta šiurpios. 

Prieš pat rūmų vartus mus pasitiko paprasta arka iš dviejų telefo- 
no stulpų, sujungtų balkiu. 

Per balkio vidurį kabojo didžiulis geležinis kablys. Jame buvo 
išraižytas kažkoks užrašas. 

„Šis kablys, — skelbė užrašas, - paliktas pačiam Bokononui.“ 

Dar sykį atsigręžęs pažvelgiau į kablį, ir tas geležinis daiktas 
aštriu smaigaliu priminė man, kad aš išties valdysiu šalį. Aš pasi- 
ryžau nugriauti tą statinį. 

Ir glosčiau savimeilę, įtikinėdamas save, kad būsiu griežtas, bet 
teisingas ir geraširdis valdovas ir kad mano liaudis klestės. 

Fata morgana. 

Miražas! 

96. VARPELIS, KNYGA IR VIŠTA 
DĖŽĖJE NUO SKRYBĖLĖS 


Mums su Franku iškart neleido pamatyti Tėtušio. Dr. Šlichteris fon 
Kionigsvaldas, jį gydantis daktaras, suniurnėjo, esą mums teks kokį 
pusvalandį palaukti. 

Taigi mudu su Franku laukėme Tėtušio apartamentų prieškamba- 
ryje, belangėje patalpoje. Kambarys buvo kvadrato formos, dešimties 
metrų ilgio ir pločio, apstatytas keliais nelygiais suolais ir kortų stale- 
liu. Ant stalelio stovėjo elektrinis ventiliatorius. Kambario sienos buvo 
akmeninės, ant jų nekabojo jokie paveikslai ar papuošalai, tik dviejų 
metrų aukštyje kas trejetą žingsnių buvo pritaisyti geležiniai žiedai. 
Paklausiau Franko, ar kadaise čia nebuvo kankinimų kambarys. 

Jis patvirtino, kad buvo, ir pridūrė, kad liuko dangtis, ant kurio 
stoviu, veda į požeminį kalėjimą. 

Prieškambaryje nuobodžiavo sargybinis, be to, sėdėjo kunigas, 
pasirengęs pasirūpinti dvasiniais Tėtušio poreikiais, jei tokių atsiras- 
tų. Ant suolo greta savęs jis buvo pasidėjęs žalvarinį varpelį, dėžę nuo 
skrybėlės su pragręžiotomis skylėmis, Bibliją ir mėsininko peilį. 

Jis man pasakė, kad dėžėje - gyva višta. Jinai nekudakuojanti, nes 
palesinęs ją raminamaisiais vaistais. 

Kaip ir visi vyresni nei dvidešimt penkerių metų amžiaus sanloren- 
siečiai, kunigas atrodė mažų mažiausiai šešiasdešimties. Jis prisistatė 

kaip daktaras Vox Humana; savo vardą jis gavo nuo vargonų manualo, 
kuris pataikė į jo motiną, kai 1923 metais buvo susprogdinta San Lo- 
renso katedra. Jis nesigėdydamas prisipažino nežinąs, kas jo tėvas. 

Paklausiau jo, kokiai konkrečiai krikščionių Bažnyčiai jis atsto- 
vauja ir atvirai pastebėjau, kad neteko girdėti, jog krikščionys savo 
apeigose naudotų vištą ir mėsininko peilį. 

— O štai varpelį, - komentavau, - mano supratimu, būtų galima 
labai sėkmingai panaudoti. 

Išaiškėjo, kad kunigas išsilavinęs žmogus. Daktaro disertaciją, 
kurią perskaityti jis man pasiūlė, apsigynė Litl Roko miesto Arkan- 
zaso valstijoje Biblijos universitete. Jis man pasisakė, kad užmegzti 
santykius su universitetu jam padėjęs reklaminis skelbimas žurna- 
le „Populiarioji mechanika“. Pasak jo, universiteto devizas tapęs jo 
paties devizu; jis paaiškina ir vištos bei mėsininko peilio prasmę. 
O skamba tas universiteto devizas štai kaip: 

ĮKVĖPKIME RELIGIJAI GYVYBĘ! 

Jis paaiškino privaląs laikytis krikščioniškų dogmų, nes katalikybė 
ir protestantizmas, kaip ir bokononizmas, paskelbti už įstatymo ribų. 

— Taigi, jeigu šitokiomis sąlygomis noriu išlikti krikščionis, 
privalau prasimanyti daugybę naujų dalykų. 

Tik jo žodžiai nuskambėjo kiek kitaip: 

— Toku, jondi širakumos sarandumis korpu sarikti karumponis, 
parbarau dosnybę nompų karykų. 

Iš Tėtušio apartamentų išėjo dr. Šlichteris fon Kionigsvaldas — 
tikras be galo pavargęs vokietis. 

— Galite užeiti pas Tėtušį. 

— Mes pasistengsime jo neišvarginti, - pažadėjo Frankas. 

— Jeigu galėtumėte jį pribaigti, - tarė fon Kionigsvaldas, - ma- 
nau, jis būtų labai dėkingas. 


97. DVOKIANTIS KRIKŠČIONIS 


Negailestingos ligos kamuojamas Tėtušis Monzanas gulėjo lovoje, 
padarytoje iš paauksuotos gelbėjimo valties. Visos jos dalys - vaira- 
lazdė, irklų įvorės, grandinė priekyje - buvo išpuoštos auksu. Taigi 
lovą jam atstojo Bokonono senojo laivo „Kurpaitė“ gelbėjimo valtis, 
kadaise atgabenusi jį su kapralu Makeibu į San Lorensą. 

Kambario sienos buvo baltos, bet nuo Tėtušio sklido toks karštas 
ir ryškus skausmas, kad jos atrodė pasruvusios piktu raudoniu. 

Tėtušis gulėjo iki pusės nuogas. Žvilgantis gumbų nusėtas jo pil- 
vas tirtėjo it vėjo plaikstoma burė. 

Jam ant kaklo kabojo grandinėlė su šovinio gilzės dydžio cilin- 
drėliu vietoje medaliono. Spėjau, kad cilindrėlyje buvo koks amule- 
tas. Klydau: jame Tėtušis laikė ledo Nr. 9 kruopelę. 

Monzanas vos galėjo kalbėti. Dantys jam barškėjo, kvėpavo jis 
neritmingai. 

Skausmų varstoma galva atlošta gulėjo valties pirmagalyje. 

Šalia lovos stovėjo Monos ksilofonas. Matyt, ji išvakarėse bandė 
guosti Tėtušį muzika. 

— Tėtuši! - sukuždėjo Frankas. 

— Sudiev, - žioptelėjo Tėtušis. Išvirtusios jo akys atrodė lyg 
neregio. 

— Aš atsivedžiau draugą. 

— Sudiev. 

— Jis bus naujasis San Lorenso prezidentas. Iš jo išeis kur kas 
geresnis prezidentas, nei galėtų išeiti iš manęs. 

— Ledo! - inkštė Tėtušis. 

- Jis prašo ledo, - tarė fon Kionigsvaldas, - bet kai atnešame, jam 
jo nebereikia. 

Tėtušis pervertė akis, atpalaidavo sprandą, kad kūno svoris ne- 
persiduotų į viršugalvį, bet tuoj pat vėl jį išrietė. 

— Nesvarbu, - pralemeno jis, - kas bus San Lorenso... 

— Prezidentas? - pabaigiau už jį. 

— Prezidentas, - pritarė jis, vargais negalais išspaudė perkreiptą 
šypseną ir sukarkė: - Sėkmės! 

— Ačiū, pone, - padėkojau. 

— Nesvarbu. Bokononą. Sučiupk Bokononą. 

Į paskutinius jo žodžius bandžiau atsakyti labai gudriai, mat 
prisiminiau, kad žmonių džiaugsmui Bokononas turi būti nuolatos 
medžiojamas, bet niekad neturi būti sugautas. 

— Aš jį sučiupsiu. 

— Perduok jam... 

Pasilenkiau arčiau, norėdamas išgirsti, ką Tėtušis nori perduoti 
Bokononui. 

— Perduok jam, kad aš gailiuosi jo neužmušęs, - tarė Tėtušis. 

— Perduosiu. 

— Tu jį užmušk. 

— Klausau, pone. 

Tėtušis sugebėjo suvaldyti savo balsą, suteikti jam įsakmų skam- 
besį. 

— Aš rimtai to noriu. 

Į šiuos žodžius nieko neatsakiau. Aš netroškau nieko žudyti. 

- Jis skleidžia žmonėms melagystes, vien tik melagystes. Užmušk 
jį ir skleisk jiems tiesą. 

— Klausau, pone. 

— Judu su Hionikeriu - skleiskite jiems mokslą. 

- Klausau, pone, - mes taip ir darysime, - pažadėjau. 

— Mokslas - tai stebuklai, kurie padeda. 

Jis nuščiuvo, atsipalaidavo ir užsimerkė, o paskui sukuždėjo: 

- Paskutinį patepimą. 

Fon Kionigsvaldas pakvietė daktarą Vox Humana. Dr. Humana 
ištraukė iš skrybėlės dėžės raminamųjų vaistų prigirdytą vištą, reng- 
damasis suteikti paskutinį patepimą pagal krikščioniškus kanonus, 
kaip juos įsivaizdavo. 

Tėtušis pramerkė vieną akį. 

— Tik jau ne tu, - nusišaipė jis iš daktaro Humana. - Nešdinkis! 

— Nesupratau, pone? - sutriko dr. Humana. 

- Aš priklausau Bokonono tikėjimui, - prašvokštė Tėtušis. - Neš- 
dinkis iš čia, tu dvokiantis krikščioni! 

98. PASKUTINIS PATEPIMAS 


Taigi man teko garbė pamatyti, kaip bokononistai atsisveikina su 
mirštančiuoju. / 

Pabandėme surasti tarp kareivių ir tarnų žmogų, kuris prisipažintų 
mokas šias apeigas ir suteiktų paskutinį patepimą Tėtušiui. Savanorių ne- 
atsirado. Nieko nuostabaus: kablys ir požemio kalėjimas buvo čia pat. 

Taigi dr. fon Kionigsvaldas pasakė turėsiąs pamėginti pats. Lig tol 
jis dar niekam nebuvo suteikęs paskutinio patepimo, bet šimtą kartų 
buvo matęs Džiulianą Kaslį tai darant. 

— Jūs - bokononistas? - paklausiau jo. 

- Aš pritariu vienai Bokonono minčiai. Aš irgi manau, kad visos 
religijos, tarp jų ir bokononizmas, yra ne kas kita, kaip melagystės. 

— O jums, mokslininkui, - paklausiau, - nebus nesmagu atlikti 
šias apeigas? 

— Aš labai prastas mokslininkas. Aš pasirengęs padaryti visa, kad 
žmogus geriau jaustųsi, net jeigu tai nemoksliška. Nė vienas moksli- 
ninkas, vertas šio vardo, negalėtų to pasakyti. 

Ir jis įlipo į auksinę valtį pas Tėtušį. Atsisėdo paskuigalyje, bet čia 
buvo taip ankšta, kad gavo pasikišti auksinę vairalazdę po pažastimi. 

Daktaras buvo basnirčia įsispyręs į sandalus, kuriuos dabar nu- 
siavė. Paskui nuklojo paklodę, atidengdamas basas Tėtušio kojas, ir 
prispaudė savo padus prie jo - nutaisė klasikinę boko-maru pozą. 

99. GEIVAS PATPĖRĖ BARVĮ 


- Diefas sukūrė purfą, - sukarkė dr. fon Kionigsvaldas. 

— Geivas patpėrė barvį, - pakartojo Tėtušis Monzanas. 

Juodu pasakė: „Dievas sukūrė purvą“ - kiekvienas savąja tarme. 

Toliau pateiksiu litaniją ne tarmiškai. 

— Dievas pasijuto vienišas, - tarė dr. fon Kionigsvaldas 

— Dievas pasijuto vienišas. 

— Tad Dievas paliepė purvo krūvelei: „Atsisėsk!“ 

— Tad Dievas paliepė purvo krūvelei: „Atsisėsk!“ 

- „Pažvelk į visa, k4 aš sukūriau, - tarė Dievas, - į kalnus, jūrą, 
dangų, žvaigždes.“ 

— „Pažvelk į visa, ką aš sukūriau, - tarė Dievas, - į kalnus, jūrą, 
dangų, žvaigždes.“ 

— Aš ir buvau toji purvo krūvelė, kuriai buvo liepta atsisėsti ir 
apsidairyti. 

— Aš ir buvau toji purvo krūvelė, kuriai buvo liepta atsisėsti ir 
apsidairyti. 

— Man pasisekė, purvui pasisekė. 

- Man pasisekė, purvui pasisekė, - Tėtušio skruostais nusirito 
ašaros. 

— Aš, purvas, atsisėdau ir pamačiau, kaip šauniai pasidarbavo 
Dievas. 

— Aš, purvas, atsisėdau ir pamačiau, kaip šauniai pasidarbavo 
Dievas. 

— Šaunuolis, Dieve! 

- Šaunuolis, Dieve! - kuo nuoširdžiausiai pakartojo Tėtušis. 

- Be Tavęs niekas kitas nebūtų to padaręs, Dieve! Bent jau aš 
tikrai nebūčiau sugebėjęs. 

- Be Tavęs niekas kitas nebūtų to padaręs, Dieve! Bent jau aš 
tikrai nebūčiau sugebėjęs. 

— Šalia Tavęs aš jaučiuosi visai menkas. 

- Šalia Tavęs aš jaučiuosi visai menkas. 

- Tik mintis apie visą purvą, kuris net neatsisėdo ir neapsidairė, 
mane guodžia, kad esu šio to vertas. 

- Tik mintis apie visą purvą, kuris net neatsisėdo ir neapsidairė, 
mane guodžia, kad esu šio to vertas. 

— Aš gavau tiek daug, o didžiuma purvo gavo tiek mažai. 

- Aš gavau tiek daug, o didžiuma purvo gavo tiek mažai. 

— Ašiū tau uf futeiktą karpę! - sušuko fon Kionigsvaldas. 

— Osu kau as katrintą karvę! - sušvokštė Tėtušis. 

Juodu pasakė: „Ačiū Tau už suteiktą garbę!“ 

— Dabar purvas gulasi ir užmiega. 

— Dabar purvas gulasi ir užmiega. 

— Yra ką prisiminti purvui! 

— Yra ką prisiminti purvui! 

— Kokių įdomių sėdinčio purvo atmainų aš sutikau! 

— Kokių įdomių sėdinčio purvo atmainų aš sutikau! 

— Man be galo patiko visa, ką aš pamačiau! 

— Man be galo patiko visa, ką aš pamačiau! 

— Labanakt! 

— Labanakt! 

— Dabar aš keliausiu į dangų. 

— Dabar aš keliausiu į dangų. 

— Laukiu nesulaukiu... 

— Laukiu nesulaukiu... 

— Kada sužinosiu, kas buvo mano vampyteris... 

— Kada sužinosiu, kas buvo mano vampyteris... 

- Ir kas buvo mano karase... 

- Ir kas buvo mano karase... 

- Ir visus gerus darbus, kuriuos Tavo pageidavimu nuveikė mūsų 
karasas. 

- Ir visus gerus darbus, kuriuos Tavo pageidavimu nuveikė mūsų 
karasas. 

- Amen. 

— Amen. 


100. FRANKAS LEIDŽIASI 
Į POŽEMINĮ KALĖJIMĄ 


Bet Tėtušis nemirė ir nenukeliavo į dangų - bent jau ne tuomet. 

Paklausiau Franko, koks metas būtų tinkamiausias pranešti apie 
tai, kad esu paaukštintas į prezidentus. Iš jo nesulaukiau jokios 
pagalbos: jis neturėjo jokių sumanymų ir šį klausimą paliko spręsti 
man vienam. 

- O aš maniau, kad jūs ketinote man padėti, - pasiskundžiau. 

— Visuose techniniuose dalykuose, - griežtai atkirto Frankas. 
Girdi, nereikalauk iš manęs, kad būčiau daugiau negu technikas, 
kad kiščiausi kur man nepriklauso. 

— Supratau. 

— Man nė motais, kaip jūs norite elgtis su žmonėmis. Už tai 
atsakote jūs. 

Mane pritrenkė ir supykdė šis netikėtas Franko nusišalinimas nuo 
visų žmogiškų reikalų, tad norėdamas pasišaipyti iš jo, paklausiau: 

—- Aš nemalonėtumėte pasakyti man kaip technikas, kas supla- 
nuota šiai didžiai iškilmingai dienai? 

Sulaukiau tikro techninio atsakymo: 

— Sutaisyti elektros jėgainę ir surengti oro paradą. 

— Puiku! Vadinasi, vienas iš mano kaip prezidento pirmųjų žyg- 
darbių bus elektros grąžinimas mano liaudžiai. 

Frankui tai atrodė visai nejuokinga. Jis atidavė man pagarbą. 

- Stengsiuos, pone. Dėl jūsų padarysiu visa, ką galėsiu, pone. 
Tik nežinau, kiek laiko prireiks, kol grąžinsime elektrą. 

— Man to ir reikia - elektrifikuotos šalies. 

- Padarysiu visa, ką galėsiu, pone, - Frankas vėl atidavė man 
pagarbą. 

— O oro paradas? - paklausiau. - Kas čia per daiktas? 

Vėl sulaukiau be galo oficialaus atsakymo. 

- Šiandien pirmą valandą, pone, šeši San Lorenso karinių oro 
pajėgų lėktuvai praskris pro štai šiuos rūmus ir apšaudys taikinius 
vandenyje. Tai vienas iš renginių, skirtų Šimto demokratijos aukų 
dienai paminėti. Be to, Amerikos pasiuntinys ketina įmesti į jūrą 
vainiką. 

Pradžiai, nutariau, liepsiu Frankui paskelbti apie mano išaukšti- 
nimą tuoj pat po vainiko ceremonijos ir oro parado. 

— Kaip jūs manote? - paklausiau Franko. 

- Jūs čia viršiausias, pone. 

- Turbūt man reikėtų parengti kalbą, - tariau: - Be to, reikėtų 
kažkokio prisaikdinimo, kad viskas atrodytų iškilmingai ir oficialiai. 

— Jūs čia viršiausias, pone, - atrodė, tarsi šie jo žodžiai kaskart 
atsklinda vis iš toliau, lyg Frankas leistųsi kopėčiomis į kažkokią 
gilią šachtą, o aš būčiau priverstas likti viršuje. 

Ir mane apėmė liūdesys, supratus, kad sutikdamas būti viršiau- 
siuoju, atrišau Frankui rankas daryti tai, kas jam labiausiai patinka, 
tai, ką darydavo tėvas: susigriebti laurus ir žemiškąsias gėrybes, tuo 
pat metu nusikratyti savo, kaip žmogaus, atsakomybės. To jis siekė 
leisdamasis į požeminį dvasios kalėjimą. 

101. KAIP IR MANO PIRMTAKAI SKELBIU 
BOKONONĄ UŽ ĮSTATYMO RIBŲ 


Taigi parašiau savo kalbą apskritame, tuščiame kambaryje pilies 
apačioje. Vieninteliai baldai jame buvo stalas ir kėdė. Mano kalba 
irgi išėjo nugludintais kampais, tuščia, be daugelio esminių dalykų. 

Užtat ji buvo viltinga. Ir kukli. 

Išaiškėjo, kad negaliu nepasikliauti Dievu. Jo pagalbos man 
lig tol nėsyk neprireikė, tad niekada netikėjau, kad jos įmanoma 
sulaukti. 

Dabar pamačiau turįs ja tikėti — ir įtikėjau. 

Be to, man reikės žmonių paramos. Paprašiau iškilmėse dalyvau- 
siančių svečių sąrašo ir pamačiau, kad Džiulianas Kaslis su sūnumi ne- 
pakviesti. Nieko nelaukęs išsiunčiau tarnus jų pakviesti, kadangi juodu 
žinojo apie mano liaudį daugiau nei kas kitas, išskyrus Bokononą. 

Jei kalbėti apie Bokononą: 

Svarsčiau, ar nevertėtų pakviesti jį į savo vyriausybę ir šitokiu 
būdu priartinti savo liaudžiai Aukso amžių. Dar galvojau duoti įsa- 
kymą tarnams tuoj pat nukabinti tą klaikų kablį anapus pilies vartų 
ir taip sukelti visiems nepaprastą džiaugsmą. 

Bet netrukus supratau, kad Aukso amžius turės duoti žmo- 
nėms kažką daugiau nei šventąjį valdžios viršūnėse - kad visiems 
dar turi užtekti gardaus maisto, kad kiekvienas privalo turėti gerą 

pastogę prisiglausti, kad vaikai turi mokytis gerose mokyklose, kad 
niekas neturi sirgti ir kad visi turi smagiai gyventi, o visi, kas nori, 
privalo turėti darbą... - šių dalykų nei Bokononas, nei aš negalėjo- 
me užtikrinti. 

Taigi gėris bei blogis ir toliau turėjo likti atskirti, pirmasis - kla- 
joti džiunglėse, antrasis - tūnoti rūmuose. Šitokios padėties teikia- 
ma pramoga buvo bemaž visa, ką mes galėjome duoti žmonėms. 

Pabeldė į duris tarnas ir pranešė, kad pradeda rinktis svečiai. 

Taigi įsikišau savo kalbą į kišenę ir ėmiau lipti įvijais savo rūmų 
laiptais. Užlipau į aukščiausiąjį savo pilies kuorą ir nužvelgiau savo 
svečius, savo tarnus, savo uolą ir savo drungną jūrą. 

102. LAISVĖS PRIEŠAI 


Mąstydamas apie visus tuos žmones savo aukščiausiame kuore, 
nejučia prisimenu Bokonono „Šimtas devynioliktą kalipsą“, kuria- 
me jis ragina dainuoti kartu su juo: 


Aš kartą girdėjau nuliūdėlį klausiant: 
„Kur dingo senieji draugai?“ 

Tad kužtelėjau tyliai aš jam į ausį: 
„Jie iškeliavo - negrįžtamai“. 


Tarp svečių buvo ambasadorius Horlikas Mintonas su pačia; 
H. Lou Krosbis, dviračių gamintojas, su žmona Heizele; daktaras 
Džiulianas Kaslis, humanitaras ir filantropas, taip pat jo sūnus Fili- 
pas Kaslis, rašytojas ir viešbučio savininkas; mažasis Niutonas Hio- 
nikeris, tapytojas, ir muzikalioji jo sesuo ponia Harison Koners; 
mano dieviškoji Mona; generolas majoras Franklinas Hionikeris ir 
dvidešimt įvairių San Lorenso valdininkų ir kariškių. 

Negyvi - bemaž visi jau negyvi. 

Kaip mus moko Bokononas: „Niekada neapsiriksi taręs „sudiev“. 

Mano kuore stovėjo vaišių stalas, nukrautas vietiniais skanėstais: 
keptais strazdais dubenėliuose, padarytuose iš jų pačių melsvai žals- 
vų plunksnų; rausvais sausumos krabais, kuriuos virėjai iškrapštė 
iš kiautų, sumalę iškepė kokosų aliejuje ir vėl sukišo atgal į kiautus; 

bananų tyre kimštomis nedidutėmis barakudomis ir virto albatroso 
kubeliais, patiektais ant kukurūzinių papločių, iškeptų be mielių ir 
jokių prieskonių. 

Man paaiškino, jog albatrosą nušovė iš to paties sargybinio bokš- 
telio, kuriame stovėjo vaišių stalas. 

Svečiams buvo pasiūlyti du gėrimai, abu siėžišai dyti pepsikola ir 
vietinis romas. Pepsikolą pilstė į plastmasines stiklinaites su užrašu 
„Pilzeno alus“. Romą pilstė į kokosų riešutų kevalus. Niekaip ne- 
galėjau suprasti, kuo kvepia romas, nors kažkodėl jis man priminė 
paauglystę. 

Frankas man vis dėlto pasakė, kieno tai kvapas. 

— Acetono. 

— Acetono? 

— Naudojamo lėktuvų modelių klijuose. 

Romo aš negėriau. 

Ambasadorius Mintonas išsijuosęs sveikino svečius kaip pride- 
rėjo gurmanui ir tokio rango diplomatui: modamas savo kokoso 
riešuto kiautu, apsimesdamas, kad jam be galo patinka visi žmonės 
ir visi skysčiai, kurie neleidžia jiems mirti nuo troškulio. Tačiau ge- 
riant aš jo nemačiau. Beje, ambasadorius buvo pasiėmęs man lig tol 
nematytą nešulį. Jis panėšėjo į dėklą valtornai; išaiškėjo, kad jame 
guli vainikas, kuris turėjo būti įmestas į jūrą. 

Vienintelis žmogus, kurį mačiau geriant romą, buvo H. Lou Kros- 
bis, kuris aiškiai neturėjo uoslės. Jam buvo nepaprastai smagu gerti 
acetoną iš kokoso riešuto kiauto, atsisėdus ant patrankos ir užstojant 
mums visą vaizdą savo storu užpakaliu. Jis žvelgė į jūrą pro didžiu- 
lius japoniškus žiūronus. Jį sudomino taikiniai, pritaisyti virš plūdu- 
rų, kurie pritvirtinti sūpavosi ant bangų atviroje jūroje. 

Taikiniai buvo kartoninės žmonių figūros. 

Į juos turėjo šaudyti ir mesti bombas šeši San Lorenso lėktuvai, 
demonstruodami šalies karinių oro pajėgų galią. 

Kiekvienas taikinys vaizdavo karikatūrą kokios istorinės asme- 
nybės, kurios pavardė buvo užrašyta abiejose taikinio pusėse. 

Pasiteiravau, kas nupiešė karikatūras, ir sužinojau, kad daktaras 
Vox Humana, krikščionių kunigas. Jis stovėjo greta manęs. 

— Nežinojau, kad turite gabumų ir šioje srityje. 

— O taip. Jaunystėje man buvo labai sunku apsispręsti, kuo tapti. 

— Mano manymu, jūs pasirinkote teisingai. 

— Aš meldžiau Aukščiausiąjį, kad parodytų man kelią. 

- Jis atsakė į jūsų maldą. 

H. Lou Krosbis perdavė žiūronus žmonai, taręs: 

— Arčiausiai antai draugužis Džo Stalinas, o visai šalia prikabin- 
tas draugužis Fidelis Kastro. 

— Ir dar draugužis Hitleris, - nepaprastai nudžiugusi sukikeno 
Heizelė, - ir draugužis Musolinis, ir kažkoks draugužis japonas. 

- Ir draugužis Karlas Marksas. 

- Ir draugužis kaizeris Bilis - su spygliuotu šalmu ir visa kita, - 
ulbavo Heizelė. - Niekad nesitikėjau dar sykį jį pamatyti. 

- Ir draugužis Mao. Matai draugužį Mao? 

— Tai bent siurprizo susilauks! - džiaugėsi Heizelė. - Kaip gyvas 
nėra gavęs tokio! Baisiai smagu nuo tos minties. 

- Jie susirinkę ten beveik visus visų laikų laisvės priešus, - pareiš- 
kė H. Lou Krosbis. 

103. MEDIKO NUOMONĖ APIE 
RAŠYTOJŲ STREIKO PADARINIUS 


Nė vienas iš šių svečių dar nežinojo, kad aš tapsiu prezidentu. 
Nė vienas nežinojo, kaip arti mirties Tėtušis. Frankas oficialiai pra- 
nešė, esą Tėtušis be jokio rūpesčio ilsisi; jis siunčiąs visiems geriau- 
sius linkėjimus. | 

Frankas paskelbė iškilmių tvarką: ambasadorius Mintonas me- 
siąs į jūrą vainiką šimtui aukų pagerbti, paskui lėktuvai numušią tai- 
kinius jūroje, o galiausiai jis, Frankas, tarsiąs keletą žodžių. 

Jis nepasakė susirinkusiesiems, kad po jo kalbos žodį tarsiu aš. 

Taigi visi į mane žiūrėjo kaip į svetimšalį žurnalistą, nieko dau- 
giau, o aš mažumą nekaltai grandfalionijau. 

- Sveika, motuše, - užkalbinau aš Heizelę Krosbi. 

- Ėgi mano vaikinas! - Heizelė prisispaudė mane prie kvepalais 
persigėrusios suknios ir pranešė visiems: - Šis vaikinas - indianiškis! 

Tėvas ir sūnus Kasliai laikėsi atokiai nuo visų. Kadangi Tėtušio 
rūmuose jie seniai buvo nepageidaujami, jiems magėjo sužinoti, ko- 
dėl staiga juos pasikvietė. 

Jaunasis Kaslis nutarė vadinti mane „reporteriu“. 

— Labas rytas, reporteri! Kas naujo žodžių žaidime? 

— To paties galėčiau paklausti jūsų, - atšoviau. 

— Ketinu paskelbti visuotinį rašytojų streiką, kol žmonija paga- 
liau atsipeikės. Paremsite? 

— Argi rašytojai turi teisę streikuoti? Įsivaizduokite, kad polici- 
ninkai ar ugniagesiai atsisako išeiti į darbą - tai tapatūs dalykai. 

— Arba koledžų dėstytojai. 

— Arba koledžų dėstytojai, - pritariau jam. - Ne, manau, kad 
man sąžinė neleistų paremti tokį streiką, - atsakiau papurtęs gal- 
vą. - Manding, tapdamas rašytoju, žmogus prisiima šventą įsipa- 
reigojimą kiek įmanoma sparčiau kurti gėrį, šviesti žmones ir teikti 
jiems paguodą. 

— Man neišeina iš galvos mintis, kaip visi pakirstų iš to savo 
snaudulio, jei staiga nebebūtų naujų knygų, naujų spektaklių, naujų 
istorijos vadovėlių, naujų eilėraščių... 

- Ojūs ar labai didžiuotumėtės, jei žmonės imtų mirti kaip mu- 
sės? - paklausiau apsimestai griežtu balsu. 

— Man atrodo, jie mirtų veikiau kaip pasiutę šunys - urgzdami, 
bandydami sugriebti vienas kitą dantimis, kandžiodami patys sau 
uodegas. 

Atsigręžiau į vyresnįjį Kaslį. 5 

— Pone, kaip miršta žmogus, iš kurio atimta literatūros teikiama 
paguoda? 

— Viena iš dviejų, - atsakė šis. - Jam supūva širdis arba atrofuo- 
jasi nervų sistema. 

— Mano galva, nei viena, nei kita nėra iš maloniųjų, - spėjau. 

— Taigi! - patvirtino vyresnysis Kaslis. - Dėl Dievo meilės - abu 
rašykite toliau, maldauju! 

104. SULFATIAZOLIS 


Mano dangiškoji Mona nepriėjo prie manęs nei švelniu žvilgsniu 
nepakvietė prieiti prie jos. Užtat ji ėmėsi šeimininkės vaidmens ir 
pristatė Andželą su Niutu sanlorensiečiams. 

Dabar, kai mąstau apie tą merginą, prisimindamas, kokia abejin- 
ga ji liko Tėtušiui susmukus ar susižadėjusi su manim, net nežinau, 
kaip ją vertinti - garbinti ar niekinti už vulgarumą. 

Gal ji įkūnijo aukščiausią moteriško dvasingumo formą? 

O gal ji buvo bejausmė, atbukusi - šalta žuvis, narkomanė, 
apspangusi nuo ksilofono, grožio kulto ir boko-maru? 

Niekados to nesužinosiu. 

Bokononas mums sako: 


Pamilęs - melagis, 
Meluoja net sau jis. 
Teisuolis nemyli, 

Jo akys - kaip austrės! 


Taigi man duoti nurodymai lyg ir aiškūs. Aš privalau prisiminti 
savo Moną kaip dievišką būtybę. 

- Sakykit, - kreipiausi į jaunąjį Filipą Kaslį tą Šimto demokratijos 
aukų dieną, - ar jūs šiandien kalbėjotės su savo draugu ir garbintoju 
H. Lou Krosbiu? 

- Jis nepažino manęs, nes vilkiu kostiumu, esu pasirišęs kaklaryšį 
ir aviu batais, - atsakė jaunasis Kaslis. - Mes jau maloniai pasikalbė- 
jome apie dviračius. Galimas daiktas, dar sykį pasišnekučiuosime. 

Pajutau, kad Krosbio noras gaminti dviračius San Lorense man 
nebekelia šypsenos. Būdamas aukščiausiasis salos pareigūnas dabar 
labai troškau dviračių fabriko. Staiga pajutau pagarbą H. Lou Kros- 
bio ketinimams ir galimybėms. 

— Kaip, jūsų manymu, sanlorensiečiai pažiūrės į industrializaci- 
ją? - paklausiau abiejų Kaslių. 

— San Lorenso liaudį domina viso labo trys dalykai, - atsakė tė- 
vas, - žūklė, lytiniai santykiai ir bokononizmas. 

— O jums neatrodo, kad juos gali sudominti pažanga? 

- Jie jau šiek tiek jos ragavę. Juos nuoširdžiai jaudina vienintelis 
pažangos vaisius. 

— Koks? 

— Elektrinė gitara. 

Atsiprašiau jų ir nuėjau prie Krosbių. 

Frankas Hionikeris tuo metu jiems aiškino, kas yra Bokononas ir 
prieš ką jis nusiteikęs. 

— Prieš mokslą. 

— Kaip sveiko proto žmogus gali būti nusistatęs prieš mokslą? — 
nesuvokė Krosbis. 

- Jeigu ne penicilinas, manęs šiandien nebūtų, - tarė Heizelė. - Ma- 
no motinos taip pat. 

— Kiek metų jūsų motinai? - paklausiau. 

- Šimtas šeši. Ar ne stebuklas? 

— Tikrai stebuklas, - pritariau. | 

— Be to, būčiau našlė, jei ne tie vaistai, kurių jie tąsyk davė mano 
vyrui, - tarė Heizelė. Jai prireikė paklausti vyro tų vaistų pavadinimo. 

— Brangusis, kaip vadinosi tas dalykas, kuris tau tąsyk išgelbėjo 
gyvybę? 

— Sulfatiazolis. 

Tuomet aš padariau klaidą: paėmiau sumuštinį su albatrosu nuo 
padėklo, kurį tarnas nešė pro šalį. 


244 


105. ANALGETIKAS 


Taip jau atsitiko, „Taip jau turėjo atsitikti“, - pasakytų Bokononas, 
kad albatroso mėsa baisiausiai nepatiko mano skrandžiui ir mane 
supykino tą pačią akimirką, kai nurijau pirmąjį sprangų kąsnelį. 
Gavau nušuoliavęs įvijais akmeniniais laiptais ieškoti tualeto. Pasi- 
naudojau tuo, kuris buvo šalia Tėtušio apartamentų. 

Kai mažumėlę geriau pasijutęs iš jo išsliūkinau, susitikau 
dr. fon Kionigsvaldą,einantįiš Tėtušiomiegamojo. Jis atrodė pamišęs. 
Sugriebęs mane už rankų, jis ėmė klausinėti: 

— Kas ten buvo? Ką jis ten buvo pasikabinęs ant kaklo? 

- Atleiskite, nesuprantu? 

— Jis išgėrė tą daiktą! Tėtušis išgėrė tai, kas buvo tame cilindre, 
ir mirė! 

Prisiminiau cilindriuką, kabojusį Tėtušiui ant kaklo, ir pamėgi- 
nau atspėti, kas jame buvo. Atsakymas atrodė akivaizdus: 

— Kalio cianidas? 

— Kalio cianidas? Nuo jo žmogus per sekundę pavirsta akmeniu? 

— Akmeniu? 

- Marmuru! Plienu! Kaip gyvas nesu matęs taip sustingusio 
lavono. Suduok į kurią nori vietą, ir pasigirsta marimbos garsas! 
Eime, pasižiūrėsite! - fon Kionigsvaldas nusitempė mane į Tėtušio 
miegamąjį. 

Šiurpas apėmė pamačius tą, kuris gulėjo lovoje - auksinėje gel- 
bėjimo valtyje. Tėtušis buvo negyvas, bet apie jį tikrai nebūtum ga- 
lėjęs pasakyti: „Pagaliau ilsisi. 

Tėtušio galva buvo atkraginta iki galo. Visas kūnas laikėsi ant 
jo pakaušio ir padų, nes liemuo buvo išlinkęs it tiltas. Kūnas buvo 
pasagos formos. 

Akivaizdžiai matėsi, kad jis numirė nuo to, kas buvo cilindriu- 
ke, kabojusiame ant kaklo: viena ranka gniaužė cilindriuką nusuk- 
tu dangteliu, kitos nykštys ir smilius lindėjo tarp dantų, tarsi ką tik 
būtų įdėję kažko žiupsnelį į burną. 

Dr. fon Kionigsvaldas ištraukė plieninį irklą iš auksinės gelbė- 
jimo valties įvorės ir pliaukštelėjo juo numirėliui per pilvą. Tėtušis 
išties suskambo lyg marimba. 

O Tėtušio lūpas, šnerves ir akių obuolius aptraukė melsvas šerkšnas. 

Dievas paliudys: šis sindromas dabar nebe naujiena. Bet tuo 
metu jis tikrai niekam nebuvo žinomas. Tėtušis Monzanas buvo pir- 
mas Žmogus istorijoje, miręs nuo ledo Nr. 9. 

Fiksuoju šį faktą jo neinterpretuodamas. 

„Viską užrašinėkite, - liepia mums Bokononas. O iš tikrųjų jis, 
aišku, sako mums, kad rašyti istoriją ar ją skaityti - beprasmiška. 
„Jei tiksliai neaprašysime praeities, kaip galime tikėtis, kad vyrai ir 
moterys išvengs rimtų klaidų ateityje?“ - pašaipiai klausia jis. 

Taigi kartoju: Tėtušis Monzanas buvo pirmasis žmogus istorijoje, 
miręs nuo ledo Nr. 9. 

106. KĄ PRIEŠ NUSIŽUDYDAMI 
SAKO BOKONONISTAI 


Dr. fon Kionigsvaldas, humanistas, kurio gerumo sąskaitoje gulėjo 
ta baisi Aušvico skola, antras mirė nuo ledo Nr. 9. 

Jis kalbėjo apie rigor mortis - aš užvedžiau apie tai kalbą. 

— Numirėlis nesustingsta per kelias sekundes, - pareiškė jis. — 
Aš akimirkai nusisukau nuo Tėtušio. Jis kliedėjo... 

— Apie ką? - paklausiau. 

- Apie skausmą, ledą, Moną - žodžiu, apie viską. Paskui Tėtušis 
tarė: „Aš sunaikinsiu visą pasaulį.“ 

— Ką jis turėjo galvoje? 

— Bokononistai visuomet šitaip sako rengdamiesi nusižudy- 
ti, - fon Kionigsvaldas priėjo prie dubens su vandeniu, ketindamas 
nusiplauti rankas. 

- Kai į jį atsigręžiau, - pasakojo man gydytojas, ištiesęs rankas 
virš dubens, - jis buvo negyvas, sustingęs kaip statula - toks, kokį jį 
dabar matote. Perbraukiau pirštais jam per lūpas - jos pasirodė man 
tokios keistos. 

Jis panėrė rankas į vandenį. 

— Kokia cheminė medžiaga galėjo... - klausimas liko neužbaigtas. 

Fon Kionigsvaldas pakėlė rankas, ir vanduo iš dubens pakilo kar- 
tu. Tačiau tai buvo nebe vanduo, o ledo Nr. 9 rutulys. 

Daktaras prikišo liežuvio galiuką prie tos paslaptingos melsvos 
medžiagos. Jo burna apšerkšnijo, jis visas sustingo, susvyravo ir su 
trenksmu išsitiesė ant grindų. 

Melsvasis rutulys subyrėjo į šipulius, ir jie išsilakstė po visas grindis. 

Priėjau prie durų ir ėmiau kriokti pagalbos. 

Tekini atlėkė kareiviai ir tarnai. | 

Įsakiau jiems tučtuojau atvesti į Tėtušio kambarį Franką, Niutą 
ir Andželą. 

Pagaliau aš išvydau ledą Nr. 9! 


248 


107. PASIORGŽĖKITE! 


Įleidau tris daktaro Hionikerio vaikus į Tėtušio Monzano miegamąjį, 
uždariau duris ir užrėmiau jas nugara. Mane apėmė apmaudas ir 
didybės pojūtis. Dabar aš pamačiau, ko vertas ledas Nr. 9. Lig tol 
daugel kartų jį sapnavau. 

Nekilo abejonių, kad ledą Nr. 9 Tėtušiui davė Frankas. O jeigu 
Frankas galėjo dalyti šią medžiagą, vadinasi, Andžela su Niutu taip 
pat galėjo. 

Taigi ėmiau visus tris koneveikti, ragindamas prisiimti kal- 
tę už klaikų nusikaltėlišką elgesį. Pasakiau, girdi, jų dainelė su- 
dainuota - aš viską žinąs apie ledą Nr. 9. Bandžiau gąsdinti juos, 
kad ledas Nr. 9 galįs pražudyti visą gyvybę Žemėje. Kalbėjau taip 
įtaigiai, kad jiems nė nekilo mintis paklausti, iš kur aš sužinojau apie 
tą ledą Nr. 9. 

— Pasigrožėkite! - paraginau. 

Pasak Bokonono, „Dievas kaip gyvas nėra parašęs geros pjesės.“ 
Bet šįsyk scenai Tėtušio kambaryje bent jau nestigo vaizdingos buta- 
forijos ir intrigos, be to, mano įžanginė kalba pasisekė. 

Deja, visą tą didingą sceną sugadino pirmasis vieno iš Hionike- 
rių atsakymas. 

Mažasis Niutas susivėmė. 

108. FRANKAS SAKO MUMS, 
KĄ REIKIA DARYTI 


Tuomet mes visi ko nesusivėmėme. 

Niutas tikrai padarė tai, ko reikalavo situacija. 

- Visiškai jums pritariu, - pasakiau Niutui ir drėbiau Andželai su 
Franku: - Dabar, kai Niuto nuomonę jau žinome, norėčiau išgirsti, 
ką judu galite pasakyti. 

— Ek, - susigūžusi žagtelėjo Andžela, balta kaip drobė. 

- Ir jūsų nuomonė tokia pat? - paklausiau Franko. - „Ek?“ Jūs 
tai sakote? 

Frankas buvo prašiepęs kietai sukąstus dantis, pro kuriuos tan- 
kiai švilpčiodamas kvėpavo. 

— Kaip tas šuo, - suniurnėjo mažasis Niutas, žvelgdamas į fon Kio- 
nigsvaldą, tysantį ant grindų. 

— Koks šuo? 

Niutas sukuždėjo atsakydamas - beveik be garso. Bet šio kamba- 
rio akmens sienoms akustika buvo tokia puiki, kad mes išgirdome 
tą jo kuždesį taip aiškiai kaip krištolo varpelio skambtelėjimą. 

— Per Kūčias, kai mirė tėvas. 

Niutas kalbėjo su savim, nes kai paklausiau, kas nutiko tam šu- 
niui tą vakarą, kai mirė jo tėvas, jis pažvelgė į mane taip, tarsi būčiau 
įsibrovęs į jo sapną. Jame aš buvau pašalinis. 

O štai jo brolis ir sesuo tame sapne tiko. Tad šitame savo košmare 
jis kreipėsi į savo brolį: 

— Tu jam davei jį. Taip ir gavai tą prašmatnią tarnybą? - paklausė 
jis Franko su nuostaba. - Ką tu jam pasakei - turįs šį tą geriau už 
vandenilinę bombą? 

Frankas nuleido jo klausimą negirdomis. Jis įdėmiai dairėsi 
po kambarį, viską mintyse fiksuodamas. Jo žandikauliai atsileido, 
dantys ėmė tankiai barškėti, ir sulig kiekvienu jų barkštelėjimu jis 
sumirksėdavo. Jo veidas ėmė atgauti spalvą. 

— Klausykit, - pasakė jis, - mes turim sutvarkyti šitą jovalą. 

109. FRANKAS GINASI 


— Generole, - pasakiau Frankui, - turbūt retas generolas majoras 
taip įtikinamai yra pasisakęs šiais metais. Būdamas mano patarė- 
jas technikos klausimais, kaip jūs patartumėte „sutvarkyti šį jovalą“, 
kaip jūs taip vykusiai pasakėte? 

Frankas atsakė man tiesmukiškai: spragtelėdamas pirštais. Ma- 
čiau, kad jis atsiriboja nuo šio jovalo priežasčių, su augančiu pasi- 
didžiavimu ir energija priskirdamas save prie pasaulio gelbėtojų, 
vaduotojų ir tvarkdarių. 

- Šluotų, samtelių šiukšlėms, lituoklį, viryklę, kibirų, - įsakinėjo 
jis, be perstojo spragsėdamas pirštais. 

- Jūs siūlote apsvilinti lavonus lituokliu? - sališusis 

Mintys apie techninius dalykus suteikė Frankui tiek energijos, 
kad jis bemaž šoko stepą į taktą savo pirštų spragsėjimui. 

— Tuos stambesnius gabalus sušluosime nuo grindų ir išlydysime 
ant viryklės. Paskui lituokliu perbrauksime visas grindis iki men- 
kiausio lopinėlio - jei kartais užsiliktų koks mikroskopinis kristalas. 
Lavonus - ir lovą - mes... - jam teko mažumą susimąstyti. 

— Laidotuvių laužas! - sušuko jis velniškai patenkintas savi- 
mi. - Įsakysiu sukrauti šalia kablio didžiulį didžiulį laidotuvių laužą, 
o paskui liepsime įmesti į jį lavonus ir lovą. 


252 


Jis buvo beišeinąs įsakyti tarnams krauti laužo ir atnešti tai, ko 
reikėjo kambariui sutvarkyti. 

Andžela jį sulaikė. 

— Kaip tu galėjai?! - užsipuolė jinai. 

Frankas blausiai jai šyptelėjo. 

— Viskas bus gerai. 

— Kaip tu galėjai duoti jo tokiam žmogui kaip Tėtušis Monza- 
nas? - neatlyžo sesuo. 

— Pirmiausiai sutvarkykime šį jovalą, pasikalbėti galėsime vėliau. 

Andžela laikė jį už rankų, neketindama paleisti. 

— Kaip tu galėjai?! - papurtė ji brolį. 

Frankas išsivadavo iš sesers gniaužtų. Vangi jo šypsena pranyko, 
ir akimirką jis pasidarė šlykščiai sarkastiškas, kai, sutelkęs visą savo 
panieką, iškošė jai: 

— Aš nusipirkau pareigas, lygiai kaip tu nusipirkai mergišių 
vyrą, lygiai kaip Niutas nusipirko sau savaitę Kodo kyšulyje su 
lilipute ruse! 

Jo lūpose vėl pasirodė ta blausi šypsena. 

Frankas išėjo ir trenkė durimis. 

110. „KETURIOLIKTOJI KNYGA“ 


„Kartais pul-pa, - aiškina mums Bokononas, - būna tokia stipri, kad 
atima žmogui žadą.“ Vienoje „Bokonono knygų“ vietoje autorius 
žodį „pul-pa“ verčia kaip „šūdaudrė“, kitoje - kaip „Dievo rūstybė“. 

Iš to, ką prieš trenkdamas durimis pasakė Frankas, supratau, kad 
ledo Nr. 9 turėjo ne vien San Lorenso Respublika ir trys Hionikeriai. 
Tikriausiai jo taip pat turėjo Jungtinės Amerikos Valstijos ir Sovietų 
Sąjunga. JAV įsigijo jo per Andželos vyrą, kurio gamyklą Indianapo- 
lyje saugojo elektros tvora ir vokiečių aviganiai, pasiruošę perkrimsti 
gerklę kiekvienam nekviestam svečiui. O Sovietų Rusija įsigijo jo per 
Niuto mažylę Zinką, tą žavingą Ukrainos baleto trolį. 

Man atėmė žadą. 

Nulenkiau galvą ir užsimerkiau laukdamas, kada grįš Frankas 
su tais paprastais įnagiais, reikalingais sutvarkyti vienam miegama- 
jam - vieninteliam iš viso pasaulio miegamųjų, užterštų ledu Nr. 9. 

Lyg pro rūką išgirdau Andželą kažką man sakant. Ji nesiteisino. 
Ji teisino mažąjį Niutą. 

— Niutas tai jo nedavė. Jinai pati pavogė. 

Manęs jos atsakymas visai nesudomino. 

„Ko gali viltis žmonija, - pamaniau, - kai esama tokių žmonių, 
kaip Feliksas Hionikeris, kurie dalija tokius žaisliukus, kaip ledas 

Nr. 9, tokiems trumparegiams vaikams, kokie yra beveik visi suaugę 
vyrai ir moterys? 

Ir aš prisiminiau „Keturioliktąją Bokonono knygą“, kurią išva- 
karėse perskaičiau visą iki galo. Toji knyga vadinasi: „Ko gali pagei- 
dauti žmonijai mąstantis žmogus, turint galvoje pastarojo milijono 
metų patirtį?“ 

„Keturioliktajai knygai perskaityti daug laiko nereikia. Ją sudaro 
vienas žodis ir taškas. 

Štai kas joje parašyta: 

„Nieko.“ 

111. PERTRAUKĖLĖ 


Frankas grįžo nešinas šluotomis ir samteliais šiukšlėms, lituokliu, 
žibaline virykle, paprastu mielu kibiru ir guminėmis pirštinėmis. 

Apsimovėme pirštines, kad nesusiteptume rankų ledu Nr. 9. 
Frankas ant dangiškosios Monos ksilofono pastatė žibalinę viryklę 
ir užkaitė tą miėlą paprastą kibirą. 

O mes surinkome stambesnius ledo Nr. 9 gabalus nuo grindų, 
sumetėme juos į tą paprastą kibirą ir ištirpdėme. Jie virto mielu pa- 
prastu tikru vandeniu. 

Mudu su Andžela šlavėme grindis, Niutas tikrino, ar nepali- 
kome ledo Nr. 9 po baldais, o Frankas mums iš.paskos valė viską 
lituoklio liepsna. 

Mus apėmė ramybė, kurią jaučia valytoja ar kiemsargis, kai be jokios 
minties galvoje vėlų vakarą kuopiasi. Visas pasaulis buvo apšnerkštas, 
o mes bent jau švarinomės savo kamputyje. Nė pats nepajutau, kaip 
kviesdamas pasišnekučiuoti, paprašiau Niuto, Andželos ir Franko 
papasakoti apie tas Kūčias, per kurias mirė tėvas, ir apie tą šunį. 

Vaikiškai įsitikinę, kad apsišvarindami viską atitaisys, Hionike- 
riai man papasakojo tą istoriją. 

O buvo ji štai kokia: 

Per tas lemtingas Kūčias Andžela nuėjo į kaimą lempučių eglu- 
tei, o Niutas su Franku - pasivaikščioti po apsnigtą paplūdimį, kur 

nebuvo nė gyvos dvasios. Broliai susitiko juodą Labradoro veislės 
šunį, draugišką kaip ir visi jo giminaičiai. Šuo nusekė paskui Franką 
ir mažąjį Niutą į namus. 

Kol vaikai buvo išėję, Feliksas Hionikeris mirė - mirė, sėdėda- 
mas ant savo balto pinto krėslo, atgręžto į jūrą. Visą dieną senukas 
erzino vaikus užuominomis apie ledą Nr. 9 - rodė jiems buteliuką, 
ant kurio etiketės nupiešė kaukolę su sukryžiuotais kaulais, užrašęs: 
„Atsargiai! Ledas Nr. 9! Laikyti sausoje vietoje!“ 

Ištisą dieną senukas kibo prie vaikų, žvaliai klausinėdamas: 
„Nagi pasukite mažumėlę smegenis. Sakiau: jo lydymosi tempera- 
tūra - 40 laipsnių Celsijaus, o susideda jis - vien iš vandenilio ir 
deguonies. Koks gali būti paaiškinimas? Truputėlį pagalvokite! Ne- 
bijokite pasukti smegeninės - ji neplyš!“ 

- Jis visuomet liepdavo mums pasukti smegenis, - prisiminė tuos 
senus laikus Frankas. 

— Aš lioviausi sukusi galvą, kai man buvo nė nebežinau kiek 
metų, - prisipažino Andžela, pasirėmusi šluotkočiu. - Aš net ne- 
galėjau pakęsti, kai jis kalbėdavo apie mokslo dalykus. Aš tik pri- 
tariamai linksėdavau, apsimesdama sukanti savo smegenis, bet apie 
mokslo dalykus galvojant jos, vargšelės, įsitempdavo ne daugiau 
negu senas korsetas. 

Matyt, prieš atsisėsdamas ant savo pinto krėslo ir numirdamas, 
senukas žaidė su vandeniu ir ledu Nr. 9, pilstydamas į puodus bei 
prikaistuvius virtuvėje, kur prilaistė daug balų. Jis tikriausiai vertė 
vandenį ledu Nr. 9, ir atvirkščiai, nes visi iki vieno puodai ir prikais- 
tuviai buvo ištraukti ir išdėlioti ant stalų ir spintelių. Termometras 
irgi buvo ištrauktas: matyt, senukas matavo temperatūrą. 

Senukas ketino tik valandžiukę atsipūsti ant savo krėslo, nes vir- 
tuvėje paliko baisiausią netvarką. Nesutvarkė jis ir prikaistuvio, kurį 

paliko pilną ledo Nr. 9. Jis aiškiai ketino jį ištirpdyti, sumažindamas 
tos melsvos medžiagos atsargas pasaulyje iki žiupsnelio, kuris vėl 
tilptų buteliuke, - po nedidelės pertraukėlės. 

Bet, kaip mus moko Bokononas, „Kiekvienas žmogus gali papra- 
šyti pertraukėlės, bet nė vienas negali pasakyti, kiek ji truks.“ 

112. NIUTO MOTINOS RANKINUKAS 


— Vos tik įėjusi turėjau suprasti, kad jis negyvas, - pasakojo 
Andžela, vėl pasiremdama ant šluotkočio. - Iš to pinto krėslo neskli- 
do nė garso, nors jisai visuomet girgždėdavo beveik žmogaus balsu, 
kai tėvas ant jo sėdėdavo - netgi kuomet miegodavo. 

Tačiau Andžela nusprendė, kad tėtis miega, ir toliau puošė 
eglutę. 

Tuo metu parėjo Niutas ir Frankas su tuo Labradoro veislės šu- 
nim. Broliai nuėjo į virtuvę paieškoti ko nors ėdamo šuniui ir pa- 
matė senuko prilaistytas balas. 

Niutas paėmė pašluostę, išvalė balą ant grindų ir šveitė ją ant 
spintutės. 

Taip jau nutiko, kad toji permirkusi pašluostė pataikė į prikais- 
tuvį su ledu Nr. 9. 

Erankas pamanė, kad prikaistuvyje kažkoks glajus, tad atkišo jį 
Niutui, rodydamas, ką šis pridarė neatsargiai nutrenkęs pašluostę. 

Niutas atplėšė pašluostę ir pamatė, kad ji kažkokia keistai vingri, 
tarsi būtų iš tankaus auksinio tinklelio. 

- Sakau „auksinio tinklelio“, - Tėtušio miegamajame aiškino ma- 
žasis Niutas, — kadangi jinai iškart man priminė mamos rankinu- 
ką - jį palytėjęs patirdavai tokį pat pojūtį. 

Andžela sentimentaliai paaiškino, kad mažas būdamas, Niutas 
be galo brangino auksinį motinos rankinuką. Supratau, kad tai buvo 
mažytis rankinukas prie vakarinės suknios. 

— Joks kitas paliestas daiktas nesukeldavo tokio keisto pojū- 
čio, - aiškino Niutas, stengdamasis suprasti, kodėl kadaise taip 
mėgo tą rankinuką. - Įdomu, koks likimas jį ištiko? 

— Man įdomu, koks likimas ištiko daug ką, - tarė Andžela. Jos 
klausimas aidu nusirito į praeitį - graudus, pasimetęs. 

Na, bent jau pašluostei, kuri palytėta atrodė panaši į rankinuką, 
nutiko tai, kad Niutas ištiesė ją šuniui, ir šis ją palaižė. Šuo bemat 
sustingo. 

Niutas nuėjo papasakoti tėčiui apie sustingusį šunį ir pamatė, 
kad tėvas taip pat sustingęs. 


113. ISTORIJA 


Pagaliau baigėme tvarkyti Tėtušio kambarį. 

Bet lavonus dar reikėjo išnešti ant laidotuvių laužo. Nutarėme, 
kad tai padaryti reikia pompastiškai, pasibaigus iškilmėms šimto 
demokratijos aukų garbei. 

Paskiausiai pastatėme fon Kionigsvaldą ant kojų, norėdami nu- 
kenksminti tą vietą, kurioje jis gulėjo, o po to stačią paslėpėme jį 
Tėtušio drabužių spintoje. 

Gerai nežinau, kodėl jį paslėpėme. Ko gero, tam, kad liktų ma- 
žiau to gyvo paveikslo dekoracijų. 

Priėjęs prie paties nusikaltimo smulkmenų, Niutas, Andžela ir 
Frankas įstrigo ties ta vieta, kai jie per Kūčias dalijosi pasaulines 
ledo Nr. 9 atsargas. Hionikeriai negalėjo prisiminti, kad kuris nors 
būtų ką nors pasakęs pasiteisindamas, kodėl pasisavina ledą Nr. 9. 
Jie šnekėjo apie tos medžiagos ypatybes, prisiminė, kaip tėvas su- 
galvodavo visokių klausimų, kad jie „pasuktų smegenis“, bet apie 
dorovinius aspektus neužsiminė. 

— Kas padalijo ledą? - paklausiau aš. 

Trys Hionikeriai taip rūpestingai ištrynė iš atminties tą nu- 
tikimą, kad mano paprašyti negalėjo prisiminti net šios esminės 
smulkmenos. 

— Ne Niutas, - pagaliau atsakė Andžela. - Aš tuo neabejoju. 

— Arba aš, ar tu, - įtemptai mąstydamas, balsu svarstė Frankas. 

— Tu nuėmei nuo virtuvės lentynos tris stiklainius, - prisiminė 
Andžela. - Tik kitą dieną mes įsigijome tris termosiukus. 

— Teisingai, - pritarė Frankas. - Paskui tu paėmei kirtikliuką 
ledui ir suskaldei ledą Nr. 9 tame prikaistuvyje. 

- Teisingai, - atsakė Andžela, - aš suskaldžiau. O paskui kažkuris 
iš mūsų atnešė iš miegamojo pincetą. 

Niutas pakėlė savo rankytę. 

— Aš atnešiau. 

Andžela su Franku apstulbo prisiminę, kaip nuovokiai pasielgė 
mažasis Niutas. 

- Tai aš išdėliojau ledo gabalėlius į termosus, - aiškiai didžiuoda- 
masis prisiminė Niutas. 

— O kur jūs padėjote šunį? - neryžtingai paklausiau. 

— Įkišome į krosnį, - atsakė man Frankas. - Kitos išeities ne- 
turėjome. 

„Istorija! - rašo Bokononas. - Skaitai ir verki!“ 

114. KAI PAJUTAU KULKĄ 
PERVERIANT MAN ŠIRDĮ 


Taigi dar sykį užlipau įvijais laiptais į savo bokštą, dar sykį nusigavau 
į aukščiausią savo pilies kuorą ir dar sykį nužvelgiau savo svečius, 
savo tarnus, savo uolą ir savo drungną jūrą. 

Hionikeriai buvo greta. Mes užrakinome Tėtušio miegamojo 
duris ir paskleidėme tarp namiškių girdą, esą Monzanas jaučiasi kur 
kas geriau. 

Kareiviai šalia kablio jau krovė laidotuvių laužą, nežinodami, 
kam jis skirtas. 

Toji diena buvo kupina paslapčių. 

Kruta, kruta, kruta. 

Nutariau, kad galima pradėti iškilmes, tad liepiau Frankui pasiū- 
lyti ambasadoriui Horlikui Mintonui pasakyti kalbą. 

JAV pasiuntinys priėjo prie bokštelio jūros pusėje, nešinas vai- 
niku, lig šiol neišimtu iš dėklo, ir pasakė nuostabią kalbą šimto 
demokratijos aukų garbei. Jis pašlovino žuvusiuosius, jų tėvynę ir 
gyvenimą, kuris jiems baigėsi, žodžius „šimtas demokratijos aukų“ 
pasakydamas vietine tarme. Tie žodžiai iš jo lūpų nuskambėjo 
sklandžiai ir grakščiai. 

Likusi kalbos dalis buvo angliškai. Mintonas buvo ją susira- 
šęs - tikriausiai įmantriais, pompastiškais žodžiais, bet, pamatęs, 

kad reikės kalbėti saujelei žmonių, kurių dauguma - jo tautiečiai, jis 
įsikišo tą oficialią kalbą į kišenę. 

Vėjelis nuo jūros kedeno retėjančius jo plaukus. 

— Aš pasielgsiu, kaip visiškai nepridera ambasadoriui, - pareiškė 
jis. - Aš papasakosiu jums tai, ką iš tikrųjų jaučiu. 

Gal Mintonas persiuostė acetono, o gal nujautė, kas nutiks vi- 
siems, išskyrus mane. Šiaip aš taip, jis pasakė nepaprastai bokono- 
nišką kalbą. 

— Mes susirinkome čia, draugai, - kalbėjo jis, - pagerbti sanž- 
tą daimo-prin-cijos foi-kų, mirusių vaikų, nebegyvų, žuvusių kare. 
Tokiomis dienomis įprasta vadinti tokius prarastus vaikus vyrais. 
Negaliu vadinti jų vyrais dėl tos paprastos priežasties, kad tame pa- 
čiame kare, kuriame žuvo san-tas daimo-prin-cijos foi-kų, padėjo 
galvą ir mano sūnus. 

Mano siela įsako: gedėk ne vyro, o vaiko. 

Nesakau, kad vaikai per karą miršta kitaip nei vyrai, jei jiems 
lemta žūti. Amžinai jų garbei ir amžinai mūsų gėdai jie išties miršta 
kaip vyrai, todėl mes šitaip vyriškai ir pažymime tautines šventes. 

Vis dėlto jie yra nužudyti vaikai. 

Tad aš siūlau: jeigu ketiname nuoširdžiai pagerbti šimtą vaikų, 
kurių neteko San Lorensas, geriausiai tiktų šią dieną paskirti panie- 
kai tam, kas juos pražudė - žmonijos kvailumui ir sugedimui. 

Ko gero, prisimindami karus, mes turėtume išsirengti ir, išsi- 
dažę mėlynai, repečkoti keturiomis, kriuksėdami kaip kiaulės. Tai 
tikrai labiau priderėtų negu kilnios kalbos bei vėliavų ar gerai su- 
teptų patrankų demonstravimas. 

Nenoriu sumenkinti to gražaus karinio parado, kurį netru- 
kus pamatysime - o jis tikrai bus jaudinantis... - pasiuntinys pa- 
žvelgė mums visiems į akis, o paskui kalbėjo toliau, nuvijęs į šalį 


264 


kažkokią atėjusią į galvą mintį. - Jaudinantys paradai, sakyčiau, — 
puikus dalykas. 

Mums teko įtempti ausis, kad išgirstume, ką Mintonas pasakė 
paskiau. 

— Bet jeigu ši diena išties skirta šimtui kare nužudytų vaikų pa- 
gerbti, ar dera per ją rengti jaudinančius paradus? Atsakymas - taip, 
bet su viena išlyga: mes, švenčiantieji, privalome sąmoningai ir ne- 
nuilstamai stengtis, kad mes ir visa žmonija taptume mažiau kvaili 
ir ne tokie sugedę. 

Ambasadorius atšovė dėklo užraktus. 

— Matot, ką aš atsinešiau? - paklausė jis mūsų ir, atidaręs dėklą 
su ryškiai raudonu pamušalu, parodė mums auksinį vainiką - vie- 
linį karkasą, apipintą lauro lapais, apipurkštais dažais radiato- 
riams. Per visą vainiko ilgį ėjo šilkinis kreminis kaspinas su užrašu 
„PRO PATRIA“. 

Tuomet Mintonas perskaitė eilėraštį iš Edgaro Ly Masterso „Spūn 
Riverio antologijos“, eilėraštį, kurio tikriausiai nesuprato atėję į iš- 
kilmes sanlorensiečiai - taip pat H. Lou Krosbis ir jo Heizelė bei 
Andžela su Franku. 


Buvau pirmasis Mišeneri Ridž mūšio vaisius. 

Kai pajutau kulką perveriant man širdį, 

Pasigailėjau: užuot pasilikęs namuos ir sėdęs į kalėjimą 
Už tai, kad vogiau kiaules iš Kerlo Trenario, 

Pabėgau ir užsirašiau į armiją. 

Tūkstantį kartų geriau tupėt už grotų, 

Negu gulėt po šita sparnuota marmurine figūra 

Ir po šituo granito pjedestalu 

Su užrašu: „Pro Patria“. 

Beje, ką reiškia šie žodžiai? 

— Beje, ką jie reiškia? - pakartojo ambasadorius Horlikas Minto- 
nas. - Jie reiškia: „Už tėvynę“. 

Už bet kokią šalį, - sumurmėjo jis. 

Vainikas, kurį atsinešiau, - vienos šalies piliečių dovana ki- 
tos šalies piliečiams. Nesvarbu, kokios tai šalys. Galvokime apie jų 
piliečius... 

Ir vaikus, nužudytus per karą... 

Ir apie kokią nors šalį. 

Galvokime apie taiką. 

Galvokime apie brolišką meilę. 

Galvokime apie skalsą. 

Galvokime apie tai, koks rojus būtų mūsų žemėje, jei visi žmonės 
būtų geri ir protingi. 

Kad ir kokie kvaili ir nedori žmonės - ši diena yra nuostabi, - 
tarė ambasadorius Horlikas Mintonas. - Aš, kaip žmogus ir taiką 
mylinčios Jungtinių Amerikos Valstijų liaudies atstovas, visa širdi- 
mi gailiuosi santo daimo-prin-cijos foi-kų, nes šią nuostabią dieną 
jų nėra tarp gyvųjų. 

Ir Mintonas paleido vainiką sklęsti nuo kuoro. 

Ore pasigirdo burzgesys. Artinosi šeši San Lorenso ginkluotųjų 
oro pajėgų lėktuvai, čiuoždami drungnos mano jūros paviršiumi. 
Jie ketino sušaudyti kartonines figūras tų, kuriuos H. Lou Krosbis 
pavadino „beveik visais visų laikų laisvės priešais“. 

115. TAIP JAU NUTIKO 


Mes priėjome prie kuoro, žvelgiančio į jūros pusę, pasižiūrėti oro 
parado. Lėktuvai atrodė ne didesni už pipirų grūdelius. Pastebė- 
jome juos tik todėl, kad - taip jau nutiko - paskui vieną jų vilkosi 
dūmų kamuolys. 

Mes pamanėme, kad tie dūmai numatyti iškilmių scenarijuje. 

Aš stovėjau greta H. Lou Krosbio, kuris, taip jau nutiko, valgė 
albatrosą, užgerdamas vietiniu romu. Pro lūpas, žvilgančias nuo 
albatroso riebalų, jis iškvėpė klijų lėktuvų modeliams kvapą, ir į jį 
bežiūrint, mane vėl apėmė šleikštulys. 

Vienas nuėjau prie kuoro, atgręžto į salos pusę, godžiai traukda- 
mas į krūtinę orą. Nuo visų susirinkusiųjų mane skyrė dvidešimties 
metrų pločio akmens grindinys. 

Pamačiau, kad lėktuvai praskris Žemai, palei pilies pamatus ir 
kad reginio nepamatysiu, bet šleikštulys nustelbė smalsumą. Atsi- 
gręžiau į tą pusę, iš kurios jie riaumodami artinosi. Pradėjus kalen- 
ti jų kulkosvaidžiams, vienas iš lėktuvų, tas, iš kurio rūko dūmai, 
staiga liepsnos apimtas apsisuko pilvu į viršų. 

Paskui jis vėl pranyko man iš akių ir tuoj pat rėžėsi į uolą, ant ku- 
rios stovėjo pilis. Lėktuvo gabentos bombos ir jo kuro bakai sprogo. 

Sveikieji lėktuvai nuskrido tolyn, ir netrukus jų motorų gausmas 
buvo ne garsesnis už uodo zvimbimą. 

Tuomet pasigirdo griūvančių uolų trenksmas, ir vienas didelis 
Tėtušio pilies bokštas, netekęs atramos, nubildėjo į jūrą. 

Žmonės, stovintys ant kuoro jūros pusėje, apstulbę žvelgė į ert- 
mę, kur ką tik dunksojo bokštas. Po kurio laiko išgirdau, kaip uolos 
vienur didesniais, kitur mažesniais gabalais ima ristis žemyn, pasi- 
šnekėdamos garsais, panašiais į orkestro skambėjimą. 

Tas jų pašnekesys vyko labai greitai, ir netrukus į jį įsiterpė nauji 
garsai: pilies sijos skundėsi neišlaikančios savo naštos. 

Tuomet bokštą it žaibas perskrodė plyšys, atsivėręs už trejeto 
metrų nuo mėšlungio sutrauktų mano padų. 

Plyšys atskyrė mane nuo mano gentainių. 

Pilis ėmė dejuoti ir balsu verkti. 

Žmonės suvokė, koks pavojus jiems iškilo: netrukus kartu su to- 
nomis akmenų jie pasistūmės į šoną, o paskui nugarmės žemyn. Nors 
plyšys tebuvo pėdos pločio, jie striksėjo per jį milžiniškais šuoliais. 

Tik savimi pasitikinti mano Mona įveikė šį plyšį jokių ypatingų 
pastangų nepareikalavusiu žingsneliu. 

Plyšys girgždėdamas užsivėrė, bet išsyk šnairųodamas prasižio- 
jo plačiau. Tuose pasvirusiuose mirtinuose spąstuose vis dar buvo 
H. Lou Krosbis su savo Heizele ir ambasadorius Horlikas Mintonas 
su savo Klere. 

Mes su Filipu Kasliu ir Franku ištiesėme rankas virš tos prarajos 
ir padėjome Krosbiams nusigauti į mūsų pusę, kur pavojus negrėsė, o 
paskui atkišome rankas Mintonams, maldaudami pereiti pas mus. 

Jie lipšniai žvelgė į mus. Aš galiu tik spėti, kokios mintys sukosi 
jų galvose. Manau, kad juodu mąstė, jog svarbiausia - išlikti oriems 
ir nepasiduoti emocijoms. 

Jie manė, kad jiems nepritinka pulti į paniką. Nemanau, kad jie 
manė, jog jiems pritinka žudytis, bet gražios manieros juos pražudė, 

nes pasmerktasis pilies pusmėnulis dabar atitolo nuo mūsų lyg atsi- 
švartavęs okeaninis laineris. 

Matyt, į šią kelionę išsirengusiems Mintonams irgi kilo mintis 
apie kruizą, nes jie pamojo mums - vangiai, bet draugiškai. 

Juodu susikibo rankomis. 

Atsigręžė į jūrą. 

Jie nutolo nuo mūsų, o paskui nudardėjo žemyn su ta visa pasi- 
glemžiančia griūtimi ir pranyko! 

116. BIBYSIS „BUM“ 


Dantyti užmaršties nasrai dabar buvo už pusės sprindžio nuo mėš- 
lungio sutrauktų mano padų. Pažvelgiau žemyn. Mano drungna 
jūra prarijo viską. Tingi dulkių skraistė - vienintelis pėdsakas viso, 
kas nugarmėjo, - sklido jūros link. 

Pilis, netekusi savo masyvios į jūrą žvelgusios kaukės, išsišiepė 
šiaurei it raupsuotasis atsikišusiais, į visas puses styrančiais danti- 
mis. Tie dantys buvo supleišėję sijų galai. Man po kojomis atsivėrė 
didžiulė menė, o jos grindys netikėtai šovė į erdvę tarsi tramplinas, 
nuo kurio sportininkai šoka į vandenį. 

Mintyse pamačiau, kaip nušoku ant to bokšto, atsispiriu ir kvapą 
gniaužiančia „kregždute , sudėjęs rankas ant krūtinės, neriu žemyn į 
tą kraujo šiltumo amžinybę, neištėkšdamas nė menkiausio purslelio. 

Iš šio akimirką trukusio sapno mane pažadino virš galvos purp- 
telėjusio paukščio klyksmas. Atrodė, tarsi jis klaustų manęs, kas nu- 
tiko - „Pu-ti-vyt?“ 

Mes visi pažvelgėme į paukštį, paskui vienas į kitą. 

Išsigandę atsitraukėme nuo prasivėrusios prarajos. Kai nulipau 
nuo akmens, kuris mane laikė, jis ėmė siūbuoti, visas klebantis lyg 
sūpuoklės, ir pavirto į priekį. 

Akmuo nudardėjo ant to šuolių bokšto, paversdamas jį lataku, 
kuriuo nušliuožė visos dekoracijos, dar likusios toje menėje. 

Pirmiausia nulėkė ksilofonas, striksėdamas ant savo mažyčių 
ratukų. Paskui prie guolio stovėjęs stalelis, pamišėliškai rungty- 
niaudamas su šuoliuojančiu lituokliu. Stengdamosi neatsilikti pa- 
sipylė kėdės. 

Ir kažkur toje menėje po mūsų kojomis itin nenoriai ėmė judėti 
kažkoks daiktas. 

Jis atšliuožė iki latako, ir pagaliau mes išvydome auksines lenktas 
lentas - tai buvo nosis valties, kurioje gulėjo negyvas Tėtušis. 

Valtis nušliuožė iki latako galo, jos nosis nusviro ir vartydamasi 
ore ji nukrito žemyn. 

Iššveistas iš valties, Tėtušis nukrito atskirai. 

Užsimerkiau. 

Pasigirdo garsas, tarsi kažkas būtų atsargiai užvėręs vartus, 
dydžio sulig dangumi, tarsi kažkas būtų tyliai užvėręs didžiąsias du- 
ris į dangų - didelis „bum“. 

Atsimerkiau. Visa jūra buvo virtusi ledu Nr. 9. 

Rasota žalioji žemė buvo virtusi melsvu perlu. 

Dangus aptemo. Saulė Borazizė pavirto šleikščiu geltonu kamuo- 
liu, mažyčiu, šiurpiu. 

Danguje knibždėjo kirminai. Tai siautė viesulai. 


2 


117. PAIEGLOBSTIS 


Pakėliau akis į dangų, kur ką tik skrido paukštis. Tiesiai virš gal- 
vos kabojo milžiniškas kirminas violetiniais nasrais, zvimbdamas it 
bičių spiečius. Kirminas siūbavo į šalis ir, skleisdamas nepadorius 
garsus žarnose, traukė į save orą. 

Mes, žmonės, išsiskirstėme, pabėgome nuo sudaužytų kuorų ir 
paknopstomis pasileidome žemyn laiptais iš salos pusės. 

Tylomis, tik H. Lou Krosbis ir jo Heizelė šaukė: „Amerikiečiai! Ame- 
rikiečiai!“, tartum viesulams rūpėjo, iš kokių grandfalionų jų aukos. 

Krosbių aš nemačiau - jie nulipo kitais laiptais. Prislopintus jų 
šauksmus, bėgančiųjų šnopavimą ir žingsnius girdėjau iš kito pilies 
koridoriaus galo. Mane lydėjo vien tik mano dangiškoji Mona, be 
garso sekanti iš paskos. 

Kai suabejojau, kur bėgti, ji šmurkštelėjo į priekį ir atidarė duris 
į Tėtušio apartamentų priemenę, iš kurios liko vien grindys - sienos 
ir lubos buvo dingusios. Grindų viduryje dangčiu buvo uždengtas 
liukas į požeminį kalėjimą. Kirmėlėms knibždant danguje, mirksin- 
čioje violetinėje šviesoje, sklindančioje iš mus praryti nusiteikusių 
viesulų nasrų, nukėliau liuko dangtį. 

Požeminio kalėjimo stemplėje buvo įtaisyti geležiniai laipteliai. 
Įlindau į liuką, grąžinau dangtį į vietą, ir mudu su Mona ėmėme 
leistis žemyn. 

Laiptų apačioje aptikome valstybinę paslaptį. Tėtušio Monzano 
nurodymu čia buvo įrengta jauki slėptuvė su vėdinimo anga ir ven- 
tiliatoriumi, varomu stacionariai pritvirtintu dviračiu. Sienos įdu- 
boje stovėjo bakas su vandeniu. Vanduo buvo gėlas ir šlapias - dar 
neužterštas ledu Nr. 9. Be to, slėptuvėje buvo biologinis tualetas, 
trumpųjų bangų imtuvas, „Sears, Roebuck“ prekių katalogas, dėžės 
su gardumynais, gėrimais ir žvakėmis bei įrišti dvidešimties pasta- 
rųjų metų Nacionalinės geografų draugijos žurnalai. 

Be to, „Bokonono knygų“ komplektas. 

Ir dvi vienodos lovos. 

Uždegiau žvakę. Atidariau skardinę tirštos amerikietiškos viš- 
tienos sriubos ir užkaičiau ją ant žibalinės krosnelės. Pripyliau du 
stiklus romo, pagaminto Virdžinijos salose. 

Mona atsisėdo ant vienos lovos, aš - ant kitos. 

— Pasakysiu tai, ką ne vienas vyras jau tikriausiai yra sakęs mote- 
riai, - pranešiau aš jai. - Tik nemanau, kad tie žodžiai kada nors yra 
turėję tokią gilią prasmę kaip dabar. 

- Ką gi“ 

- Štai mūsų namai, - pasakiau, išskėtęs rankas. 

118. GELEŽINĖ MERGELĖ 
IR POŽEMINIS KALĖJIMAS 


Šeštoji „Bokonono knygų“ dalis skirta skausmui, ypač kaip žmonės 
kankina vieni kitus. „Jeigu kada nors mane nubaus mirtimi, pakabi- 
nę ant kablio, - įspėja mus Bokononas, - žinokite, kad aš elgsiuosi 
labai žmogiškai.“ | 

Paskui jis aprašo, kaip žmonėms išsukinėdavo sąnarius, pakabinę 
arit virvės už surištų už nugaros rankų, kaip uždarydavo į geležinę 
mergelę arba supūdydavo požeminiame kalėjime. 


Nori nenori - vis tiek ašarosi, 
Bet tik požemio kalėjime 
Prieš mirtį gerai pagalvosi. 


Taip buvo ir mudviejų su Mona uolinėse įsčiose. Mes bent jau 
galėjome galvoti. Be kita ko, galvojau apie tai, kad žemiškos gėrybės, 
laikomos šiame požemio kalėjime, menkai teslepia tą faktą, kad esi 
įkištas į belangį požemio kalėjimą. 

Pirmąją parą požemyje viesulai daugelį kartų per valandą barš- 
kindavo liuko dangtį mums virš galvų, ir kaskart slėgis mūsų lando- 
je staiga krisdavo, ausyse imdavo spengti, o galvose gausti. 

Iš radijo sklido vien atmosferinių trukdžių traškesys ir šnypšti- 
mas - per visus trumpųjų bangų diapazonus neišgirdau nė vieno 

žodžio, nė vieno telegrafisto pyptelėjimo. Jeigu kai kur dar buvo 
likusių gyvų žmonių, eteryje jie nesiskelbė. 

Nesiskelbia ligi šiandien. 

Spėjau, kad nutiko štai kas: viesulai, visur taškydami mirtiną ledo 
Nr. 9 šerkšną, į gabalus sudraskė visa gyva ir negyva, kas buvo virš 
žemės paviršiaus. Visi gyvi padarai netrukus mirs iš troškulio arba 
alkio, arba įsiūčio, arba apatijos. 

Vėl griebiausi „Bokonono knygų“ - mat būdamas per menkai su 
jomis susipažinęs, tikėjausi kur nors rasti kokios dvasinės paguodos. 
Nestabtelėjau ties įspėjimu tituliniame „Pirmosios knygos“ puslapy- 
je: „Nebūk kvailys! Tuoj pat užversk šią knygą! Joje vien fomos!“ 

Fomos, žinia, yra melagystės. 

Paskui perskaičiau štai ką: 

„Iš pradžių Dievas sukūrė žemę ir žvelgė į ją iš savo kosminės 
vienatvės. 

Ir Dievas tarė: „Padarykime iš purvo gyvus sutvėrimus, idant 
purvas pamatytų, ką Mes padarėme“. Ir Dievas sukūrė visus gyvus 
padarus, kurie dabar juda žemėje, tarp jų ir žmogų. Žmogaus pavi- 
dalo purvas atsisėdo, apsidairė ir prabilo. Dievas pasilenkė arčiau jo. 

— Kokia viso šito prasmė? - sumirksėjęs mandagiai paklausė 
Žmogus. 

— O ką - viskas privalo turėti prasmę? - paklausė Dievas. 

- Be abejo, - atsakė žmogus. 

— Tuomet palieku tau sugalvoti, kokia viso šito prasmė, - atsakė 
Dievas ir nuėjo.“ 

Pamaniau, kad tai nesąmonės. 

„Be abejo, tai nesąmonės!“ - rašo Bokononas. 

Tad aš pabandžiau išgauti kur kas gilesnių guodžiančių paslapčių 
iš savo dangiškosios Monos. 

Buku įsimylėjėlio žvilgsniu spoksodamas į ją iš atstumo, skirian- 
čio mūsų lovas, aš sugebėjau įteigti sau, esą už nuostabių jos akių 
slypi Ievos senumo paslaptys. 

Neaprašinėsiu paskui nutikusio šlykštaus epizodo. Pasakysiu tik 
tiek: per mudviejų glamones aš pats buvau koktus ir man buvo koktu. 

Tai merginai dauginimasis visiškai nerūpėjo. Netgi blogiau - ji 
negalėjo pakęsti net tos minties. Toms grumtynėms dar nesibaigus, 
jinai nutarė, aš taip pat, kad visą tą keistą užsiėmimą su urzgesiais ir 
prakaito upeliais, dėl kurio pasaulį išvysta žmonės, sugalvojau aš. 

Kai grieždamas dantimis grįžau į savo lovą, pamaniau, kad ji ne- 
turi nė menkiausio supratimo, kokia yra glamonių prasmė, tačiau 
ji tyliai tarė: 

— Būtų labai liūdna, jei dabar susilauktume mažyčio kūdikėlio, 
sutinki? 

— Taip, - niūriai pritariau. 

— Tai va: mažyčiai kūdikėliai šitaip ir daromi - jei kartais ne- 
žinojai. 

119. MONA MAN DĖKOJA 


„Šiandien aš būsiu Bulgarijos švietimo ministras, - sako mums 
Bokononas, - rytoj aš būsiu Trojos karalienė Elena.“ Aišku kaip die- 
ną, ką jis norėjo pasakyti: kiekvienas mūsų privalome būti tuo, kuo 
esame. Savo požeminiame kalėjime apie tai daugiausia ir mąsčiau - 
„Bokonono knygų“ padedamas. 

Bokononas ragino mane dainuoti kartu su juo: 


Mes darome, tralialia, darome, tralialia, darome, 

Ką mes privalom, purviškai privalom, purviškai privalom; 
Purviškai darome, purviškai darome, purviškai darome - 
Kol gauname galą, kūnišką galą, kūnišką galą. 


Sukūriau melodiją tiems žodžiams ir švilpavau ją panosėje, min- 
damas pedalus dviračio, kuris suko ventiliatorių, kuris davė mums 
oro, mielojo oro. 

- Žmogus įkvepia deguonį, o iškvepia anglies dvideginį, - su- 
šukau aš Monai. 

— Ką? 

— Mokslas. 

— Aaa. 

- Viena iš gyvybės paslapčių, kurią suprasti žmogui prireikė daug 
metų: vieni gyvūnai kvėpuoja tuo, ką kiti iškvepia, ir atvirkščiai. 

— Nežinojau. 

— Dabar žinosi. 

— Ačiū. 

— Prašom. 

Kai tiek prisukau, kad oras pas mus pasidarė gaivus ir malonus, 
užlipau geležiniais laipteliais pasižiūrėti, koks oras viršuje. Kelis kar- 
tus per dieną tai darydavau. Tą - ketvirtą - dieną pro siaurutį pakel- 
to liuko dangčio rėželį pamačiau, kad orai mažumą nusistovėjo. 

Tik ta pusiausvyra buvo pašėlusiai dinamiška, mat viesulų buvo 
gausu, kaip ir lig tol - dar ir šiandien jų taip pat gausu. Tačiau jų 
nasrai nebeurzgė, neberiaumojo, taikydamiesi praryti žemę. Prasi- 
žioję į visas puses, jie santūriai pasitraukė į beveik puskilometrio 
aukštį ir kabojo ten bemaž nekeisdami padėties - galėjai pamanyti, 
kad San Lorensą saugo viesulus sulaikantis stiklo gaubtas. 

Palaukę dar tris paras ir įsitikinę, kad viesulai išties taip nuošir- 
džiai nuščiuvo, kaip ir atrodė, prisipylėme gertuves vandens iš savo 
bako ir išėjome į paviršių. 

Oras vis dar buvo toks pat sausas, karštas ir mirtinai ramus. 

Kartą girdėjau pasiūlymą švelnaus klimato juostoje skirti ne 
keturis, o šešis metų laikus: vasarą, rudenį, sukibimą, žiemą, atkibi- 
mą ir pavasarį. Prisiminiau tai, kai išsitiesęs šalia mūsų liuko, įdė- 
miai dairiausi įsiklausydamas ir uostydamas orą. 

Neužuodžiau jokių kvapų. Niekas nejudėjo. Sulig kiekvienu 
mano žingsniu melsvame šerkšne pasigirsdavo žvirgždo gurgžtelė- 
jimas, kurį garsiai atkartodavo aidas. Atėjo sukibimo metas - žemė 
buvo tvirtai surakinta. 

Buvo žiema - dabar ir amžinai. 

Padėjau savo Monai išlipti iš liuko. Įspėjau, kad nesiliestų prie 
melsvojo šerkšno ir prie burnos. 

— Dar niekad nebuvo taip lengva numirti, - paaiškinau jai. — 
Tereikia palytėti žemę, paskui lūpas ir tau galas. 

Ji papurtė galvą ir atsiduso. 

— Labai bloga motina. 

— Kas? 

— Motina žemė - ji pasidarė prasta motina. 

— Auuu! Auuu! - sušukau pilies griuvėsiams. Klaikūs vėjai išrau- 
sė kanjonus toje didžiulėje akmenų sangrūdoje. Mudu su Mona ne 
itin nuoširdžiai ieškojome gyvų likusių - ne itin nuoširdžiai todėl, 
kad nejutome jokių gyvybės požymių. Nebuvo matyti net kokios 
žiurkės, kuri triaukštų kokį kąsnelį, judindama žvilgančią nosytę. 

Iš žmogaus statinių išliko vien pilies vartų arka. Mudu su Mona 
priėjome prie jos. Arkos apačioje baltais dažais buvo užrašytas bo- 
kononistų „Kalipsas“. Raidės buvo tvarkingos, dar šviežios - įrody- 
mas, kad mes ne vieni išlikome tiems viesulams siaučiant. 

Štai kaip skambėjo tas „Kalipsas“: 


Vieną dieną, vieną dieną ateis šio bamišusio pasaulio pabaiga, 
Ir Viešpats viską atsiims, ką skolinęs tau kažkada. 

Tad jeigu tą liūdnąją dieną mūs Viešpatį keikti norėsi - 
Nedvejoki ir keiki! Jis tik šypsos ir tau galvą linksės. 

120. TIEMS, KAM GALI ROPĖTI 


Prisiminiau reklamą vaikiškų knygelių rinkiniui „Pažinimo kny- 
ga“. Toje reklamoje berniukas ir mergaitė patikliai žvelgė į savo tėtį. 
„Tėti, - klausė kažkuris, - kodėl dangus žydras?“ Suprask: atsakymą 
gali rasti „Pažinimo knygoje“. 

Jeigu tėtis būtų buvęs šalia, kai mudu su Mona ėjome keliu tolyn 
nuo pilies, įsikibęs jam į ranką, būčiau apipylęs klausimais: 

„Tėti, kodėl visi medžiai sulaužyti? Tėti, kodėl visi paukščiai ne- 
gyvi? Tėti, kodėl dangus toks nesveikai tamsus ir knibžda kirmėlių? 
Tėti, kodėl jūra tokia kieta ir nejudanti?“ 

Man dingtelėjo, kad į šiuos keblius klausimus galiu atsakyti ge- 
riau už bet kokį žmogų - jeigu koks dar liko gyvas. Šiaip ar taip, 
aš žinojau, kokia nelaimė ištiko, kada ir kokiu būdu. 

Na ir kas? 

Pagalvojau, kur galėtų būti negyvėliai: mudu su Mona nepabū- 
gome nueiti porą kilometrų nuo savo požeminio kalėjimo, bet ne- 
pamatėme nė vieno žmogaus lavono. 

Gyvieji kur kas menkiau mane domino, gal todėl, kad nuojauta 
manęs neapgavo: pirmiausia man teks gerokai pagalvoti apie mi- 
rusiuosius. Nemačiau dūmų stulpų, kylančių nuo laužų, nors, tiesą 
sakant, šitų kirmėlių fone juos būtų buvę sunku pamatyti. 

Mano akį vis dėlto patraukė vienas dalykas: violetinis vainikas 


aplink keistąjį kaištįį - Makeibo kalno viršūnės gūbrį. Man atrodė, 
tarsi jis kviestų mane, ir mane apėmė kvailam filmui tinkantis noras 
įkopti į tą viršūnę su Mona. Bet kokia būtų prasmė? 

Priėjome Makeibo papėdės klostes, ir Mona tarsi be jokio tik- 
slo atitrūko nuo manęs ir užkopė į vieną tokią klostę. Nusekiau jai 
iš paskos. 

Pasivijau ją ant gūbrio viršūnės. Lyg apkerėta ji žvelgė žemyn, į 
plačią natūralią įdubą. Mona neverkė. 

Net keista. 

Mat toje įduboje gulėjo tūkstančių tūkstančiai negyvėlių. Ant 
kiekvieno lūpų žvilgėjo ledo Nr. 9 šerkšnas. 

Lavonai nesivoliojo kaip pakliūva, tad buvo aišku, kad tie žmo- 
nės susirinko čia toms baisiosioms vėtroms nurimus. O kadangi 
kiekvienas lavonas buvo įsikišęs pirštą į burną ar laikė jį prie lūpų, 
supratau, kad visi tie žmonės atkako į šią liūdną vietą ir nusinuodijo 
ledu Nr. 9. 

Tarp suaugusiųjų buvo ir vaikų; dažnas negyvėlių sėdėjo boko- 
maru poza. Visi buvo atsigręžę veidais į įdubos centrą, tarsi žiūrovai 
amfteatre. 

Mudu su Mona pažvelgėme ten, į kur buvo nukreipti visų ne- 
gyvėlių žvilgsniai - į įdubos centrą, apskritą aikštelę, kurioje galbūt 
neseniai stovėjo koks oratorius. 

Nedrąsiai, stengdamiesi neprisiliesti prie tų kokčių statulų, mudu 
su Mona nusigavome į tą apskritą aikštelę. Joje pamatėme apskritą 
akmenį, po juo aptikome pieštuku surašytą raštelį: 

„Tiems, kam gali rūpėti. 

Žmonės aplink jus - bemaž visi, likę gyvi San Lorenso saloje pra- 
ūžus vėtroms, kurios ėmė siausti po to, kai sustingo jūra. Tie žmonės 
paėmė į nelaisvę šventuoju apsimetusį žmogų, vardu Bokononas. 

Jie atsivedė jį čionai, pastatė centre ir paliepė konkrečiai atsakyti, ką 
sumanęs Visagalis Viešpats, ir ką jie dabar turi daryti. Tas šarlata- 
nas atsakė, girdi, Dievas, be abejonės, bandęs juos išžudyti, ko gero, 
todėl, kad jie jam įkyrėję, ir kad jie turį gražiai numirti. Kaip matote, 
jie taip ir padarė.“ 

Raštelis buvo pasirašytas Bokonono. 

121. PAVĖLUOJU ATSAKYTI 


— Koks cinikas! - net prasižiojau iš nuostabos. - Pakėliau akis 
nuo raštelio ir nužvelgiau lavonų nusėtą įdubą. - Nejaugi jis kur 
nors čia? 

— Nematau, - maloniai atsakė Mona. Ji nebebuvo prislėgta ar 
pikta, tiesą sakant, atrodė, tarsi ji tramdytųsi nesusijuokusi. - Jis 
mėgdavo sakyti niekad neklausąs savo paties patarimų, nes žino, 
kad jie niekam tikę. 

— Tegul tik pabando čia nebūti! - pasakiau apmaudžiai. - Tu tik 
įsivaizduok, koks tulžingas turėjo būti tas, kuris patarė visiems šiems 
žmonėms nusižudyti! 

Dabar Mona nesusilaikė ir nusijuokė. Dar nebuvau girdėjęs jos 
juokiantis. Jos juokas buvo sodrus ir šiurkštus. 

— Tai atrodo tau juokinga? 

Ji tingiai iškėlė rankas. 

- Viskas taip paprasta, ir tiek. Taip paprastai tokiai daugybei 
žmonių viskas išsisprendžia. 

Ji ėmė vaikštinėti tarp tūkstančių tų suakmenėjusių lavonų, ne- 
paliaudama juoktis. Įkopusi pusę šlaito, ji stabtelėjo ir atsigręžė į 
mane. 

— Jei galėtum, ar grąžintum kam nors iš jų gyvybę? - sušuko ji 
man. — Greitai atsakyk! 

- Uždelsei su atsakymu, - riktelėjo ji žaismingai pusei minutės 
praėjus ir vis dar kikendama palytėjo pirštu žemę, išsitiesė, prikišo 
tą pirštą prie lūpų ir numirė. 

Ar aš verkiau? Sako, kad taip. H. Lou Krosbis, jo Heizelė ir ma- 
žasis Niutas Hionikeris sutiko mane, kai klupinėdamas ėjau keliu. 
Jie važiavo vieninteliu Bolivaro taksi - vėtros jo pasigailėjo. Jie pa- 
sakojo, kad aš verkiau. Heizelė irgi apsiverkė - iš džiaugsmo, kad aš 
likau gyvas. 

Jie prikalbino mane sėsti į taksi. 

Heizelė mane apkabino. 

— Dabar tu pas savo motušę. Dėl nieko nesijaudink. 

Mečiau visas mintis iš galvos. Užsimerkiau ir su giliu idiotišku 
palengvėjimu atsirėmiau į tą nutukusią, prakaituotą kaimo kvailelę. 

122. ŠVEICARŲ ROBINZONŲ ŠEIMA 


Jie nusivežė mane į Franklino Hionikerio namus priešais krioklį, 
tiksliau sakant, į tai, kas iš jų liko. O išliko vien tik urvas po kriok- 
liu, virtęs kažkuo panašiu į eskimų būstą iš ledo luitų, stūksantį po 
peršviečiamu melsvu ledo Nr. 9 kupolu. 

Šeimyną sudarė Frankas, mažasis Niutas ir Krosbiai. Jie išliko 
gyvi, pasislėpę kitame rūmų požeminiame kalėjime, kuris buvo 
kur kas ankštesnis ir nemalonesnis negu mudviejų su Mona. Jie 
išsikraustė vos tik aprimo vėtros, o mudu su Mona pratūnojome 
požemyje dar tris dienas. 

Taip jau nutiko, kad jie rado stebuklingąjį taksi, laukiantį jų 
po rūmų vartų arka. Jie dar rado skardinę baltų dažų, tad Frankas 
išpaišė ant automobilio priekinių durelių baltas žvaigždes, o ant 
stogo užrašė grandfaliono pavadinimą: JAV. 

- Ir palikote dažus po arka, - pasakiau. 

- Iš kur jūs žinot? - nustebo Krosbis. 

— Kažkas kitas atėjęs užrašė ant jos eilėraštį. 

Nepuoliau klausinėti, kaip žuvo Andžela Hioniker-Koners bei 
Filipas ir Džiulianas Kasliai, nes būtų tekę papasakoti apie Moną, 
o tam aš dar nebuvau pasirengęs. 

Nenorėjau kalbėti apie Monos mirtį dar ir dėl tos priežasties, 
kad važiuojant taksi Krosbiai ir mažasis Niutas atrodė neapsakomai 

linksmi, o tomis aplinkybėmis tai visiškai nepritiko. 


Heizelė paaiškino, iš kur ta linksmybė. 

— Tuoj pamatysit, kaip mes gyvename. Mes turim visokių 
gardumynų, o jeigu užsimanome vandens, paprasčiausiai susiku- 
riame laužą ir išsitirpdome. Šveicarų Robinzonų šeima — mes taip 
save vadiname. 

123. APIE PELES IR ŽMONES 


Praėjo keisti šeši mėnesiai - pusmetis, per kurį parašiau šią knygą. 
Heizelė tiksliai apibūdino mūsų negausią bendriją kaip „šveicarų 
Robinzonų šeimą“: mes likome gyvi po audros, buvome atskirti nuo 
viso pasaulio, ir gyventi mums išties buvo labai lengva. Mūsų padė- 
tis turėjo kažkokio disnėjiško žavesio. 

Tiesa, neišliko jokių augalų ir gyvūnų, tačiau ledas Nr. 9 užkon- 
servavo kiaules, karves, nedidelius elnius, krūvas paukščių ir uogų, 
tad galėjome ką užsinorėję atitirpdyti ir išsivirti. Be to, Bolivaro 
griuvėsiuose galėjome išknisti tonas konservų. Atrodė, kad esame 
vieninteliai žmonės, išlikę San Lorense. 

Dėl maisto vargo neturėjome, lygiai kaip ir dėl drabužių ar pa- 
stogės, nes oras nuolatos buvo sausas, karštas ir be jokių gyvybės 
ženklų. Mūsų sveikata taip pat buvo nuobodžiai gera. Matyt, visos 
bakterijos irgi išmirė - arba snūduriavo. 

Buvome tokie patenkinti naująja gyvensena, kad niekas nenusi- 
stebėjo ir nepaprieštaravo, kai Heizelė pasakė: 

— Bent jau vienas privalumas - nėra uodų. 

Sėdėdama ant kėdės su trim kojom dykynėje, kur neseniai 
stovėjo Franko namas, ji siuvo į daiktą raudonos, baltos ir mėly- 
nos medžiagos juostas - kaip Betė Ros darė JAV vėliavą. Nė vienas 
mūsų nepasielgėme nedraugiškai ir neatkreipėme jos dėmesio į tą 

faktą, kad tariamai raudona juosta iš tikrųjų buvo šviesiai rausva, 
mėlyna - smaragdo žalumo, o žvaigždės ne penkiakampės, kaip 
Amerikos vėliavoje - o Dovydo, šešiakampės. 

Jos vyras, neblogas kulinaras, netoliese virš laužo troškino mėsą 
geležiniame puode. Jis visuomet virdavo mums valgyti, nes be galo 
mėgo šį užsiėmimą. 

- Gražiai atrodo ir kvepia gardžiai, - pakomentavau. 

Jis pamerkė man akį. 

— Nepakarkite virėjo. Jis stengiasi iš paskutiniųjų. 

Šio malonaus pašnekesio fone bypbypbyp bopbopbop įkyriai tarš- 
kėjo SOS siųstuvas, kurį sumeistravo Frankas. Siųstuvas ištisą parą 
šaukėsi pagalbos. 

- Gelbėkit mūsų ssssielas, - siūdama giedojo Heizelė, pritardama 
siųstuvui, - gelbėkit mūsų ssssielas. 

— Kaip sekasi rašyti? - paklausė manęs Heizelė. 

- Puikiai, motuše, tiesiog puikiai. 

- Kada parodysite mums dalį to, ką parašėte? 

- Kai bus baigta, motuše, kai bus baigta. 

- Daug įžymių rašytojų kilę iš Indianos. 

- Žinau. 

- Jūs būsite ilgame ilgame sąraše, - ji viltingai nusišypsojo. - Ta 
knyga juokinga? 

— Tikiuosi, motuše. 

— Mėgstu gardžiai pasijuokti. 

- Žinau. 

— Kiekvienas mūsų turime kokią specialybę ir galime kažką duoti 
kitiems. Jūs rašote knygas, kurias skaitydami mes juokiamės, Fran- 
kas užsiima moksliniais dalykais, mažasis Niutas tapo mums visiems 
paveikslus, aš siuvu, Luisas gamina valgius. 

— „Daug rankų sunkų darbą palengvina.“ Sena kinų patarlė. 

— Tie kinai daug kur buvo baisiai gudrūs. 

— Taip, išsaugokime jų atminimą. 

- Gailiuosi rimčiau nesusipažinusi su jų gyvenimu. 

— Netgi idealiomis sąlygomis tai būtų buvę sunku padaryti. 

— Gailiuosi rimčiau nesusipažinusi su daugeliu dalykų. 

— Mes visi turime ko gailėtis, motuše. 

- Šaukštai po pietų. 

— Pasak to poeto, motuše: „Iš visų žodžių apie peles ir žmones 
liūdniausi šie - „galėjo būti“. 

— Kaip gražiai pasakyta, ir kaip teisingai. 


289 


124. FRANKO SKRUZDŽIŲ ŪKIS 


Labai nejaukiai jaučiausi, matydamas, kad Heizelė baigia siūti savo 
vėliavą, nes buvau įveltas į painius su ja susijusius jos ketinimus. 
Heizelė susigalvojo, neva aš sutikęs iškelti tą idiotišką skudurą 
Makeibo kalvos viršūnėje. 

- Jeigu mudu su Luisu būtume jaunesni, patys iškeltume. Dabar 
mums belieka įduoti tą vėliavą jums ir palydėti geriausios kloties 
linkėjimais. 

— Motuše, aš abejoju, ar toji vieta tikrai tinka vėliavai. 

— O kur dar būtų galima ją iškelti? 

— Aš pakrapštysiu smegeninę, - atsiprašiau jos ir nusileidau 
į urvą pasižiūrėti, ką sumanęs Frankas. 

Nieko naujo jis nebuvo sumanęs. Jis stebėjo savo įsteigtą skruz- 
džių ūkį. Atkasęs trimačiame Bolivaro griuvėsių pasaulyje keletą 
gyvų likusių skruzdžių, jis sumažino matmenų skaičių iki dviejų, 
Vos tik skruzdės sumanydavo ką nors iškrėsti, Frankas tuoj pat jas 
nutverdavo ir komentuodavo jų prasižengimą. 

Franko eksperimentas labai greitai atidengė paslaptį, kaip skruz- 
dės sugebėjo išgyventi pasaulyje, likusiame be vandens. Mano žinio- 
mis, jos buvo vieninteliai vabzdžiai, likę gyvi. Norėdamos atsigerti, 
skruzdės glaudžiu kamuoliu apkibdavo ledo Nr. 9 grūdelį. Jų kūnų 


290 


išskirta šiluma pusę jų nugalabydavo, bet paversdavo tą grūdėelį 
rasos lašeliu. Tas lašelis buvo geriamas, draugų lavonai - valgomi. 

— Valgykime, gerkime ir linksminkimės, nes rytoj mirsime, - 
sakydavau aš Frankui ir jo mažosioms kanibalėms. 

Jo atsakymas būdavo vienas: jis gaižiai perskaitydavo man 
paskaitą apie tai, kiek daug žmogus galįs pasimokyti iš skruzdžių. 

Savo atsakymą aš irgi paverčiau ritualu. 

— Gamta - nuostabus dalykas, Frankai. Gamta - nuostabus da- 
lykas. 

- Žinot, kodėl skruzdės pasiekia tokių puikių rezultatų? - tūks- 
tantąjį kartą paklausė jis manęs. - Todėl, kad ben-dra-dar-biau-ja. 

— Bendradarbiavimas - velniškai geras žodis. 

— Kas išmokė jas pasidaryti vandens? 

— Kas išmokė mane pasidaryti vandens? 

- Atsakymas į šį klausimą kvailas, ir jūs tai žinote. 

— Atsiprašau. 

— Buvo metas, kai aš rimtai išklausydavau kvailus atsakymus. 
Dabar to nebedarau. 

— Pažanga didžiulė. 

— Aš gerokai išaugau per tą laiką. 

— Pasauliui tai gan brangiai kainavo, - galėdavau sakyti tokius 
dalykus Frankui, nė kiek nesibaimindamas, kad jis išgirs. 

— Buvo metas, kai žmonės galėjo be jokio vargo mane mulkinti, 
nes man stigo pasitikėjimo savimi. 

- Pakaktų sumažinti žmonių skaičių žemėje, ir tavo paties ben- 
dravimo problemos pasidarytų gerokai menkesnės, - pasiūliau aš 
jam. Mano žodžiai ir šį kartą įėjo jam pro vieną ausį, išėjo pro kitą. 

- Pasakykit man, pasakykit man, - vėl metė jis man iššūkį, - kas 
paaiškino toms skruzdėlėms, kaip pasidaryti vandens. 

Keletą kartų pateikiau jam akivaizdų atsakymą: Dievas jas pa- 
mokė, bet iš liūdnos savo patirties žinojau, kad Frankas nei atmes 
šią teoriją, nei jai pritars. 

Be perstojo to paties klausdamas, jis tik vis labiau siusdavo. 

Pasitraukiau nuo Franko, kaip man patarė „Bokonono knygos“. 
„Saugokis žmogaus, kuris deda daug pastangų, kad kažką sužinotų, 
bet sužinojęs pamato esąs nė kiek ne išmintingesnis, negu buvo lig 
tol, - sako mums Bokononas. - Toks žmogus kupinas kraujotroš- 
kiškos pagiežos tiems, kurie yra neišmanėliai, nepadėję jokių pa- 
stangų, kad būtų tokie.“ 

"Nuėjau ieškoti mūsų tapytojo - mažojo Niuto. 

125. TASMANIEČIAI 


Kai suradau mažąjį Niutą, už kelių šimtų žingsnių nuo urvo beta- 
pantį nuniokotą kraštovaizdį, jis paprašė, kad nuvežčiau į Bolivarą 
paieškoti dažų. Pats jis vairuoti negalėjo - nepasiekė pedalų. 

Taigi išvažiavome, ir pakeliui paklausiau, ar jam dar likęs koks 
lytinis potraukis. Padejavau, kad aš nebejaučiu jokio - net erotinių 
sapnų nesapnuoju ir taip toliau. 

— Aš sapnuodavau penkių, dešimties, penkiolikos metrų ūgio 
moteris, - prisipažino jis man. - O dabar? Dievuliau, aš net neatsi- 
menu, kaip atrodė mano liliputė ukrainietė. 

Prisiminiau, ką buvau skaitęs apie Tasmanijos salos aborigenus. 
Kai baltaodžiai pirmąsyk užsuko į jų salą septynioliktame šimt- 
metyje, aborigenai vaikščiodavo nuogi, nežinojo, kas yra žemdir- 
bystė, nemokėjo auginti gyvulių, nestatydavo jokių pastatų ir, ko 
gero, nemokėjo užkurti ugnies. Baltaodžiai taip niekino juos už 
tą atsilikimą, kad pirmieji kolonistai - nusikaltėliai, atgabenti iš 
Anglijos atlikti bausmės - medžiodavo juos pramogai. Aborige- 
nams gyvenimas pasidarė toks nemielas, kad jie liovėsi dauginęsi. 

Išsakiau Niutui mintį, kad iš mūsų vyriškumą bus atėmusi 
panaši neviltis. 

Niutas įžvalgiai pastebėjo: 

— Matyt, niekas lig šiol nesuvokė, kad visą tą jaudulį lovoje mums 

sukelia mintis apie žmogaus giminės pratęsimą. 


- Jeigu tarp mūsų būtų dauginimuisi tinkamo amžiaus moteris, 
padėtis, aišku, iš pagrindų pasikeistų, - pritariau aš. - Vargšė senoji 
Heizelė jau daug metų nesugeba pagimdyti net dauniuko. 

Paaiškėjo, kad Niutas daug ką žino apie Dauno sindromą, mat 
kadaise jis lankė specialią mokyklą vaikams su įgimtais trūkumais, 
ir tarp jo bendramokslių buvo keletas daunų. | 

— Mūsų klasėje geriausiai rašydavo daunė, vardu Mirna - aš turiu 
galvoje jos braižą, o ne rašinių turinį. Dievuliau, kiek metų nebuvau 
jos prisiminęs! 

— Ta mokykla buvo gera? 

— Aš prisimenu viena, ką be perstojo kartodavo mokyklos direk- 
torius. Jis amžinai kriokdavo ant mūsų už eibes, kurias iškrėsdavo- 
me, ir visuomet pradėdavo tais pat žodžiais: „Man iki gyvo kaulo 
įgriso...“ 

- Šie žodžiai nusako, kaip aš jaučiuosi bemaž visą laiką. 

— Gal žmogus taip ir privalo jaustis? 

- Šneki kaip bokononistas, Niutai. 

— Kodėl negalėčiau? Mano žiniomis, bokononizmas - vienintelė 
religija, kurios šventuosiuose raštuose užsimenama apie neūžaugas. 

Laisvu nuo rašymo metu įdėmiai skaitydavau „Bokonono kny- 
gas“, bet tos vietos, kur užsimenama apie neūžaugas, neaptikau. 
Taigi buvau dėkingas Niutui, kad pacitavo ją man, nes tas trieilis 
užfiksavo žiaurų bokononistišką paradoksą: žmogus trūks plyš turi 
meluoti apie tikrovę, bet nieku gyvu neįstengia apie ją sumeluoti. 


Ko merki akį, ko vaikštai pasipūtęs? 
Žmogus - toks, koks tarias esąs, 
Man nė motais, kad aš liliputas. 

126. TYLIAI GROKITE TOLIAU, BIRBYNĖS 


— Kokia slegianti religija! - sušukau. Nusukau mūsų pokalbį į 
utopijų sritį: kas galėjo ar turėjo būti, bet nebuvo, ir kas dar galėtų 
nutikti, jeigu pasaulis atitirptų. 

Bet Bokonono būta jau ir čia - jis parašė visą knygą apie utopijas, 
„Septintąją knygą“, kurią jis pavadino „Bokonono respublika“. Joje 
yra tokių niūrių aforizmų: 

„Pasaulį valdo ranka, kuri aprūpina vaistines. 

Pradėkime savo Respubliką nuo vaistinių tinklo, maisto prekių 
parduotuvių tinklo, dujų kamerų tinklo ir nuo tautinio žaidimo. 
Paskui galėsime rašyti savo Konstituciją.“ 

Išvadinau Bokononą juodašikniu šunsnukiu ir vėl pakeičiau 
temą. Kalbėjau apie prasmingus didvyriškus poelgius. Ypač iš- 
gyriau Džiuliano Kaslio ir jo sūnaus pasirinktą mirtį: vėtroms 
tebesiaučiant, jie pėsčiomis patraukė į „Vilties ir gailestingumo 
namus džiunglėse“, kad atiduotų jų gyventojams visą viltį ir gai- 
lestį, kurie jiems dar buvo likę. Vargšės Andželos mirtis man irgi 
pasirodė didinga. Ji ištraukė klarnetą iš Bolivaro griuvėsių ir iš- 
kart ėmė groti, nesibaimindama, kad liežuvėlias gali būti suterštas 
ledu Nr. 9. 

— Tyliai grokite toliau, birbynės, - sumurmėjau ašarų gniaužia- 
mu balsu. 


— Ką gi, gal jūs irgi sugalvosite kokį dailų būdą pasitraukti iš gy- 
venimo, - guodė mane Niutas. 

Šitaip galėjo pasakyti tik bokononistas. 

Išpasakojau jam savo svajonę įkopti į Makeibo viršūnę ir palikti 
joje kokį prasmingą simbolį. Akimirkai atitraukiau rankas nuo vai- 
ro, norėdamas parodyti, kad jose nėra jokio simbolio. 

- Velniai griebtų, koks simbolis tiktų, Niutai? Kas, velniai griebtų, 
tai galėtų būti? - aš vėl suėmiau vairą. - Štai ji, pasaulio pabaiga; štai 
aš - galima sakyti, paskutinis žmogus jame; ir štai jisai - aukščiau- 
sias kalnas akiratyje. Aš žinau, kuo vertėsi mano karasas, Niutai. Jis 
gal pusę milijono metų dieną naktį stengėsi įkelti mane į tą viršukal- 
nę, - ėmiau kinkuoti galvą ir vos neapsiverkiau iš mane apėmusio 
graudulio. - Bet ką, dėl Dievo meilės, aš turiu neštis rankose? 

Tai klausdamas pažvelgiau pro automobilio langą, bet mano 
akys nieko nematė - buvau lyg neregys, tik porą kilometrų nuvažia- 
vęs suvokiau, kad žvelgiau į akis senam negrui, gyvam juodaodžiui 
žmogui, sėdėjusiam šalikelėje. 

Tuomet aš sulėtinau greitį. Paskui visai sustojau. Užsidengiau 
akis. 

— Kas nutiko? - paklausė Niutonas. 

— Aš mačiau Bokononą. Mes pro jį pravažiavome. 

127. PABAIGA 


Jis sėdėjo ant uolos. Basos jo kojos buvo aptrauktos ledo Nr. 9 
šerkšno. Drabužius jam atstojo lovatiesė su mėlynais kutais. Ant kutų 
buvo užrašyta „Kaza Mona“. Jis nekreipė dėmesio, kad mes privažia- 
vome. Vienoje rankoje jis laikė pieštuką. Kitoje - popieriaus skiautę. 

— Bokononai? 

— Taip? 

— Ar galiu paklausti, apie ką tu mąstai? 

— Aš mąstau, jaunuoli, apie paskutinį sakinį „Bokonono kny- 
goms“. Atėjo metas parašyti paskutinį sakinį. 

— Kas nors pavyko? 

Gūžtelėjęs pečiais jis atkišo man popieriaus skiautę. 

Štai ką perskaičiau: 

„Jeigu būčiau jaunesnis, parašyčiau žmonijos kvailumo istoriją; 
paskui įkopčiau į Makeibo kalno viršūnę, išsitiesčiau ant nugaros, 
pasikišęs vietoj pagalvės savo istoriją, po to paimčiau nuo žemės 
žiupsnelį tų melsvų nuodų, kurie paverčia žmones statulomis, ir 
pavirsčiau į statulą - atsigulęs aukštielninkas, klaikiai išsišiepęs, 
rodydamas špygą Pats Žinai Kam.“ 

(D (D Iracionalios, chaotiškos, bukagalviais apgyven- 
dintos Kurto Vonneguto knygos yra kartu ir tragiškos, nes 
pernelyg primena realų pasaulį... 


«) (D Genamas iliuzinės meilės gražuolei diktatoriaus 
dukrai Monai, „Katės lopšio“ herojus atvyksta į San Loren- 
so salą, priima naują religiją ir netgi tampa šios šalies Pre- 
zidentu. Tirono Monzano valdomoje mažytėje Karibų jūros 
saloje (tipiškoje „bananų respublikoje“) klesti visuotinis 
melas, susvetimėjimas ir bukaprotystė. Salos gyventojai iš- 
pažįsta džiunglėse besislapstančio pranašo Bokonono reli- 
giją, kuri pagrįsta fomomis - „netiesomis, darančiomis mus 
drąsiais, kilniais ir laimingais“. 

(o) (4) „Katės lonšys“ - sukrečianti visuomenės ir jos 
rašytų bei nerašytų gyvenimo taisyklių kritika, aštri satyra 
politikos, religijos ir technologijų progreso temomis. 


